
PRAEFATIO. 


Ad studium religiosae perfectionis tam in 
clericis quam in monachis promovendum, ad 
Ordinem, ubi opus fuerit, restaurandum et ad 
Religionem, ubi viget, conservandam atque 
augendam, ad unitatem Religiosorum spiritua- 
lem restituendam vel confirmandam plurimum 
conferunt exercitia spiritualia bene ordinata 
et materiae meditationis vel contemplationis 
determinatae, quae certo ordine distributae 
sunt per singulas hebdomadas et dies in via 

purgativa, illuminativa et unitiva, sicut in mona- 

* 2 

steriis Ordinis S. Benedicti jam antiquitus in 
usu esse solebant. 

In opusculis, quae hujusmodi exercitia medi- 
tationesque tractant, praecipuum est illud, cujus 
titulus : Eaoercitatorium spirituale , cujus auctor 
est Garcias Cisnerius, Abbas monasterii Ord. 
S. Benedicti ad S. Mariam in Monte Serrato 
Hispaniae. 

Hic natus erat 1455 ex familia praeclara 
Cisneria. Avunculus ipsius fuit celeberrimus Car- 
dinalis Archiepiscopus et Catholicorum regum 
primus Minister Franciscus Ximenez de Cisne- 
ros, Hispaniae decus amplissimum. Ille Cisne- 
rius a pueritia magistris piis et prudentibus 
traditus, habitum S. Benedicti in monasterio 
Vallisoletano, ubi potissimum vigebat disciplina 
regularis, recipere decrevit atque anno vice- 
simo primo aetatis suae vota regularia pro- 
fessus est. In mediis, quae perfectionem ejus 
religiosam promovebant , praecipue devotam 
S. Regulae lectionem quotidianam elegit atque 

ad „hanc minimam inchoationis Regulam“ per- 
ficiendam ita se exhortari solebat: Ecce Re- 
gula , ecce Lex, sub qua reliquos per annos 
vitae tuae militare et vivere vovisti coram Deo 
et Sanctis ejus. Ipsam ergo debes usque ad 
res minimas, quas ordinat, observare eique 
omnes actiones tuas reddere conformes. — 
Praeterea orationis et contemplationis aman- 
tissimus fuit. Abbas igitur monasterii Montis- 
serrati ordinatus, ut fratres ipsos et subditos 
solidam pietatem et vitam contemplativam doce- 
ret, atque ut eosdem ad fideles in viis Domini 
ducendos idoneos et spirituales faceret, duo 
scripsit opuscula: 1) Directorium horarum Ca- 
nonicarum, 2) Exercitatorium vitae spiritualis, 
anno 1500. — Illud de praeparatione animi 
ad officium divinum, de modo attentionis et 
reverentiae retinendae, et de fructu exinde 
percepto bene conservando agit. — Hoc Exer- 
citatorium materias et formas meditationum 
atque doctrinam vitae spiritualis continet ad 
usum incipientium, proficientium ac perficien- 

dorum fidelium, inprimis clericorum et mo- 
nachorum. Sacerdotes professi eodem libello 
utebantur etiam ad regenerandos, et informan- 
dos peregrinos innumerabiles , qui S. Mariam 
in Monte Serrato salutabant et venerabantur, 
et monachorum, qui sub ejus praesidio erant, 
regimini spirituali sese tradebant. Quo in 
numero erat S. P. Ignatius de Loyola, qui 
ibidem exercitia fecit spiritualia duce monacho 
Clanonio, discipulo Garciae, qui jam defun- 
ctus erat, et ad Christum totus convertebatur. 
Ex illis exercitiis afflante gratia S. Spiritus ita 
affectus esse videtur, ut librum praeclarissimum 
Exercitiorum condere et Societatem Jesu vene- 
randam instituere posset. 

Garcias Abbas, hoc modo de innumeris 
monachis, sacerdotibus, laicis vel saecularibus 
bene meritus atque dignus, quem omnes in- 
primis alumni S. Benedicti sequamur, ut spi- 
ritu S. Ordinis crescamus atque repleamur, 
quo ipse vigebat, obiit 1510, et apud Hispa- 
nos titulo „Venerabilis“ gaudet. 

PRAEFATIO. VII 

Huic opusculo adjectus est libellus, cujus 
titulus: Formula Orationis et Meditationis “ 

cujus auctor Ludovicus Barbo, Abbas S. Justi- 
nae de Padua Ordinis S. Benedicti a Grego- 
rio XII. Papa ex anno 1408 creatus. Ad disci- 
plinam spiritumque renovandum illam Con- 
gregationem instituit S. Justinae, quae ob hono- 
rem metropoleos S* Ordinis nostri Cassinen- 
sis postea vocabatur, atque certam orationis 
et meditationis formam omnibus monachis fami- 
liarissimam esse volebat, quare ipse formulam 
hujusmodi composuit. Ludovicus Abbas Mo- 
nasterio Paduano circa annos 29 praefuit, et 
cum invitus Episcopus Tarvisinus factus esset, 
ab hoc munere post annos sex se abdicavit, 
in monasterium rediit, atque cum magna san- 
ctitatis opinione anno 1443 obiit. 

Exercitatorium praelo commissum est prima 
vice ab ipso Garcia in Monasterio Montisser- 
rati, ubi tunc temporis jam aderant typi, sub 
anno Domini MD. Idibus Novembris. In Monte 
Cassino exemplar hujus editionis asservatur. 

Ejusdem Exercitatorii quamvis plures postea 
factae sunt editiones impressae, nec non ver- 
siones in varias linguas, italicam praesertim 
et gallicam; tamen opusculum istud aeque ac 
„Formula“ quam Ludovicus Barbo composuit, 
rarissime jam reperitur. Ne igitur oblivioni 
maneant tradita haec opuscula, recenter sunt 
edita. 

Monachii in festo omnium Sanctorum Ordinis S, Be- 
nedicti (13, Nov.) 1855, 


f P. B. A. 

PRAEFATIO ACTORIS. 


Zelus Domus tuae comedit me. 

Psal. 68. 


Secundum sententiam salvatoris operari de- 
bemus cibum, non qui perit, sed qui perma- 
net in vitam aeternam. Igitur importuna in- 
stantia quorundam nostrorum Fratrum et non 
improbae temeritatis audacia me induxit, ut de 
Exercitiis spiritualibus aliquam facerem com- 
pilationem. Et quamvis vires judicii libra discu- 
tiens inveniam me scientiae ignarum et ingenii 
tardioris : spero tamen quod imperfectum meum 
et supplebit divina Bonitas, et coadjuvabit 
fraterna charitas et excusabit bona et sincera, 
quam gero, voluntas. Et quoniam Ordinem 
S. Benedicti Dei sum miseratione professus, 
ideo ad B. Benedicti postulanda suffragia de- 
votus recurro, ut ipse apud Dei clementiam 
exorare dignetur, quatenus praesens Opusculum, 
jet ad laudem suam dirigat, et ad legentium 
utilitatem convertat, et mihi ad meritum pro- 
venire concedat. Amen. 


1 * 

PROLOGUS AUTORIS. 

Ad Beatissimae Trinitatis, et Gloriosissimae Virginis, 
ei Genitricis Mariae, et Dominae nostrae, gloriam, et 
a magnam in Vita spirituali se exercere cupientium 
utilitatem, in hoc libro Fratres dilectissimi tractabimus, 
qua iter exercitator, et vir devotus debeat exercitari secun- 
dum illas tres vias, scilicet: 

Purgativam , 

Illuminativam , 

Unitivam. 

Et qualiter certis et determinatis exercitiis per omnes 
dies hebdomadae 

Meditando , 

Orando , 

Contemplando , 

gradatim poterit ascendere ad consecutionem optati finis, 
qui est, Animam Deo uniri, quod Sancti veram et ab- 
sconditam Sapientiam appellant. 

Istae praedictae tres Viae attribuuntur tribus Virtuti- 
bus Theologicis, quae sunt: 

Fides , 

Spes , 

Charitas , , 

per quas, quasi per quaedam media, ad summitatem mon- 
tis, qui est Divinus Amor, ascendimus. 

Fidei ) ( Purgativa, ut initium . 

Spei } < llluminativa , ut medium . 

i via i 

Charitati j r Unitiva, ut finis. 

Non enim sine medio secundum Gersonem in suo monte 
Contemplationis de imperfecto ad perfectum transire va- 
lemus: neque subito quis et repente fit summus et in 
virtutibus perfectus ; sed acquiritur ipsa perfectio ad simili- 
tudinem operationis naturalis, quae procedit ab imperfecto 
ad perfectum. Ignis enim, ut videmus, a fumo incipit, 
deinde est flamma cum fumo, postremo ignis purus et 
clarus in carbone. Similiter granum in terra seminatum 
primo putrescit, secundo germinat, postea pullulat extra 
terram, et crescit usque ad maturitatem. Et planta trans- 
plantanda, in terra sterili existens, primo eradicabitur, 
secundo replantabitur, et erit tanquam mortua, postea vire- 
scit, et in altum succrescit. Suo modo videre est in 
aliis naturalibus per totum. 

Pariformiter volens ascendere ad vitam Vnitivam et 
Contemplativam in suo initio non potest habere perfectio- 
nem, quin potius oportet eum prius emittere fumum 
displicentiae de vita sua praeterita, et flere amare, seipsum 
turbare sine aliqua consolatione; postea veniet flamma 
amoris cum fumo tali; postremo amor purus sine fumo. 
In statu primo mortificabitur vita carnalis praeterita; in 

secundo germinabit altius extra terram; in tertio fructus 
erit perfectus. Simili modo in similitudinem plantae eradi- 
cabitur talis de terra mala et sterili vitae mundanae ; quod 
fiet cum poena magna et labore ; postea replantabitur, ubi 
adhuc leviter sustinebit gravitates; ultimo vero erit radi- 
catus fortiter et perfecte, et affert fructum multum. 

Itaque qui in praedictarum trium viarum exercitiis 
diligenter fuerit exercitatus, avifiitate adipiscendi divinum 
amorem, adjuvante Domino citius valebit attingere per- 
fectionem, nisi ex sua culpa et negligentia hoc noluerit, 
desinens in eis exerceri, aut rediens ad vitia et noxias 
delectationes; quae ut superentur et radicitus evellantur, 
solicite est laborandum ; alioquin modicum proficiet, prout 
plenius continetur in Tractatu de spiritualibus ascensioni- 
bus, cujus initium est: Beatus vir etc. 

De t i a purgativa, 


CAPUT L 

Quod Religioso spiritualiter proficere cupienti multum con- 
fert, bonorum consortia quaerere et malorum devitare. 

Hortatur nos Propheta dicens : Cum Sancto sanctus 
eris , et cum perverso perverteris . Igitur, frater in 
Christo Jesu dilectissime, diligenter cave, ne per pra- 
vorum dissoluta et dolosa consortia decipiaris. Adhaere 
alicui viro religioso , qui sit virtute praeditus, disciplina 
ornatus, scientia eruditus, gravitate maturus, in timore 
Dei fundatus, a quo jugiter audias aedificationis et con- 
solationis verba et imitatione digna. Sicut enim cal- 
culus frigidus, si adjungatur calculo ignito, accenditur 
et ardet: ita, qui tepidus et frigidus est, adjunctus ei, 
qui est fervidus et devotus, fervescit saepe et fit de- 
votus, eruditus atque bonis moribus adornatus. Sicut 

Apostoli redemptori nostro cohaerentes facti sunt viri 
sancti et repleti Spiritu sancto. Similiter Marcus ad- 
haerens Petro fuit eruditus in Evangelio et meruit esse 
Evangelista. Timotheus quoque Paulum comitatus ab 
ineunte pueritia in scripturis sanctis peritissimus fuit: 
atque per eundem Apostolum Paulum Episcopus ordi- 
natus, demumque Evangelium praedicans obiit gloriosus 
martyr. Rursus secutus Ambrosium Augustinus ab eo 
fuit instructus et baptizatus , meruitque in sancta Eccle- 
sia doctor esse clarissimus atque in toto terrarum orbe 
nominatissimus. Sanctus etiam puer Maurus gloriosum 
patrem Benedictum sectatus meruit postea Abbas di- 
gnissimus esse, ac virtutibus et miraculis refulgere. 
Et devotus Bernardus Abbatem Stephanum comitans 
in Cisterciensi monasterio in sua religione totius reli- 
giositatis effectus est lumen splendidum, et instar coru- 
scantissimi sideris in cunctis claruit terris, et nunc 
claret in coelis. Plura possemus tam veteris quam 
novi testamenti exempla ponere, quod ad salutem ani- 
mae et ad spiritualia exercitia bonorum consortia mul- 
tum prosunt, et malorum nimium obsunt, quae ob pro- 
lixitatem vitandam praetermittimus. 

CAPUT n. 

Quod ad purgandum spiritum religioso valde est necessa- 
rium, in spiritualibus exercitiis exerceri. 

Fratres dilectissimi, in libro Psalmorum scribitur, 
quod magnus ille propheta David dicebat: Meditatus 
sum nocte cum corde meo , et exercitabar et scopebam 

spiritum meum . Devoto igitur religioso, qui desiderat 
spiritum ad imaginem et similitudinem Dei factum de 
Hierusalem in Hiericho, id est, a statu tranquillitatis 
et pacis ad tantam status mutabilitatem lapsum refor- 
mare et pristino statui restituere: necessarium est, ut 
praefati praeclarissimi Prophetae exemplum accipiens, 
spiritualibus exercitiis spiritum suum castiget, mundet, 
et purget tam a vitiis et peccatis, quam a corruptis 
affectionibus, ut gratiarum et spiritualium donorum 
valeat esse capax; nam scriptum est, quod in animam 
malevolam non introibit sapientia , neque habitabit in 
corpore subdito peccatis . Et quia, ut ait Augustinus , 
ordo est causa pacis et tranquillitatis animae, et ea, 
quae non sunt ordinata, non possunt permanere et 
semper sunt inquieta: et quae ordinata sunt, perma- 
nent et quiescunt et praestant animae magnam forti- 
tudinem ; fit enim hostibus terribilis ut castrorum acies 
ordinata : ideo operae pretium est, dare aliquem modum, 
et aliqua assignare determinata exercitia: ut scientes, 
quae nobis agenda sunt, semper simus pacifici; et in 
eis nosmetipsos exercentes spiritum nostrum ad suam 
pristinam reformemus amissam dignitatem. 

CAPUT III. 

De fructibus, qui ex certis et determinatis exercitiis pro- 
veniunt. 

Bonorum exercitiorum perquam gloriosus est fructus. 

1) Primus ex certis et determinatis exercitiis pro- 
veniens est pravarum et volubilium cogitationum, ac 


Digitized by Google 



10 


EXERCITATORIUM SPIRITUALE 


noxiarum affectionum devitatio, quibus frequenter sor- 
descimus, non habentes fraenum, quo motus cordis nostri 
constringantur: cum sensus nostri et cogitatio sint 
prona ad omne malum ab adolescentia sua, ut in Ge- 
nesi scribitur. Est autem impossibile, cor a vagis cogi- 
tationibus revocare, nisi mediante divina gratia fuerit 
certis et determinatis exercitiis stabilitum. Ut enim 
ait Abbas Serenus in collationibus Patrum : Naturaliter 
anima nunquam potest esse otiosa , sed est necessarium , 
ut secundum suam propriam mobilitatem discurrat , nisi 
habeat aliquid fixum et stabile , ubi suos motus exerceat. 
Et secundum Sanctorum doctrinam anima absque certis 
exercitiis est quasi domus quatuor habens januas aper- 
tas; nam quicunque volunt, ingrediuntur et egrediuntur, 
domino domus nesciente: similiter faciunt cogitationes 
in animam certa exercitia non habentem. 

2) Secundus / ructus , quem determinata afferunt 
exercitia, est cordis nostri ad expedite et magnifice 
operandum stabilitio; nam saepe idem facientes illud 
convertimus in naturam, et generatur in anima nostra 
habitus per continuatam operationem : certa autem exer- 
citia non habentes tot in suis exercitiis recipiunt con- 
silia, quot opera vident alios facientes; hodie circa 
unum et cras circa aliud occupantur, semper dispersi 
et vagi, quod est valde reprehensibile, ut in collationi- 
bus Patrum legitur et in Tractatu, cujus initium est: 
Homo quidam descendebat de Hierusalem in Hiericho , 
ubi dicitur, quod isti tales parum aut nihil proficiunt. 

3) Tertius fructus est fervor : qui enim habet ordi- 
nata exercitia, est ferventior ad explendum ea, et pudet 

torpore seu negligentia dimittere, quod semel ferventer 
et solicite coepit. Unde fit, ut devoti religiosi certa 
soleant habere exercitia secundum tempora et horas 
perutilia, ne in spiritus torpeant profectu: quin potius 
talibus exercitiis se arctant, quo magis ac magis jugi- 
ter in tali profectu flammescant. Et secundum Sancto- 
rum doctrinam sicut ex incuria et negligentia spiritua- 
lium exercitiorum causatur tepor et frigiditas, ita ex 
assiduo eorundem studio, sive ad animam sive ad cor- 
pus pertineant, si absque aliqua remissione operemur 
ea, generatur in nobis suavis quaedam actualis vel 
habitualis affectio. 

4) Quartus fructus est, quia per certa exercitia faci- 
lius in tui devenies cognitionem : ut scilicet scias, quan- 
tum proficis vel quantum deficis, si progrederis vel si 
retrogrederis , considerans, si expleveris exercitia fer- 
ventius et solicitius hodie quam heri, an tepidius seu 
negligentius. Itaque comparatione unius diei ad aliam 
videbis, si proficis vel deficis. 

5) Quintus fructus est, quia longe plus proficit et 
meretur, qui pauca ordinate operatur recta intentione, 
quam qui agit multa et difficilia vagus absque certo 
modo et ordine. Et, ut Sancti testantur, utilius est 
unum opus recte ordinatum sapientis, quam multa labo- 
riosa insipientis. 

Considera ergo, quam copiosus fructus accrescit eis, 
qui cor suum tradere curant certis vel determinatis 
exercitiis. Et quia tantus inde provenit fructus, Deo 
adjutore, aliqua certa et determinata exercitia dispo- 
nemus, in quibus per totam hebdomadam valeamus 

et Patrum exemplis consonent; nam quidquid sacrae 
scripturae dissonum est, non immerito, licet videatur 
bonum, suspectum est. Et quia sunt multi, qui ad 
suum sensum scripturarum intellectum extorquent, ideo 
oportet, ut tua exercitia cum aliquo spirituali et illu- 
minato viro tractes, et super his ejus consilium accipias. 

Secunda conditio est, diligenter attendere, ut exer- 
citia sint moderata, maxime quantum ad duo, secundum 
Sanctorum doctrinam. Primum est , ne nimiam affli- 
ctionem neque immoderatam occupationem in eis sumas. 
Nam propter afflictionis nimietatem mentis dulcedo in 
amaritudinem vertitur, et propter immoderatam occu- 
pationem mentis tranquillitas destruitur. Unde sic 
oportet exercitia moderari, ut omnia cum quadam men- 
tis alternatione et moderatione agantur secundum illud : 
Modo lege , modo ora , modo cum fervore labora , et sic 
hora brevis et labor erit levis . Nec te circa ea ita 
occupes, quod tibi fastidium generent aut causent in- 
firmitatem, alioquin non possent multum durare. 

Tertia conditio est, ut exercitia sic sint disposita 
et ordinata , quod congruant unicuique secundum suum 
statum et dispositionem tam inteilorem quam exterio- 
rem; non enim omnia omnibus conveniunt: neque 
omnes circa eandem rem aequaliter se habere possunt, 
quin potius talia exercitia unusquisque debet sibi eli- 
gere, quae contra suas vitiosas inclinationes decertent, 
et ad virtutis amorem trahant et promoveant, et per 
talia exercitia magis poterit proficere : nam secundum 
Ambrosium quaerendum quidem in omni actu, quid per- 

sonis conveniat, quid temporibus et aetatibus, quid etiam 
singulorum ingeniis sit accommodum. 

Quarta conditio est, ut summe caveatur, ne sint 
temporalia, videlicet quod ad tempus permaneant et 
ad tempus negligantur : sed sint stabilia, hoc est, usque 
in finem permanentia. Valde namque , ait Bemardus, 
est suspecta levitas eorum , qui nunc hoc volunt , nunc 
illud , nunc sic se exercent , nunc sic ; in nullo fixi, qui 
tot de se consilia praesumunt , quot loca revisunt , sem- 
per quod non habent cupientes , et quod habent fasti- 
dientes , et in neutro proficientes . Qui vult in suis exer- 
citiis proficere, oportet statuere aliquem finem, et ad 
ejus adeptionem sua media, quae sunt spiritualia exer- 
citia, ordinare, et in illis fixus permanere. Finis autem 
nostrorum exercitiorum, ut ait Abbas Moyses in qua- 
dam sua collatione et tractatu Beatus vir , est: ad- 
ipisci cordis puritatem et perfectam Dei charitatem. 
Quorum unum, scilicet Dei perfecta dilectio vel beati- 
tudo, est finis ultimus : alterum, quod est Unis secunda- 
rius et dispositivus, est cordis munditia , quae disponit 
nos ad perfectae charitatis et beatitudinis adeptionem; 
et ad hos duos fines animae oculus semper est dirigen- 
dus instar sagittariorum, qui aliquod ponere signum 
consueverunt, in quod sagittas suas jaciant: alioquin 
multo consumpti labore modicum proficeremus. 

CAPUT VI. 

De his , quae ad spiritualia exercitia nos excitant. 

Apostolus Paulus exhortatur nos dicens : Solicitudine 
non pigri: spiritu ferventes, domino servientes . Solicite 
igitur consideranda sunt fervoris incitamenta, quia secun- 
dum Sanctorum doctrinam initium totius boni est ejus- 
dem boni fervens desiderium; nunquam enim in reli- 
gione fervens exit, qui ante fervens desiderium non 
habuerit. Nam secundum Bernardum necesse est, ut 
ignis desiderii praeeat omnem locum , quo est ipse ven- 
turus. Et ut ignis iste desiderii in nobis excitetur, 
sedecim considerationes hic assignabimus, quas summo 
studio devotus religiosus debet in corde suo ponere: 
nullatenus enim spiritualis vita diu permanere potest, 
nisi per earum assiduam recordationem. 

1) Prima igitur est : ut cum summa diligentia atten- 
damus , quantum diligendus est Deus ratione suae 
summae perfectionis, beatitudinis, magnitudinis, pul- 
chritudinis, infinitae potentiae et ineffabilis sapientiae 
cum ipse sit summum bonum, et aliarum innumerabi- 
lium perfectionum in eo existentium. Considera igitur, 
quantum ipsum diligis, quoniam totum hoc modicum 
est ad id, quod debes. 

2) Secunda consideratio est : quot dolores, angustias, 
anxietates, dura verba, duriora verbera et acerbissima 
ac immanissima supplicia passus est, et pro nobis in 
cruce mori dignatus est, et quam modicum nos pro eo 

/ pati volumus. 

3) Tertia consideratio est : quot bona nobis promisit 
in illa aeterna beatitudine in animae et corporis glori- 
ficatione: et quam tepide laboramus pro illius summi 
thesauri adeptione. 

4) Quarta consideratio est: quot et quanta bona 
Dominus noster generi humano contulit in ejus crea- 
tione et redemptione: et unicuique nostrum in voca- 
tione ad religionem, in sustentatione et conservatione; 
et propter tot et tanta beneficia non solum gratias non 
impendimus, quin potius eum incessanter offendimus. 

5) Quinta est : quot et quanta peccata nobis dimisit, 
et quoties in eis relabimur: et pro gratiarum actione 
in odibile ingratitudinis scelus incurrimus. 

6) Sexta est: ad quantam perfectionem tenemur; 
scilicet ad decalogi observationem propter praecipientis 
auctoritatem , et per consequens ad nunquam mortaliter 
peccandum, et ad Deum super omnia diligendum, nihil 
in hac vita aeque vel supra ipsum . amando , et ad 
cupiendum proximis nostris bonum, eos sicut nosmet- 
ipsos diligendo, et eorum salvationem desiderando, hoc 
est, ut Deum super omnia diligant. 

7) Septima consideratio est : quot nobis perfectionis 
exempla in sanctis Patriarchis , Prophetis , Apostolis et 
in omnibus Sanctis sunt exhibita, qui omnes sicut nos 
mortales erant: tamen ex nostra desidia illorum exem- 
plorum vestigia nolumus imitari. 

8) Octava est: quanta est virtutum formositas, uti- 
litas et honestas, et quanta est vitiorum deformitas, 
confusio et vilitas: nos tamen a virtutibus deviantes 
inseparabiliter vitiis adhaeremus. 

Garclae Meditationes. 2 

9) Nona est: quam difficile est, spiritualem vitam 
inchoare his, qui ex tepiditate hoc differunt; cum 
enim Dominus noster semper sit paratus adjuyare liberi 
arbitrii infirmitatem, nos nequaquam conamur facere, 
quod in manu nostra est. Et hinc est, quod pauci bene 
inchoant, pauciores ceptum bonum prosequuntur, et 
paucissimi usque in finem perseverant , propter quod 
ex divinae misericordiae confidentia et ex ferventi conatu 
et ex tota nostra scientia, voluntate et facultate debe- 
mus tendere in perfectionem. 

10) Decima est: quantae est difficultatis, carnis et 
mundi bella devincere, tam quae ex bonorum terreno- 
rum appetitu, quam quae ex pravorum, inter quos degi- 
mus, consilio et familiaritate insurgunt: et etiam mali- 
gnorum spirituum subtilia et crebra certamina, nos autem, 
quamvis in tantis simus periculis constituti, ac si esse- 
mus securi, tepescimus et torpemus, et nullatenus ad 
resistendum satagimus. 

11) Undecima est: quam rari sunt, qui usque in 
finem perseverent: multi quidem sunt, qui perfectio- 
nis scalam ascendunt et currunt, et usque ad ejus 
medietatem pertingunt, non tamen ad ejus summitatem 
perveniunt. Verumtamen rari inveniuntur, qui de tanto 
bono, sicut est perseverantia, curant, pro qua semper 
est orandum, si salvari cupimus, cum revera sciamus, 
non esse coronandum , qui triginta vel quadraginta annis 
bene vixerit, sed qui perseveraverit usque in finem. 

12) Duodecima est: quam brevis est vita praesens, 
et quot merita in ea possemus acquirere, et quod', si 
semel fuerit amissa, nunquam ad eam redire poterimus ; 

nos vero tempus nobis ad mensuram datum inutiliter 
consumimus: morti et extremo judicio, virtutibus vacui 
et vitiis pleni, quotidie instanter appropinquamus. 

13) Tertia decima est: quanti rigoris, asperitatis 
et severitatis est divina justitia, quae pro uno solo mortali 
crimine, de quo si quis poenitentiam non ageret, neque 
usque ad finem emendaretur, corpus et animam ejus, qui 
hujusmodi est in inferno, absque dubio aeternaliter cru- 
ciaret : et quod nullum peccatum veniale quantumcunque 
minimum manebit impunitum. Consideranda est hic 
caecitas et stultitia nostra; cum enim dominus noster 
placari et ad misericordiam inclinari per poenitentiam, 
suspiria et dolorem de peccatis, quae in eiim perpe- 
travimus, nunc valeat, hoc agere negligimus et, tanquam 
intellectu rudes, jugiter divinae justitiae manibus appro- 
pinquamus. 

14) Quarta decima est : quanta est acerbitas, diver- 
sitas et aeternitas infernalium poenarum; quarum tamen 
reus est, qui brevi et momentanea delectatione sibi 
per Deum prohibita vult hic frui. Et cum illa tor- 
menta multiplicia, saevissima et perpetua credamus, 
non curamus, ab eis fugere, cum per millia millium 
annorum quascunque temporales poenas deberemus liben- 
ter sustinere , ut ab illis doloribus et nunquam finiendis 
cruciatibus liberari possemus, dicente Propheta: Quis 
poterit habitare ex vobis cum igne devorante , aut quis 
habitabit ex vobis cum ardoribus sempiternis? 

15) Quinta decima est: prae oculis semper habere 
profundam abyssum divinorum judiciorum, quae super 
multos fecerit, qui multo tempore sancte vixerunt et 

in magna sanctitate diu perstiterunt, quos tamen dominus 
propter aliqua Titia in ipsis latentia deseruit. Si hoc 
attente adverteremus, non dubito, quin ad bene agen- 
dum ferventes essemus. Unde Propheta nos admonet 
dicens : Venite , et videte opera Dei , terribilis in consi- 
liis super filios hominum . Hic oportet, nos considera- 
tionem facere de nostra salute, et timere, ne divina 
gratia privemur. 

16) Decima sexta et ultima consideratio est: quanto 
nos Beati expectant desiderio, et quanta aviditate no- 
strum affectant adventum. Si hoc bene attenderemus, 
non ambigo, quin ad eos ire instaremus. De quo dicit 
Bernardus: Expectant nos angeli , ut ruina eorum in- 
stauretur: beati , ut eorum gloria compleatur: Deus 
pater nos expectat quasi filios et haeredes , quos super 
omnia bona sua constituat : filius quasi fratres et cohae- 
redes, ut fructum nativitatis , et pretium sui sanguinis 
nobis impendat , et ipse spiritus sanctus , qui est chari- 
tas et benignitas , in qua nos pater ab aeterno praede- 
stinavi t, neque dubium quin praedestinationem suam 
adimpleri velit . 0 fratres, quomodo curreremus ad ali- 

quem locum in hac vita, si sciremus, ibi esse dominam 
nostram nos expectantem ? quanto magis igitur ad locum 
deliciarum et gloriae, quae fine carent, festinandum 
est, ubi tam multi, tam magni, tamque affectuose nos 
expectant? In hac consideratione habendum est desi- 
derium, resolvi et esse cum Christo. 

Istarum considerationum finis in duobus consistit. 
Primum est propriae imperfectionis clara cognitio. 
Secundum est ardens desiderium ascendendi in altiorem 

perfectionem et majorem fervorem. Quis igitur erit, 
qui haec in corde suo conferens, nisi mentem habeat 
ferream, statim ad recte et gloriose vivendum non in- 
ardescat, omnem a se expellens torporem et negligentiam ? 

Ista, quae supradicta sunt, non hic scripsi, ut ea 
tantum semel legas: sed saepe et quasi semper maneant 
in memoria: et omni die verses ea in corde tuo, ne 
frigescat vel si frigere contigerit, eorum recordatione 
reflammescat. 


CAPUT VH. 

Quod promissa vota et loci dignitas nos ad fervorem cogant 
in nostris exercitiis habendum. 

Legitur in Ecclesiaste : Si quid vovisti Deo , ne mo- 
reris reddere ; displicet enim ei infidelis et stulta pro- 
missio. Vehementer ad recte et ferventer in religione 
vivendum votis astringimur solemniter promissis. Firmi- 
ter quippe tenendum est, per omne votum rite pro- 
missum voventes ad sui teneri observationem. Et ut 
Doctorum quidam asserunt, magis obligat votum quam 
juramentum. Itaque, qui promissum transgreditur votum, 
mortaliter peccat, et gravius quam transgressor jura- 
menti secundum & Thomae secundam secundae . Quid 
igitur (o fratres) promisimus , nisi per labores et exer- 
citia dare operam, ut ad virtutis veniamus perfectio- 
nem; a quo conatu qui recedit, voti transgressor repu- 
tandus est, sicut e contra secundum D. Bernardum> 
quamdiu indefessum proficiendi studium, jugemque ad 
altiora anterioraque conatum habuerimus , non voti 

fractores deputamur , etiamsi crebrius ceciderimus. 
Habentes igitur hoc desiderium, et debita et ordinata 
exercitia, explentes quod promisimus, persolvamus: et 
quod nobis promissum est, obtinebimus. Sumamus a 
saeculi hominibus exemplum, qui adeo promissa violare 
perhorrescunt, ut captivi, dimissi reditum pollicentes, 
promisso tempore redeant, quamvis se acriter crucian- 
dos agnoscant Incitat nos quoque ad fervorem loci 
dignitas. Utinam attente adverteremus, quam graviter 
offendunt illi, qui tepide et remisse in monasterio vivunt. 
De quibus dicit Propheta Jeremias : Quid est , quod dile- 
ctus meus in domo mea fecit scelera multa ? Gravissime 
quidem peccant, qui hujusmodi sunt, multiplici ratione. 

1) Primo propter religionis sublimitatem , quam 
transgrediuntur mentientes, cum, quod Deo promise- 
runt, non solvunt. 

2) Secundo propter loci sanctitatem , secundum illud 
Isaiae : In terra Sanctorum iniqua gessit : et non vide- 
bit gloriam Dei , et secundum illud Jeremiae : Contami- 
nasti terram sanctam meam . 

3) Tertio propter temporis opportunitatem, quam 
habet in monasterio ad sancte vivendum. Valde tamen 
est dolendum, quia mens nostra dura et ad malum 
prona, manna fastidiens appetit manducare caepe, quae 
suos edentes ad lachrymas cogunt. 

4) Quarto propter bonorum societatem; nam qui 
inter bonos malus est, similis est Judae inter discipu- 
los Domini et sicut satan inter filios Dei. 

5) Quinto propter Dei liberalitatem, ei necessaria pro- 
videntis; proditor siquidem deputandus est, qui contra 

Dominum suum, ei necessaria administrantem, pugnat; 
nam et canis suos consuevit amare beneficos. 

6) Sexto propter votum et professionem , quae mul- 
tum peccatum aggravant; non enim levis putanda est 
culpa, ut qui se primo Deo obtulit, ab eo discedens se 
offerat diabolo et sic mentiatur Spiritui sancto. 

7) Septimo , quia, qui in monasterio male vivit, unius 
boni locum occupat. 

8) Octavo, quia praesumit, illos actus exercere, ad 
quos non est idoneus; nam praesumit astare in con- 
spectu Dei, et alia plura hujusmodi. 

9) Nono, quia non timet illas gravissimas poenas, 
quibus legimus fuisse punitos, qui in locis sacris aliqua 
crimina perpetrarunt. 

10) Decimo et ultimo, quia non timet damna, quae 
incurrit ; nam perdit omnia religionis bona, et fit expers 
bonorum religiosorum , et comparatur blasphemo latroni, 
quia de cruce claustri descendit ad crucem inferni. 
Et concludens vos admoneo : ut, si quis vestrum se tor- 
pere senserit, cum D. Bernardo dicat: Cur torpes , cur 
desidia anima tabescis? nm sunt condignae passiones 
hujus temporis ad culpam praeteritam , quae remittitur , 
et ad gratiam praesentem, quae immittitur, et ad futu- 
ram gloriam , quae promittitur. Evigila anima mea, 
quia magna sunt, quae promisimus: sed majora sunt , 
quae nobis promittuntur . Compleamus ista, o anima mea, 
et suspiremus ad illa . Attende , quia delectatio peccati 
brevis est, et poena perpetua: parvus labor virtutis, 
et gloria infinita : vocatio multorum , et pauci electi: 
omnium remuneratio: quidam ad gloriam, et alii ad 


Digitized by Google 



24 EXERCITATORIUM SPIRITUALE 

poenam sine fine. Vigila igitur frater in tuis exer- 
citiis, et tempore orationis statuto post vigilias ne dor- 
mias, quia, qua non putas hora, vocaberis. Et attende, 
qui vigilant, dici beatos. 

Hactenus diximus, quam sit necessarium ad spiritua- 
lem profectum consortium bonorum, et de studio spiritua- 
lium exercitiorum, et de eorum fructibus , si sint certa 
et ordinata, et de eorum conditionibus, qui in eis sunt 
exercitandi, et de exercitiorum moderamine, et de his, 
quae in nobis sanctum fervorem excitant. Restat nunc, 
ut dicamus et disponamus, qualiter religiosus debeat 
exercitari secundum illas praememoratas tres vias, sci- 
licet Purgativam, lUuminativam et Umtivam , ut per 
earundem exercitium, et per orationem, et contempla- 
tionem valeat gradatim ad optatum finem pervenire, 
scilicet animam Deo unire secundum illud Pauli: Qui 
adhaeret Deo, unus spiritus est, et hoc a Sanctis dici- 
tur ad veram sapientiam pertingere. 

caput vm. 

Quod spiritualia exercitia habere debent certas et determi- 
natas materias, tempora et horas. 

Spiritualium diversitate ciborum uti debet religiosus. 
Experientia namque novimus, quod, quantumcunque 
aliquis cibus sit delectabilis, si quotidie sumatur, inter- 
dum parit fastidium, et appetit homo alios cibos, quam- 
vis non ita sapidos. Et si cui apponuntur diversi cibi, 
tanto plus et avidius ex eis sumit, quanto in eorum 
singulis novum experitur saporem. Similiter et de- 

votus religiosus, cum ad orandum accedit, spiritualium 
varietas epularum sibi quaerenda est. Non enim medio- 
criter laborare credenda sunt caput, pectus et universa 
corporis membra, cum ,anima ignitis desideriis in coe- 
lum conatur ascendere. Unde variis meditationtim dapi- 
bus utendum est, ut in saporum vicissitudine aliquid 
valeat corpus relevaminis reperire. Primus «t praecipuus 
cibus debet esse devota oratio et castum desiderium: 
ut scilicet anima appetat purgari , illuminari et uniri 
illi suo beatissimo et dulcissimo sponso. Et ideo maxime 
incipientes duo debent considerare vel meditari. Primo 
illa, quae timorem incutiunt, a quo anima inchoat, spi- 
ritualem viam ad Deum volens accedere. Secundo 
debet crebro Redemptoris nostri vitam et passionem 
ruminare. Nam Redemptoris vita, mors et passio est 
ostium, quo intratur ad amorem divinitatis; et in hujus 
signum ejus latus ferro fuit apertum* ut per hoc clare 
nobis innotesceret, neminem ad divinitatis amorem in- 
gredi posse, nisi per januas vulnerum humanitatis. Et 
cum Dei servus coeperit radicari in deitatis amore, 
poterit aliquamdiu a consideratione humanitatis cessare. 
Nam propter hujus gustus et experimentalis cognitio- 
nis adeptionem circa humanitatem et ejus vulnera prius 
versabatur. Et hoc modo per totam hebdomadam secun- 
dum ferias materiae sunt distinguendae. Erit igitur 
agendum de timore secundum viam purgativam; de 
divinis beneficiis secundum illutninativam ; de divinis 
perfectionibus et laudibus secundum viam unitivam , 
ut exercitator dapum spiritualium habeat multiplicitatem. 
Et hoc quantum ad materias. 

Quantum ad temporum et horarum assignationem 
(fratres) notandum est, quod multo utilius est corpori, 
et convenientius ejus appetitui, ut assuescat, aliquo 
determinato tempore cibum sqjnere, si illud semper 
observetur. Simili modo anima appetens spiritualiter 
vivere debet habere tempus conveniens, in quo valeat 
seorsum sola manere, et certas horas diei et noctis 
ad orandum , quibus quotidie panem spiritualem et spi- 
rituale divinae consolationis vinum valeat accipere ; multo 
enim amabilius et delectabilius est animae boc convi- 
vium quam carni est cibus corporalis: non enim est 
rationi consentaneum, ut anima, quae domina est corpo- 
ris, maneat jejuna et expers sui suavis et delectabilis 
cibi: et caro, quae est ancilla nequam et pigra, assi- 
gnata et certa hora victum suum accipiat. 

Quod autem horae assignatio orationi sit utilis, facile 
potest ostendi; nam sicut ex consuetudine et frequen- 
tatione bonorum operum generatur in anima quidam 
habitus et inclinatio, qua placet ei, et delectatur in 
bono: ita, cum tempus est determinatum vel hora, in 
qua vacet oraftoni, eodem tempore se sentit promptio- 
rem et expeditiorem ad sursum erigendum cor suum 
per fervens desiderium. Tempus autem ad orandum 
aptius est nocturnum, secundum illud Prophetae : Nox 
. illuminatio mea in delitiis meis. Et cum Dei servus 
habet horam deputatam orationi, semper illa hora per 
desiderium se sentit aliquo modo proniorem ad orandum. 
Et si illa hora absque solita praeterit oratione, non 
manet cor absque magno dolore, et praecipue, cum dimit- 
titur ex negligentia vel aliqua minus rationabili causa ; 

non enim est anima cruciatus expers, cum suo dulcis- 
simo cibo, delectabili refectione et spirituali laetitia, 
quam degustare solebat, frustrari se conspicit. Itaque 
concludentes dicimus, quod opportunum orationi tempus 
est nocturnum, secundum illud Psalmi: In die manda- 
vit Dominus misericordiam suam , et nocte canticum 
ejus , ac si apertius diceret: In die jussit Dominus 
operibus vacare misericordiae: et nocte cantico lau- 
dis suae. 

Horae autem orationi congruentes secundum Hiero- 
nymum et Bernardum sunt post vigilias et post com- 
pletorium ; in istis enim horis servus Dei ad vacandum 
spiritualibus exercitiis est expeditior; et haec sufficiant 
quantum ad tempora et horas. 

CAPUT IX. 

Quod multiplici ratione Sancti determinata assignaverunt 
tempora et horas, in quibus vacandum est mentali 
orationi. 

0 fratres dilectissimi, non immerito statuerunt Sancti 
Patres, ut certis horis diei et noctis mentali orationi 
religiosi vacarent; supra modum enim secundum devo- 
tum Bonaventuram convenit proficere cupienti , ut assi- 
duis orationis et devotionis studiis exerceat cor suum, 
siquidem, ut praedictus sanctus dicit Religiosus, qui 
hanc orationem quotidie non frequentat, non solum est 
miser et inutilis, sed revera animam mortuam portat 
in corpore vivo. Cum enim tanta sit efficacia et vir- 
tus orationis, ipsa sola certamina et tentationes superat 

spirituum malignorum. Et omnis anima, quae ora- 
tionis rore non irrigatur , facit imperfecta opera et multi- 
plici infecta fastidio. Et e converso oratio est valde 
utilis et inaestimabilis virtutis ad omnia proficua pro- 
movenda, et noxia amovenda, et ideo: 

Si vis patienter tollerare adversa, sis homo orationis. 

Si vis tentationes et tribulationes superare, sis 
homo orationis. 

Si vis pravas affectiones conculcare, sis homo orationis. 

Si vis astutias satanae cognoscere, ac ejus fallacias 
vitare, sis homo orationis. 

Si vis laetanter vivere in opere Dei, et laboris et 
afflictionis viam incedere, sis homo orationis. 

Si vis in spirituali vita te exercere, et carnis curam 
non agere in desideriis, sis homo orationis. 

Si vis vanas muscas cogitationum fugare, sis homo 
orationis. 

Si vis animam tuam sanctis et bonis cogitationibus, 
desideriis, fervoribus et devotionibus impinguare, sis 
homo orationis. 

Si vis cor tuum virili spiritu, et constanti proposito 
in Dei beneplacito stabilire, sis homo orationis. 

Si vis vitia exstirpare, et virtutibus imbui, sis homo 
orationis. 

Si vis denique ad contemplationem ascendere, et 
sponsi amplexibus perfrui, sis homo orationis. In ea 
enim recipitur S. Spiritus unctio, quae de omnibus 
mentem docet et ad contemplationem et coelestium 
degustationem per orationis exercitium devenitur. 

' Videtis, fratres, orationis rationes, et quam magnae 

sit potentiae et virtutis. Ad quorum omnium confirma- 
tionem, omissis scripturarum confirmationibus, hoc tibi 
sit pro efficaci probatione, quod quotidie audimus et 
videmus ad oculum, illiteratas et simplices personas 
praemissa et alia complura potiora dona adeptas fuisse. 
Solicite ergo omnes orationi vacare debent, qui Chri- 
stum imitari desiderant: et praecipue religiosi, quibus 
major ad hoc debet esse temporis copia. Quare inquit 
idem sanctus et seraphicus Doctor ad sororem suam, 
scribens: Te hortar , Ubique , quantum possum , mando 
districtius , ut pro principaliori exercitio tuo sumas ora- 
tionem: nihilque aliud te delectet , nisi oratio , quia nihil 
tantum te delectare debet , quam morari cum Domino: 
quod fit per orationem. 

CAPUT X. 

Quod incipientes Deo servire inchoant a timore, qui divinae 
est initium sapientiae; et de speciebus timoris. 

Secundum Anselmum in libro doctrinarum : omnes in- 
cipientes, incipiunt a timore servili, quia a timore servili 
incipit filialis* Beatus, cui datum est, habere timorem 
Dei; timor enim Dei gst fundamentum fidei, charitatis 
origo, initium divinae sapientiae; secundum illud, quod 
scribitur in Proverbiis, principium sapientiae timor Do- 
mini , quia est janua conversionis, et ut dicit Cassiodorus, 
per hunc enim ad Deum, velut quibusdam januis introitur: 
et devotus Bernardus super Cantica dicit: Tunc primo 
Deus animae sapit , cum eam afficit ad timendum , non 
cum eam instruit ad sciendum . Et Cassianus lib. 4. 

Institutionum dicit : Principium nostrae salutis ejusdem - 
que custodia timor est ; per hunc enim et initium con- 
versionis et vitiorum purgatio et virtutum custodia his , 
qui imbuuntur ad viam perfectionis , acquiritur . Unde 
notandum est, quod secundum Magistrum sententiarum 
in 3. dist. 34. quatuor sunt species timoris , secundum 
quem aliquo modo ad Deum convertimur vel ab eo 
avertimur, scilicet Timor mundanus , sive humanus, ser- 
vilis , initialis , castus vel filialis. 

Humanus timor , ut ait Cassiodorus, est, quando 
timemus pati pericula carnis, vel perdere bona mundi, 
propter quod delinquimus; hic timor malus est et pro- 
cedit ex nimio sui et praesentis vitae amore. 

Secundus timor est servilis , de quo loquimur in 
praesenti: et ut dicit Augustinus: timor servilis est, 
cum propter timorem gehennae aut alicujus temporalis 
incommodi, seu mali, continet se homo a peccato. Iste 
autem servilis timor, cum peccandi voluntatem non 
auferat, non est cum charitate, et habens hunc solum 
timorem non posset salvari, sed adveniente charitate 
propellitur: qui adhuc ideo bene agit, quia poenam timet, 
et qui Deum non amat, nondum est inter filios Dei. 
Advertendum tamen, quod lic^: timor servilis simul 
cum charitate non stet, nihilominus via est ad illam 
secundum illud Ecclesiastici: Timor Domini initium 
dilectionis: et D. Augustinus ait: Timor Dei locum 
praeparat charitati; cum coeperit charitas habitare , pel- 
litur, qui ei praeparavit locum ; quantum illa crescit , 
tantum ille decrescit ; major charitas , minor timor; si 
nullus timor, perfecta charitas . 

Tertius timor dicitur filialis sive castus , et est 
ille, quo timemus, ne sponsum offendamus, ne sponsus 
tardet, ne discedat, ne eo careamus. Timor iste de vero 
Dei amore nascitur, de quo Propheta ait : Timor Domini 
sanctus permanet in saeculum saeculi. De differentia 
autem istorum duorum timorum, videlicet servilis et 
filialis , sive casti, D. Augustinus super prima canonica 
Joannis, dicit sic: Est timor , quem charitas foras mit- 
tit, et est timor castus permanens in saeculum saeculi: 
sicut sunt homines , qui timent Deum , ne mittantur in 
gehennam , iste timor introducit charitatem , sed sic venit , 
ut exeat; si enim propter poenas times Deum , non 
amas , non bona desideras , sed mala caves , corrigis te , 
et incipis bona desiderare; et cum incipis bona deside- 
rare , est in te timor castus , qui est , ne amittas ipsa 
bona , sicut si ponas duas mulieres maritatas , quarum 
una velit adulterium facere , sed timet maritum , ne veniat : 
haec diligit nequitiam , el onerosa est ei praesentia mariti: 
altera amat virum , e£ nt///a se adulterina immunditia 
vult maculare , optat praesentiam viri: timet illa , Wwief 
w/a; i//a lintal virum , ne veniat: ista timet , ne 
scedat: illa dicit , timeo, ne damner , uria timeo, ne 
deserar . Hoc exemplo cognosci potest, quomodo timor 
servilis, quem charitas foras mittit, differt a timore filiali 
vel casto, qui permanet in saeculum saeculi. 

Quartus timor dicitur initialis , qui est quasi medius 
inter duos supradictos, scilicet servilem et filialem; nam 
servilis timor, juxta praemissa, est, quo se homo con- 
tinet a peccato timore poenae: timor filialis est, quo 
se homo continet a peccato timore offensae ; filiorum est 

enim timere patris offensam : timor vero initialis dicitur, 
quo homo propter utrumque, silicet poenam et offensam, 
se a peccato abstinet. Et ideo dicitur a B. Bernardo 
duos habere oculos, dextrum, quo respiciens sursum 
timet a Deo separari: sinistrum, quo respiciens deor- 
sum timet incurrere poenas; timor iste dicitur initia- 
lis: quia est incipientium, in quibus inchoatur filialis 
timor per inchoationem charitatis, non tamen est in eis, 
timor filialis perfecte: quia nondum pervenerunt ad 
perfectionem charitatis. Et ideo timor initialis , ut dicit 
S. Thomas, hoc modo se habet ad filialem, sicut chari- 
tas imperfecta ad perfectam, quae non differunt secun- 
dum essentiam, sed secundum statum ; quidam enim sunt 
in statu incipientium, alii proficientium, alii perfectorum. 

Hos timores hic exposuimus , ut dignoscere queas, 
quo ipsorum sis affectus, et, relicto servili, a filiali pos- 
sidearis timore. 


CAPUT XI. 

De his, quae a nobis semper sunt timenda. 

Dilectissimi fratres, quamvis plura sunt, quae nobis 
timenda sunt, quaedam tamen sunt periculosiora et ideo 
horribilius metuenda, ex quibus potiora 'colligantur , ut 
ab illis solicitius cavere valeamus. 

Debet homo timere: 

Hujus mundi mutabilitatem et instabilitatem, quia 
homo nunquam in eodem statu permanet, et nescit, 
utrum odio vel amore dignus sit; si enim nos Deus 
desereret, in ictu oculi daemon nos perverteret. 

Carnis proprie, mundi et diaboli bellum: quo in- 
desinenter spiritus impugnatur. 

Imbecillitatem et quotidianam negligentiam in resi- 
stendo, poenitendo et proficiendo. 

Divinae justitiae severitatem , quae claruit in casu 
Luciferi, qui pro uno commisso peccato fuit in aeter- 
num de coelo ejectus; quanto magis, qui multa commi- 
serunt peccata illuc nequaquam ascendent? 

Apparet quoque ista severitas in peccato Adae, qui 
propter unum peccatum a Paradiso fuit expulsus et 
porta coeli fuit clausa donec Salvator noster per suam 
mortem eam aperuit. 

In qua etiam morte et passione apparuit rigor in- 
flexibilis et terribilis, divinae justitiae, quia reliquit 
suum dilectissimum filium in manibus tam dirae gentis, 
ut patuit quando cum clamore valido in cruce clamavit 
dicens : Deus meus , Deus meus , ut quid dereliquisti me ? 
Quia ergo severissimus rigor et rigidissima severitas 
divinae justitiae ita apparuit in viridi ligno et virtuti- 
bus pleno, et tam dilecto a patre, quid erit in nobis, 
qui sumus ligna virtutibus arida et iniquitatibus repleta? 

Relucet etiam hujusmodi rigor in diluvio, tunc enim 
totus (praeter animas octo) mundus periit. 

Ambiguum ex hac vita egressum, quia nemo scit 
ubi, quando aut quomodo, scilicet si bene vel male, 
moriturus est. 

Futurum judicium, ubi judex neque decipi, neque 
precibus aut muneribus poterit inclinari, neque ab ejus 
poterit appellari sententia, neque ab eo quisquam vale- 
bit fugere. 

Oarciae Meditationes. 3 

Poenarum purgatorii acerbitatem, quae secundum 
Augustinum omnem hujus vitae poenam superat. 

Daemoniorum et poenarum inferni horrorem ejus- 
que ignem inextinguibilem. 

Perpetuam a dilectissimis coelestibus civibus sepa- 
rationem. 

Amarissimos fletus et gemitus damnatorum omni 
carentium solatio, nam sicut oves in inferno positi sunt , 
et mors depascet eos. 

Cognitionem et confusionem suorum peccatorum. 

Odium sui et universorum, quae in toto mundo 
aguntur. 

Poenarum infernalium perpetuitatem, quia in inferno 
nulla est redemptio. 

Perpetuam illius ineffabilis gloriae et spei ad eam 
perveniendi privationem. 

Rationis obstinationem, quia qui sunt in inferno, 
sunt in malo obstinati, et nihil boni appetunt. 

Dentium stridorem prae angustiae nimietate, qua 
damnati ultra quam dici potest, torquentur. 

Damnatorum detentionem et captivitatem, non enim 
inde exire cum volunt, valent. 

Conscientiae vermem, qui incessabiliter eorum con- 
scientias corrodit et cruciat 

i Bona omissa , 

Scandala dimissa , 

Mala commissa , 

Bonorum dimissionem , 

Snandalorem impensionem , 

Malorum commissionem . 


vel propter 

Levemus igitur in aethera oculos, et orantes dicamus: 
Christe Redemptor pie, 

Qui sumus causa tuae viae, 

Ne perdas nos in hac die. 


CAPUT XII. 


De meditationum partitione per totam hebdomadam, secun- 
dum viam purgativam. 


Devotus Religiosus, et praesertim incipiens, praeci- 
pue se debet exercere secundum viam purgativam. Et 
ut juxta ea, quae praemissa sunt, sua habeat determi- 
nata et ordinata exercitia, dividendae sunt meditationes 
viae purgativae per totam hebdomadam hoc modo: 


Fer ia secunda 
Feria tertia 
Feria quarta 
Feria quinta 
Feria sexta 
Sabbato 
Die Dominica 


Memori a 


Peccatorum . 
Mortis . 

Inferni . 

Judicii . 
Passionis . 
Domina nostra . 
Coelestis Gloria . 


Feria secunda , debemus exerceri in memoria pec- 
catorum, secundum tres particulas via purgativa , quae 
sunt: 

Exasperativa , 

Compunctiva , 

Elevativa. 

Quarum exercitium hoc modo practicari potest. 

Justitia et judicium juxta Prophetam sunt praepa- 
ratio sedis Domini. Quando igitur ascendere appetit 

3 * 

cordis affectibus ad perfectam coelestis Sponsi unionem, 
si pane illo quo fruuntur spiritus beati in gloria coe- 
lesti, quasi quibusdam micis, adhuc in hujus mortalis 
vitae miseria exulans, cupit refici, necesse est ei tria 
habere officia, per quae adjutus divina gratia, paulatim 
ascendat per scalam coelestis contemplationis. Dicit 
enim divinus Dionys. in lib. coelest. hier ., quod tria 
sunt Angelorum officia, scilicet: purgare , illuminare 
et perficere . Oportet ergo Primo , ut anima, quae ad- 
huc in hac mortali vita existens, ascendere cupit ad 
altissimum coelestis beatitudinis statum, ubi angeli 
visione divinae gloriae laetificantur, studeat se purgare. 
Secundo radiis divini splendoris illuminari. Tertio 
conetur, ut ascendens ad altiorem gradum cordialium 
affectuum, perficiatur altitudine divini amoris, qui eam 
unum cum Deo faciet spiritum. Unde primo dicendum 
est, de prima scilicet purgativa , in qua se exercens 
luget peccata sua, et iniquitates quas contra Deum 
perpetravit, ut sic lugens, divinam imploret misericor- 
diam. Nam in via ista purgatur conscientia, quod 
juxta praemissa, statui convenit incipientium. Et hac 
via disponitur et instruitur novum cor absque aliqua 
humana doctrina , vacans solum coelestium studiis doctri- 
narum; quantumcumque enim sit simplex et laicus 
et illiteratus, qui circa hoc versatur exercitium, neces- 
sario divina illustratione elevabitur non ad theoriam 
scientiae, sed ad praxim experientiae. Unde antequam 
illa increata Sapientia in anima sedeat, sicut in pro- 
prio throno secundum illud: Anima justi sedes est 
sapientiae , oportet in anima fieri judicium et justitiam. 

Judicium quidem, ut quemadmodum per peccatum mor- 
tale a suo Creatore se avertens, reliquit eum et con- 
tempsit, ad creaturam tam infeliciter quam miserabili- 
ter per amorem se convertens, sic plene se humiliet, 
ut tantum ad misericordiam divinam inclinet pietatem 
sua humilitate, quantum adversum se justitiam et vin- 
dictam superni Judicis, sua provocavit temeritate. 
Justitiam vero, ut anima, quae sui Creatoris amabilem 
delectationem commutavit, pro abominabili creaturae 
delectatione, tanto se cruciet dolore, ut secundum ratio- 
nem saltem tanta correspondeat satisfactio offensae Ma- 
jestatis divinae, quanta correspondere deberet secundum 
rationis aequitatem, injuriae humanae. 

Quia igitur fratres oportet, ut in nobis ipsi facia- 
mus judicium et justitiam , feria secunda post matuti- 
nas, hora deputata orationi veniens ad locum statutum, 
genuflexus signans crucis vexillo frontem, os et pectus, 
dic hanc antiphonam: Veni sancte Spiritus , reple tuo- 
rum corda fidelium , et tui amoris in eis ignem accende ; 
et ter hunc versum: Deus in adjutorium meum in- 
tende , Domine ad adjuvandum me festina . Et spiritu 
attracto accipe personam rei et timoris affectu positus 
coram Deo, quasi quodam severo judice te damnare 
volente; debes accuratissime ad memoriam revocare et 
attentissime considerare, quantum Deus quolibet offen- 
ditur peccato, et ut tali recordatione ad devotionem 
compungaris et exerciteris secundum primam particu- 
lam, quam diximus exasperativam; in principio oratio- 
nis vulneretur cor tuum peccatorum memoria, teipsum 
acerrime reprehendens, et his actus stimulis meditans dic: 

0 anima mea , considera nunc attentissime et totis 
viribus sentire satage, quantum unum solum peccatum 
displiceat Deo. 

Intuere diligenter, et vide quomodo superbia e coelo 
Luciferum ejecerit. Adam inobedientia de paradiso, 
et luxuria consumptae sunt Sodoma et Gomorra, et 
totus mundus diluvio periit. 

Considera, quomodo Filius Dei Redemptor tuus pro- 
pter peccatum tam amarissimam sustinuit mortem, ne 
peccatum scilicet maneret impunitum et justitia divina 
absque satisfactione. 

Rimare etiam in corde tuo non nisi secundum opera 
tua, Deum te judicaturum. 

Contemplare Deum esse 

I Intelligihilem , 

Infallibilem , 

Indeclinabilem . 

Non minus in punitione malorum, quam in glorificatione 
electorum. Unde secundum opera tua tribuet tibi. 

Animo quoque tuo revolve peccata ante tuam con- 
versionem commissa, quam multiplicia sunt, scilicet 
cogitationis, consensus, delectationis, oris et operis, tot 
enim sunt, ut prae multitudine ea nequeas numerare. 

Adverte, quam turpia, et praecipue, quantum ad car- 
nalia, in quibus tamen non est demorandum, ne unde 
quaeris contritionem, decipiaris a delectatione. 

Attende, quam gravia sunt, quibus Deum offendisti, 
et iterum Christum crucifixisti. 

Recogita quoque peccata post conversionem perpe- 

trata, quomodo semper tam negligenter, tam tepide, 
tamque inutiliter tot vixeris annis. 

Conspice peccata tua singillatim, et ea in conspectu 
Dei confitere, et cum te examinaveris, ista diligenter 
in corde tuo pertracta. 

Quam modicum pro tuis satisfeceris peccatis. 

Quam modicum pro eis dolorem assumpseris. 

Quam pauca opera satisfactoria pro eis feceris. Scias 
quidem te in hac vel in futura vita soluturum usque 
ad ultimum quadrantem. Et ideo dicit sanctus Bernar- 
dus : Centuplum reddes , quod hic simplo solvere posses . 

Cum igitur tu peccator, et praecipue, si noviter in- 
cipis, ista in animo tuo versaveris, et te timore con- 
fixum senseris, ac interius dolore plenum, non timore 
inferni, quo dignus es, sed quia tuum benignissimum 
Deum offenderis ; humilians animam tuam, inclina faciem 
tuam, sive caput super genua interpositis brachiis, in- 
dignum te reputans coelum suspicere, et dirigens cor 
tuum in Deum cum amara contritione dic: 

0 piissime pater! ego sum ille filius prodigus, qui 
omnia scelera haec contra tuam immensam Majestatem 
perpetravi, et ingratus extiti. Tu enim me innocentem 
condidisti, sed ego meipsum pollui, deforiqavi et uni- 
versis peccatis laceravi. Tu Domine pro me crucifixus, 
vulneratus et humiliatus es, et ego omnibus viribus 
exaltari curavi. Tu Domine nudus in cruce, et ego 
vanis et lascivis indutus vestibus. Tu Domine felle 
et aceto potatus, et ego in commessationibus et ebrie- 
tatibus sum delectatus. Tu Domine totus multiplicibus 
laboribus plenus, et ego torpens et otiosus. Quid igitur 

faciam Domine? Nunquid desperabo? Ubi est illud 
quod ait Propheta: Nolo mortem peccatori » , sed ut 
convertatur et vivat . Aes eruginosum et speculum 

maculis respersum expurgatur, igitur et ego perviam: 

/ Contritionis , 

Purgativam ) Confessionis et 
( Satisfactionis 

lima, purgari curabo. Et sicut meipsum exaltavi, sic . 
fiam abjectio et opprobrium hominum. Contra avaritiam, 
proprietatibus renunciabo. Contra carnis illecebras, je- 
juniis, vigiliis, fame et siti me affligere non cessabo, 
ac meipsum per tria expurgare conabor, scilicet: 

I Gemitum orationis , 

Caminum tuae passionis , 

Incendium tuae dilectionis. 

Exercitata igitur anima hoc modo in prima parti- 
cula viae purgativae , et per dolorem asperum ex suo- 
rum memoria peccatorum amaritudine et dolore plena, 
transeat ad secundam ejusdem viae particulam scilicet 
compuncti vam , et vivaci affectione dicat: 

0 Domine , doleo 
Tuam amicitiam amisisse*, 

Tuam majestatem contempsisse 5 

Iniquitatibus meis consensum praebuisse, et multifarie 
culpabilem vitam egisse; 

Tempus et vires tam animae quam corporis dilapidasse; 
Jussa tua et tuae sanctae Ecclesiae ac majorum meorum 
transgressum fuisse; 

In resistendo peccatis, poenitendo et in virtutibus pro- 
ficiendo infirmum fuisse; 

Laborem manuum, orationem, meditationem et lectio- 
nem neglexisse. 

Habitum, consuetudinem et creberrimam intentionem 
peccandi habuisse. 

Ingratitudinis nequissimo vitio ultra, quam dici potest, 
te offendisse, te enim mihi meorum scelerum in- 
dulgentiam saepissime concedente, fateor me mise- 
rum in eis iterum et iterum et infinities rein- 
cidisse. 

Charitatem, vitam animae meae, peccatorum meorum 
innumerabili multitudine frequentissime in me 
extinxisse. 

Timorem tuum delictorum meorum gravedine et ingenti 
abominatione, quae contra te Dominum Majestatis 
commisi, deseruisse. 

Et hoc modo humiliatus, compunctus et confusus 
orans dic: 

0 Domine Deus -meus Jesu Christe! ego sum ille 
iniquus et infelix omnium peccatorum infelicissimus 
et abominabilissimus peccator, qui tot et tanta contra 
tuam immensam Majestatem crimina perpetravi, ut ea 
numerare non sufficiam, sunt enim super numerum 
-arenae maris, quae prae multitudine numerari non possunt. 

Et orans hoc modo vel alio, prout te contritio cordis 
vel devotio inclinaverit, ex omnibus viribus tuis satage 
emittere viscerosa, suspiria et gemitus, siquidem quem- 
admodum lima purgat et polit ferrum, auferens ab 
eo omnem rubiginem, sic cordialia suspiria et gemitus 
peccatorum et vitiorum eruginem destruunt, et rore 

divinae gratiae penitns diluunt. Et sic ex praecor- 
diis suspirans et gemens dic: 

Quo igitur, Domine, a facie Majestatis tuae fugiam? 
Si ascendero in coelum , tu illic es; si descendere in 
infernum , ades ; atque ita orans adde: 0 Domine! quid 
faciam ? Nunquid meipsum interficiam ? Absit, Domine, 
scio enim te piissimum omnibus, qui ad te in veritate 
convertuntur , et miserationes supra omnia opera manuum 
tuarum. 

Si autem neque sic dolorem in te valeas excitare, 
non propterea cesses per singulas noctes, in tuis exer- 
citiis, praedicta saltem cursim transcurrere. Nam Deo 
satis est, ut conemur facere, quod in nobis est. Et 
adhuc saepe Dominus noster expectat finem operum 
nostrorum, et derelinquit nos aliquantulum, non im- 
pendens nobis compunctionem neque aliquam consola- 
tionem, ut fides et patientia in nobis probentur, et pec- 
catorum nostrorum major compunctio nobis fide et patien- 
tia probatis per ipsum donetur. 

Postquam sic te in particula compunctiva exercue- 
ris, de Domini misericordia non desperans, erige per 
spem animam tuam secundum illam particulam, quae 
appellatur olevativa, et cum grandi fiducia sustolle - 
caput, quod hactenus supra genua tenueras, et erectus 
stans parumper quiescens , collige animam tuam, et cum 
dulcedine mentis eleva te intra temetipsum ad laudan- 
dum Dominum, implorans ejus misericordiam, contem- 
plans ejus magnitudinem et nobilitatem, his quinque 
verbis magnae devotionis excitativis. 

Domine , l D vici a , 

Bone , \ 

Pulcherrime , \ Misericors, 

Ad obtinendum siquidem ejus gratiam , sine qua 
ejus consequi misericordiam est impossibile, oportet, ut 
ad similitudinem parasitorum principum magnorum curias 
discurrentium, qui cum aliquod temporale munus acqui- 
rere cupiunt ab aliquo principe, primo cum multis modis 
laudant, et deinde quod desiderant expostulant: sic 
spiritualis fias parasitus, laudans Dominum ad obtinen- 
dam tuorum veniam facinorum. Et cum Deus sit tan- 
tae excellentiae, ut nullius humano linguae officio pos- 
sit, prout in se est nominari, eum per opera ejus nomi- 
namus , et per eadem ejus magnitudinem et nobilitatem 
commendamus: 1. in quantum est principium et origo 
totius creaturae, dicentes: 0 Domine , scilicet factor 
omnium creaturarum. 2. Bone , secundum quod se 
habet ad animas sanctas et angelos in aeterna beati- 
tudine, ac si diceremus. 0 summa bonitas, quam facie 
ad faciem vident et contemplantur omnes angeli et 

« 

animae sanctae in illa ineffabili felicitate. 3. Nomi- 
namus eum considerantes modum, secundum qpem se 
habet ad universa creata, tam rationabilia quam irratio- 
nabilia, scilicet quomodo dominatur omnibus, et quo- 
modo in tanta pulchritudine ea creaverit, dicentes: 
Pulcherrime , id est: o omnium creaturarujn pulchri- 
tudo. 4. Dulcis , id est: o dulcedo omnium justorum. 
5. Misericors , scilicet omnibus peccatoribus, miserere 
mihi peccatori tribuens indulgentiam omnium peccato- 
rum meorum. Et ubi in quinque istis, Dominum lau- 

daveris : secure omnium iniquitatum tuarum veniam 
poteris postulare. Et hoc modo orare docemur in Can- 
ticis, ubi sponsam alloquens ait sponsus : Vox tua dul- 
cis et facies tua decora , scilicet per tenebrarum fuga- 
tionem, quibus ante caligaverat. Et quolibet istorum 
quinque verborum coelestis sponsus modo speciali 
poterit commendari, et adeo animae devotae conveniunt, 
ut semper deberet ea corde ruminare. Et cum orare 
volueris, non erit tibi necesse per multitudinem ver- 
borum vagus discurrere, sed intra te ipsum collectus 
et non per ea, quae foris sunt dispersus, poteris orare 
dicens : 

0 Domine bone , pulcherrime dulcis , misericors , pro- 
pitius esto huic peccatori, quem precioso, sanguine Filii 
tui redemisti. 

Et haec dicens verba, ad hoc solummodo debes in- 
tendere scilicet, ut tuorum veniam peccatorum valeas 
obtinere. Et quia pro aliis orare est valde meritorium, 
atque non minus Deo gratum, ideo istis eisdem verbis 
orare debes pro cunctis tam fidelium, quam infidelium 
statibus dicens: 

0 Domine etc. , propitius esto universis peccatori- 
bus, et converte omnes infideles ad agnitionem tuae 
sanctae fidei Catholicae. Et poteris nonnunquam ab 
hoc, tuum inchoare exercitium. Post haec implora 
quoque misericordiam Redemptoris nostri, et expurga 
te ponens inter te et Deum, ejus pretiosam mortem et 
passionem, dicens: 0 Domine, per sanctam passionem 
dilectissimi Filii tui, qui pro me in cruce immolatus 
est, propitius esto mihi peccatori. Vel dicens: Per 

sanctam Incarnationem dilectissimi Filii tui, vel per 
sanctam Nativitatem, prout scilicet occurrerit medi- 
tatio vitae dominicae secundum occurrentem feriam. 

Rursum obsecra per Sanctorum et praecipue Dominae 
nostrae intercessionem dicens: 0 piissima Virgo mater 
Dei et Salvatoris nostri, tu quae es sanctissima, humil- 
lima et benignissima supra omnes Sanctos coelestis 
curiae, et inclinas aurem tuam, ut exaudias orationes 
servorum tuorum et semper es juvare parata: si tu 
Domina dignaris inclinans te ante divinam majestatem 
orare pro me, qui sum supra modum peccator super- 
bissimus et cunctis deterior peccatoribus, tecum pari- 
ter, o Domina, inclinabitur tota coelestis curia dicens : 
Inclina, Domine, aurem summae pietatis tuae ad sup- 
plicationes sanctissimae Genitricis tuae, dignissimum 
namque est, ut 

I Intuitu , 

Intercessu , 

Affectu ; 

I Gratia et benedictio miserabili et perdito , 
Cura et medicatio aegro , 

Venia et remissio reo. 

O pientissima Virgo, si ego sum indignus, tu Domina 
dignissima. Si ego superbissimus, tu Domina humillima. 
Si ego immundus, tu mundissima. Si ego foetidissi- 
mus, tu fragrantissima. Si ego carnalis et libidinosus, 
tu Virgo purissima. Si ego peccator nequissimus, tu 
Sanctissima. Ex omnibus igitur praecordiis meis te 
supplico per universos dolores, quos ferventissimo amore 
pro tuo dulcissimo Filio pertulisti, digneris pro me mise- 

rabili et derelicto intervenire et supplicare. Per fugam 
Aegypti. Per amissionem dilectissimi Filii tui in illo 
triduo, quo inter Doctores demoratus est in templo 
disputans. Per illum dolorem, quem habuisti, cum 
suam mortem et passionem tibi in Bethania praenun- 
ciavit. Per illud amarissimum verbum, quod in cruce 
te alloquens dixit: Mulier , ecce filius tuus. Per fel- 
lis et aceti amarissimum potum ei subministratum. 
Per latus pretiosum mucrone dirae lanceae perfossum. 
Per ejus preciosissimi corporis in sacrosancta brachia 
tua descensum, ut mihi dignetur dimittere omnia pec- 
cata mea: largirique in praesenti vita gratiam et in 
futura aeternam suam gloriam. 

Et his peractis convertere ad Sanctos, videlicet: 

Feria secunda , ad omnes Angelos generaliter, et 
ad Angelum custodem specialiter, qui in magna devo- 
tione et reverentia tibi habendus est, et offer ei quo- 
tidie aliquam devotam orationem, Sancto quoque cujus 
festum illo die celebratur. 

Feria tertia , ut supra dictum est ad Dominam nostram 
et ad sanctos Patriarchas, Prophetas, Apostolos, Evan- 
gelistas et discipulos Domini, accipiendo unum eorum 
pro principali advocato, cum Sancto qui illo die celebratur. 

Feria quarta , ad Dominam nostram et ad sanctos 
Martyres. 

Feria quinta , ad Dominam nostram et ad Confessores. 

Feria sexta , ad dolorosam et amarissimam Domini 
Passionem. 

Sabbato, ad Dominam nostram cum universo Choro 
Virginum. 


Digitized by Google 



SECUNDUM VIAM PURGATIVAM. 


47 


Die dominica , ad beatissimam Trinitatem, eam sup- 
plicans, per suam omnipotentiam, et per sapientiam Filii, 
et per bonitatem Spiritus Sancti, considerans immen- 
sam Dei altitudinem, et mirabilem ejus super filios 
hominum dispensationem. 

Et cum hoc modo divinam imploraveris misericor- 
diam, dilata animam tuam adorans, magnificans, et gra- 
tias agens 'pro susceptis beneficiis, et signanter pro 
beneficiis illius diei, et contritione et devotione, et pro 
aliis donis tunc receptis dicens: 

0 super summe Domine anima mea te adorat, ma- 
gnificat, et gratias impendit pro tot et tantis muneribus 
a tua largiflua magnificentia receptis. Ex totis prae- 
cordiis meis, tuae me dedico pietati. Et his dictis post 
trinam pectoris tunsionem dic ter haec verba: Deus 
propitius esto mihi peccatori , atque exurgens sta in 
tuis pedibus cum ingenti reverentia, et dic Psalmum: 
Laudate Dominum in Sanctis ejus , vel Psalmum : Lauda 
anima mea Dominum ; vel Psalmum : Benedic anima 
mea Dominum ; usque ad versum : Renovabitur ut aqui- 
lae juventus tua , cum Gloria Patri , et Pater noster 
et Ave Maria , dicens in fine: Et ne nos. Sed libera 
nos . Domine exaudi orationem meam. Et clamor meus 
ad te veniat. Oremus : Deus ad quem digne laudandum ; 
vel de Trinitate: Omnipotens sempiterne Deus , qui 

dedisti famulis tuis. Et hoc modo finitur exercitium 
hujus viae purgativae . 

Debes tandem advertere, quod quamvis quaelibet ista- 
rum trium viarum habeat nomen determinatum et pro- 
prium modum procedendi, non propter hoc aestimes 

quin in earum qualibet, seorsum te exercitans in omni- 
bus simul tribus, divina praeventus gratia, valeas exer- 
ceri; scilicet purgativa , illuminaliva et unitiv>a\ tuas 
miserias recognoscens, gratias agens et ad adorandum 
et magnificandum Dominum animam tuam dilatans. 
Et cave ne finito praefato exercitio, statim diffunda- 
ris, sed pro viribus stude conservare cor tuum in sua 
virtute et vigore, ne vaga vel fluida cogitatione aut 
vana laetitia dissolvaris, et sic anima tua lucrum per- 
dat compunctionis dans locum vanis et fluidis cogita- 
tionibus, sed stabilire cura cor tuum in vita Domini, 
secundum meditationem ejus in illa die vel in aliqua 
alia materia sancta devotionis excitativa. 

CAPUT XIII. 

Quid feria tertia post matutinos sit meditandum. 

Frater dilectissime in oratorio positus et crucis si- 
gnaculo insignitus spiritu ad te revocato, prout supra 
feria secunda diximus, forma meditationem circa mor- 
tem hoc modo. Et ut semper ejus horam habeas 
suspectam, 

Cogita , quomodo improvisa veniet, nam sicut fur, 
ita ventura est; cum eam minus suspicatus fueris, cum 
minus fueris praeparatus, cum major tibi fuerit vivendi 
fiducia, cum multa facere proposueris. 

Et versa et reversa accuratissime in corde tuo modum 
et ordinem quo ad mortem tendimus: et interdum ac 
si statim esses moriturus: et sic profundius senties 
sequentia. 


Digitized by Google 


SECUNDUM VIAM PURGATIVAM. 


49 


Quomodo mortem praecedet quaedam . gravissima 
infirmitas, et quomodo hujus languoris caeterae infirmi- 
tates sunt nuncii. 

Languoris gravitatem. Considera terrorem natura- 
lis inclinationis non mori, sed permanere vehementer 
affectantis. 

Quomodo cum jam tibi transitus tuus ab hac vita 
innotuerit, indicantibus tibi hoc medicis, vel te hoc in 
teipso prognosticante ; quantus erit .tunc clamor con- 
scientiae, quantus remorsus, quia cum potuisti, non te 
disposuisti, tunc omnia peccata tua ad memoriam tibi 
revocabuntur. 

Quanto pro eorum singulis passionibus quas non 
superare curasti, dolore cruciaberis. 

Si in tali mortis esses constitutus articulo, et vitiis 
et concupiscentiis astrictus, quantum unum annum, vel 
saltem unam horam appeteres sanitatis. 

Quomodo cum ad illam perveneris horam, si tem- 
pus praeteritum ad aeternitatem ad quam es transi- 
turus comparaveris, quam breve tibi videbitur. Tota 
vita tua tibi somnium fuisse videbitur. Et omnes dies 
tui erunt tunc tibi ac si per modicum spatium, vide- 
licet unius miliaris perambulasses. 

Quantus tibi erit dolor, cum te propter momenta- 
neam et minimam delectationem aeterna et ineffabi- 
lia amisisse gaudia lugebis. 

Quam amarissimum erit divortium, cum avulsus 
eris ab his rebus, quas hic male amasti, scilicet ab 
honoribus et status celsitudine, ad quem hic totis 
Gareiae Meditationes. 4 

viribus inhiasti, et a delitiis quibus tam avide adhaesisti 
et similiter de aliis multis similibus. 

De dispositione morientis, quomodo corpus nigrescit, 
rigescit et caligant oculi. 

Quomodo daemones ibi assistunt tanquam rugientes 
leones praeparati ad escam, animam praestolantes. 

Quomodo misera anima ejus exitu instante de cor- 
pore, incipiet anxie considerare regionem illam sibi 
incognitam ad qyara tendit, et quot daemones eam 
praestolantur. Quam invita a corpore egredietur, et 
quam libenter, si posset, ad illud regrederetur, non 
tamen potest, quia omnes portae sensuum sibi clausae 
sunt, itaque cogitur inde exire et per medios daemo* 
nes transire. 

Quomodo tunc spiritus singulorum vitiorum ad eam 
concurrent, quaerentes singuli, quod suum est, spiritus 
superbiae superbiam, spiritus luxuriae luxuriam, itaque 
unusquisque illorum immundorum spirituum quaeret, 
quod suum est. 

Postremo quomodo anima de corpore egressa mox 
ante tribunal judicis statuetur, tunc sententiam receptura 
irrevocabilem, et ubi lignum ceciderit, ibi erit in 
perpetuum. 

Adverte quomodo tumulo cadaver traditur et per- 
petuae oblivioni, hospes enim unius noctis fuit in hoc 
mundo, et abiit et periit memoria ejus de terra. 

Hoc modo per contrarium meditationes formare potes 
de morte justorum. Nam justi praecognoscentes se de 
hac vita migraturos, valde laetantur suae testimonio 
conscientiae, et quia se per mortem vident ab hujus 

vitae miseriis liberari, sed et quia hic carnalibus non 
fuerunt illecti concupiscentiis vel aliis , non dolent 
hinc egredi. 

Et post horum vel aliquot eorum meditationem, 
prout noveris sufficere ad compunctionem et devotionem 
excitandam , assume personam rei vel servi, qui Domi- 
num suum offendit, et humilitatis et doloris affectu 
forma orationem ex intimis cordis tui, sicut supra di- 
ctum est, recognoscensque tuam miseriam postula miseri- 
cordiam dicens: 0 Domine bone , pulcherrime , dulcis , 
misericors ! miserere hujus peccatoris, quem pretioso 
sanguine Filii tui redemisti. Et his dictis implora 
misericordiam nostri Redemptoris, ponens inter te et 
Deum pretiosam suam mortem et passionem dicens ut 
supra: 0 Domine , per sanctam passionem pretiosissimi 
Filii tui, qui pro me in ligno crucis immolatus est, 
propitius esto mihi peccatori. Et post haec converte 
tuae meditationis oculum ad Dominam nostram postu- 
lans auxilium ab ea, sicut supra est expositum, deinde 
ad Sanctos illius feriae, et specialiter ad Sanctum cujus 
solemnitas illo die agitur. Et tandem adorans, magni- 
ficans gratiasque agens tuum terminabis exercitium 
secundum ea, quae fuerunt dicta in fine secundae feriae . 

CAPUT XIV. 

De his, quae post matutinorum expletionem feria quarta 
sunt meditanda. 

Igitur feria quarta ad oratorium veniens, postquam 
te signaculo crucis insignieris, spiritumque recollexeris 

4 * 

secundum quod feria secunda diximus: forma medita- 
tiones circa poenas inferni hoc modo: 

Debes frater considerare poenas inferni, ipsumque 
infernum secundum aliquas similitudines, quas Sancti 
in hac materia assignant. 

Considera quoddam teterrimum chaos, quendam locum 
sub terra tanquam quendam profundissimum puteum 
totum ignitum. 

Civitatem quandam horribilissimam et maximam, 
tenebrosam, flammis teterrimis et terribilibus succensam 
et ardentem, ubi commorantes, validos emittunt clamo- 
res, ululatus et omnes miserabiliter ac inconsolabiliter 
plangunt prae dolorum magnitudine et numerositate, 
nec est lingua mortalis, quae eos sermone explicare 
valeat. 

Per has et similes figuras inexplicabilem poenarum 
acerbitatem. Nam ut B. Augustinus dicit , tantum ignis 
inferni ab isto igne distat, quantum verus distat ab 
igne depicto. Et idem considera circa algorem et foe- 
torem. Acerbitas poenarum clare patet in stridore 
dentium, gemitibus, planctibus et blasphemiis, quas in 
Deum inferunt. 

Poenarum multiplicitatem, ibi est teterrimus ignis, 
qui nunquam extinguitur, intollerabilis algor, intollera- 
bilis faetor, palpabiles tenebrae, ibi omnes sensus incessa- 
biliter cruciabuntur. Visus, in terribili daemonum aspectu. 
Auditus in gemituum, fletuum et clamorum auditione. 

Miserabilem societatem et tortorum immanissimam 
feritatem, sunt enim absque ulla pietate, neque in tor- 
quendo lassescunt, neque ad misericordiam unquam in- 

clinantur, sed insultantes eis quos cruciant, dicunt.: 
Ubi est nunc vestrae gloriae claritas, ubi status vestri 
sublimitas, ubi superbia, ubi deliciae? et sic de aliis 
vitiis. 

Quomodo in omnibus membris damnati vexantur, 
sed in his acerbius quibus deliquerunt. 

Poenas interiores scilicet conscientiae remorsum et 
vermem, qui nunquam morietur. Quis igitur sufficien- 
ter contemplari poterit, quantum reprobi ibi crucientur? 
eo quod in hoc mundo viventes modicis, et quasi momen- 
taneis laboribus hujus vitae, illos acerbissimos et nun- 
quam finiendos, evadere non curaverunt, cum potuerunt 

Interiores passiones quantum in ipsis regnabunt 
Erunt enim ultra quam dici potest iracundi et invidi 
sicut canes rabidi, recordabuntur quidem praeteritorum 
peccatorum et praecedentium delitiarum ad suppliciorum 
augmentum, et lamentantes dicent: Quid profuit nobis 
superbia, quid luxuria, quid cupiditas, quid gloria tem- 
poralis, quid carnis oblectamenta? 

Poenarum diuturnitatem, quarum nullus est finis 
neque per millia millium annorum, quia ibi nulla est 
redemptio et per consequens neque finis. 

Frater igitur dilectissime, conscientia tua praemis- 
sis meditationibus stimulata, convertere ad Dominum 
dicens in corde tuo. 0 altitudo sapientiae et scientiae 
Dei ! quam incomprehensibilia sunt judicia tua. 0 Do- 
mine, quot cruciantur in inferno pro uno solo peccato ? 
Et ego qui tot et tanta commisi, quantarum sum reus 
poenarum? Justissime reus sum damnationis aeternae, 
obnoxius enim sum omni supplicio et indignus omni 

beneficio. Itaque his verbis aut similibus ex intimis 
praecordiis prolatis, humilia coram Domino animam 
tuam ante cujus es conspectum. Nam cum orationi in- 
tendis, firmiter debes credere te esse coram Domino, 
et quo te magis mortis aeternae reum judicaveris et 
intra te humiliatus fueris, eo citius absolutus eris et 
in altiori statu sublevaberis. Itaque dolore compunctus 
erige per spem animam tuam, et fiducia veniam conse- 
quendi, devote forma orationem in intimis cordis tui 
assumens personam rei, et humilitatis et timoris affectu, 
tuas calamitates et miserias recognoscens implora divi- 
nam misericordiam, et age gratias, ejus contemplans 
beneficia, secundum quod dictum est in aliis feriis. 

CAPUT XV. 

In quibus meditationibus debet Religiosus exerceri feria 
quinta post matutinalem Synaxin. 

Feria quinta constitutus in loco orationi deputato, 
armans te sacro crucis vexillo, collecto spiritu sicut 
patuit feria secunda , sic formabis meditationes circa 
finale judicium. 

Attende , quantus erit terror, cum illam Archangeli 
tubam , et illa tam terribilia signa tonitruorum et ful- 
gurum audient et videbunt peccatores. Turbabuntur 
horrore terribili ultra, quam dici potest. 

Justi judicis iram implacabilem, qui veniet contra 
eos, qui eum offenderunt, et quantum illi reprobi ter- 
rebuntur. 

Amarissimum illud divortium, cum justi humiles 

et mansueti ponentur a dextris, superbi autem invidi 
et luxuriosi a sinistris , nunquam de caetero conjungendi. 

Quantus tremor, quantus terror, quanta admiratio 
erit tunc superbis et elatis, cum se humiliatos, abje- 
ctos, pauperes, viles et despectos viderint, et quos viles 
reputabant in gloria, a dextris Christi astare conspe- 
xerint? unde et prae dolore intra semetipsos dicent: 
Isti sunt quos aliquando habuimus in derisum. Et e 
contrario: Justi stabunt in magna constantia, adversus 
eos, qui se angustiaverunt. 

Quomodo ibi omnium operum et cogitationum est 
reddenda ratio. Illic Jerusalem scrutabitur in lucernis, 
hoc est, illi qui nunc videntur sancti, ibi examina- 
buntur, et quicquid in eis latebat, illic clare patebit, 
testes erunt Angeli et daemones, qui ostensuri sunt 
nobis, quae fecimus mala, tempus pariter et locum. 
Propria quoque peccata et totus mundus peccatores 
accusabunt. 

Quomodo Christus insignia passionis suae ostendet, 
et malis suae incarnationis beneficia improperabit, quia 
eum contempserunt. 

Illam tam terribilem et irrevocabilem sententiam, 
cum dicturus est: Ite maledicti in ignem aeternum . 

Dulcissimum convivium aeternae coenae, ad quam 
vocandi sunt justi illis suavissimis verbis : Venite bene- 
dicti Patris mei percipite regnum , quod paratum est 
vobis ab origine mundi . 

Quantum Deo placent opera misericordiae et pie- 
tatis, cum sola ea Christus Redemptor noster in judicio 
allegare videatur. 

Quomodo justi ibunt in vitam aeternam , mali autem 
ad aeterna tormenta. Et ista duo loca, scilicet Para- 
disus et Infernus , propter interpositum magnum chaos, 
in aeternum permanebunt divisa. Stimulata igitur fra- 
ter conscientia tua per suprapositam meditationem, verte 
cor tuum ad Dominum et dices: 0 Domine, quis eva- 
dere poterit illud tam justum et tam tremendum judi- 
cium ? 0 Domine , non intres in judicium cum servo 

tuo, quia non justificabitur in conspectu tuo omnis 
vivens. Et per haec verba vel similia , forma oratio- 
nem ut supra patuit. 

CAPUT XVI. 

Quae cogitanda sunt feria sexta post matutinorum officium. 

Postquam feria sexta ad oratorium veneris, et te 
crucis signo munieris, collecto spiritu, prout supra dictum 
est feria secunda , forma tuas meditationes, quomodo 
scilicet Redemptor noster in horto orabat, et ac si ibi 
praesens esses. 

Debes considerare , quomodo consummata coena in 
Hierusalem in coenaculo in monte Sion egressus est 
cum Discipulis suis in hortum. 

Cum quanta eos benignitate alloquitur dicens: Vigi- 
late et orate , ne intretis in tentationem. 

Quomodo est avulsus ab eis, et sciens omnia quae 
super eum ventura erant, se munivit armis orationis. 

Quomodo in agonia positus, fuit in eo tantus dolor 
et timor in parte sensitiva, ut per omnia corporis mem- 
bra sanguinei fudoris guttae scaturient, insinuans per 

hujusmodi sudorem, magnitudinem internorum dolorum 
et anxietatum. 

Quot et quanti fuerint dolores, et eorum causae 
et acerrimi doloris gladii cor suum transfigentes ,>■ quo- 
rum omnium causa fuerunt Electorum praecedentium, 
praesentium et futurorum, quae omnia ipse clarius, aper- 
tius et distinctius vidit, quam aliqua mens humana 
aliquid valeat cognoscere. 

Quomodo ibi satisfecit Patri pro injuriis sibi illatis, 
pro singulis electorum peccatis, infinitam ei offerens 
satisfactionem, scilicet infinitum dolorem et passionem 
sustinens pro unaquaque Patris sui offensa. 

Quomodo tunc praesentata fuerunt ei omnia peccata 
tua usque ad minimum veniale singillatim , et quantum 
pro eorum singulis assumpsit dolorem, Patri pro te 
abundantissime satisfaciens. 

Conditiones, quae in eo fuerunt, ex quibus tam in- 
comparabiles dolores oriebantur. 

Primam conditionem, quia erat Filius Dei, et ideo 
vehementer dolebat de offensis Patris. 

Secundam , quia erat pacis Mediator inter Deum et 
homines, et quanto pacem diligebat , tanto de inimicitia 
et ira Dei contra homines ex peccato exorta dolebat. 

Tertiam , quia erat animarum sponsus, et earum 
pulchritudinem ardenter amabat, unde propter eam fuit 
doloribus plenus. 

Quartam , quia erat gratiae Reparator, quae per 
peccatum fuerat destructa. 

Quintam , quia erat universalis Redemptor, et opor- 

tebat ne peccatum maneret impunitum, ut pro omnibus 
divinae justitiae solveret et satisfaceret. 

Acerrimos doloris gladios cor ejus transfigentes. 

Debe * considerare primo , videns Gloriae suae regnum 
diversis peccatis ita expoliatum, et quam rari illud 
erant ingressuri. 

Secundo, videns gratiam multiplicibus peccatis de- 
structam in animabus , et suam sacrosanctam passionem 
paucissimis profuturam. Nam cum ipse esset ipsamet 
gratia, dolebat de peccatis tanquam sui destructivis. 

Tertio propter nostram ingratitudinem in quantum 
considerabat peccata illorum, qui post cognitionem tam 
inextimabilis redemptionis non verentur ad peccata 
redire, eum in seipsis denuo crucifigentes. 

Quarto , videns januas inferorum patulas et omnes 
reprobos damnatos, et usque ad finem mundi damnandos. 

Quinto, cum nude clare ac distincte omnes dolores, 
opprobria et improperia, quae continuo erat passurus, 
fuit intuitus. 

Sexto \ cum ei illic fuerunt praesentati omnes suae 
Sanctissimae Matris, et omnium discipulorum suorum 
dolores, ac universae Martyrum omnium cruces, et cae- 
terorum labores Electorum, quae usque ad finem mundi 
propter eum erant passuri, omnes enim animam suam 
transfixerunt. 

Acerbitatem dolorum ex suarum vivacitate poten- 
tiarum, excedunt enim omnem mensuram, qui fuerunt 
longe plures et majores, quam nos intelligere valemus. 

Suam infinitam misericordiam ex parte nostri , et ex 
parte Dei tam copiosam redemptionem et satisfactionem. 

0 durissimum cor, quantum malum erit tibi in novis- 
simo tempore, si ad tot amoris insignia nequis frangi, 
et totum per amorem resolvi et tot vinculis allectivis 
non potes a tua duritia evelli. 

Agitata igitur frater conscientia tua per praemissam 
meditationem, verte ad Dominum oculum mentis tuae, 
procidens ante suos sanctissimos pedes, petensque in- 
dulgentiam omnium peccatorum tuorum, et ingratitudi- 
nis, et frigiditatis hactenus a te habitarum, proponens- 
que de caetero calescere ad tantum amoris ignem dicens 
cum Propheta: Memoria memor ero , et tabescit in me 
anima mea , scilicet propter ea quae dicta sunt. Et sic 
prostratu^ non sinas eum donec benedicat tibi , caetera 
fiant sicut praecedentibus feriis. 

CAPUT XVII. 

De materia meditationis Sabbato post matutinalem synaxin. 

Sabbato in oratorio positus, ac crucis vexillo in- 
signitus, spiritu ad interiora revocato, ut patuit feria 
secunda , forma tuas meditationes, considerans maximos 
dolores Dominae nostrae hoc modo. Attende igitur 
quod si ejus filius cupis esse et eam tuam Advocatam, 
oportet te condolere ei, quae omni tempore vitae suae 
fuit plena doloribus, angustiis, laboribus et afflictionibus, 
tota quippe ejus vita fuit quoddam dolorosum martyrium. 

Attende , quem habuit dolorem , cum vidit suum bene- 
dictum Filium in praesepio vagientem prae frigoris 
asperitate, nil habens quo eum operiret. 

Idem in circumcisione , et in eo quod Simeon ei 

praedixit, quod suam illius animam gladius esset trans- 
fixurus. In fuga Aegypti . In tridua illo quo eum quae- 
rens, tandem invenit in templo, et in toto ejus vitae 
decursu; videns eum fame, et aliis inopiis vexari: neque 
valens ei subvenire. 

Cum vidit eum saepe plorantem, cum quo et ipsa 
lugebat. 

Cum vidit eum ex itineribus fatigari fame, et siti 
cruciari, et docentem contemni vilipendi, et blasphe- 
mari, et ad comprehendendum observari. Nunquid haec 
non fuerunt ei immanissima martyria? Revera sic. 

Cum toties audiebat eum de morte et passione sua 
loquentem, si enim Petro et aliis discipulis erat tam 
grave, eum de passione sua loquentem audire, quid putas 
dicendum de Matre, quae eum tam tenerrime diligebat? 

Cum cognovit, eum a Juda fuisse venditum, a Judaeis 
comprehensum, et a discipulis derelictum. 

Cum vidit de Judice ad judicem trahi, et, mortis 
sententia in eum data, crucem in humeris bajulare. 

Attende , quem habuit dolorem , cum vidit eum in 
cruce, et audivit eum loquentem transfixo corde prae 
doloris magnitudine sui dilectissimi Filii, et in agonia 
positum vidit expirare. Et cum de cruce depositum in 
suis sacrosanctis ulnis est intuita mortuum et tam dire 
vulneratum. Et cum conspexit eum tumulari, magni- 
tudinem suorum tunc dolorum non est lingua quae pos- 
sit depromere. 

Manens in coenaculo cum Joanne et Mariis et aliis 
discipulis, qui postea supervenerunt, quomodo erant 
supra modum tristes et afflicti propter mortem et pas- 

sionem Domini die hesterna celebratam, et ac si ibi ad- 
esses, intuere diligenter, quam moestum est videre, quod 
Domina mundi et principes divini exercitus sic sint 
reclusi in quadam domuncula, pleni timore, amaritu- 
dine et dolore. 

Cum ad invicem loquebantur magnis fletibus et 
singultibus. 

Cum discipuli aderant, pleni pudore et confusione, 
eo quod eum dereliquerant, et praecipue Petrus, qui 
eum negaverat, omnes percudentes pectora sua, postu- 
lantes, sibi a Domina veniam praestari. 

Cum eos verbis consolatoriis consolabatur et con- 
fortabat dicens: Magister bonus et pastor fidelis dis- 
cessit a nobis, et ecce mansimus sicut orpbani, sed firmi- 
ter exspecto, nos citius eum rehabituros. Vos scitis, quam 
benignus est Filius meus, et quantum vos diligebat; 
non dubitetis, quia bene reconciliabimini ei, et libenter 
remittet omnem offensam. Tantus autem permissione 
Patris fuit furoris impetus contra eum, et ita praeva- 
luit malorum audacia, quod non potuissetis eum juvare 
etiam existentes cum eo, et ideo nolite turbari. Et 
quam verecunde respondet Petrus dicens: Vere, Domina, 
ita est, ut dicitis; nam et ego, qui tantam de meipso 
confidentiam habebam, tanto in atrio Caiphae fui timore 
percussus, ut vix crederem, me evadere posse , et eum 
negavi, nec fui memor verborum, quibus hoc praedixe- 
rat mihi, quousque me respexit. 

Conscientia igitur, frater, tua, per praecedentem 
meditationem stimulata, convertere ad Dominum, petens 
ab eo veniam omnium peccatorum tuorum, quibus toties 

eum negasti, quoties in eum deliquisti, et ad Dominam 
nostram cum omnibus aliis Sanctis, sicut fuit praemis- 
sum, accede. 


CAPUT XVIII. 

Quae meditaturus est exercitator die Dominica expleto matu- 
tinorum officio. 

Dominica die, postquam ad locum orationi assigna- 
tura accesseris et te armis salutiferae crucis munieris, 
revoca ad te spiritum tuum eo modo, quo superius fuit 
dictum, et forma meditationes tuas de coelesti gloria 
hoc modo: In primis 

Contemplare illum mirabilem locum, scilicet coelum 
empyreum, sic appellatum propter suum admirabile 
lumen; hoc autem debes speculari per quasdam simili- 
tudines imaginarias a Sanctis inventas, ut hoc capere 
possimus. 

Illum locum, qui est sicut quaedam magna civitas, 
ex auro purissimo gemmisque pretiosissimis mirabiliter 
constructa: singulae ejus portae sunt ex singulis mar- 
garitis. 

Quod in civitate illa intrinsecus est campus specio- 
sissimus, omnium florum, qui excogitari possunt, pulchri- 
tudine decoratus : ibi lilia, rosae et caetera florum genera 
tam suavissimae fragrantiae, ut nullo linguae officio ex- 
plicari queat; quae nunquam marcescunt. Ibi semper 
est amoenissima aestas, fragrantissima odorum suavitas. 

Illud aeternarum deliciarum habitaculum penitus 
unius moris et absque ulla dissensione, in quo Sancti 

aeternaliter habitant, continens in se omne, quod de- 
lectare potest. 

Quantum illic erit gaudium, semper videre beatis- 
simam trinitatem, in qua relucet omnis pulchritudinis, 
dulcedinis et bonitatis exemplar, in qua visione omnia 
scibilia cognosces, omnia concupita possidebis; in ea 
enim beatus eris. 

Quantum est gaudium, quo ibi perfruuntur beati; 
gaudent enim feliciter in perfecta et praeclara contem- 
platione divinae claritatis, et gaudent dulciter in frui- 
tione sapidissima divinae bonitatis, gaudent aeternaliter 
in possessione securissima divinae Majestatis; non enim 
timent, ea unquam privari. 

Visionem humanitatis redemptoris nostri: quomodo 
ille, qui quondam in hoc exilio visus est pauper, humi- 
lis et abjectus, illic videbitur ut Deus altissimus et 
homo verus. 

Gaudium, quod ibi tibi erit ex consortio Virginis 
Mariae Dominae nostrae et omnium Sanctorum, scilicet 
Apostolorum, Martyrum, Virginum et Confessorum; ita 
enim de gaudiis eorum gaudebis sicut de propriis. 

Dotes, quibus corpus tuum beatificabitur, scilicet im- 
mortalitatem, impassibilitatem, agilitatem et claritatem. 

Dotes animae, scilicet plenitudinem scientiae, justi- 
tiae et laetitiae. 

Quam multa alia magna et ineffabilia ex his princi- 
palibus dotibus consequeris, videlicet securitatem, ut 
jam non timeas ejici, neque aliqua tentatione vinci, 
quia nullam experieris; habebis summam libertatem, 
sanitatem, voluptatem, amicitiam, honorem et concordiam, 

et breviter omnia colligendo : habebis quidquid volueris, 
et quod nolueris, non habebis. 

Unde, frater, tua conscientia hujusmodi amoris sti- 
mulis agitata, dole vehementer, te tuis sceleribus ab 
hoc tam mirifico tabernaculo elongasse, et tuos defectus 
recognoscens convertere ad Dominum ex toto corde tuo 
dicens : 0 Domine, trahe me post te, et curram in odo- 
rem unguentorum tuorum. Et eodem modo orans con- 
vertere ad Redemptorem nostrum et ad ejus Genitricem 
Dominam nostram, et post implorationem suae miseri- 
cordiae et gratiarum actionem fac finem exercitii tui 
eodem modo, quo diximus feria secunda . 

CAPUT XIX. 

Quanto est tempore manendum in praefata via purgativa, et 
quomodo valet cognoscere quis, se esse purgatum. 

Diximus in superioribus de via purgativa, per quam 
novus Christi discipulus disponitur ad adeptionem optati 
finis, qui est, gradatim ascendere ad uniendum animam 
cum Deo, quod est vera sapientia et quod oportet eum 
studiose in ea assuefieri. Ubi autem in hoc assue- 
factus fuerit exercitio, scilicet per spatium unius men- 
sis, ut dicit Henricus de Palma in sua mystica Theo- 
logia, progrediatur ulterius amori coelestium intendens, 
quod fit per exercitium secundae viae, quae dicitur 
illuminativa , eo quod cor illuminat per morosam divi- 
norum beneficiorum considerationem. Et quamvis sit 
magnus peccator, non vereatur, a Domino petere sui 
amoris incendium, quia in hoc nulla est praesumptionis 

culpa. Cum enim per praefatum temporis spatium sal- 
vatoris pedes fuerit osculatus suorum amara recorda* 
tione peccatorum, digne potejst accedere ad manuum 
oscula per divinorum beneficiorum considerationem , f 
quod tamen intelligendum est, si ita studiosam custo- 
diam adhibuerit vitae suae, quod non habeat aliquid 
jugiter purgandum. Et ad cognoscendum, an sit pur- 
gatus, debet diligenter considerare y utrum haec tria 
fueris adeptus, scilicet: 

Strenuitatem\ / negligentiam . 

Severitatem \ contra ; concupiscentiam . 
Benignitatem ) [ nequitiam . 

His enim tribus habitis conscientia fit bona, munda et 
recta. Et ut ista facilius valeant intelligi, ponendae 
sunt hic earum definitiones, quas ponit S. Bonaventura 
in tractatu quodam, qui dicitur: Parvam bonum . 

Strenuitas est quidam yigor^pimi, excudens omnem 
negligentiam et disponens animam ad fatendum bona 
opera : 

Vigilanter , 

Confidenter , 

Eleganter. 

Severitas est quidam vigor animi, restringens omnem 
concupiscentiam et habilitans animam ac ferventem red- 
dens eam ad amorem, scilicet 
Asperitatis , 

Paupertatis , 

Vilitatis . 

Benignitas est quidam dulcor animae, excludens 

Garclae Meditationes. 5 

omnem nequitiam, scilicet omnem iracundiam, invidiam 
et acediam, et habilitans animam ad 
' Benevolentiam, 

Tolerantiam } 

Internam laetitiam . 

Et hic est finis et terminus viae purgativae secun- 
dum viam meditationis; nam omnis conscientia munda 
laeta est et jucunda. His tribus adeptis promptus est 
animus, ut sursum, tendat, et per ista cognoscere pote- 
rimus terminum nostrae purgationis. 

CAPUT XX. 

Quod accedens ad exercitium viae iUuminativae est prins 
purgandus et mundandus a suis peccatis per viam pur- 
gativam, ut splendores divinae lucis poasit capere. 

Hactenus diximus de via purgativa , per quam pur- 
gatur conscientia, quae facilius in corde recolligi quam 
scripto vel verbo doceri potest, per quam immediate 
Dei servus ad viam illuminativam ascensurus est, quae 
ad illuminandum ordinatur, secundum illud prophetae: 
Beatus vir , cujus auxilium abs te, ascensiones in corde 
suo disposuit in valle lacrimarum , in loco, quem posuit . 

Ubi est notandum, quod per lacrimas et gemitus 
viae purgativae mundatur anima a rubigine malorum 
operum: et hinc immediate assurgit ad illustrationem 
per divinae lucis radios. Et hoc est conveniens ex 
parte recipientis, prout experientia videmus in materiali 

5 * 

speculo, quod si erugine vel aliqua alia re fuerit macu- 
latum, non clare apparet in eo facies in eo se specu- 
lantis, sicut quando est bene tersum et politum. Anima 
autem speculo comparatur, quia, si se perfecte consi- 
deraret in seipsa, cerneret illum, cujus imago ipsa est. 
Cum enim ab ea abstergitur, quidquid in ea obscurum 
est, confestim eam illustrat ille spiritualis sol splendo- 
ribus suae gratiae et bonitatis. Et quod plus est: 
quemadmodum radius hujus materialis solis percutit 
fenestram non retrocedens, sperans, quando aperiatur 
ei, cui si aperitur, totam illuminat domum, quae prius 
tenebrescebat: sic verus justitiae sol, cujus similitudi- 
nem gerit iste sol materialis, nihil aliud exspectat im- 
mobiliter nostrae conscientiae januam pulsans, nisi quod 
ei quoquo modo aperiamus et praestemus ingressum 
ad feliciter quiescendum in anima nostra. Et sic anima 
spiritualiter illuminatur. Unde, cum anima nostra divi- 
nis habet irradiari fulgoribus, oportet ut eis proportio- 
netur et conformetur, scilicet ut mundetur prius per 
viam purgativam a tenebris et sordibus peccatorum, ut 
conformis effecta speculo immaculato illius increatae 
lucis radios capere valeat. Et quia jam assignavimus 
exercitia, in quibus post matutinalem synaxim secun- 
dum viam purgativam debes occupari, quae ad prae- 
fatam animae purgationem ordinatur: restat dicendum 
de exercitiis viae illuminativae , ad quae aptius tempus 
est post completorium secundum quod dicit Bernardus: 
In hac hora debet religiosus examinare suam conscien- 
tiam et pro beneficiis gratias agere. 

CAPUT XXI. 

Quomodo ad transeundum ad viam illuminativam exercitator 
debet suam conscientiam examinare. 

Egressus a completorio non expedit tibi, diu extra 
cellam demorari, aut per signa vel verba dissolvi. Ut 
enim dicit Bernardus, post completorium non debet 
monachus loqui, quousque finita sit missa sequentis dici, 
nisi sit urgens causa. 

Supradicta igitur hora, cellam ingressus, flexis geni- 
bus vel supra pedes stans, postquam te crucis vexillo 
armaveris, attrahens spiritum et invocans Spiritum san- 
ctum dic sequentem antiphonam : Veni sancte Spiritus , 
reple tuorum corda fidelium , et tui amoris in eis ignem 
accende . Et sequatur Psalmus: Deus in adjutorium 
meum intende , totus dicatur. Nesciens antiphonam et 
Psalmum, dicat ter hunc versum. Deus in adjutorium 
meum intende . Domine , ad adjuvandum me festina. Post 
haec tene tibi diligenter capitulum, te examinans de 

I Negligentiae , 

Concupiscentiae , 

Nequitiae , 

ad quae oipnia alia possunt reduci. 

Quantum ad negligentiam , debes te examinare in 
novem. 

St negligens fueris illo die: Cordis custodiendi, 
examinans te, quid cogitaveris, dixeris, feceris. 
Temporis expendendi. r 
Finis debiti intendendi, scilicet in omnibus operibus 


Digitized by Google 



TO 


EXERCITATORI UM SPIRITUALE 


tuis, scilicet: Utrum ea feceris principaliter ad hono- 
rem et gloriam Dei, ad quam omnia sunt referenda. 

In oratione: Quomodo illa die diurnum expleveris 
officium: an tepide vel devote, vel si aliquam praeter- 
miseris canonicam horam , vel aliquid de tuis solitis 
exercitiis. 

In lectione. 

In bonorum operum executione. In his enim tribas 
debes diligenter te exercere, et cordis tui agrum ex- 
colere, ut possit bonum fructum dare in tempore suo. 
Et unum horum sine aliis non sufficit: 

Ad dolendum de iniquitatibus; 

Ad resistendum tentationibus ; 

Ad proficiendum in virtutibus. 

Debes enim summopere: 

Deflere culpam commissam , 

Repellere tentationem diabolicam , 

Proficere de una virtute tn aliam , 
ut sic possis pervenire ad terram promissam. Nota 
bene, ista novem, quae diximus , pertinere ad peccatum 
negligentiae. 

Circa concupiscentiam debes cogitare , si vivit in te : 
Concupiscentia voluptatis , 

Concupiscentia curiositatis , 

Concupiscentia vanitatis. 

Primo cogitare debes concupiscentiam voluptatis , 
quae tunc vivit in te, si fuerit in te 

! Dulcium , 

Mollium , 

Carnalium . 

Hoc est, si quaeris: 

Cibaria saporosa , 

Vestimenta delitiosa , 

Oblectamenta luxuriosa . 

Quae omnia non solum est reprehensibile appetere cum 
consensu, sed etiam homo debet ea respuere primo motu. 

Secundo te debes examinare de concupiscentia curio- 
sitatis : si vivat vel vixerit in te; hoc autem depre- 
henditur, 

I Scire occulta , 

Videre pulchra , 

Habere cara . 

In omnibus his est vitium avaritiae et curiositatis^ 
hoc autem multum reprehensibile est in viro religioso» 
Tertio te debes examinare de concupiscentia vani- 
tatis, quae tunc vivit in te, si habueris 

! Favoris , 

Laudis , 

Honoris , 

quae omnia vana sunt, et hominem vanum reddunt, et 
ita fugienda sunt, sicut concupiscentia mulierum. Et 
de omni tali debet conscientia arguere cor tuum. Attende 
bene haec, quae pertinent ad peccatum concupiscentiae. 

Circa nequitiam debes te examinare, si in te vivit 
vel aliquando vixerit: 

1 Iracundia, 

Invidia , 

Acedia , 

quae faciunt hominem nequam. 

Primo est cogitanda iracundiae nequitia, quae consistit: 

| Animo, 

{ Corde , 

1 Affectu , 

In j Signo , 

vel in l Facie , vel in 

| Affatu , 

' Verbo. 

' Clamore . 

^ Effectu. 


Secundo cogitanda est nequitia invidiae , quae 

I Prosperitate tabescit , 

Adversitate hilarescit , 

Mendicitate refrigescit . 

Tertio recogitanda est nequitia acediae, ex qua 

! Suspiciones malignae , 

Cogitationes blasphemae , 
Detractiones iniquae . 

Omnis enim talis nequitia admodum detestanda est. 
Et hoc modo examinata conscientia tua, si te culpabi- 
lem inveneris, compunge te ante Deum, et ablue pec- 
catorum tuorum sordes, purificans lacrimis conscientiam 
tuam, ac proponens in corde tuo confiteri, si quid nota- 
bile repereris. Et attende istum modum examinandi 
praedictum, quem ideo protraximus, ut in confessione 
peccatorum tuorum tibi serviat. Non enim oportet te 
tam prolixe semper post Completorium examinare, prae- 
cipue si in tui custodia pervigil fueris, quin potius 
breviter te examinans, quomodo diem illum expenderis, 
debes postulare tibi veniam a Deo, dicens generalem 
confessionem et Psalmum De profundis pro negligentiis. 
Et hinc transibis ad morosam et diligentem divinorum 
beneficiorum considerationem. In qua recordatione divi- 
nis fulgoribus illustraberis , cumque te illustrari cogno- 
veris, ignito affectu gratias age. Et ut plenius et per- 
fectius Dei beneficia recolere valeas, per Ferias ea 
describere volui, ut in sequentibus apparebit. 

CAPUT XXII. 

De via illuminativa secundum D. Dionysium. 

Purgata et tersa admodum speculi conscientia, ut 
supra diximus, tunc jam fit aptior et capacior divini 
amoris, ut possit se transferre ad viam illuminativam , 
in qua incipit anima jam suum dilectum cognoscere, 
in quem propter rubiginem peccatorum suorum aspicere 
non poterat. Tunc autem anima se interrogat, dicens: 
Quisnam est dilectus meus? Et ipsa respondet sibi 
dicens : Ille, qui tot et tanta mihi contulit bona, a cujus, 
si possibile foret, laudibus nunquam cessare deberem, 
sed ei semper gratias referre. Hanc viam illuminativam 
habuit Propheta, cum in Psalmo dicebat : Benedic anima 
mea Domino , et omnid quae intra me sunt nomini sancto 
ejus . Est tamen considerandum , quod non debemus 
principaliter Deum diligere propter ejus beneficia, sed 
propter suam immensam bonitatem et propter seipsum. 
Nam quemadmodum res non videtur propter lumen tan- 
quam propter finem, sed tanquam medium, per quod 
clarius videtur: sic via illuminativa appellatur illumi- 
nativa, quia accendit, provocat et illuminat hominem 
ad dilectionem Dei. Unde dicit Bernardus: Tot bona 
contulit mihi Deus , quod si ea attenderem , et si unus 
rusticus mihi ea praestitisset? eum diligerem. Quid igi- 
tur rependam summo amatori de suis beneficiis ? Revera 
gratias referam , et ea quamdiu potero recolere non 
lassabor . Et ne discurras per diversas materias, sed 
nt valeas morosius divina considerare beneficia, repe- 

tenda sunt hic quae diximus in Directorio in Meditatio- 
nibus primae et tertiae • 


CAPUT XXIII. 

De modo, quem per omnes hebdomadae ferias ad animae 
irradiationem Religiosus debet habere in divinorum bene- 
ficiorum recognitione et pro eis gratiarum actione secun- 
dum viam illuminativam. » 

Fer ia secunda post Completorium diligenter con- 
sidera creationis beneficium dicens in unoquoque 
sequentium articulorum : 

Gratias tibi ago, supersumme Domine, Deus meus: 

Qui ab aeterno me praedestinasti, et perpetua me 
charitate dilexisti. 

Qui tempore, quo tibi placuit, me creasti unam crea- 
turarum tuarum nobilissimam, scilicet hominem; non 
enim me fecisti lapidem vel aliquid aliud hujusmodi. 

Qui ex parte corporis dedisti mihi membrorum in- 
tegritatem, complexionis bonitatem, sexus, nobilitatem, 
liberans me a multis miseriis, faciensque aptum ad 
tuum servitium. 

Qui ex parte animae ad imaginem et similitudinem 
tuam me fecisti, eam tui capacem atque immortalem 
faciens, nec non multis naturalibus viribus et potentiis 
decorans. 

Quia tempore conceptionis in utero matris meae 
mihi Angelum deputasti custodem, qui mihi innumera 
conferret beneficia. 

Qui mihi parentes contulisti Christianos, et me Chri- 

stianum, non Judaeum, non agarenum aut paganum vel 
infidelem fecisti, et in tempore fidei Christianae. 

Itaque, ubi hoc recognitionis beneficiorum expleve- 
ris exercitium et secundum hanc viam illuminativam 
gratias egeris, impone finem tuo exercitio, cum ingenti 
reverentia adorans et glorificans Deum et dicens: Deus 
propitius esto mihi peccatori et Canticum: Benedicite 
omnia opera Domini Domino vel: Te Deum laudamus 
vel Psalmum: Lauda anima mea Dominum et finito 
Psalmo dices : Sit nomen Domini benedictum . Ex hoc 
nunc et usque in saeculum . Domine exaudi orationem 
meam . Et clamor meus ad te veniat . 

Oremus : 

Gratias tibi ago Domine , sancte Pater omnipotens , 
aeterne Deus , qui me dignatus es in hac die per tuam 
sanctam misericordiam custodire , concede mihi hanc 
noctem mundo corde et corpore sic transire , quatenus 
mane tibi gratum servilium exolvere possim , per Chri- 
stum Dominum nostrum . 

Itaque apponens circa te studiosam custodiam quiesce 
in lecto, et jubilans in corde tuo dic: 0 Amator arden- 
tissime, amor meus, gloria mea, Pater meus, spes mea . 
Quando te diligam filiali amore? Quando te ex totis 
visceribus meis amplexabor? Et si haec verba ex visce- 
rali amore iterum et iterum, et saepe geminaveris, 
experientia disces, quantum proficies, et ad quem gra- 
dum proveheris, et sic -capies somnum praedictis vel 
similibus verbis jubilans. 

Attende autem diligenter, quod in hoc exercitio 
viae illuminativae non est festinanter meditandum, ut 

totum percurras; sed in singulis articulis demorandum 
accendens amoris igne animam tuam, quousque in admira- 
tionem redigatur. Et si tempus orationi deputatum non 
sufficit, nisi ad meditandum unum solum articulum, 
non cures de aliis, nisi ut cursim eos mente pertrans- 
eas; et ita concludes tuum exercitium. Et haec eadem 
regula observanda est in omnibus aliis exercitiis; non 
enim expedit, ut totum exercitium meditando festines 
transcurrere, sed si in illius primordiis devotionis vel 
compunctionis gratia te Dominus visitaverit, claude te 
intra teipsum, et mane fixus conservans in te illam 
gratiam et dilatans cor tuum in fervidis affectionibus, 
et circa hoc expende totum tempus orationi deputatum, 
nec te per alia dispergas; si enim vis ulterius proce- 
dere, sive ut totum expleas exercitium vel alia qtja- 
eunque causa, continuo gratia devotionis vel compunctio- 
nis evanescet, nec poteris eam ad nutum rebabere. 
Et cum te amore et devotione senseris ignitum, cave, 
ne in fine exercitii facias prostrationes vel accipias dis- 
ciplinas. 

Fei'ia tertia post Completorium debeneficio gra- 
tificationis. 

Gratias ago tibi 'supersumme Domine Deus meus: 

Qui me dignatus es gratificare tuo dilectissimo Filio, 
non parcens ei, sed illum pro me dans 

I Pretium, 

Exemplum , 

Socium. 

Qui dedisti mihi Spiritum sanctum 

Signum adoptionis , 

Privilegium dilectionis , 

Annulum desponsationis . 

Qui dedisti mihi Sacramenta : primo dans mihi san- 
ctam Ecclesiam in refugium, ubi salvari possem a dilu- 
vio peccatorum, sicut salvatus fuit Noe in arca. 

Pro gratia baptismali, qua 

Deletur originalis culpa , - 
Restituitur innocentia , 

Confertur justitia . 

Pro Sacramento Confirmationis, cujus gratiam multi 
non sunt adepti, per quod multa mihi contulisti munera 
et multa a me removisti mala. 

Qui ad ostendendum me gratificatum, et in tua gra- 
tia receptum, me tuo nomine vocasti, scilicet Christianum. 
Et hoc in tui memoriam constituens me filium et hae- 
redem regni coelorum. 

Itaque hoc exercitio hujus Feriae consummato cae- 
tera omnia facies, prout dictum est in fine feriae secun- 
dae secundum hanc viam illuminativam. 

Feria quarta post Completorium de beneficio 
vocationis. 

Gratias tibi ago supersumrae Domine Deus meus: 

Qui post tam innumera beneficia a te recepta, te 
spreto, per diversa peccata ad creaturas conversum tam 
patienter sustulisti, tamque longanimiter exspectasti, 
neque me damnare voluisti, neque me mori in tali statu 
permisisti. 

Qui toties et tam multipliciter errantem multis modis 
me revocasti : 

Internis inspirationibus , 

I Aliorum admonitionibus , 
j Scripturarum exhortationibus , 

Modo < Tuorum beneficiorum collationibus , 

1 Praemiorum promissionibus , 
r Suppliciorum comminationibus. 

Nec non aliis modis pluribus „ 

Qui dignatus eo auferre duritiam mentis meae, dans 
virtutem voci tuae et dans mihi bonam voluntatem, 
quae est tuorum donorum praecipuum, et obstacula meae 
conversionis repulisti. 

Qui quoties ad te volui converti, paternaliter ad 
similitudinem illius filii prodigi evangelici, gaudenter 
me recepisti, tuis amorosis amplexibus me constringens, 
meque deosculans, ac mihi primam stolam et primum 
annulum restituens. 

Qui non solum me eduxisti de saeculo, sed me ad- 
unasti consortio sancto et reformato, et custodisti me 
a conventu non reformato, dando mihi poenitentiae 
tempus, quod est valde pretiosum, et gratiam ad meren- 
dum, ac remittens mihi per professionem quasi per 
alterum baptisma universa delicta mea. 

Post haec fient caetera sicut praemissum fuit in 
fine Feriae secundae . 

Feria quinta post Completorium de beneficio 
justificationis. 

Gratias tibi ago, supersumme Domine, Deus meus: 

Qui dignatus es ita mutare voluntatem meam, ut 
opera poenitentiae, quae mihi prius amara erant, essent 
mihi dulcia : et quae mihi prius sapiebant, essent mihi 

insipida, dans mihi continentiam, quod valde insigne 
est donum. 

Qui dedisti mihi constantiam et perseverantiam, 
sine qua fieri salvus potest nemo, cum tam multi coe- 
perint et non perseveraverint. 

Qui, ne in coeptis deficerem, mihi virtutem dedisti 
et spem veniae, gratiae et gloriae, de hac varietate 
consolationum internarum me certum reddens, dansque 
gratiam profectus, per odium praeteritorum malorum 
et per desiderium futurorum bonorum. 

Qui, ne in profectu lassatus succumberem, mihi men- 
sam, ubi reficerer et educarer, praeparasti, dans mihi 
Sacramentum pretiosissimi Corporis et Sanguinis tui 

I Viaticum peregrinationis , 

Sacramentum communionis , 

Sacrificium redemptionis . 

Qui, ut plenius possem justificari et mundari, mihi 
universa necessaria subministrasti, dans mihi sacram 
Scripturam et sanctos libros velut quoddam speculum, 
in quo defectus meos valeam cernere et affectus accendere. 

Qui dedisti mihi ornamenta et exercitia virtutum, 
quibus turpitudine peccatorum meorum cooperirem. Et 
ne in justificatione deficerem vel tepescerem, proposuisti 
mihi sanctorum exempla, quibus possem in bono infor- 
mari et excitari. 

His peractis facito omnia alia, sicut Feria secunda 
digessimus. 

Feria sexta post Completorium de beneficio 
singularis dotationis. 

Gratias tibi ago, supersumme Domine, Deus meus: 

Sensum capacem , 

Memoriam tenacem ; 

Fortitudinem , 

Pulchritudinem ; 

Pure credere , 

Ardenter imitari . 

Qui alia innumerabilia bona mihi contulisti; nam 

I Errantem reduxisti. 

Ignorantem instruxisti. 

Jacentem erexisti . 

Qui mihi singularem meditandi et interius me exer- 
cendi gratiam contulisti 

Illuminando intellectum , 

Excitando affectum , 

Cooperando effectum* 

Qui non modo meum intellectum docuisti medita- 
tione, sed quod potius est, affectum meum affecisti gustu 
et devotione, et accendisti interna consolatione , dans 
mihi arram vitae aeternae. 

Qui, ne supradictas gratias perderem, singulariter 
ne laberer custodisti: 

Removens occasiones ad peccandum , 

Dans vires ad resistendum , 

Sanas affectiones ad permanendum. 

Qui, si quando tentatione me superari permisisti, 
fortiorem me erexisti, praestans virtutem fortius resi- 
stendi, et ponens super me manum tuam, ne prorsus 
frangerer. 


Qui mihi dedisti 
in bonis naturae 

in bonis fortunae 

in bonis gratiae 

Ubi haec compleveris, adde ea, quae supra Fer ia 
secunda posita sunt. 

Sabbato post Completorium debeneficio guber- 
nationis. 

Gratias tibi ago, supersumme Domine, Deus meus: 

Qui in hoc esse hactenus me conservasti, dans mihi 
augmentum quotidianum, praestansque , esse sanum et 
jucundum, cum ex me nihil sim. 

Qui ab ineunte pueritia usque ad praesentem diem 
tam solicite a tot periculis, languoribus et hostibus et 
ab aliis malis pluribus me eripuisti. 

Qui ad meam sustentationem sufficienter mihi victum 
et vestitum praestitisti. 

Qui caetera omnia njihi necessaria ministrasti, dans 
domum ad manendum, cubile ad quiescendum, et non 
solum mihi necessaria impendisti, sed alia multa jucunda 
et utilia. * 

Qui non solum me gubernasti, sed etiam omnes alias 
creaturas propter me in suo esse conservasti et dire- 
xisti, ministrans successionem temporum, producens 
diversitatem fructuum ad tollendum fastidium. 

Qui non modo me rexisti deducens me per prospera, 
sed etiam per adversa, in quibus mibi multa impendisti 
bona purgando delicta, augendo merita. Et quod plus 
est: quod semper circa me ita es solicite intendefis et 
intente solicitus, ac si vacares a caeteris. Et semper 
mihi es praesens, omnia opera mea prospiciens^ 

Finito hoc exercitio addantur caetera ut in Feria 
secunda . 

Garciae Meditationes. 6 

Die Dominica post Completorium de beneficio 
glorificationis. 

Gratias tibi ago, supersumme Domine, Deus meus: 

Qui mihi gaudia Paradisi promisisti, scilicet Supra 
me: Divinitatis fruitionem, Redemptoris et Matris ejus 
visionem. 0 Domine, quantum gaudium erit mihi, 
videre Regem coelorum in decore suo et Dominam 
meam Virginem Mariam totam deificatam et glorificatam. 
Circa me: frui Sanctorum societate jucundissima pro- 
pter eorum qualitatem; sunt enim speciosissimi, nobi- 
lissimi, charitate plenissimi et in numero plurimi. Intra 
me : stolam animae et corporis ratione quadruplicis dotis, 
quae illud decorabit, immortalitas illud circumdabit, 
atque supra solem fulgebit. Extra me: locum amoe- 
nissimum, delitiosissimum et omni, quod delectare potest, 
refertissimum, scilicet omni Odore , Sapore , Candore ; 
altissimum , spatiosissimum , luminosissimum . 

Qui alia plura gaudia mihi daturus es, ut promi- 
sisti ; non enim tantummodo fruar his, quae suut supra 
me, juxta me et intra me; sed etiam his, quae sunt 
subtus me, cum prospexero, me tam saevos et terribiles 
tua gratia et virtute hostes devicisse, et commissos 
reatus tua clementia deflevisse, et tam dolorosos crucia- 
tus tua misericordia evasisse. 

Propter alia multa bona, quae mihi impensurus 
es, quae 

f tam multa , ut nequeant numerari ; 
sunt ] tam magna , ut nequeant mensurari ; 

( tam preciosa , ut nequeant extimari. 

Fruar itaque amotione omnium malorum et imple- 

tione omnium desideriorum, omne habens, quod cupiam, 
et nihil habens, quod odiam. 

Caetera explenda sunt sicut Feria secunda . 
Advertendum, quod in qualibet praedictarum con- 
siderationum non cursim, sed morose te debes habere, 
ut supra meminimus. Rursum uti debes in singulorum 
recordatione beneficiorum aliquibus punctis elevativis 
ad intellectum elevandum et affectum inflammandum, 
qualia sunt : 

S Summa Bonitas , 

Altis sima Aeternitas , 

Incomprehensibilis Majestas , 
Ardentissime Amator , 

Suavissime Inhabitator , 

Sanctissime Sapor , 

Rex praeclarissime , 

0 | Magister sapientissime , 

Nutritor sufficientissime , 

Largissime Creditor , 

Diligentissime Custoditor . 

Quando tibi Domine digne potero gratias agere pro 
tot beneficiis, donis, misericordiis? 

Et non tantum in his exercitiis vias illuminativae 
hujusmodi punctis elevativis et affectivis debes uti, sed 
etiam in aliis exercitiis. 

Utendum est praeterea in consideratione praedicto- 
rum beneficiorum aliquibus sacrae Scripturae auctorita- 
tibus ad elevandam mentem aptis, ut est illud: Bene- 
dictio, claritas , sapientia , gratiarum actio , honor , virtus 
et fortitudo Deo nostro in saecula saeculorum . Arnen; 

6 * 

et illud: Regi autem saeculorum immortali , invisibili, 
soli Deo honor et gloria in saecula saeculorum . Arnen ; 
et illud: Benedic anima mea Domino , et omnia quae 
intra me sunt nomini sancto ejus ; et alia hujusmodi. 

Considerandum, quod gratiarum actione in aliis quo- 
que exercitiis utendum est. Oratio enim, si sit per- 
fecta, tres debet habere partes, scilicet: 

Culpae recognitionem , 

Misericordiae implorationem , 

Gratiarum actionem . 

Et a quolibet horum trium potes orationem inchoare ; 
non enim necesse est, semper incipere a defectuum 
consideratione, sed secundum statum animae, scilicet 
incipientes , a consideratione suarum miseriarum : pro- 
ficientes, ab actione gratiarum: perfecti vero, ab affe- 
ctionibus et suspiriis unitivis et amorosis: descenden- 
tes nonnunquam ad suas miserias intuendas et ea, quae 
timorem ingerunt. 


CAPUT XXIV. 

Quomodo via illuminativa ex multis partibus recipit radios 
suae claritatis, et praecipue ab Oratione Dominica, quam 
Religiosus contemplari debet diligentissime, affectuosis- 
sime et devotissime, ut incendio flammescat divini amoris. 

Sicut a sole sidera radios recipiunt suae luminosita- 
tis ; sic via illuminativa ab illo sole justitiae, redem- 
ptore nostro, recipit splendorem suae claritatis, scilicet 
ab ejus sanctissima vita, exemplo et doctrina; nam 
vita salvatoris nihil aliud est, quam quidam illius aeternae 

claritatis splendor ad animarum illustrationem. 'Et ideo 
oportet, si in spiritualibus cupis copiose illuminari, te 
frequenter recolere vitam, exempla et doctrinam Domini* 
Recipit quoque haec v ia illuminativa influentiam sui 
luminis ex vitis sanctorum patrum, quae nobis in exem- 
pla datae sunt prudenter nobis imitanda. Recipit quo- 
que haec via influxum ab omnium creaturarum solicita 
consideratione, a sanctarum scripturarum assidua lectione, 
a divini verbi crebra auditione, a continua et praeci- 
pue Dominica oratione. Et ut intellectus tuus clarius 
valeat irradiari et affectus ardentius inflammari, eno- 
dabimus hic in sensu spirituali, scilicet anagogico, ora- 
tionem Dominicam secundum septem petitiones in ea 
contentas; dicamus igitur: 

Pater noster, id est, o Pater dulcissime! tu es, 
qui spirituales generas filios per seminis tui dulcissimi 
amoris in eorum corda diffusionem, quod eis praestas 
vitam. Igitur si ego, Domine, vere sum filius tuus, 
ostende, quomodo te vero amore queam diligere et ex 
totis praecordiis meis amplexari. Tu quidem, Domine, 
es Pater noster, et diffundis affluenter in omnibus te 
diligentibus bonitatem tuam. Si autem ego te vere 
diligerem, stillaret aliquid in me de largitate roris tuae 
gratiae et chari tatis. O Domine, da mihi, ut te toto 
ardore valeam diligere; si enim toto conamine te dili- 
gerem voluntatis, appareret in me tuae largitas bonitatis. 

Et hoc modo potest intelligi, quod sequitur in ora- 
tione Dominica, scilicet anagogice. Itaque praecedente 
meditatione eo modo, quo diximus, nostri amoris affe- 
ctio paulatim exardescet. Nam sicut stupa madefacta 

in igne posita, primo exiccatur, deinde accenditur , sic 
et cor multo plus ignescit et in Deum elevatur per 
praecedentem meditationem. Et per hunc modum potest 
anima devota dicere illud, quod mox sequitur: 

Qui es in coelis . 0 miserabilis anima mea, quando 
ad similitudinem coeli efficieris clara et limpida, et 
diversitate virtutum sicut coelum stellarum varietate 
adornaberis? Tunc pater optime cognoscam, quia tibi 
placet in me habitare, cum te ardentissimo amore am- 
plexabor, et peccatorum meorum faecibus per incen- 
dium tuae dilectionis purgatus fuero. Tunc cognoscam 
te procul dubio , cum tua gratia obumbrabit mihi et 
dignaberis venire ad inhabitandum templum animae 
meae a peccatis mundatae. 

Prima Petitio. 

Sequitur deinde : Sanctificetur nomen tuum. 0 san- 
ctissime Pater, tunc nomen tuum in nobis sanctificabi- 
tur, id est, cognitio nominis tui erit in nobis sine terra, 
hoc est, sine omni carnali affectione, cum diligeris a 
nobis solus super omnia, quae in mundo sunt. Cum 
ego, Domine, hoc fuero assequutus, non habebit in me 
locum terra, quae est carnale desiderium; tu enim beni- 
gnissime Pater per tuam gratiam et charitatem solum 
in me habitabis. 

Secunda Petitio. 

Adveniat regnum tuum. Heu me peccatorem nequis- 
simum, quia saepe satagunt intrare et regnare in me 
coenodoxia, voracitas et carnis voluptas ; ego vero Domine 

nollem, ut in me quidquam regnaret, nisi tu superoptime 
Pater, qui es in coelis. Tunc autem in me vere regnabis, 
cum te ardentissime amavero. Quando igitur Domine 
te possidebo et amorosae charitatis vinculis amplexabor, 
ut tu solus in regno meae voluntatis, iniquitatum tene- 
bris pleno, incipias regnare? 

Tertia Petitio . 

Fiat voluntas tua sicut in coelo et in terra . Tua 
autem voluntas tunc in me primo fiet, cum ego miser 
et vermis totus terrenus consensero tuae voluntati, 
quantum possibile est humanae fragilitati, sicut con- 
sentiunt illi beati Spiritus, qui in coelis facie ad faciem 
contemplantur tuam Majestatem. Verumtamen, o Deus 
meus dulcissime, quid me faciet tuae voluntati consen- 
tire, nisi fervor tui amoris, qui copulat contrarias volun- 
tates et diligentem te tibi conformat et miro modo 
transformat de claritate in claritatem? Quando igitur 
te diligam ex toto corde, o bone Jesu, Domine et 
Redemptor mi ? Quando tibi soli consentiam, nisi cum 
amoris glutino tibi soli adhaesero? 

Quarta Petitio. 

Panem nostrum quotidianum da nobis hodie . O pa- 
nis angelorum, quando de te dulcissimo cibo saturari 
potero? Per te panem vivum, qui de coelo descen- 
disti, vivunt angeli et spiritus beati in regno tuo, tibi 
Pater optime et Redemptor ignitis amoris adhaerentes 
desideriis. Ut ergo illo cibo, quo in coelesti gloria 
vivunt angeli, in hac mortali vita ego valeam sustentari. 

et ut mensae tuae aeternae beatitudinis epulas valeam 
degustare, o pater optime et aeterne, da mihi semper 
hunc panem, quia superplenum inquietudine est cor 
meum, donec te pane vivo aliquatenus impleatur, qui 
de coelo descendisti, cum panis tui amoris fit panis 
quotidianus ; tanto enim avidius appetitur, quanto arden- 
tius amatur. 


Petitio quinta. 

Et dimitte nobis debita nostra i sicut et nos dimitti- 
mus debitoribus nostris - O bone Creditor dulcis Jesu 
et Redemptor meus, quando et quomodo scire potero, 
esse mihi dimissa peccata mea? Si ego te, Domine, 
vere diligerem, indubitanter per quendam internum 
saporem a te mihi dimissa esse scelera mea, cognosce- 
rem; sicut peccatum me constituit inimicum tibi: ita 
si amor me tibi conglutinaret, te ad indulgendum mihi 
delicta mea cogeret, ac gratum et acceptum coram 
oculis tuis faceret. Igitur Domine et Salvator mi, 
quando ego potero tibi per amorem conciliari, ut ex- 
perientia discere valeam, mihi dimissa esse peccata mea, 
et quod tu conversus es in pium et mansuetum ? 

Petitio sexta. 

Et ne nos inducas in tentationem. Et hoc peto, 
Pater mi et Creator, de tua confidens bonitate, sperans, 
me inseparabiliter tibi amore coaptari. Scio, Domine, 
quia si post te amoris tui odor me currere compulerit, 
quod tibi tanto copulabor vinculo, ut facile omnia con- 
temnam et tibi nunquam a te divellendus adhaeream. 

Quis mihi Domine auxilium praestabit, ut te inveniam 
et te solum inseparabiliter amplectar? nam tu solus 
es bonus et dulcis hospes animae, et tu solus me potes 
tutum reddere et ab omni adversitate liberare. 

Septima petitio. 

Sed libera nos a malo: non solum a malo poenae 
infernalis, sed temporalis. Et non peto hoc care et 
bone Pater, ut tormenta fugiam, sed ne multo in pur- 
gatorio demorans tempore, a complemento mei deside- 
rii impediar, scilicet a visione tuae majestatis, quam 
sancti angeli et animae sanctae semper cupiunt intueri. 
Si autem ego te vere diligerem, amor ille omnem pec- 
catorum meorum reatum consumeret. Si ego te Domine 
vere diligerem, tui amoris incendium adureret mearum 
iniquitatum rubiginem, ut flammis ignitorum desiderio- 
rum purgatus, ad te spiritus meus sine aliqua mora in 
die volaret obitus mei. Quando igitur te Domine tam 
ardenter diligam, ut amor meus ab aeternis suppliciis 
et divortio tuae visionis me liberare sufficiat? Tu Do- 
mine, qui per nunquam terminanda saecula vivis et 
regnas, hoc facturus es. Tu Domine, apud quem non 
est transmutatio neque vicissitudinis obumbratio, potens 
es, mihi inutili servo tuo sanctas impendere virtutes, 
qui beatos angelos et sanctas animas satias. Tu es, 
Domine, Sapientia increata, qui splendoris tui clarissi- 
mis radiis angelos illustras et omnes coelestes cives; 
tua enim virtus omnes vivificat creaturas. Adauge, Do- 
mine, amatores tuos et a terrenorum avelle amore, et 
eos ad tuam notitiam et amorem convertens, ab omni 

averte dispersione et tuo regno et veritati coelesti fac 
appropinquare. Tu enim, Redemptor noster, in templo 
claritatis aeternae veros congregas filios Israel, qui spar- 
sim per bonorum terrenorum concupiscentias discurrunt. 

Unde frater ora sic dicens: 0 bone Jesu, dulcis 
et speciose, suavis et misericors, miserere omnium pec- 
catorum, quos pretioso sanguine tuo et tot et tantis 
doloribus redemisti. Qui vivis et regnas cum Deo patre 
in unitate Spiritus sancti Deus, per omnia saecula sae- 
culorum. Arnen. 


CARUT XXV. 

Ostendit multipliciter, quam vituperandus est, qui desidia 
deserit praedicta exercitia. 

Sanctus Abbas Ephraim in tractatu de contempla- 
tione dure reprehendit eos, qui divinis servitiis dedi- 
cati et ad sanctam religionem vocati, quibus Dominus 
tantam quietem et opportunitatem ad vacandum spirituali- 
bus exercitiis et adhaerendum Deo per orationis et con- 
templationis studium contulit, inutilibus occupationibus, 
incuria, negligentia et torpore non curant in eis exer- 
ceri; adversus quos tales adducit rationes. Primo : 
quia isti non obediunt Dei praecepto, qui ait: Vacate 
et videte , quoniam ego sum Deus, per hoc nobis in- 
sinuans, quia circa hoc debemus nos singulariter inten- 
dere, occupari et contemplari, scilicet quoniam ipse est 
Deus et Dominus, qui summe diligendus est. Si igitur 
religiosus hujusmodi exercitia spernit, clare patet, eum 
esse inobedientem et praememorati praecepti trans- 
gressorem. 

Secunda est, quia ex hoc apparet, quod religiosus 
modicum diligit Deum et minus quam quamcunque 
aliam rem non implendo, quae ad suum habitum et 
religionem pertinent. Et cum Dei specialis amicus et 
cultor nominetur et sacram scripturam, quae est imago 
Dei, jugiter legat vel audiat et divinum decantet offi- 
cium, quod est cum Deo loqui, et quod haec omnia 
non sentiat monachus, magnum indicium est, quod mo- 
dicum diligit Deum et modicam partem habet cum eo. 
Unde bonum fuisset ei, si ad religionem non venisset. 

Tertia est, eo quod quanto isti tepidius et negli- 
gentius Deum colunt, tanto sunt minus certi de ejus 
gratia, et quia eum non requirunt, non ostendit eis 
aliquod amoris signum. Unde accidit, ut ad eorum 
confusionem saepe quibusdam in saeculo manentibus 
et simplicibus et idiotis majora ostendat amoris insignia, 
quia fidelius et diligentius eum colunt, diligunt et 
quaerunt. 

Quarta ratio est, quia, qui hujusmodi sunt, per 
magna indicia manifestant, in se parum boni esse, qui 
in altiori statu positi pigriores, frigidiores, inutiliores 
et indevotiores sunt his, qui in minori statu* sunt con- 
stituti, et ideo merito a Domino repelluntur, despiciun- 
tur et in aliorum in humiliori statu degentium scanda- 
lum dantur. 

Quinta , quia dedit eis majorem opportunitatem ad 
bene vivendum quam caeteris omnibus, et eos a labo- 
ribus hominum elongavit, ut possent ei vacare. Et quia 
tempus ad Deo vacandum eis impensum, viventes deli- 
cate, segniter et negligenter expendunt, non est mirum, 

si eis Dominus non dat sentimentum sui neque sui 
amoris gustum. 

Sexta est, quia Deus constituit eos medios inter 
seipsum et populum, et vult, ut comedant peccata populi, 
quod et faciunt, et hoc non obstante, ipsi non satagunt, 
adhaerere Deo per assiduam orationem, contemplatio- 
nem et bonorum operum exercitationem. Unde fit, ut 
per hunc contemptum eum provocent contra seipsos, et 
sic indignos seipsos reddunt, ut sint mediatores inter 
Deum et populum et ad recipiendum emolumenta, quae 
ob hoc eis a populo impenduntur. 

Septima ratio , propter quam orationis et contempla- 
tionis exercitia religiosis sunt magis necessaria, est: 
quia eos faciunt in tentationibus fortiores et a peccatis 
elongatiores et aliorum exemplaria et justiores et ad 
corrigendum peccata aliorum ferventiores. Et propter 
omnes praedictas rationes hortatur praefatus sanctus 
Pater, ut religiosus, nisi sit occupatus ratione obedien- 
tiae, relictis omnibus se tradat exercitiis, orationibus 
et contemplationibus. Itaque propter vitandam prolixi- 
tatem praetermittimus hic plura alia documenta, quae 
ad hanc materiam adduci potuissent. Unde dantes finem 
in hac via illuminativa , dicamus de via unitiva et 
perfectiva. 

CAPUT XXVI. 

Quid est via unitiva et perfectiva, et de conditionibus ejus, 
qui ad eum cupit pervenire. 

Diximus de via illuminativa , quae intellectum illu- 
minat et quomodo Monachus poterit meditando ad finem 
optatum (qui est adhaerere Deo per amorem) pertin~ 
gere: tempus est, ut tractemus de via unitiva et per- 
fectiva, quae unit animam cum Deo et facit eam per- 
fectam. Et hoc est secundum doctrinam sanctorum, ut 
supra dictum est, ad veram sapientiam pervenire. 

Definientes autem primo viam unitivam dicimus, 
quod est illa, qua quis bene purgatus et illuminatus 
amorose unitur Creatori suo exultando de perfectioni- 
bus ejus, illi soli placere desiderans : libenter et devote 
nunc ipsum magnificat, nunc laudat , nunc admiratur, 

totus languet amore ejus, ut possit dicere illud Canti- 
corum: Anima mea liquefacta eat, ut dilectus locutum 
est 9 et illud : Fulcite me floribus , stipate me malis, nun- 
tiate dilecto , quia amore langueo . Et amor iste, quo 
tuum quaeris dilectum, debet esse purissimus, scilicet 
principaliter propter suam bonitatem, secundum illud 
Psalmi : Quid enim mihi est in coelo , et a te quid colui 
super terram ? id est, ego pure amo te, non propter 
dona coelorum aut propter dona terrena, sed propter 
tuam summam bonitatem et propter teipsum. 

Unde considerandum est, quod per viam unitivam 
elevat homo mentem suam in Deum, excludens omnes 
vanitatep, id est, omnia creata et avertit affectum sui 
amoris ab omni creatura, convertens illum ad suum 
Creatorem, et proponit sibi illud: Vidi cuncta quae 
erant sub sole , et ecce universa vanitas. Fac igitur, 
frater, sicut avis in altum se elevans; si occurrunt 
muscae, non cures, sed pertranseas dicendo: Ad solem 
tendo, id est, ad Redemptorem meum Christum, qui 
est verus Sol justitiae, qui solus est sanctus, solus Do- 
minus, solus altissimus, et ideo nolo cor meum circa 
vanitates terrenas occupare. 

Acquiritur autem haec via per intimam recollectio- 
nem ab exterioribus ad interiora, ab infimis ad summa, 
a temporalibus ad aeterna. 

Rursum advertendum, quod ad acquirendam hanc 
viam primo requiritur, quod homo per virtuosam assue- 
factionem et gratiam sit in virtutibus radicatus, quod 
nullam delectationem habeat in appetitu vanae gloriae, in 
cupiditate divitiarum, in concupiscentia oculorum et gulae. 

Secundo requiritur internum silentium, ut scilicet 
non occupet se monachus circa exteriora, quid foris 
viderit vel audierit, nihil curando, tanquam si in somnis 
occurrissent. * 

Tertio , quaedam cum Deo amorosa unitio, ut omnia 
ejus judicia, omnia facta, omnes doctrinas cum summa 
reverentia amplectatur. 

Quarto , quod nihil aliud quaerat, sed reputet sibi 
illum dilectum sufhcientissimum, superexaltans eum in 
eorde suo, diligat super omne visibile, audibile, cogi- 
tabile, et imaginabile, quia ipse 


I Amabilis, 
Desiderabilis , 
Fidelis. 


Et est advertendum, quod iste, quem perfecte cupis 
diligere, 

Visibilis , 

Audibilis , 

Odorabilis , 


non est 


sed totus desiderabilis. 


Gustabitis , 

Tangibilis , 

Sensibilis , 

Scias quoque, quod iste, quem amando quaeris, 


I Terminabilis , 

V Figurabitis , 

non est ) Numerabilis, 

\ Circumscriptibilis , 
I Commutabilis , 

\ Imaginabilis , 


sed totus 
desiderabilis. 

Ulterius cogita, quod ille, quem diligis, 

I Demonstrabilis , 

V Definibilis , 

non est ) Opinabilis, 
j Aestimabilis , 

I Investigabili s, 

[ Intelligibilis , 

Quinto, quod frequenter ad memoriam reducat divi- 
nas perfeetiones et illis intime congratuletur. Et quam- 
vis Dei perfectiones innumerae sint, tamen communiter 
tres occurrunt, in quibus tuum affectum excitare debes, 
sic dicens: 

1) 0 Domine et dilecte mi, congratulor tibi, quia tu 
es potentissimus, non quod mihi in hoc bene sit, quasi 
commodum meum principaliter quaerens, sed quia illa 
est perfectio tua, quia nullum times, nullius indiges, 
nemo te superare potest, nemo valet tibi resistere, nul- 
lus daemon, nullus adversarius, et de hoc ego primo 
gaudeo. 

2) Secundo: Domine, congratulor tibi: quia tu es 
sapientissimus ; in te enim ipso clarissime et limpi- 
dissime intueris universa, scilicet bona et mala, prae- 
terita, praesentia et futura, actualia et possibilia, tem- 
poralia et aeterna, mutabilia immutabiliter, contingen- 
tia infallibiliter , et hoc tytum est perfectionis tuae, 
q^ia sic nullus te decipere potest, quia nihil te latet.. 

3) Tertio: congratulor tibi, quia tu es summe bonus , 
hoc est, summae perfectionis, quia immutabiliter es 
bonus et ita bonus, quod quidquam te melius excogi- 
tari non potest, immo neque dignius neque nobilius. 


sed totus 
desiderabilis. 

Sexto: utile est, incipientem habere aliqua puncta 
et verba, per quae exprimat desiderium suum, affabili- 
ter alloquendo Dominum in oratione, prout diximus 
in fine viae illuminativae et dicemus in praxi hujus 
viae capitulo sequenti. 


CAPUT XXVII. 

De his, quae tota hebdomada post nocturnalem synaxim secun- 
dum viam unitivam meditaturus est devotus monachus, 
ut sex gradus possit ascendere, quibus auima Deo 
adhaereat. 

Postquam ad locum orationi statutum perveneris, 
primo crucis sacrosancto vexillo te munies: et recol- 
ligens spiritum assumes personam filii vel sponsae cum 
affectu araoroso, et forma meditationem de perfectioni- 
bus et laudibus divinis discendo in eis gustare, quam 
dulcis est Dominus, hoc modo : 

Feria secunda: quomodo est fons sive principium 
omnium rerum. 

Feria tertia: quomodo est pulchritudo universi. 

Feria quarta: quomodo est gloria mundi. 

Feria quinta: quomodo totus est charitas. 

Feria sexta: quomodo est omnium regula. 

Sabbato: quomodo est quietissimus gubernator. 

Dominica: quomodo est sufficientissimus donator. 

Feria secunda debes morose cogitare : quomodo Deus 
est auctor, hoc est, Alpha et Omega, principium et finis 
omnium, de cujus arbitrio omnia, tam mortalia quam im- 
mortalia, pendent, et qui solus dedit universis esse. 

Garclae Meditationes. 7 

Quomodo ipse est, qui facit et reficit, creat atque 
creata gubernat, cujus idem est posse quod velle. 

Quomodo Deus non potest cogitari non esse, quia 
si ipse non esset, nihil esset, et etiam quia a nullo 
alio habet esse, quin potius omne, quod est, habet esse 
ah eo. 

Quomodo nulla res est bonitatis suae tam diffusiva 
sicut ipse, bonum autem quanto communius tanto melius. 

Quomodo nihil est tam cito placabile, desiderabile, 
delectabile et amabile sicut ille. 

Quomodo Deus est causa universalissima omnium 
rerum, illa scilicet, quam Philosophi naturali ratione 
ducti cognoverunt esse primam causam. 

Quomodo ipse est, a quo et in quo et per quem 
sunt omnia, et qui coelum et terram implet, et cujus 
virtute omnia subsistunt : et quod est 'ubique , et quod 
omnia per ipsum facta sunt, et sine ipso factum est 
nihil; qui non potest sentiri neque videri, cum ipse 
universa sentiat, videat, sciat et nusquam desit. 

Cum igitur congratulando summae bonitati tui directi 
morose in cordis tui intimis praedicta pertractaveris, 
forma orationem tuam, suspiriis et ignitis affectionibus 
mentem in Deum elevans; et in corde tuo alloquens 
Dominum dic amorose: 

0 Domine, tu es amor meus, honor meus, spes mea, 
refugium meum, vita mea, finis meus, dux meus, eru- 
ditor meus, gaudium meum. Non aliud quaero, Domine, 
nihil aliud volo, nihil aliud mihi dicatur, nihil aliud 
mihi proponatur, nisi tu Deus meus, quia tu es mihi 
sufficientissimusj tu es pater meus, frater meus, nutritor 

meus, rector meus, custos meus, qui es totus amabi- 
lis, desiderabilis, fidelis. 

Quis tam liberalis, qui seipsum det? 

Quis tam charitativus, qui pro tam vili peccatore 
moriatur ? 

Quis tam humilis, qui majestatem suam tantum 
humiliavit ? 

0 Domine, qui nullum despicis, nullum quaerentem 
te deseris, nullum horres, sed praevenis eum et occur- 
ris quaerenti, delitiae enim tuae esse cum filiis hominum. 

Quid in me invenisti nisi sordes peccatorum: et 
mecum vis esse usque ad consummationem saeculi? 
Nonne satis fuit, te pro me mori et dare tot sacramenta 
et angelos custodes ? Et his semper sum ingratus, sed 
et tu vis esse mecum. 0 amantissime Pater, tam bonus 
es, quod te ipsum negare non potes. Faciamus igitur 
cambium simul, tu intende mihi et ego tibi, et sicut 
scis et vis fac mecum, quia tuus et non alterius esse 
volo. Da mihi, Domine, ut ego tibi soli intendam, te 
solum diligam, tuo semper amore ferveam, nihil aliud 
cupiam nisi te, et me totum tibi offeram, et oblatum 
nec aliquatenus repetam. * 

0 ignis me incendens, o charitas me inflammans, 
o lumen me illuminans, o requies mea, o refrigerium 
meum, o spes mea, o thesaure mi, o vita mea, o amor, 
qui semper ardes et nunquam extingueris. 

O Domine Jesu Christe, Rex meus, accende me 
igne amoris tui, tui desiderii, tuae charitatis, tuae lae- 
titiae, tuae pacis, tuae pietatis, tuae mansuetudinis, ut 

totus dulcore tui amoris plenus totaliter, campos flammae 

tuae chari tatis te dulcissimum et speciosissimum Domi- 
num meum diligam ex toto corde meo, ex tota anima 
mea, ex omnibus viribus meis, ex tota intentione mea, 
ex tota contritione cordis mei et lacrimarum compun- 
ctione, ex multa reverentia, tremore et timore, te sem- 
per habens in corde meo, ante oculos meos in omni 
loco, ita ut in anima mea alicujus privati amoris non 
sit accessus, sed transformatus totus in tuum amorem 
merear tecum unus spiritus esse. 

Postquam autem auxilio divinae gratiae secundum 
praedictum modum per aliquod tempus fueris exercita- 
tus, amorem adeptus, ascensis sex gradibus infra de- 
scribendis, tunc sine aliqua praecedenti meditatione 
neque intellectus consideratione poteras centies in die 
amorose mentem in Deum levare. 

Et si quis ignorantia vel simplicitate nescit se in 
praefata via exercere, in fidei virtute fundatus doleat 
saltem de suis peccatis. Et si nescit in divinis Scri- 
pturis meditari, conetur ex toto corde suo Deum amare, 
in suis orationibus frequentans verba, quae sequuntur. 

0 Domine, quando te potero amplexari certo et in- 
tegro amore? 

0 amator ardentissime, quando te diligam filiali 
amore ? 

Et hoc faciens, quantumcunque sit simplex et illi— 
teratus, ex dolore et compunctione peccatorum, quasi 
quodam pedum osculo, et ex recordatione divinorum 
beneficiorum, sicut quodam manuum osculo, ascendet ad 
osculum oris, scilicet ad affectum divini amoris, secun- 
dum illud , quod Salomon ait in Canticis in persona 

sponsae, scilicet devotae animae Kedemptori suo de- 
sponsatae: Osculetur me osculo oris sui . Et non est 
putandus superbus vel praesumptuosus , qui hoc oscu- 
lum oris petit, cum prius fuerit assuefactus et exerci- 
tatus in osculis pedum et manuum per compunctionem 
peccatorum et memoriam divinorum beneficiorum, ut 
dictum fuit supra cap. 19 . cum loqueremur de via pur- 
gativa. Et haec sufficiant quoad exercitium Feriae 
secundae , quod quidem consistit in suspiriis amorosis 
dilecti. 

Feria tertia veniens ad oratorium, signaculo sanctae 
crucis consignatus, assume personam Filii cum amoroso 
affectu et forma meditationes hoc modo : 

Primo intuere , quomodo iste tuus dilectus est decor 
universi et universa decoravit. 

Quomodo est ille, cujus pulchritudinem sol et luna 
mirantur, et in quem angeli desiderant prospicere. 

Quomodo ab isto tuo dilecto habent decorem pulchri- 
tudinis sidera, rosae, lilia, plantae et universa creatura. 

Quomodo ab illo habent aves decorem suavis melo- 
diae, philomelae, alaudae et omnium avium genera et 
organorum. 

Quomodo ab illo habent dulcorem saporis mei, vinum 
et omnium pigmentariorum et fructuum genera. 

Quomodo ille decoravit coelum sideribus, aerem 
volucribus, terram animalibus, aquam innumerabilium 
generum piscibus. 

Quomodo ipse sustentat omnia : et si suam subtra- 
heret sustentationem seu conservationem, omnia in nihi- 
lum redigerentur. 


Digitized by Google 



102 


EXERCITATORIUM SPIRITUALE 


Quomodo ipse est fons sapientiae, a quo emanant 
omnes thesauri sapientiae et scientiae; ille enim est 
aeterna sapientia attingens a fine usque ad finem for- 
titer et disponens omnia suaviter. 

Quomodo ipse est, qui coelorum continet thronum 
et abyssos intuetur, montes ponderat in statera, terram 
palmo concludit, et posuit legem aquis, ne transirent 
terminos suos. 

Cum igitur lente ista super potentia et decore dilecti 
tui fueris contemplatus, ex intimis cordis forma ora- 
tionem amore ignitus eo modo, quo diximus feria secunda , 
dicens : 0 Domine, tu es amor meus, honor meus, spes 
mea, refugium etc. 

Feria quarta ad locum orationis accedens, ubi tibi 
crucis signaculum impresseris etc. personam sponsae 
assumens ingenti amoris affectu forma meditationem 
modo, qui sequitur: 

Inspice , quomodo iste, quem amando quaeris, est 
mundi gloria, quem adorant Angeli, adorant Archangeli, 
tremunt Potestates et cui omnia serviunt. 

Quomodo eum jure laudat omnis creatura, et ipse 
est spes nostra, salus nostra, honor noster, gloria nostra, 
finis et expectatio nostra. 

Quomodo est abundantissimus; nam sua est terra 
et plenitudo ejus, et gloria et divitiae in domo ejus, 
et quod si honoratur et dives dicitur qui habet aurum, 
quantum honorari deberet, qui fecit aurum et gemmas 
et omnia, quae sunt in universo? 

Quomodo iste tuus dilectus est incomprehensibilis; 

de eo enim dicitur : Magnus Dominus et laudabilis 
nimis, et magnitudinis ejus non est finis. 

Quomodo est tantae excellentiae, ut suam altissimam 
celsitudinem nemo possit capere ad plenum: neque 
Angelus, immo neque ulla creatura, quia omnis crea- 
tura est finita, dilectus autem tuus infinitus, finiti vero 
ad infinitum nulla est proportio. 

Cumque ista congratulans gloriae et divitiis tui dilecti 
morose fueris meditatus, ex praecordiis amore plenis 
forma orationem ut supra Feria secunda, dicens : 0 Do- 
mine tu es amor meus, etc. 

Ubi Feria quinta ad orationis locum perveneris et 
crucis sanctae vexillo te insignieris, assumes personam etc. 
ut supra : cum ardenti amore forma meditationes hoc modo : 
Contemplare, quomodo iste, quem diligis, totus est 
charitas, et qui manet in eo, manet in charitate; sicut 
natura ignis est ardere, incendere et calefacere: sic 
proprietas chari tatis ejus est creare et se largissime 
diffundere, ad amorem inflammare, accendere, salvare, 
redimere, custodire, liberare, illuminare. 

Quomodo iste dilectus tuus est loco incircumscripti- 
bilis et tamen ubique est ; nam si ascenderis in coelum, 
illic est: si descenderis in infernum, adest: de illo 
enim dicit Bernardus: Deus ubique regnat, ubique im- 
perat, ubique majestas ejus omnia implet, nam in 
inferno exercet actum justitiae ; dicere autem in ab- 
sentia ejus hoc fieri , perfidia est . 

Quomodo iste dilectus tuus est merces Sanctorum, 
jubilus Angelorum, speculum omnium Electorum, ex- 
spectatio Patriarcharum , fundamentum Prophetarum, 


Digitized by Google 



104 


EXERCITATORIUM SPIRITUALE 


solamen Apostolorum, corona Martyrum, jubar Confes- 
sorum, gloria Virginum. 

Cum ergo ista charitati et magnificentiae dilecti tui 
congratulans demorando meditatus fueris, ora modo quo 
supra, dicens: 0 Domine, tu es amor meus, etc. 

Feria sexta ad oratorium perveniens postquam te 
sacrae crucis armis munieris, accipiens personam ut 
supra, cum affectu amoroso forma meditationem sic: 

Animadverte , quomodo iste, quem cupis ardenter 
diligere, est regula et exemplar omnium, et quanto res 
est ei propinquior, tanto est nobilior. 

Quomodo aliqua habent esse solum, aliqua esse et 
vivere et sunt nobiliora prioribus, aliqua esse, vivere 
et discernere et sunt secundum naturam utrisque. nobi- 
liora, aliqua praeter haec habent purum esse et virtuo- 
sum esse, et sunt ei plus caeteris propinqua. 

Quomodo per sincerissimam ejus bonitatem est in eo 
omnis Exemplaritas, Vir tuos itas, Communicabilitas. 

Quomodo iste tuus dilectus est ordo sive Ordinator 
universorum, qui singula locat secundum statum suum 
et sua merita sursum aut deorsum, sicut prudens pictor 
ponit colores: hic rubeum, illic nigrum, ibi fulvum, ut 
decoret opus suum. 

Quomodo iste, quem diligere concupiscis, est per- 
fectissimus sine omni defectu, qui nullius indiget, quia 
est sibi sufficientissimus, quo melius aut dignius aut 
nobilius aut perfectius quidquam neque est, neque 
potest excogitari. 

Quomodo quidquid est laudabile et perfectionis in 
creatura in positivo, hoc est in eo in superlativo. Ubi 

autem haec congratulando exemplaritati , ordinationi et 
perfectioni tui dilecti demorans fueris contemplatus, 
affectu amoris igniti forma orationem eo modo, quo dixi- 
mus feria 2. dicens: 0 Domine, tu es amor meus, etc. 

Sabbato , ubi accesseris ad locum orationi deputatum, 
consignans te sacrosancto signaculo crucis ac assumens 
personam, ut supra, cum affectu amoroso, forma sic 
meditationem. 

Conspice primitus , quomodo iste, quem amas, est 
quietissimus, et perpetua mundum ratione gubernat, 
terrarum coelique sator est, stabilisque manens dat 
cuncta moveri. 

% 

Quomodo est principium, rector, dux, semita et ter- 
minus omnium. 

Quomodo ipse est finis et requies tranquilla piis, et 
immobilis et immutabilis, quia ubique est; res autem 
dicitur moveri, quae tendit ad locum, ubi prius non 
fuit, immobilis autem, quae ubique est et non habet 
quo tendat. 

Quomodo est omnium recreator; ipse enim dixit: 
Venite ad me omnes , qui laboratis et onerati estis , et 
ego reficiam vos ; et quod anima, quae in suo dilecto 
radicata est, sicut in suo centro recreatur et quiescit, 
quae vero non, multis vanis phantasmatibus inquietatur 
et fatigatur. 

Postquam haec praedicta diligenter meditando in 
corde versaveris tuo, ut valeas in corde aliquem per- 
cipere saporem, congratulans quieti, stabilitati et recrea- 
tivae virtuti tui dilecti, amoroso affectu ora ut supra, 
dicens : 0 Domine, amor meus tu es, etc. 

Dominica die oratorium ingressus et sanctae crucis 
vexillo munitus, assumensque personam filii vel spon- 
sae cum amoris affectu, forma isto modo meditatio- 
nem tuam. 

Primo cogita , quomodo iste, quem amans desideras, 
est sufficientissimus : et qui eum possidet, omnia pos- 
sidet, et qui eum non habet, mendicus est et pauper, 
quia quidquid praeter eum est, non reficit, et si reficit 
non sufficit, et si ad tempus sufficit, non tamen in per- 
petuum satiat, quin adhuc amplius quaeratur; qui autem 
eum habet, saturatus est, quia secum finem suam habet 
et non aliud, quod quaerat. 

Cogita , quomodo iste tuus dilectus est super 

Visibile , 

Audibile , 

Gustabile , 

Odorabile , 

Tangibile , 

Sensibile . 


Omne 


Quomodo est altior, quia super 


Omne 


Terminabile , 
Figurabile , 
Numerabile , 
Circumscriptibile , 
Commutabile , 
Imaginabile. 


Quomodo est altissimus; est enim super 

l Demonstrabile , 

Deffinibile , 

Opinabile , 

Investigabile, 

Existimabile, 

Intelligibile. 

Est tamen totus amabilis, maxime laudabilis et summe 
desiderabilis. 

Quomodo iste tuus dilectus est thesaurus fidelis, et 
ubi est thesaurus tuus, ibi est cor tuum quidquid tibi 
aiiferatur. Si ille in te permanserit, sufficit tibi; nam 
ille est illud unum, quod dixit Marthae esse necessarium. 

Quomodo ille est summa complacentia nostra, et si 
totus mundus nos reprobat, si ille nos approbat, suffi- 
cit nobis; desiderium enim nostrum ipse est et nostra 
sufficientia. i 

Quomodo est vita, a qua habent vivere omnia, in 
quo nos movemur, vivimus et sumus ; de illo enim dici- 
tur: Ex ipso, per ipsum , et in ipso sunt omnia. 

Quomodo dilectus tuus dicitur Christus, id est, 
unctus; nam est talis unctio et salsa, quae apposita 
unicuique rei mundi facit ipsam sapidam. 

Quomodo in electis est sapor gratiae, in damnatis 
sapor justitiae et vindex iniquitatum. 

Quomodo iste tuus dilectus est creator, gubernator, 
redemptor, justificator, retributor et glorificator. Exul- 
tans igitur in meditatione harum perfectionum dilecti 
tui et eis congratulans liquefiat anima tua et in pace 
in idipsum dormiat et requiescat et dicat: Nolite sus- 
citare dilectam, donec ipsa velit et prorumpam in ejus 

laudibus. Et si digne eum laudare nequeam, de eo 
tamen non silebo, cum solum de eo gaudeam ; ille enim 
est dulcissimus sapor , et qui eum gustat, victus ab 
ejus sapore, mori poterit prae amore. Tu solus amans, 
unice dilecte mi, pulcherrime, ubi, quaeso, vis manere? 
Ubi vis te quaeram, qui totus es sapor et dulcedo? 
0 dulcis hospes animae, esto hospes meus et ego tecum 
sine fine. 

Cumque ista congratulans sufficientiae et fideli the- 
sauro vitae et unctioni tui dilecti morose meditatus 
fueris, ex intimis suspiriis et desideriis ejus forma ora- 
tionem prout diximus feria secunda, dicens: 0 Domine, 
tu es amor meus, etc. 

CAPUT XXVIII. 

Quomodo anima nostra per fervidum amorem sine aliqua 
intellectus operatione erigitur in Deum. 

Diximus in superioribus, quomodo intellectus noster 
per meditationem et laudationem divinarum perfectio- 
num erigitur in Deum, et qualiter in anima nostra per 
verba et desideria ignita ignis divini amoris est accen- 
dendus; nunc tractandum est, qualiter mens jam ali- 
quantulum secundum formam suprapositam exercitata 
elevatur in Deum absque ulla intellectus actione et ei 
per fervidum amorem adhaeret, quod Sancti veram 
sapientiajp nuncupant, ut enim dicit divinus ille Dio- 
nysius: Sapientia ista est per ignorantiam cognita , eo 
quod nulla humana ratio intellectus , vel notitia elevat 
animam ad hujusmodi amorosam unionem : sed est opus 

solius Dei , qui sine aliquo intellectus nostri officio 
dignatur , sui sentimentum animae communicare . 

Unde hic anima nostra quoad intelligere potius se 
habet passive et receptive quam active, nam ibi sensus 
non habet locum, ubi sola regnat amoris affectio. De 
hac sapientia dicit Beatus Jacobus, quod omne donum 
perfectum de sursum est descendens, id est, a Deo. 
Ista est sapientia, quae tantum et tam saepe commen- 
datur in libro sapientiae. Et non gignitur in nobis 
haec sapientia per studium intellectus sicut scientiae 
humanitus acquisitae, sed per exercitia internorum affe- 
ctuum, de qua loquitur Propheta, cum ait: Renuit conso- 
lari anima mea: memor fui Dei et delectatus sum , et 
defecit Spiritus meus , hoc est, quod anima, quae omnem 
humanam et carnalem delectationem a se repulerit, 
tactu divinae sapientiae exhilaratur et sursum eleva- 
tur et hic deficit; nam non sufficit linguae exprimere 
officio, quod de suo hic sentit dilecto. 

Ad hanc sapientiam nunquam philosophi pervene- 
runt, neque illi, qui circa corporalia et phantasmata 
intellectum occupant. Et est super omnia dona nobis 
supernaturaliter infusa, quantum ad modum elevandi in 
Deum, scilicet per amorem, superiorem animae portionem ; 
neque enim in aliqua alia re anima tantum quiescit, neque 
adhuc in eo habens respectum ad aliquid commodi vel 
voluptatis ; sed solum propter seipsum, qui solus est summe 
amabilis, quem quaerit et petit et diligit dumtaxat, quia 
sentit eum summe bonum, immo ipsum summum bonum 
ab omni defectu et miseria elongatissimum. Et ut dicit 
quoque idem Beatus Dionysius ca^>it. 7: De divinis 

nominibus: sapientia ista ita pertingit suum dilectum per 
amorem, quod non speculatur vel considerat eum spe- 
culative vel subtiliter, quod quidem non movet ad amo- 
rem, sicut si quis ad investigandum aliquas veritates 
subtiles vehementer occupetur in materia de Trinitate 
vel de aeterna verbi generatione aut de mundi crea- 
tione, in quibus patefit divina potentia, non afficitor 
ad amorem, sed solummodo haec sapientia studet illis 
considerationibus, quae afficiant animam nostram, ut 
elevetur et calescat ad amorem ardentem sui condito- 
ris, sentiens eum absque aliqua similitudine corporali 
et intelligens ineffabiliter; itaque supra naturae cursum 
prius amatur quam cognoscatur. Et qualiter per hanc 
seraphicam sapientiam ametur et cognoscatur, hic ex- 
periri potest, dici non potest; nam cum hoc totum sit 
pure spirituale, nihil corporeum ad illud aliquod ad- 
miniculum praestare potest, hoc enim Deus tantummodo 
per seipsum operatur. 

Unde quilibet licet simplex et illiteratus, qualis est 
unus rusticus, vel una simplex vetula, in hac sapien- 
tia tam alta potest repente fieri magnus discipulus, 
prout ei Dominus illam sapientiam dignabitur communi- 
care in magna vel parva quantitate, prout ad eam se 
praeparaverit; si enim non se praeparat faciens quod in 
se est, nunquam ad hanc sapientiam perveniet. 

CAPUT XXIX. 

Quod exercitator plus sentit et diligit quam videt et intelligit. 

» 

David propheta confirmat hanc sententiam dicens: 
Gustate et videte , quoniam suavis est Dominus . Ubi 
ostendit, quod devotus quisque prius gustat Deum affectu 
per amorem et deinde cognoscit intellectu, quod interiori 
palato praegustaverat. Rursum patet hoc per hoc, quod 
multi contemplativi et devoti plus amant quam intelli- 
gant vel sciant, sicut patet de ignorantibus vel simpli- 
cibus, qui magnis Scholasticis sunt devotiores. Illi ergo 
tales majorem habent amorem, et ad plura se extendit 
in eis amor quam intelligentia , et per consequens ali- 
quis est amor in eis, qui non est per intelligentiam 
vel cognitionem praeviam. Praeexigit tamen talis amor 
lumen fidei et praesentiam gratiae et charitatis, secun- 
dum enim quod ait Dionysius in principio libri de mystica 
theologia: ista alta sapientia, de qua loquimur, ista est 
sapientia, quod solum est ejus, qui verus est Christia- 
nus et amicus Dei. 

Unde notandum, quod, quamvis amor iste detur 
devotis personis sine hoc, quod prae exigatur aliqua cogni- 
tio praecedens, quia hic amor non firmatur in anima, 
nisi per cognitionem fidei, quam de Deo habemus: 
tamen haec gratia non ha omnibus copiose confertur. 
Ideo qui noviter contemplationi vacare incipiunt, ante- 
quam ad perfectionem hujus amoris perveniant, in quo 
omnis contemplatio finitur, oportet primitus speculationi 
et considerationi creaturarum et divinorum operum in- 

sistere, quemadmodum ei, qui vult in altum ascendere, 
opus est scala. Hoc insinuavit Propheta, cum dixit, 
In meditatione mea exardescet ignis , quasi dicat: 
Prius quam anima igne divini amoris inflammetur: 
oportet ut praecedat aliqua creaturarum et divinorum 
operum consideratio, qua veluti quadam scala sursum 
feratur. In perfectis vero et exercitatis contemplativis 
absque ulla scala intelligentiae vel consideratioris spe- 
culativae vel practicae alicujus alterius rei, quae non 
est Deus, et adhuc nulla de Deo praecedente specula- 
tiva cogitatione mox per ardorem amoris erigitur sursum 
superior animae portio. Et quia aliquis posset dicere, 
quod Augustinus dicit: Invisa amare possumus , inco- 
gnita vero minime , dico, quod secundum quod dicunt 
sancti doctores, Augustinus vult dicere: quod in omni 
contemplatione requiritur aliqua cognitio, et hoc verum 
est; iste autem tam altus amor, de quo agitur, est totus 
circa Deum, in quantum est summum bonum, et est spe- 
ciale donum Dei , ita ut per nullum alium modum neque 
ab alio quam a Deo haberi possit. Et ideo amor iste 
praesupponit cognitionem Dei, quae habetur per lumen 
fidei, quae est virtus Theologica et per consequens 
nobis infusa a solo Deo, et per nullam viam gignitur 
in nobis talis amor , neque per aliquam cognitionem vel 
industriam aut artem humanam, sicut ille amor com- 
munis, qui naturaliter excitatur in nobis ex quadam 
naturali inclinatione animae nostrae in rem amatam. 

Et ad clariorem praemissorum intelligentiam est 
notandum, quod sicut contingit, accedentem ad ignem 
prius sentire calorem ignis, quam videat ejus lumen: 

sic contemplativus perfectus prius sentit calorem divini 
amoris quam cognoscat quod experitur, saltem in hac 
vita; nam in patria aliud erit, ubi anima nostra in- 
separabiliter unietur cum illo aeterno lumine gloriae, 
quod est Deus. Ad istum amorem, de quo loquimur, 
citius vel prius ascendit, qui saepius suspirans et ge- 
mens in corde suo dicit illud, quod supra diximus in 
meditatione et oratione secundae feriae hanc materiam 
tangente. 0 Domine, quando te diligam, quando te 
fruar, quando te amplexabor, quando intra me intue- 
bor, etc. Qui hujusmodi est, citius elevatur ad aman- 
dum et ferventer desiderandum Deum, quam si contem- 
plaretur profunda arcana immensurabilis aeternitatis vel 
divinarum processionum; qui enim hujusmodi specula- 
tiones in mente sua versat, ut sciat solum et non, ut 
igne divini amoris ignescat, parum proficit, nam amor 
est finis omnium cogitationum in homine bene ordinato. 
Et quia hoc non fecerunt magni Philosophi neque faciunt 
moderni Theologi, ideo quamvis sint magni speculativi, 
sunt tamen elongati a Deo et ab omni devotione et 
amore et timore Dei, in multis et magnis sceleribus 
involuti. 

De hac tam sublimi et tam gloriosa sapientia ait 
Beatus Paulus : Quam nullus sapientium, scilicet Grae- 
corum, intelligere potuit. De qua etiam Corinthiis scri- 
bens ait: Spiritus noster spiritui divino unitus sentit 
quae sunt ejus, et haec est sapientia quam loquimur 
inter perfectos, de illa quoque redemptor noster dixit 
Apostolis ante Ascensionem : Induemini virtute ex alto. 
Et hoc signatur, cum ad altare induitur sacerdos, qui 

Gareiae Meditationes. 8 

incipiens a capite vestit se amictu, alba et casula, eo 
quod ista sancta sapientia solum venit desursum, neque 
quisquam alius eam docere potest, quam Deus. 

CAPUT XXX. 

De effectibus, quos gradatim iste amor unitivus et perfecti- 
vus in anima operatur. 

Opera sive effectus, quos iste divinus amor et spi- 
ritus supernae contemplationis in mente devota grada- 
tim operatur, secundum doctrinam Sanctorum sunt sex 
isti gradus : 

Illuminatio , Desiderium , 

Inflammatio , Saturitas , 

Suavitas , Raptus , 

et significantur per sex gradus, quibus Salomon ascen- 
debat ad thronum, qui erat in alto positus, quia eodem 
modo Christus Jesus ascendit per eos in altiori portione 
animae nostrae, quae dicitur apex mentis, et illic resi- 
det, cum eam plena pace possidet. 

Primus gradus vel effectus, quem iste supernus 
amor in anima contemplantis operatur, dicitur illuminatio . 
Postquam enim igne illius seraphici amoris inflammatur, 
relinquit in ea quandam experimentalem Dei cognitionem. 
Hic cognoscit anima, Deum esse fontem totius bonitatis, 
nobilitatis et speciositatis et dignum omni honore, gloria, 
reverentia et laude, et ex comparatione ad ipsum cogno- 
scit, seipsum esse miserabiliorem, viliorem, contempti- 
biliorem et abominabiliorem, quam aliqua mortali lingua 
exprimi possit. Et comparans Deum ad seipsum cogno- 

scit nihilominus, quanta sit ejus dulcedo et clementia, 
qui suae sapientiae tam inaestimabiles thesauros digna- 
tur in tam vili loco, scilicet sua abominabili conscien- 
tia et anima peccatorum omnium spurcitiis plena reponere. 

Secundus fructus sive gradus hujus unitivi amoris, 
qui est in hac vita altissima contemplationis pars, voca- 
tur inflammatio ; nam anima illuminata, habens expe- 
rientiam speciositatis, sublimitatis et nobilitatis divinae, 
manet in tantum inflammata ejus ignito amore, 1 * ut nihil 
aliud cogitet neque in alia re delectetur neque cogitare 
vel loqui aliud vellet. Et tunc abhorret prorsus omnem 
carnis voluptatem undecunque venientem. 

Tertius effectus sive gradus est quaedam suavitas 
et delectatio. Ubi enim anima fuerit illuminata et igne 
isto divini amoris inflammata, oritur in ea quaedam in- 
effabilis delectatio omnes superans mundanas delectatio- 
nes, sicut mellis dulcedo fellis amaritudinem; itaque 
modicum quid illius supernae dulcedinis praevalet et 
plus animam delectat quam omnes mundi hujus, quae 
fuerunt et sunt futurae, carnales delectationes. 

Quartus gradus dicitur esuries vel desiderium ; cum 
enim anima contemplantis sic illuminata et delectata 
in Deo fuerit, sicut dictum est, desiderat ita vehemen- 
ter per assiduum amorem et sentimentum Deo adhae- 
rere, quod potius quaecunque tormentorum et poenarum 
genera, in quibus ipse non offenderetur, eligeret, quam 
illis supernis deliciis, quas in suo dilecto expertus est, 
ad horam carere. Et ideo omnis alia voluptas est sibi 
mors, et semper manet in illo ardore et vehementi 

8 * 

desiderio fruendi his deliciis, quas apud suum superama- 
bilem patrem et Dominum sensit. 

Quintus gradus dicitur saturitas; tunc enim ita 
anima illis Dei sentimentis saturatur, ut nihil aliud 
quaerat vel desideret, quin potius aliud habere vel pos- 
sidere est sibi mors; tunc in ea sopiuntur universa 
alia desideria, gaudia, affectiones, et videtur sibi, quod 
fruitur Deo, et quod fruens Deo fruitur omnibus quae 
sunt, et # quod sine illo nihil est, et quod tenens eum 
est generalis regina super omne, quod est et esse potest. 

Ex omnibus praemissis quinque gradibus, quos prae- 
fatus seraphicus amor in mente veri contemplativi ope- 
ratur, procedit sextus , qui appellatur raptus seu ex- 
cessus mentis ; non quod ille raptus requirat, quod homo 
videat aliquas visiones imaginarias vel reales, sed requi- 
ritur, quod homo videat se illuminari, inflammari, recreari, 
elevari per amorem in suum creatorem, ita quod illud , \ 
quod sentit et videt, non potest aliquibus verbis decla- 
rari ratione suae sublimitatis, bonitatis, formositatis, 
puritatis et nobilitatis; et ratio hujus est, quia ille 
raptus seu mentis excessus provenit ex gratia Dei 
sua immensa bonitate illam animam ita sursum ferre 
volentis, ut nulla alia res a Deo eam elevare sufficiat, 
cum talis elevatio omnem potentiam creatam transcendat. 
Et quia iste raptus est quid spirituale, ideo intellectus 
noster onere carnis praegravatus non potest in eo diu 
permanere, sed quasi captivus elevatur, statim ad se 
ipsum rediens. Habet se quoque intellectus noster in 
illo raptu sicut oculus corporis intuens solis radios, 
qui non potest diu fixis obtutibus solem intueri, sed 

per modicum temporis aspicit et mox non Valens lucis 
solaris virtutem sustinere clauditur, et iterum aperitur 
ad intuendum et mox solis vigorem non sustinens 
clauditur. Simile accidit intellectui nostro in contem~ 
piatione solem justitiae intueri conanti. Rursum est 
similis sagittae, quae sursum projecta statim deorsum 
descendit ratione suae gravedinis ad descensum eam 
inclinantis. Et pisci extra aquam saltanti et mox ad 
eam descendenti. Tale quid in proposito contingit. 

Huic sexto gradui annectunt Doctores hos duos 
sequentes. 

Primus dicitur securitas ; siquidem cum anima a suo 
sponso Christo Jesu experitur, se tam ardenter amari 
et sic illuminari, inflammari, deliciari et rapi, concipit 
ab eo et in eo tantam securitatem, ut nulla hujus mundi 
supplicia vel corporis detrimenta neque adhuc ipsam 
mortem dubitaret propter eum sustinere, et ex tunc 
nihil timet. Et tantam habet fiduciam in aeterna Dei 
bonitate, quam praegustavit et expertus est, ut non 
formidet ab ea unquam sejungi; quin potius confidat 
proculdubio se cum eo in gloria aeternaliter futurum. 
O quanta habitat omni tempore laetitia in tali anima, 
quae illam aeternam beatitudinem , quam infallibiliter 
sperat, hic jam praevidet et praegustat. 

Secundus est plena tranquillitas ; nam cum animam 
hujusmodi nulla tribulatio, neque damna corporis, neque 
metus terrere valeant, sequitur, eam esse in plena pace 
et quiete . tanta, ut nullis verbis queat explicari. Unde 
super hoc dicit Richardus in suis Contemplationibus : 
O anima Christiana, cum hunc Paradisum possis ascen- 

dere et in hac vita permanere, vende omnia quae pos- 
sides et scis et compara hanc gloriosam possessionem, 
nec cara tibi videatur, nam ejus venditor Christus 
est, qui se offert universis eam emere cupientibus. 

Et est advertendum, quod in hac vita nullam prae- 
dictarum trium viarum supra expositarum, scilicet Pur- 
gativam, llluminativam et Unitivam , plene possumus 
perficere, sed nosipsos in illis exercentes ascendimus 
ad puritatem cordis et charitatem perfectam in hac 
vita possibilem. 

In exercitio primae viae quaerimus Deum, quem 
quamvis inveniamus non tamen per ferventem charitatem. 

In secunda via , scilicet Illuminativa , offerimus hostias 
et sacrificia laudis et ardentium desideriorum spe et 
aviditate ad aeternam beatitudinem perveniendi. 

In tertia via , scilicet unitiva , invenimus illum, quem 
diligit et desiderat anima nostra. 

In prima itaque via mundanae concupiscentiae de- 
seruntur. In secunda mens illustratur. In tertia jam 
quietata quiescit in Deo. Nec putandum est, quod in 
praesenti vita ortmino a concupiscentiis purgari queas, 
cum hoc beatus Paulus consequi nequierit, ut ait Au- 
gustinus et Tractatus: Beatus vir , neque valeamus 
omnes nostras affectiones sursum erigere, quin quid- 
quam earum terrae adhaereat; nam terrena inhabitatio 
deprimit sensum multa cogitantem, neque possumus 
ad tantam cordis munditiam hic venire, ut Deo inces- 
santer per fervorem actualis amoris adhaereamus, quia 
quam diu in corpore vivimus, peregrinamur a Domino. 

Hactenus exposuimus tres vias praedictas et quo- I 

modo per eas, si orationi et meditationi studiose vaca- 
veris, poteris seriatim ad illud quod optas pervenire, 
scilicet ad unionem illam cum Deo amorosam. Et ideo 
dantes finem huic viae unitivae , oportet ut nunc saltem 
breviter tangamus, qualiter contemplando poteris ad 
illam seraphicam unionem pertingere. 

QUARTA PARS. 

De contemplatione. 


CAPUT XXXI. 

Q.uod magna literatura est scientia et non sapientia, et quod 
contemplativis non est omnino necessaria. 

Quamvis multi sancti et praeclari Doctores subtili- 
ter de contemplatione locuti fuerint, sicut B. Gregorius 
in moralibus , et B. Bernardus super Cantica , et Richar- 
dus de sancto Victore in suo libro de contemplatione , 
et multi alii, ad quorum tractatus eruditi recursum 
habere possunt ; pro minus tamen eruditis tractabimus 
saltem breviter de ipsa contemplatione, licet plura de 
ipsa in superioribus dixerimus. Et primo asserimus, 
non esse necessariam contemplativo scientiae copiam. 
Quamvis enim multa scientia et literatura eruditioque 
legis divinae ac S. Scripturae non modicum apicem 
contemplationis ascendere cupientibus conferat admini- 

culum, interdum tamen multum officit multis, non quidem 
ex se, sed ratione inflationis occasionaliter ex ea pro- 
venientis. Nemo autem ad veram contemplationem 
scandere valet, nisi per scalam humilitatis, ut ait Apo- 
stolus : Si quis inter vos videtur sapiens esse in hoc 
saeculo, stultus fiat, ut sit sapiens, hoc est, intellectum 
suum humiliando subjiciat, stultum se aestimans respectu 
divinae sapientiae, utpote non valens comprehendere 
Dei judicia atque opera. Hinc est, quod in contem- 
plationis adeptione iter ad eam perveniendi pluribus 
hujus mundi sapientibus nil adeo interclusit, quam quod 
se humiliare dedignati sunt, scilicet suum intellectum 
captivando et subdendo arcanis redemptionis per Chri- 
stum Jesum Redemptorem nostrum patratae ac ejus 
operibus tam humilibus et exemplis, quae nobis reliquit. 
Attamen, qui per hoc ostium tam humile et bassum 
non ingreditur, fur est et latro et frustra laborat, prout 
dicit Dominus. In vanitate sensus sui, capite incedens 
levato, id est, in magna intellectus sui et scientiae 
suae aestimatione, renuensque humiliari et effici ut 
parvulus, nunquam per illam humilem januam valebit 
intrare: immo cespitans retroibit instar quorundam 
domini nostri discipulorum, de quibus scriptum est, 
quod abierunt retrorsum, cum eum intelligere non 
potuerunt. Quod etiam constat quibusdam contigisse 
viris doctissimis, qui utinam tantam scientiae copiam 
non acquisivissent, sed potius in "sua simplicitate sicut 
eorum matres absque literatura permansissent : non 
ratione scientiae, quae ex se proficua est et plurimum 
prodest bene ea utenti, humiliter et in Dei gratia, sed 

hoc provenit ex superbiae subreptione, sicut dicit Apo- 
stolus, quia scientia inflat. Contingit etiam hoc secundum 
complexionum et personarum diversitatem. Experien- 
tia enim cognoscimus, vinum optimum non parum nocere 
febricitantibus, ensem quoque furioso, si seipsum eo 
occidat. Videmus praeterea, aegris oculis odiosam esse 
lucem, quae sanis est amabilis, dulcis et delectabilis. 
Simile est de scientia, quae cum sit bona in se, homin 
tamen indisposito et moribus inordinato, ea abutenti, 
multum nocet. 

CAPUT XXXII. 

Uui sunt aptiores ad contemplationem. 

Sicut, ait Beatus Gregorius Moralium sexto libro, 
sunt quidam naturaliter, aut ex complexione vel assue- 
factione adeo ad exteriora occupationesque terrenas 
proni, ut ad contemplationem erigi non possint, ad vitam 
vero activam multum aptiores inveniuntur: qui si con- 
templationi vacare conarentur, in magnos inciderent 
errores et blasphemias, eo quod tanto deteriores cordis 
tumultus tolerant, quanto eis libentius ad cogitationes 
vacat. Unde tales circa opera vitae activae versari 
habent. 

Alii autem mentem habent tam tranquillam et otio- 
sam, ut, si eos labor occupationis excipiat, in ipsa operis 
inchoatione succumbant, sed delectabiliter vivunt in 
consideratione operum Dei vitaeque coelestis, et haec 
ruminantes, ac tota humilitate de sua salute praemedi- 
tantes, quantum valent, mentes suas ab exercitatione 
immoderati laboris abstrahunt; saepe enim, qui Deum 

contemplari quieti poterant, occupationibus pressi ceci- 
derunt. Et sic tales, circa opera exteriora versantes, 
potius deficerent quam proficerent. 

Sunt alii, qui ex consuetudine vel ex virtute con- 
templationis vel ex excessivo Dei amore, aut forte eis 
a suis progenitoribus inest, ut habeant mentem habilem, 
et quasi ambidextri valeant modo circa unam, modo 
circa alteram vitam occupari, et tales decet esse Praelatos. 

Qui autem sunt de prima conditione et statu, sci- 
licet illorum, qui ratione complexionis vel consuetudinis 
sunt habiles ad exteriora, frequenter errant, si se pro- 
fundis cogitationibus tradunt, operationibus et occupa- 
tionibus exterioribus derelictis. Accidit quoque, per- 
sonas simplices et illiteratas esse de conditione secunda 
et statu, et hi secure possunt degere in solitudine et 
saepe cogitare de sua salute sine alia terrena occu- 
patione. Unde manifeste apparet, quod personae sim- 
plices non sunt tanquam ineptae a contemplatione repel- 
lendae. Vidimus enim et per experientiam videmus in 
sanctis eremitis et in aliquibus feminis, plus in Dei 
amore quosdam per contemplationem profecisse, quam 
plures magni Clerici et Religiosi literati proficiunt. 
Cujus rationem assignat Gerson in suo monte contem- 
plationis : quia is$a vita contemplativa melius acquiri- 
tur per bonam et simplicem humilitatem quam per 
magnam literaturam, sicut dicit Salomon de Dei sapien- 
tia, quod ipsa graditur cum simplicibus, et cum eis 
est sermocinatio ejus. Et ideo in alio loco nobis prae- 
cipitur: Quaerite Deum in simplicitate cordis , quia 
ipse est simplicissimus et invenitur per simplicitatem. 

CAPUT xxxm. 

De differentia inter scientiam et sapientiam. 

Magnam differentiam assignant Doctores inter sapien- 
tiam et scientiam, et praecipue B. Bernardutf, quia 
scientia convenit intellectui et ipsi soli, sed sapientia 
pertinet ad effectum. Et ideo secundum nominis ety- 
mologiam sapientia interpretatur quasi sapida scientia, 
qui sapor pertinet ad affectionem, desiderium, appeti- 
tum et voluntatem illius personae, cui sapientia inest: 
et idcirco potest esse in aliquo magna scientia vel 
cognitio, in quo erit modica vel nulla sapientia. Ratio 
hujus est, ut dicit Gerson, quia non habet saporem 
vel affectionem ad illud, quod scit et -declarat hoc per 
aliqua exempla. Potest quis cognoscere naturam mel- 
lis, quia forte audivit aliquando de ea loquentes alios 
vel in aliquo libro legit, sine hoc quod aliquando mel- 
lis dulcorem gustaverit. Rursum medici sciunt languo- 
rum naturam et frequenter melius quam idem langui- 
dus ; sed quantum ad doloris sensum manifestum est, 
ipsos aegros melius scire aegritudines non per rationem 
scientiae, sed ratione experientiae. Simili modo potest 
quis habere maximam notitiam alicujus personae sine 
hoc quod habeat magnam affectionem amoris vel odii, 
complacentiae vel displicentiae ad illam. Et ex alia 
parte potest quis multum affici amore vel complacentia 
erga aliquam personam absque magna ejus cognitione. 

Secundum ergo praedicta possumus videre, quomodo 
in aliquo possit esse magna sapientia sine multa scientia, 

et magna scientia sine multa sapientia. Ex prae- 
dictis claret, quantum distant ad vacandum contempla- 
tioni devoti simplices et illiterati, et literati indevoti. 

CAPUT XXXIV. 

Quomodo vita contemplativa debet incipere a labore activae. 

Primus gradus, pertinens ad statum incipientium 
et imperfectorum , est humilis confessio poenitentia me- 
diante, qua quis in se amorem mundi cum pravis con- 
cupiscentiis mortificat ac motus illicitos et pravas con- 
suetudines. Hujus est carnem castigare et domare, ne 
v rationi rebellet, sed ei subjiciatur, et hoc facit per 
jejunia, vigilias, abstinentiam, afflictiones, lacrimas, 
gemitus et assidua suspiria et per laborem corporalem 
a Praelatis injunctum. Qui ante talem poenitentiam, 
vel sine hujusmodi labore et exercitio repente vellet 
uti perfecta et contemplativa vita, hic seipsum seduce- 
ret et esset sicut qui vellet montem excelsum unico 
saltu ascendere. Et ideo dicit B. Gregorius et alii 
Sancti, quod vita activa, quae sita est in laboribus et 
^afflictionibus corporalibus, debet assumi ante contem- 

* plativam, tanquam aptans viam pro illa. Quod figura- 
tum fuit in Jacob, qui servivit septem annis pro Rachel, 
typum gerente vitae contemplativae; prius tamen sup- 

* posita est ei Lia, ejus soror, vitam activam designans. 
Ex quo notatur secundum Gersonem, juvenes carnali- 
bus adhuc tentationibus et vitiis plenos, magnos quo- 
que peccatores, qui multum temporis vitae suae ex- 

* penderunt, non posse neque debere mox se omnino 

tradere vitae contemplativae; cum enim crederent, se 
cogitare de Deo et in loco secreto puras habere ora- 
tiones, citius ipsi tunc et abundantius cogitarent ea, 
ad quae ex suis malis inclinationibus afficerentur, et 
sic pejores efficerentur. Unde et Seneca dissuadet, ne 
quis solus longo tempore degat. Et eadem ratione 
omnes Sancti et Philosophi otiositatem damnant. Nihil- 
ominus ipsemet Seneca et Sancti laudant solitudinem 
et otiositatem contemplationis in exercitatis ad liberius 
serviendum Deo, sicut fecerunt Sancti, Eremitae et 
alii multi devoti viri. 

CAPUT XXXV. 

Quod non omnes debent imitari gratiam singularem in soli- 
tudine habitandi quibusdam divinitus exhibitam. 

Quibusdam ex Dei speciali munere exhibitum fuit, 
ut in juventute sua solitudini et solitariae habitationi 
seipsos traderent. Quemadmodum B. Benedictus legi- 
tur fecisse: Jpse tamen in regula sua illud non con- 
sulit, sicut etiam faciunt alii Eremitae et Doctores, 
persuadentes, ne quis audeat attentare illud et aggredi, 
quia gratia singularis alicui data non est omnino tra- 
henda ad consequentiam seu non omnibus est imitanda; 
et qui quandoque oppositum ausi sunt facere , scilicet 
quaerere solitudinem et eremi otiositatem absque prae- 
cedente labore et praevia instructione ac consuetudine 
conversationis inter societatem, miserabiliter sunt de- 
fraudati. Rationem assignat praefatus Gerson, dicens: 
Volare enim conati sunt, antequam essent alati, et con- 

gredi bellum cum hoste immanissimo, priusquam alios 
» minores debellassent adversarios, scilicet mundum et 
i carnem. Et ideo dicit ipse, quod non habet magnam 
' fiduciam in quosdam nostri temporis Eremitas se dicen- 

; tes magnum afferre profectum sibiipsis : quod et sentien- 

dum putat de feminis in reclusoriis positis. Qui etiam 
scribens sororibus suis dicit: Scitis vosipsae, sorores 
meae dilectae, quam necessitatem sustinuistis, usque 
huc esse in labore magno, et forte adhuc ex vobis ali- 
quae tali indigent, antequam potuissetis vos tenere in 
secreto et solitarias et vos tradere omnino ad cogitan- 
dum de Deo in similitudine eremitarum et reclusarum. 
Habemus enim et reclusorium non solum in nemoribus 
locisque desertis positum, sed ubicunque possunt haberi 
vel exerceri tales loci ad declinandum mundum seu 
evitandum ejus tumultum cum omnibus suis occupatio- 
nibus et solicitudinibus. 

Propter hoc videmus in religionibus bene ordinatis 
novitios et incipientes oneratos fortiter in addiscendo, 
magnum habere servitium in laboribus et vigiliis, je- 
juniis et clamoribus et canticis ad removendum per 
ista cogitationes, quas circa alia solitarii existentes 
possent habere; sed tamen aliqui bene experti talibus 
poenitentiis et scientes, tentationes et cogitationes pra- 
vas devincere, possunt diutius demorari in solitudine 
etiam absque labore. Unde contingit, aliquos esse tam 
fortis complexionis ad vincendum domandumque cum 
labore tentationes suas, quod habiles non sunt ad per- 
fectionem contemplationis, sed oportet eos assidue occu- 
pari laboribus vitae activae, et multi reperiuntur tales. 

E contrario est, inveniri quosdam, quibus ipsa vita 
activa est grave onus, et mirabiliter per eam impediuntur. 

Etiam accidit, ut aliquis sit talis et tam bene in 

sua naturali complexione ordinatus vel etiam ex spe- 
ciali Dei gratia, quod plus una die proficiet, vacans 
contemplationi, quam alius proficiat per spatium unius 
anni. Verum tamen non intendo, quod quis ita uni vitae 
studeat, quod aliquando non intendat alteri, vel plus vel 
minus secundum tempus, prout sibi utilius viderit ex- 
pedire; non enim adeo se totum debet tradere vitae 
activae, quod aliquando non habeat, cogitare aliquid 
de Deo et sua conscientia, scilicet ad confitendum pec- 
cata sua et poenitendum. Et e contrario non sit ita 
totus vacans contemplationi, quin aliquando oporteat 
eum laborare. Unde semper in una et eadem persona 
oportet reperiri Martham cum Maria, et Mariam cum 
Martha, plus vel minus sicut diximus; talis tamen ab 
illa vita denominabitur, cui plus incubuerit. 

t 

CAPUT XXXVI. 

Quod divinus amor est principium et finis vitae contem- 
plativae. 

Radix et principium vitae contemplativae debet esse 
amor Dei, id est, quod propter eum vita deseratur 
mundialis, omnesque solicitudines et occupationes ex- 
teriores homo fugiat, ut se totum tradat Deo. Qui 
autem oppositum facit, seipsum decipit, et saepe non 
perveniet ad laudabilem finem, nisi per poenitentiam 
se emendatum reddiderit. Quales sunt multi religionem 

intrantes, vel literarum studio intendentes non ex Dei 
amore, sed ex desidia simulate laborem fugiunt mundi, 
vel ut habeant unde vivant, vel ex vanitate et super- 
bia cupientes, se magnos et devotos Religiosos reputari, 
vel ex curiositate solummodo, scilicet ut sciant, cujus- 
raodi magni fuerunt philosophi. Amor quoque Dei debet 
esse contemplationis finis : hoc est, quod ejus amore et 
dilectione satagat homo de bono in melius proficere et 
ab omni alio negotio et occupatione segregari terrena, 
tali scilicet, quae sit notabiliter contemplationis im- 
peditiva. Neque enim nescius sum, quod ad vacandum 
contemplationi et ad pigritiam et inordinatam tristitiam 
propulsandam interdum necessaria et admodum proficua 
est moderata occupatio. 

Divinum amorem esse finem contemplationis testa- 
tur Apostolus, cum ait: Plenitudo legis est dilectio . 
Unde in lege divina, quae sapientia vel theologia nun- 
cupatur, ille debet aestimari excellentior magister et 
doctor, qui Deum plus amat; ille namque vitam per- 
fectiorem et nobiliorem statum sortitur, qui Deum arden- 
tius et rectius diligit. Et quia vita contemplativa in 
exercitatis aptior est ad diligendum Deum, eo quod 
est sicut quaedam schola vel gymnasium, ubi citius 
et facilius ista ars divini amoris acquiritur: ideo vita 
ista plus approbatur et commendatur in sacra scriptura 
et a Sanctis, et praecipue a vero Deo amoris, Christo 
Jesu, qui hanc protulit sententiam: Maria optimam 
partem elegit . Et quae est ista pars optima? Revera 
ista, scilicet, quod illa sedebat secus pedes domini et audie- 
bat verbum illius et audiens ejus amore inflammabatur. 

Garciae Meditationes. 9 

Notandum tamen est, quod frequenter quis in sua 
vita activa plus diligit Deum, quam alius in sua con- 
templativa, et talis est perfectior, licet sit in imper- 
fectiori et humiliori statu, quam contemplativus; et vita 
activa illius perfectior erit contemplativa alterius, quam- 
vis ex se sit in statu imperfectiori. Unde patet, illos 
seduci, qui putant, finem vitae contemplativae esse dum- 
taxat scire vel acquirere novas veritates, quinimmo 
praecipuus finis illius est, amare Deum et gustare, quam 
bonus et suavis est. Esto quod ille sapor vel gustus 
seu spirituale sentimentum forte potest dici quidam 
cognitionis modus, quia amor ipse notitia est, sicut dicit 
B. Gregorius. Quae tamen cognitio est talis et tam 
occulta, ut a nemine, nisi qui ea fruitur, dignosci queat, 
quia per sermocinationem vel doctrinam nequaquam 
ostendi seu explicari potest, sicut consuevit dici de 
aliquo gravi languore, quod nemo illius dolore ita vehe- 
menter afficitur sicut ipse patiens. 

CAPUT XXXVII. 

In quo consistit perfectio vitae contemplativae per similitu- 
dinem mundani amoris. 

Declarare convenit aliquatenus, antequam ulterius 
procedamus, in quo perfectio consistit vitae contempla- 
tivae. Quamvis autem in praecedenti capitulo diximus, 
Dei amorem finem vitae esse contemplativae; nihil- 
ominus tamen, ut dicit Gerson, ita potest dici, quod 
ad illum finem, scilicet Dei amorem, omnia opera nostra 
referenda sunt. Qua de causa volo aliquas conditiones 

ponere vitae contemplativae: non quidem, quod ego 
has sufficienter cognoscam, quin potius de his loquor 
sicut caecus de coloribus, referens ea, quae Sancti nobis 
in suis libris tradiderunt, alia expertioribus in hac 
materia relinquens. Et ut facilius apprehendere valea- 
mus, qualis debet esse amor Dei, cui perfectio vitae 
contemplativae convenit, volo hoc per ejus contrarium 
enodarp, scilicet per amorem mundanum, eo quod illum 
longe melius et familiarius quam divinum cognoscimus 
et experimur. 

Consideremus igitur, quid operatur amor mundi in 
homine profunde in eo posito, sicut est amor argenti, 
auri, honoris, dignitatis vel pravae carnalitatis. Certum 
est, quod in tali amore homo primo languet prae avi- 
ditate consequendi illud, quod singulariter, licet stulte 
diligit. Deinde ita mentem suam et totum cor suum 
et intellectum in re amata apponit, ut nihil aliud nisi 
illam cogitare queat. Itaque sui ipsius obliviscitur, 
omnem deponit pudorem, et nihil est, quod continere 
vel abstrahere eum a re amata valeat, neque labor, 
neque vexatio, neque periculum, neque mors, neque 
amicorum consilium, neque timor Dei vel divinorum 
judiciorum. Si dormiat, rem amatam somniat, si vigi- 
let, nil aliud curat audire neque loqui, adeo ut usum 
rationis amittat et fiat sicut amens aut ebrius sive 
furibundus. Nihil est, quod hujusmodi hominem a tali 
amore amovere posset, neque quod ipse formidaret vel 
recusaret facere, dum tamen illud posset obtinere, cujus 
amore stulto et mundano ita ardet et vulneratur. 
Obliviscitur adhuc omnia bona tam praesentis quam 

futurae vitae. Unde si quando quisquam de paradiso 
quidquam forte loquatur, aut de inferno, seu de morte, 
videtur ei quoddam esse somnium aut fabula. Neque 
adhuc ad modicum temporis hujusmodi spiritualem 
cogitationem intra se retinet vel recipit, eo quod amor 
carnalis vel mundanus citissime eam inde repellit. 

caput xxxvm. 

Qualis debet esse anior Dei, quem contemplativus debeat 
habere. 

Secundum praemissum exemplum consideremus pari- 
formiter^ quod amor Dei esset in aliquo tantus et talis, 
ut eum faceret penitus mundum contemnere et illius 
oblivisci, sicut mundi amor facit oblivisci Dei ; et quod 
esset adeo ardens et fortis , sicque radicatus in corde, 
ut nequiret et nesciret sponte neque libere aliunde 
cogitare, neque metueret vilipensionem et opprobria 
seu increpationes et persecutiones, nec adhuc ipsam 
mortem prae ardore divini amoris, atque omnia, quae 
mundi sunt visa, audita, ad memoriam reducta, vide- 
rentur ei quoddam somnium et fabula esse, propter 
divinum honorem et gloriam ea omnia vilipendens, et 
breviter mundi judicio tanquam demens et ebrius aesti- 
maretur, eo quod ea quae mundi sunt, spernit, vilius 
ea aestimans, quam quae Dei et paradisi sunt, mundano 
absorptus amore aestimans. Tunc ego dico, quod iste 
talis esset amor Dei perfectus, ad quem toto conatu 
verus contemplativus conari debet ascendere per suam 
contemplationem, et in tali statu amoris existens merito 

dicendus esset mortuus mundo et crucifixus, eo quod 
nihil ejus eum detinere valet, et viveret Deo, dormiret 
vanitatibus hujus saeculi, et bonis aeternis vigilaret 
ad universa, quae per homines mundanos fiunt, corpo- 
ris oculos haberet obtrusos et sopitos, sed ad Sancto- 
rum gaudia patulos. Et hoc est, quo sancti Doctores 
asseverant figurare per Moysem, qui volens cum Deo 
sermonem habere, ingressus est caliginem, per hoc in- 
sinuans, qui ad divini amoris perfectionem pervenire 
cupit, intrare oportere oblivionem mundialium rerum, 
cujus typum illa caligo gerebat, ut scilicet neque videat, 
neque intendat, neque afficiatur ad eas. 

Sed qualiter hunc Dei amorem, qualem descripsi- 
mus, acquirere valeamus, aliqualiter ostendamus. Iste 
quippe est finis vitae contemplativae, et qui ad istum 
pervenerit amorem qui hujusmodi est, verticem attingit 
montis, ubi cum tribus discipulis Christus transfigura- 
tus est: ille loquitur Deo in figura Moysis, quando 
legem accepit, iste talis rapitur in spiritu vel potius 
supra spiritum; hujus conversatio in coelis est, iste talis 
amore vivit, iste feliciter et delectabiliter graditur sine 
aliqua fumi vel caliginis obscuritate. Verumtamen fra- 
tres, proh dolor, quam raris haec gratia conceditur et 
quam modicum durat, quamdiu in hoc exilio demoramur. 

CAPUT XXXIX. 

De duobus modis silentii et solitudinis. 

Secundum statuum et humanarum conditionum varie- 
tatem quisque potest sibi locum eligere secretum, ut 

ibi in pace et silentio quiescat; verum est tamen, quod 
principale secretum debet potius intra animam quam 
extra esse, hoc est, ut anima pellat eminus ab habita- 
culo sui cordis omnem humanam et mundanam solici- 
tudinem et omnem vanam noxiam cogitationem et cun- 
cta, quae eam impedire possunt, ne quo tendit per- 
veniat. Interdum quippe contingit, ut quis solus cor- 
pore degens et ab hominum consortio separatus non 
propter hoc minores patiatur phantasias et cogitationes 
ac melancholias, quin potius in seipso gravissimam et 
valde onerosam tolerat societatem, quae videlicet phan- 
tasiae varios in eo tumultus generant et magnas con- 
fabulationes et garrulationes, ante suae mentis ocnlos 
modo unum modo aliud repraesentantes, deducentes 
eum modo ad coquinam, modo ad forum , offerentes ei 
immundas et carnales voluptates, objiciendo quoque ei 
nunc choreas, nunc res pulchras, cantilenas et hujus- 
modi alias vanitates, ut eum in peccatum praecipitent 
secundum quod de seipso B. Hieronymus humiliter 
confitetur, qui cum non nisi feris et scorpionibus asso- 
ciatus esset, interdum nihilominus cogitatione erat Ro- 
mae inter choreas puellarum saltantium. 

Rursum hujusmodi phantasiae sive cogitationes pro- 
vocant animam solitarie degentem ad iram et faciunt 
eam cum absente, ac si esset praesens, litigare et ver- 
borum injuriis eum lacessere. Aliquando numerabit 
argentum, et magnum thesaurum asportans faciet mer- 
cationes. Crebro quoque mare suis desideriis trans- 
fretabit, nonnunquam etiam per diversas terras trans- 
curret, constituitur praeterea in magnis dignitatibus. 

Itaque talis anima hujusmodi phantasiis et stultitiis, 
quamvis sit sola, saepe impletur. Unde non in secreto 
et solitudine vere commoratur, licet exterius solitaria 
manere videatur. Neque putanda est devota anima 
contemplationi vacans omnino sola esse, quia nunquam 
minus sola, quam cum est sola. Istarum tamen duarum 
solitudinum consortia multum inter se distant; nam 
devota anima et contemplativa non est sola, quia opti- 
mam, proficuam et delectabilem possidet societatem, 
scilicet Deum et Sanctos, cum quibus degit per sancta 
desideria et devotas cogitationes; altera autem, id est, 
inutiliter vagabunda, habet societatem valde nocivam 
et in nullo ei proficuam. 

CAPUT XL. 

Disputat, quod contemplativa vita primo proficit sibiipsi. 

Tribus motivis sive rationibus inter alias quidam 
admirantur, cum quis se tradit contemplationi. Prima , 
quia contemplativi sibi solum prodesse videntur. Se- 
cunda, quia videntur plus velle investigare et sapere 
quam oportet, et in altum velle volare. Tertia , quia 
multi seducuntur et in amentiam et melancholiam ver- 
tuntur. Ad quas tres rationes [si forte rationes dici 
possunt] respondet Gerson, referens sanctos Doctores, 
qui de hac materia copiose, subtiliter et profunde 
loquuntur. Et primo, quod aliquis contemplationi in- 
tendens sibiipsi proficit, - multo plus atque divinius, 
ampliusque Deo placet, quam si vitae activae inten- 
deret: et hoc sufficit; nihil quippe post Deum plus 

debeo diligere quam meipsum, et amplius etiam, quam 
residuum totius mundi. Unde debeo diligere id, quod 
amplius placet Deo, et illam vitam plus acceptare, qua 
ei valeo fieri acceptior, quam modicum acquirere meriti 
et forsan volens alium lucrifacere detrimentum mei 
facerem, meipsum damnans. 

Haec intelligenda sunt, cum quis est tam liber, ut 
pro libito voluntatis suae ita possit uni vitae vacare, 
sicut et alteri. Et hoc dico propter habentes publica 
officia et propter Praelatos et alios in dignitate consti- 
tutos, quae eos ad intendendum operibus vitae activae 
obligant. Et simile est de mulieribus maritatis, qua- 
rum est pueros suos et familiam gubernare, et de illis, 
qui suis parentibus ministrare tenentur. Si igitur isti 
pro tunc, cum curae vel profectui aliorum studere debent, 
contemplari vellent, ipsi seipsos seducerent, et esset 
haec quaedam nequam et periculosa tentatio, scilicet 
ut esset eis delectabile, semper contemplationi inten- 
dere, spretis vel postpositis his, ad quae tenentur, et 
ideo non solum sibiipsis, sed etiam reipublicae nocerent. 
Secus autem est de his, qui ratione officii aliis mini- 
strare non sunt astricti. 

CAPUT XLI. 

Quod contemplativi aliis etiam niultum proficiunt. 

Consequenter ostendendum est, personas contem- 
plativas non solum sibiipsis, sed etiam aliis non modi- 
cum esse proficuos: primo eo quod aliis praebent exem- 
plum bene vivendi, operibus praedicantes, Deum super 

omnia esse amandum et cuncta esse vanitatem et ideo 
contemnenda. Et haec non est parvipendenda doctrina, 
sed tanto praestantior, quanto opera constant de fictione 
minus esse suspecta quam verba. Rursus contempla- 
tivi per suas devotas orationes aliis omnibus prosunt, 
scilicet [et saepe evenit], ut hominibus negotiis mundi 
deditis, quamvis sceleratis, eorum meritis Deus aliquod 
magnum conferat, scilicet pacem et hujusmodi; nihil 
enim possumus sine speciali Dei gratia, quam citius a 
Deo impetrant veri contemplativi quam activi. 

Sunt autem contemplativi in ecclesia sicut oculi in 
corpore, illuminantes et dirigentes universa, quae per 
alia membra fiunt. Et si oculi non laborant sicut manus 
et pedes, non propter hoc manus vel pes dicere habet, 
quod oculi non nisi sibiipsis proficiunt. Talium siqui- 
dem contemplativorum est alios, qui non sunt ita illu- 
minati et ad spiritualia elevati opera, dirigere et in 
Deum referre; nam qui cor ad superna elevatum habent, 
etiam si in saeculo commorentur, per seipsos sciunt et 
poterunt in Dnum ea, quae agunt bona, sicut in finem 
ordinare. Veruntamen non dico, quod in casu neces- 
sitatis contemplativus non habeat suam contemplatio- 
nem praetermittere, scilicet ad subveniendum alterius 
necessitati. Qui vero utramque simul et perfecte vitam 
tenere posset, iste esset melior, sicut B. Gregorius et 
B. Bernardus et alii Sancti tenuerunt. 

Et qui diligenter adverteret, quantum anima et spi- 
ritualia bona excedunt corpus et bona temporalia, iste 
palam cognosceret, quod ad succurrendum aliorum neces- 
sitatibus corporalibus plus proficit toti ecclesiae una 

alicujus viri contemplativi oratio, quam bis centum 
eorum, qui operibus activae vitae sua sponte et non 
ex obedi entia intendunt, et longe plus proficiunt, quam 
si in mundo se occuparent, non ad succurrendum aliis, 
sed pro commodis propriis, et interdum in damnum 
aliorum. Itaque dico, quod si quis ad vacandum vitae 
contemplativae se instinctu Spiritus sancti senserit in- 
clinari aut moveri, hoc alicujus viri spiritualis consilio 
agnoverit, non confidens in seipso, eo quod facile pos- 
set decipi, recipiens angelum satanae pro Angelo lucis : 
iste talis sine vituperio activae poterit se dare vitae 
contemplativae; et hoc erit in eo laudabile et non mo- 
dicam propter hoc recipiet in coelis mercedem, nisi 
forte per contrarium talis praelato suo obedire tenere- 
tur, seu aliquod publicum officium exercere, aut alicui 
in casu urgentis vel extremae necessitatis subvenire. 
Urgentem dico necessitatem, cum esset verisimile, quod 
aliqui possent in corpore vel anima perire, si ipse eis 
valens remedium non impenderet. 

CAPUT XLII. 

Ostendit exemplo, non esse superbiam, ut quidam existimant, 
intendere contemplationi. 

Neque dicendum est secundum praefatum Gersonem, 
quantum ad secundam rationem antedictam, quod qui 
contemplationis fini vacat, quem superius exposui, hoc 
est, ad summe amandum Deum ex toto corde suo, iste 
talis nimis alte tendat aut praesumptuose agat, quin 
potius, si quis ad hoc aptus est , et hanc a Deo conse- 

cutus est gratiam, deficeret et minus bene ageret, -prout 
videtur, si divino munere non uteretur, praesertim 
ecclesiastici et religiosi, quorum vita ad hoc ordinatur 
potius quam ad activam; nam Clericis, maxime Theo- 
logis [si, quod isti dicunt, verum esset], eorum scientia 
non solum non prodesset, verum etiam multum obesset, 
inde quippe efficerentur tumidi, vani, vacui et superbi. 

Ulterius hoc patet ad oculum per sequens exem- 
plum: Erit in curia regis aliquis coquinae administra- 
tor, cui rex talem largietur gratiam, scilicet faciens 
eum suum camerarium, quia judicat eum ad hoc suf- 
ficientem, sicque placet regi, nulli dubium, quod si 
praedictus minister hoc recusat ob suam desidiam vel 
pusillanimitatem aut voracitatem, dicens, se potius in 
officio velle ministrare coquinae, iste talis multum 
est reprehensibilis. Eodem modo qui potest Deo in 
aliquo excellenti statu servire, voluerit circa res mini- 
mas versari, neque humilitas eum excusabit, sed fictioni 
et tepori cordis hoc imputabitur. Amplius dico, quod 
deficiunt et errant, qui in suis contemplationibus plus 
quam oportet inquirere volunt; valde quippe est eis humi- 
litas necessaria, charitatis custos et nutrix. 

CAPUT XLIII. 

Quantum activos contemplativi praecellunt. 

Quantum ad tertiam rationem, quod scilicet aliqui 
contemplativi falluntur et efficiuntur dementes et me- 
lancholici, respondet praedictus Gerson, quod eodem 
modo in vita activa multi decipiuntur, non habentes 

discretionem, quae requiritur ad opus coeptum con- 
summandum. Neque omnibus haec gratia exhibetur, 
scilicet intendere contemplationi, certis de causis jam 
assignatis, quemadmodum ait Apostolus: Unusquisque 
habet proprium donum a Deo, unus sic, alius vero sic. 
Et iterum: si in corpore omnia membra essent oculus, 
ubi manus, etc. Verum est tamen, quod homines mun- 
dani facile judicant, contemplativos esse amentes et 
melancholicos, quia non faciunt sicut et ipsi ; nam omnia 
parvipendunt, quae illi nimis amant et magni pendunt : 
sed non vident magnas consolationes et sancta opera 
et spirituales divitias, quas acquirunt contemplativi 
mundum spernentes et a se procul pellentes omnem 
avaritiam, iram, invidiam et universam vanitatem, quae 
hujus mundi amatoribus non modicam praestant vexa- 
tionem; et contemplativi vivunt in magna quiete et 
pace suae conscientiae, quae est tam magnum bonum, 
ut aliud ei hic nequeat comparari, et loco mundanarum 
occupationum super terram in angustissimo loco et re 
modica ipsi contemplativi occupantur in majori et am- 
pliori loco atque negotio, quam sit totus mundus, hoc 
est, in Deo. Quid per hoc exprimere velim, norunt in 
talibus experti. 

Certum siquidem est, quod vita rationalis creaturae 
consistit potius in operatione intellectus seu rationis, 
quam in aliquo alio, hoc est : in rationalibus meditatio- 
nibus et in amore spontaneo. Unde illi et quasi solum 
dicendi sunt vivere, qui in contemplatione tali cibo et 
potu reficiuntur, et non illi, qui animas suas et vitam 
non plus quam bestiae ad coelestia levant; nam illi 

comedunt et bibunt, exultant, gaudent et rident, et 
sunt occupati in vanitatibus et levitatibus, et sua cor- 
pora laborant, et sic per hunc modum faciunt sicut 
pecora. Sed forte dicent isti, quod suis laboribus aliis 
auxilium praestant. Hoc idem faciunt equi et asini, 
et aliquando plus. Quamvis hoc sit laudabile in eo, 
qui non valet neque scit aliud, et illud complet fideli- 
ter, id est, recta intentione et bono fine, scilicet ad 
serviendum Deo et subveniendum proximo. Fateor 
tamen, contemplativos in negotiis mundanis non esse 
ita sapientes et prudentes, sicut sunt activi. Ratio est 
secundum praedictum Doctorem, quia suum ingenium 
et intentionem circa talia non apponunt, unde fit, eos 
et simplices et insipientes judicari, sed ipsi de hoc 
non curant; nam ad hoc vocati sunt secundum Aposto- 
lum, et ad hoc totis viribus nituntur, scilicet stultos 
reputari, ut possint esse sapientes. 

CAPUT XLIV. 

Quam est necessaria contemplativo divina gratia. 

Jam superius aliqualiter exposuimus, quod silentium 
alterum est extra animam, alterum intra, et quod con- 
templativus non satagit exterius silentium et secretum 
attingere, quam interius. Ad quod acquirendum est 
necessaria custodia et secretum cellae; dicit enim B. Ber- 
nardus, quod Sponsus animae Jesus Christus verecun- 
dus est amicus, neque libenter ad sponsam suam acce- 
dit multitudine praesente; quaerit autem esse solus. 
Oportet igitur animam a se omnino expellere exterius 

et interius omnes occupationes, et solummodo esse soli- 
citam et intentam ad recipiendum sponsum suum; quo- 
niam quidem est simplex et unicus, ideo Yult quaeri 
in simplicitate et unitate cordis. Tale autem cor, sci- 
licet circa exteriora occupatum, non est simplex et uni- 
tum, sed humanis, vanis et illicitis curis multipliciter 
divisum. 

Sed heu fratres, ad quantam miseriam nobilis anima 
redacta est propter peccatum, quae in primo statu in- 
nocentiae ordinata fuerat ad contemplandum Deum 
Creatorem suum et considerandum spiritualia , quod 
nunc tanta poena et difficultate, onere corruptionis suae, 
aggravata, vix explere potest. Quod bene experiuntur, 
qui ad hoc conantur. 0 Deus meus, quid est nunc 
illud, quod ipsam animam in altum ferre et congregare 
ad unitatem et reducere ad simplicitatem posset, et 
eam ab hoc procelloso, fluctuanti mari et tumultuoso 
per innumerabiles solicitudines , per diversas phanta- 
sias et imaginationes velociter inundantes eripere ? 
Certe hoc nemo nisi virtus tuae gratiae valet facere, 
et hujus maris magni et spatiosi, quod intra nos est, 
motus mitigare. Tu Domine suscitas egenum jacentem 
de pulvere vanarum cogitationum et elevas pauperem 
de stercore inordinatarum delectationum, collocans eum 
in alto, ut sedeat cum principibus, id est, cum Ange- 
lis et Sanctis, et conversatio ejus sit in coelis. 

Hoc gratiae munus illis vere et solum conceditur, 
qui accurate et ardenter illud exquirunt, et ad hoc se 
disponunt. 

CAPUT XLV. 

Qualiter anima contemplativa supra corpus elevatur et effi- 
citur simplex et unica. 

Non debemus existimare, quod anima secundum 
substantiam deserit proprium corpus, cum in contem- 
platione rapitur secundum communem cursum, sed pro 
tunc dicitur esse, ubi fuerit cor et amor ejus; secun- 
dum enim B. Augustinum amma verius est , ubi amat , 
quam ubi animat , id est, quam in corpore, quod vivi- 
ficat; dico igitur, quod talis animae devotae elevatio 
extra mundum et supra ista corporalia usque ad seipsam 
vel usque ad angelos vel certe usque ad Creatorem 
suum [quia altius non potest ascendere] fit per fortem 
et sanctam meditationem, vel per ardentem amorem. 
Itaque talis fortis et sancta meditatio vel amoris ardor 
virtute est tam potens, ut faciat eam oblivisci et ces- 
sare caeteras alias operationes et phantasias, ac si esset 
in perfecta quiete et in quodam dulci sopore; et si 
penitus tales operationes non cessent, non tamen valent 
interrumpere vel superare illam validam meditationem seu 
fervidam dilectionem propter suam vigorosam virtutem. 

Oportet quoque, ut anima in tali meditatione tota- 
liter sit occupata et amore ferventi, neque sit ei cura 
pro tunc de quacunque alia re, neque ad alia respiciat 
nisi forte ea cursim transcurrens, non tamen in eis 
pedem figens, id est, non demoretur in talibus. Et hoc 
posse fieri, quotidiana experientia in rebus minoribus 
nobis ostendit. Hoc asserit Aristoteles, dicens, quod 

contingit nonnunquam, quempiam super aliqua re tam 
vehementer meditari, ut apertis oculis non videat illud, 
quod ante ipsum transit, et saepe illi, cum quibus est, 
loquentur et facient coram eo multa, quorum ipse nihil 
sciet: sed in sua vehementi meditatione perseverabit, 
ac si dormiret. Unde et de tali consuevit dici istud 
commune proverbium : Iste suos meditatur amores. Talem 
modum raptus concipiunt aliquando scholastici, cum ad 
compilandum aliqua subtilia intendunt. Tale quoque 
aliquid solet accidere pictoribus et aliarum subtilium 
artium artificibus positis in vehementibus imagina- 
tionibus. Legitur quippe de quodam philosopho, nomine 
Archimedes, in geometricis peritissimo, quod decrevit 
imaginando facere subtilia instrumenta ad expugnan- 
dum, defendendum et capiendum urbes; et cum urbem, 
quam praedictus philosophus incolebat, ab hostibus capi 
contingeret, jussit Dux exercitus, ne praenominatus 
philosophus necaretur, et cum a casu quidam ad eum 
intrasset et in illis vehementibus imaginationibus occu- 
patum reperiret, interrogavit eum, quod esset ejus nomen; 
ille vero manens fixus et intentus in suis imaginatio- 
nibus nesciebat neque attendebat, quid ab eo quaereret, 
nisi quod innuebat ei, ne eum impediret, nihil aliud 
respondens, unde et vitam perdidit. Ecce quam attenta 
erat istius cogitatio, ut ejus virtute neque invasionem 
propriae urbis neque hostem, qui eum occiderit, agnoverit. 

Alius quoque philosophus, nomine Neades, saepe 
ad mensam sedens obliviscebatur sumere cibum, et 
oportebat, ne inedia periret, ut quaedam ejus ancilla 
sibi victum capiendum subministraret, de quo Valerius 


SECUNDUM VIAM CONTEMPLATIVAM. 


145 


quod praediximus recitans, dicit, eum solum propter 
animam vixisse et corpore veluti re extera et inutili 
fuisse circumseptum. 

Praedicta adduximus exempla ad demonstrandum, 
quod anima imaginationes et solicitudines inutiles a se 
possit expellere, ut valeat ad altiora et sibi magis pro- 
ficua elevari et ascendere, et' sic reduci ad unitatem 
et simplicitatem intendens duntaxat, quomodo possit 
pervenire ad suum Creatorem, qui est ejus locus, finis 
et amor, quamvis hoc facere tanto sit fortius et diffi- 
cilius, scilicet quod in praemissis exemplis ostendimus, 
quanto oportet nos uti spiritualibus meditationibus et 
habere cogitationes altiores et magis extraneas. 

CAPUT XLVL 

De diversis modis, quos io tractando de contemplatione 
Sancti habuerunt. 

Eichardus de sancto Victore quendam edidit librum 
in quinque partes divisum, ubi subtiliter et profunde 
tractat hanc materiam contemplationis, eam in sex spe- 
cies dividens. Quarum duae ponuntur in imaginatione, 
duae in ratione, et duae in intelligentia. Et secundum 
hoc praedictus Doctor ponit intra animam tres coelos, 
secundum quod ipsa anima circumvolvitur diversimode, 
cogitans sive meditans, scilicet vel corporea, quae sen- 
sibus exterioribus percipiuntur, aut seipsam, vel ange- 
los sive eorum statum, aut revera ipsam contemplans 
Deitatem. Et praesertim praefatus Eichardus in quinta 
parte illius libri tradit, quomodo contemplatio tribus 
Garclae Meditatione*. 10 

modis formatur sive diversificatur. Aliquando in quan- 
tum ipsa anima interdum amplius dilatatur. Quando- 
que per hoc, quod plus elevat anima suum intellectum. 
Quandoque autem secundum quod habet ipsum intel- 
lectum sicut alienatum et oblitum. Declarat vero, quo- 
modo hoc fiat, adducens autoritates et exempla sacrae 
scripturae. Accidit siquidem hoc: vel per vehementem 
admirationem, vel prae fervore devotionis, vel prae magni- 
tudine delectationis et spiritualis consolationis. Sed 
quia intentio mea est loqui non subtiliter, sed ruditer 
et breviter, tum propter materiae subtilitatem, quae 
pertinet ad magnos theologos, tum etiam quia meum 
excedit intellectum, de ea modicum loquendum est. 
Et ideo ponemus hic modos contemplationis, qui a sim- 
plicioribus capi et intelligi facilius possint, quos Sancti 
exercuerunt et in suis scriptis nobis tradiderunt. 

Beatus vero Augustinus in libro confessionum de- 
scribit quendam certum modum contemplandi, quem 
cum matre sua habuit, stans ad quendam hortuli fene- 
stram, non longe ante ejusdem parentis obitum. 

Beatus praeterea Gregorius in suis moralibus largis- 
sime loquitur de contemplatione, monstrans pericula et 
commoda, quae in ea sunt, sed particularem modum 
intrandi ad eam ibique manendi inibi non tradit. 

S. Hieronymus inter caetera scribit quendam modum 
ad Eustochium virginem, scilicet ut cogitaret horam 
mortis, qualeque tunc praemium esset perceptura, qua- 
liter Virgo Maria una cum Filio suo Redemptore nostro 
et sanctis angelis atque virginibus exirent obviam ei, 
illud canticum concinentes, quod post transitum filio- 

rura Israel per mare rubrum Maria cecinit, soror Moysis: 
Cantemus Domino , gloriose enim , etc. De seipso dicit 
etiam B. Hieronymus, quod post validas tentationes et 
saevas pectoris sui tunsiones sibi assiduis fletibus et 
lacrimis divinum auxilium quaerenti visum est, angelo- 
rum interesse coetibus, prae magnitudine pacis et spi- 
ritualis laetitiae suae conscientiae, sibi post suam tri- 
bulationem et poenitentiam a Deo coelitus transmissae. 

Communiter omnes Doctores in hoc modo concor- 
dant, scilicet ut homo meditetur terribilia infernorum 
supplicia, paradisi gaudia, peccata propria, mundi vani- 
tatem. Tamen quia de his materiis in via purgativa 
et unitiva satis locuti sumus, adhuc alium quaerimus 
contemplationis modum. Sanctus igitur Bernardus in 
omnibus fere sermonibus super cantica tractat unum 
modum, scilicet matrimonii spiritualis inter Deum et 
animam, quem sequitur quidam alius novus Doctor, inter 
Deum et animam similiter quoddam contemplans spiri- 
tuale matrimonium, et intitulatur ille liber : Horologium 
aeternae Sapientiae. Et revera iste modus est arduus 
et subtilis et satis periculosus et maxime his, qui eum 
tenere vellent in principio stiae conversionis. Rationem 
hujus assignat Gerson, sic dicens : Quia cum tales novitii 
et in spiritualibus minime exercitati inciperent medi- 
tari spirituale matrimonium, facile transirent ad carna- 
lis recordationem, et quaerentes puritatem animae plus 
sordescerent. 


10 * 

CAPUT XLVII. 

De modo contemplationis, quem in initio suae conversionis 
B. Bernardus habuit. 

De seipso refert B. Bernardus, qualiter in suae ex- 
ordio conversionis agnovit, sibi esse necessarium, habere 
bona opera et merita, quae ex seipso nequibat exigere 
et habere, et ideo providit sibi acquirere haec ex meri- 
tis Christi Redemptoris nostri. Et ex tunc accuratis- 
sime meditabatur totius vitae dominicae decursum a 
conceptione usque ad ascensionem et ex universis poe- 
nis et amaritudinibus ejus collegit sibi fasciculum myr- 
rhae, qui assidue inter ejus ubera commorare tur* atque 
illum jugi memoria in suo pectore collocavit, 'ei intime 
compatiendo. Propter quod concludo, B. Bernardum suam 
contemplationem et spiritualem ascensum a vita Domini 
inchoasse, eam crebro meditando, secundum quod de 
B. Caecilia legimus, quod evangelium Christi semper in 
suo pectore gerebat absconditum, scilicet ejus vitam 
assidue meditando, et diebus ac noctibus non cessabat 
a colloquiis divinis et oratione. Et doctor seraphicus 
Bonaventura in suo stimulo amoris tractat quoque hanc 
materiam , et specialiter de passione Domini et Redem- 
ptoris nostri Jesu Christi ostendens, quod in ea invenitur 
omne bonum, et quod ipsa est ostium hujus viae scilicet 
contemplationis, et qui aliunde vult ingredi, ipse seipsum 
decipit, et confirmat praefatus Doctor suam sententiam 
auctoritate Domini, qui ait : Ego sum via , veritas et vita : 
via, per quam est gradiendum, veritas, gradientem illu- 
minans, vita, eundem recreans, sustentans et remunerans. 

Sunt et nonnulli communiter, qui non habent alium 
modum in sua contemplatione, nisi quem in aliquo 
devoto libro didicerunt legentes vitam alicujus sancti 
vel aliquid hujqgnfodi aliud ad exercendam suam de- 
votionem secundum materiam, quam reperiunt, et istis 
semper sunt libri necessarii. Unde iste modus per se 
solus non est sufficiens, nisi assuescerent illum exer- 
cere absque librorum praesentia. 

Rursum sunt alii, qui divina officia agentes in Eccle- 
sia discunt et exercitantur contemplari nitentes, et hoc 
difficillimum judico, praecipue a principio, et vix per 
hanc viaih poterit quis ad perfectionem contemplationis 
pervenire propter laborem cantui annexum, nisi tales 
forsan essent in secreto prius assuefacti per contem- 
plationem. Et propter vitandam prolixitatem praetermis- 
sis multis aliis modis, quos in exercitiis et materiis con- 
templationis multae devotae personae habuerunt, dicemus 
adhuc aliqua de ea. 

CAPUT XLVHI. 

Quid est contemplatio, et de diversis ejus speciebus «t de 
materia, quam debet bonus monachus contemplari. 

Secundum Richardum contemplatio est quidam liber 
animi intuitus in divina spectacula cum admiratione 
suspensus. Vel secundum Beatum Augustinum con- 
templatio est quaedam mentis illustratio ad invisibilia 
Dei animum salubriter alliciens. Secundum autem 
Hugonem contemplatio est quaedam intelligentiae per- 
spicacitas, quam habens omnia manifesta aperta visione 

eognoscit secundum illud : Spiritus omnia scrutatur, hoc 
est, omnia scrutari facit, etiam profunda Dei. 

Antequam autem species contemplationis distingua- 
mus, est notandum cum praefato Richardo, quod con- 
templativus ponit in contemplatione per tres vias 
proficere. Prima est propria industria et hoc secun- 
dum illud, quod sibi videtur multum ei ad hoc admini- 
culum conferre posse. Et hi debent circa hoc diligen- 
ter studium adhibere, ut divinae gratiae auxilio merean- 
tur altius ascendere. Secunda via est arte et doctrina 
alterius, sicut faciunt, qui supra positas et alias San- 
ctorum super hac materia datas doctrinas observant 
et imitantur. Tertia est speciali gratia Dei hominem 
in altum ad sua arcana elevare volentis. 

His igitur praemissis est advertendum, quod contem- 
platio distinguitur in tres partes seu species. Prima 
dicitur mentis dilatatio et est, quando contemplans humana 
industria extenditur et dilatatur supra id quod cogitat. 
Secunda dicitur mentis sublevatio et est, quando intel- 
lectus contemplantis divino lumine specialiter illustra- 
tus percipit ea, ad quae non sufficit humana industria. 
Et quamvis illud, quod intelligit, sit supra rationem 
humanam, sic tamen est intra se, 1 quod non alienatur 
neque transit extra se, sed videt, se esse in se, licet 
non sicut ante solebat. Tertia appellatur mentis alie- 
natio et hoc est, cum videt, ad quae ascendere nequit 
humana industria, in qua visione adeo efficitur contem- 
plans extra seipsum et extra solitum intellectus sui judi- 
cium, ut nesciat, ubi est, neque qualiter est, scilicet an 
in corpore vel extra corpus, et hoc alio nomine dicitur 

raptus, de quo superius in via unitiva locuti sumus. 
Et nota hic, quod prima istarum trium specierum, quae 
dicta est mentis dilatatio , juvatur arte, exercitatione 
assidua et diligentia nimia. Secunda , scilicet mentis 
sublevatio , juvatur coelesti lumine, quod interdum supra 
humanam industriam recipit, aliquando supra propriam 
conscientiam, nonnunquam supra naturam, et per hunc 
modum elevati sunt in altum Prophetae, qui viderunt 
et dixerunt praeterita et futura et humanorum cordium 
occulta, sine raptu et absque alienatione a sensibus. 
Tertia , scilicet mentis alienatio sive raptus, fit vel pro- 
pter devotionis excessum ex ferventissimo Dei amore 
provenientem, vel propter nimium stuporem super ali- 
qua re, quae videtur homini valde admirabilis, vel pro- 
pter magnitudinem delectationis et gaudii, quod concipi- 
mus de aliquo beneficio intra nosmetipsos ex Dei spe- 
ciali gratia recepto. 

Et ulterius secundum praedictum Doctorem adver- 
tendum, quod contemplativus sentiens se in sua con- 
templatione frigidum debet se spirituali arte calefacere, 
ut queat contemplando citius ad Deum ascendere, acci- 
piens aliquam materiam devotionis seu fervoris excita- 
tivam, secundum qugd superius diximus in meditatio- 
nibus illarum trium viarum, scilicet purgativae , illumi- 
nativae et unitivae . Sed quia, ut supra diximus, secun- 
dum illum Seraphicum Doctorem eximium Bonaventu- 
ram ostium, per quod est ingressus ad contemplatio- 
nem, est vita et passio Domini nostri Jesu Christi, et 
qui aliunde voluerit introire, ipse se fallit: dicemus hic 
in quodam compendio de vita Domini usque ad coenam. 

CAPUT 1L. 

Quomodo contemplativus debet ascendere in sua contempla- 
tione tribus modis secundum ^itam et passionem Domini. 

Scire debes, quod Christus Jesus, Deus et homo, Dei 
et hominum Mediator, ipse est via, per quam ad divini- 
tatis notitiam simul et amorem debes ascendere, secun- 
dum enim Augustinum lib. 7. Confests . Ad hoc Chri- 
stus carnem assumpsit , ut qui Deum spiritualiter in- 
telligere non potuimus, pe» Christum Verbum caro 
factum ascenderemus ad notitiam et amorem spiritualem. 
In Christi ergo vita et morte constitue tibi triplicem 
contemplationis modum per devota exercitia. 

Prima contemplatio sit, ut affectu quodam dulci et 
affectu cordiali, licet quodammodo carnali Christo ad- 
haereas, Christum comiteris jugiter circa Christi vitam 
et mortem affectatus et ejus praesentia et recordatione 
in tuis exercitiis delectatus. In hac prima ascensione 
vel primo affectu potes diversimode tuum exercitium 
variare, sicut Christum in vita multi diversi modo allecti, 
id est, diversis intentionibus sequebantur. Apostoli enim 
primo eum sequebantur sola ejus praesentia delectati, 
ejus colloquio recreati, ejus dulcedine et affabilitate 
attracti. Et tu etiam primo hoc modo sequere Chri- 
stum, esto in ejus comitatu. 

Cogita, quam fuerit ejus praesentia dulcis, cogita 
corporis elegantiam et speciositatem ; nam erat speciosus 
forma prae filiis hdminum. Attende suaves ejus ser- 
mones et dulcissimam doctrinam et modum, quo in 

omnibus se habuit, quam dulciter et benigne verba illa 
melliflua protulit. Attende modum, quo interius se habuit, 
quia ab intra mitis, benignus et suavis. Attende in eo 
sensum maturum, aspectum venustum. Cogita in Christo 
profundissimam sapientia in corde, venustissimam elo- 
quentiam in ore, optimam morum dispositionem, et hoc 
modo Apostoli eum sequebantur. 

Alii Christum sequebantur, ut eorum curaret infirmi- 
tates ; sequere et tu |jgm ; interdum hoc modo et humi- 
liter prostratus adora eum dicens : Domine ai vis, potes 
me mundare . Vel: Jesu, Fili David, miserere mei. 

Quidam sequebantur eum propter miracula ejus. 
Et tu mirare potentiam ejus in miraculis ; naturam enim 
mutat, elementa commutat, daemones fugat, omnemque 
languorem curat. In his poteris eum cognoscere esse 
Deum, qui naturae suos in primordio indidit effectus 
naturales, salva sibi semper in omnibus obedientia, etiam 
ad effectus supernaturales producendos, et similibus 
modis potes variare exercitium et effectum in hac prima 
contemplatione. 

Sed adverte, quod licet haec exercitatio personae 
spirituali satis utilis sit, scilicet occupare se circa mores 
et gestus Jesu Christi Domini nostri; tamen quantum 
ad assensum ad ejus amorem nonP sufficit, immo de se 
parum prodest. Quid profuit Judae, Pilato, Herodi vel 
Pharisaeis, quod Christi mores vel gestus aut praesen- 
tiam corporalem viderunt, qui eum imitari noluerunt. 
Terminus igitur hujus primi modi contemplandi vitam 
et passionem Domini secundum Bernardum super can- 
tica erit tibi, ut sicut Apostoli hoc modo tracti omnia 

mundana, scilicet divitias, parentes et omnia alia reli- 
querunt, ita et tu in hoc perseverabis gradu, ut cor 
tuum illa suavitas occupet et totum sibi ab amore uni- 
versae carnis ac carnalis illecebrae vendicet. Et brevi- 
ter, homo cor suum debet extenderd in tali exercitio 
in affectum et amorem humanitatis Christi, ut omnis 
affectus suus et appetitus ad dulcedinem humanitatis 
Christi transferatur. Et iste primus gradus contem- 
plandi Christum est incipientium. 

Secundus modus contemplandi vitam et passionem 
Domini est jam aliquantulum altior praecedenti, scilicet 
non solum circa humanitatem se exercere, sed ut dicit 
Bernardus, in homine Christo Deum invenire, licet non 
Deum nudum, neque nudum hominem, sed et Christum 
Deum pariter et hominem comprehendere, Christumque 
ut Deum pariter et hominem diligere et adorare. 
Multum quidem fructum in exercitio confert circa vitam 
et passionem Christi Domini, si quoties legis vel cogi- 
tas, Christum hoc vel illud passum fuisse vel fecisse, 
talem tibi de Christo conceptum poteris formare, ut tibi 
lucide Deum et hominem repraesentet, id est, unam 
personam significet, quae simul est Deus et homo, ut 
quidquid legis vel cogitas Christum fecisse, sive in 
mortuis suscitandis, sive in miraculis faciendis, hominem 
fecisse Christum non dubites. Quidquid legis Chri- 
stum sustinuisse sive in manuum perforatione seu in 
pedum conclavatione , Deum credas indubitanter sustu- 
lisse, et hoc propter personae unitatem, in qua Divini- 
tas et humanitas sine naturarum permixtione substiterunt. 
Et hoc credit quilibet verus Christianus; sed quanto 

lucidius concipit devotus, tanto in Christi vita, passione 
et miraculis pinguior erit affectus. Si Christum homi- 
nem cogitas, inde tibi dulcis affectus et magna fiducia, 
quia homo mitissimus, benignissimus, nobilissimus, sua- 
vissimus, totus decorus, gratiosus et formosus; inde 
tibi fiducia accedendi, adorandi et facilior conceptus; 
nam facilior est nobis humanitatU notitia, utpote menti 
impressa, quam Dei a mente remotissima. Sed si Chri- 
stum Deum cogitas, inde tibi omnia verba, facta, mira- 
cula, gestus magis apparent metuenda, terrenda, hor- 
renda et admiranda. Et sic si utrumque in Christo 
< 

intelligis et concipis, magna tibi inde proveniet devotio, 
amor et fiducia et rursum timor et reverentia. 

Et iste secundus gradus contemplandi Christum 
est proficientium. 

Tertius modus contemplandi vitam Domini est jam, 
per humanitatem Christi ad spiritualem affectum assur- 
gere, et jam, Christum Deum per speculum in aenigmate 
mentalibus oculis intueri et sic ex humanitate ad noti- 
tiam et amorem Divinitatis pervenire. Et per hujus- 
modi mentis intuitum et adhaesionem et transformatio- 
nem incipit quodammodo homo unus spiritus cum Deo 
fieri et extra seipsum transgredi et ipsam veritatem 
intueri et ad unionem et adhaesionem habilitari. Unde 
Augustinus libro 7 Confessionum ait: Jam admonitus 
redire ad meipsum , intravi ad intima mea Duce te, et 
potui, quoniam factus es Adjutor meus, et vidi quali- 
cunque oculo animae meae super eundem oculum ani- 
mae meae, super mentem meam, lucem Domini incom- 
mutabilem; non hanc vulgarem et conspicuam omni 

carni, neque quasi ex eodem genere; grandior erat, 
tanquam si ista multa multoque clarius claresceret 
totumque occuparet magnitudine, non illud illa erat, 
sed aliud valde ab istis. Qui novit veritatem, novit 
eam, et qui novit eam, novit aeternitatem, caritas 
novit eam. 0 aeterna veritas et vera caritas et cara 
aeternitas: tu es Deus meus, tibi suspiro die ac nocte. 

Ecce iste est ultimus gradus contemplationis in hac 
peregrinatione, donec ascendamus ad essentialem Dei 
visionem. Sed caveat hic bestia, id est, homo impurus, 
ne tangat montem hunc, neque ad hunc appropiet, nam 
bestia quae tetigerit montem lapidabitur. Et iste ter- 
tius gradus contemplandi vitam Domini est eorum, qui 
jam sunt exercitati et appropinquant perfectioni. 

CAPUT L. 

De figuris, prophetiis et scripturis circa Christi incar- 
nationem. 

Circa opus nostrae Redemptionis versatur materia 
totius Scripturae, et omnia in Scriptura contenta ad 
illud referuntur. Ipsum futurum testamentum vetus 
pronunciat, illud jam factum novum clarius demonstrat. 
Cogita igitur, quam multa in figuris, gestis, factis, ora- 
culis, apparitionibus per reges, prophetas, sacerdotes 
ipsum opus praecesserunt, et ex hoc intellige magni- 
tudinem ejus, quod erigit gratitudinem. Tracta apud 
te vehemens desiderium patrum praecedentium : mirare 
tuam et multorum circa hoc opus tepiditatem et in- 
gratitudinem. 

CAPUT LI. 

De dominica annunciatione. 

Curo veniret plenitudo temporis, ut praedictae figurae 
adimplerentur, et dignaretur Deus adimplere desiderium 
sanctorum patrum, missus est Gabriel archangelus ad 
Virginem, ut ei Dominicam incarnationem annunciaret. 
Contemplare hic et exulta sanctorum patrum impleta 
desideria et divina oracula. Animo revolve reveren- 
tiam per angelum Virgini incomparabili exhibitam, et 
stupesce quantum potes Dei humiliationem, attende 
Mariae exaltationem, adverte ejus humilitatem aliasque 
virtutes, in corde ruminare ejusdem laetitiam exulta- 
tionem et jucundam devotionem, neque oblivioni tra- 
dendum est ministerium per eam cognatae suae Elisa- 
bethae impensum. 


CAPUT LII. 

De vita Domini sub quodam compendio ad exercitium novi- 
ter contemplari incipientium. 

Ut sub quodam compendio totam vitam Domini recol- 
lectam tecum deportare valeas, considera, quomodo Deus 
factus parvulus vagit et lacrimatur in praesepio, attende 
ejus paupertatem, intuere ejus humilitatem et descen- 
sum angelorum et vigilias pastorum, conspice utrorum- 
que adinvicem mutua colloquia, Mariae et Joseph vehe- 
mentem stuporem, inspice Dominam nostram genuflexam 
prae magnitudine laetitiae, quem peperit adorantem 

et in corde suo jubilantem. Aspice attentissime tam 
speciosissimi infantis vultum et elegantiam atque ejus 
interiorem magnitudinem et sapientiam, quem reveren- 
ter adorabis et praesepe deosculaberis. 

Celebratam octavo die ejus circumcisionem et nomi- 
nis Jesu impositionem, et vide, quomodo immunis ab 
omni peccato non dedignatur accipere antidotum pec- 
cati, ut tu in te superfluas et inordinatas circumcidas 
concupiscentias. Vocatur Jesus, ut per hoc intelligas, 
eum suorum, non alienorum, esse salvatorem. Condole 
infanti, quia tam tenerrimus vulneratur et pro te suum 
incipit fundere sanguinem et quod extrinsecus plorans, 
intrinsecus miserabili homini compatitur. 

Stellam tam fulgentem, Magos ad puerum Jesum 
deducentem, et eorum magnam fidem et devotionem, et 
sequere eos et devotissime offer aeterno Infanti quid- 
quid habes, scilicet animam et corpus. 

In quanta vilitate et penuria eum Magi invenerunt; 
non enim voluit amator paupertatis neque ad illorum re- 
gum adventum aliquem temporalem apparatum ostendere. 
Et quomodo parvulus rex ab oriente deduxerit eos ducatu 
stellae, a quibus tanquam verus Deus adoratur. Attende 
hic tria de Christo nato testimonia, scilicet stellae. 
Magorum et Judaeorum, qui perhibent testimonium de 
Christo et de loco nativitatis ejus. 

Quomodo post nativitatis ejus quadragesimum diem 
mater ejus offert eum in templo Deo patri et redimit 
eum tanquam primogenitum, offerens pauperum obla- 
tionem. Vide nihilominus illam processionem, in qua 
tantae tamque coelestes personae conveniunt, scilicet 

Virgo Maria cum puero suo Deo nostro et suo Jesu, 
Anna prophetissa* Simeon et Joseph, et tota devotione 
satage occurrere illis et nota eorum colloquia magnam- 
que devotionem. 

Contemplare Christi et suae matris humilitatem, qui 
cum non essent legi subditi, legem observare voluerunt. 

Quomodo Christus adhuc infantulus Herodem fugiens 
vadit in exilium. Attende ejus patientiam, et disce pati, 
sequere peregrinantes, et attende eorum mutua collo- 
quia, et disce ab eis, pauperem et humilem esse. 

Quomodo a duodecimo usque ad tricesimum aetatis 
suae annum rex gloriae latet in plebe, quippe neque 
praedicabat, neque miracula faciebat, sed tam longum 
tenens silentium multum docuit tacens, et nihil faciens 
multum operatus est; tamdiu enim tacens docuit te, 
ne sis facilis ad docendum, sed prius disce tacere et 
humiliari. 

Quomodo tricesimo aetatis suae anno per Joannem 
baptizatur. Vide, quam reverenter se habet Joannes 
ad eum, non audens eum tangere, et mirare et imitare 
stupendam Dei nostri humilitatem, se a Joanne sicut 
quilibet alius plebejus permittentis baptizari, et quo- 
modo omnem justitiam, hoc est, perfectam impleverit 
obedientiam. Adverte, quomodo hic visibiliter tota bea- 
tissima trinitas manifesta fuit, pater in voce, filius in 
carne, spiritus s. in columbae specie, et quod pater 
mittit filium ad praedicandum dicens: Ipsum audite. 

Quomodo post haec abiit in desertum, ubi jejunavit 
quadraginta diebus et quadraginta noctibus, et tentab*- 
tur a satana. Cogita Christi in eremo conversationem, 

quid ibi fecit, de devota ejus oratione et contem- 
platione. Nota ibi ejus humilitateu) , quia fuit cum 
bestiis secundum Marcum. Cogita stupendam Christi 
patientiam: a daemone portatur et sustinet. Quam 
sapienter restitit satanae: et tibi exemplum dedit resi- 
stendi. Mirare ejus dignitatem, quia angeli ministra- 
bant ei. 

Contemplare , quomodo de monte descendens elegit 
in discipulos quosdam piscatores et abjectos homines, 
et per eosdem praedicationis gladio coepit totum mun- 
dum debellare. 

Nota ejus vitam communem cum apostolis, ejus 
dulcem conversationem. Considera eorum secretum 
colloquium in domo et in via, et quomodo ipse est 
inter eos sicut qui ministrat; cum eis comedit in una 
mensa et catino; non habet privilegium inter eos. 

Quomodo ex tunc deinceps visus est super terram 
et cum hominibus conversatus, siquidem inter homines 
ambulans et ubiqiie verbum Dei seminans ; multa mira- 
cula, quae nisi a Deo fieri non potuerunt, fecit, coecis 
visum, surdis auditum restituit, daemones fugavit, lepro- 
sos mundavit, breviter omnes sanavit, et tot miracula 
fecit, ut vix valeant scribi. Rogantibus peccata indulsit. 
Ubi praedicabat, parabolas mysticas proponebat, in qua- 
rum una pastorem se dixit ad ovem perditam redu- 
cendam advenisse. 

Quomodo saepe Christum sequebatur multitudo 
copiosa, aliquando quatuor millia, interdum quinque 
millia et eo amplius, etiam usque ad eremum. Sequere 
et tu, esto prope Jesum, ut ejus verba audias, faciem 

Christi et apostolorum cernas, et colloquia et miracula 
videas. 

Quomodo volens se hostiam offerre propter quod 
venerat, ut se verum agnum paschalem ostenderet, 
quinta die ante Pascha allatum a discipulis asellum 
coeli terraeque dominus ascendit, magnoque triumpho 
laudumque praeconiis, pueris Hebraeorum clamantibus: 
Osanna in excelsis , Hierusalem sanctam ingreditur. 

Nota Christi regis stupendam humilitatem, in eo 
scilicet, quod sedet super asinam apostolorum vestimentis 
stratam. Ubi est ejus familia et regius apparatus? 
Intuere Jesum, qui cum appropinquaret Hierusalem, 
flevit super illam, magis autem dolore compassionis 
tactus misericorditer flevit super animam peccatricem. 

Descripsimus ecce breviter et sub compendio vitam 
Domini, ut facilius eam memoria valeas retinere, siqui- 
dem circa nihil aliud poteris utilius et salubrius tuam 
mentem occupare. Et ideo omni die aliquid de vita 
et passione Christi in aliqua hora ad hoc deputata debes 
mente ruminare. 


CAPUT Lm. 

Summarium quoddam vitae dominicae metrice. 

O crux frutex salvificus, 

Vivo fonte rigatus, 

Quem flos exornat fulgidus, 

Fructus foecundat gratus. 

Jesus rex regis filius, 

Jesus fie Deo natus, 

Garciae Meditationes. 11 

Jesus promissus patribus, 
Jesus praefiguratus, 

Jesus afflatu genitus, 
Jesus donis donatus, 
Jesus* in lucem deditus, 
Jesus sol mundo datus, 
Jesus infans pauperculus, 
Jesus Maria lactatus, 
Jesus tener puerulus, 
Jesus cultro plagatus, 
Jesus legi suppositus, 
Jesus ulnis portatus, 
Jesus ostensus regibus, 
Jesus regno fugatus, 
Jesus plenus virtutibus, 
Jesus vir baptizatus, 
Jesus ferarum socius, 
Jesus hoste tentatus, 
Jesus verbis veridicus, 
Jesus zelo flammatus, 
Jesus signis mirificus, 
Jesus transfiguratus, 
Jesus pius affectibus, 
Jesus illacrimatus, 

Jesus rex orbis agnitus, 
Jesus asello latus, 

Jesus servorum famulus, 
Jesus panis sacratus, 
Jesus Judaeis proditus, 
Jesus orans prostratus, 

Jesus turba circumdatus, 

Jesus vinculatus, 

Jesus ductus praesidibus, 

Jesus ter denegatus, 

Jesus Pilato traditus, 

Jesus post flagellatus, 

Jesus illusus penitus, 

Jesus morti donatus, 

Jesus fit ligni bajulus, 

Jesus flentes solatus, 

Jesus turbae expositus, 

Jesus expoliatus, 

Jesus clavatus fortius, 

Jesus sursum levatus, 

Jesus portentum omnibus, 

Jesus alte affatus, 

Jesus miris clarificus, 

Jesus morte damnatus, 

Jesus transfixus acrius, 

Jesus infra delatus, 

Jesus junctus latronibus, 

Jesus felle potatus, 

Jesus clamans et anxius, 

Jesus exanimatus, 

Jesus sepulchro conditus, 

Jesus surgens beatus, 

Jesus terrens exercitus, 

Jesus coelo levatus, 

Jesus princeps altificus, 

Jesus orbi praelatus, 

11 * 

Jesus largitor spiritus, 

Jesus judex legatus, 

Jesus princeps pacificus, 

Jesus sponsus ornatus, 

Jesus judex aequissimus, 

Jesus rex expectatus, 

Jesus cunctorum dominus, 

Jesus desideratus, 

Jesus Alpha principium, 

Jesus Omega finis optatus, 

Jesu purga nos a sordibus, 

Jesu perlustra cogitatus, 

Jesu perfectos fac virtutibus, 

Jesu sacrosque spira flatu, 

Jesu defensa nos ab hostibus, 

Jesu nosterque sis ducatus, 

Jesu a te sit mortalibus, 

Jesu aeternae vitae status, 

0 crux frutex salvificus, ut supra . 

Maria super omnes coelos assumpta, 

Maria varie adornata, 

Maria in coeli statu praeclara, 

Maria daemonibus terribilis ut castrorum acies ordinata. 
Maria nostri sollicita pro nobis advocata. 

0 Maria mater pia, filiorum sis sollicita, 

Recordare quaesumus nostri, dum steteris in conspectu 
Dei, ut loquaris pro nobis bona, qui tibi semper 
canimus: Ave Maria. 

CAPUT LIV. 

De coena Domini et de praeparatione ad recipiendum Eucha- 
ristiae venerabile sacramentum. ' 

Inter cuncta redemptoris nostri memorialia constat, 
dignissimum esse illud ultimae coenae finale convivium, 
in quo seipsum in cibum et potum tradidit discipulis. 
Unde interdum spiritualiter et devote circa hoc mira- 
bile sacramentum tuas formabis meditationes. 

Considera igitur ejus hic stupendam humilitatem, 
quomodo scilicet Deus majestatis cum illis suis pauper- 
culis discipulis et etiam Juda proditore suo in eadem 
mensa et scutella coenaverit. Considera pedum lotio- 
nem; nam volens cordibus eorum exemplum humilita- 
tis arctius imprimere, prostratus ante eos, pedes humi- 
liter lavabat, et quantae charitatis et pietatis fuerit, 
eosdem tam dulcibus colloquiis et verbis exhortatoriis 
confortare. 

Sed super omnia debes jugiter, et maxime, cum ad 
sanctam communionem accedis, memoriam agere illius 
tam alti mysterii, quod ibidem fuit primitus institutum. 
Nam postquam cum suis discipulis comedit agnum 
paschalem et typicum secundum consuetudinem Judaeo- 
rum, consecrans suum sacratissimum corpus, dedit eis 
seipsum verum agnum paschalem, quibus etiam dedit 
potestatem illud consecrare et aliis ministrare. 

0 largissima magnificentia ! 0 largitas inaudita ! 

0 excessiva charitas! Qui seipsum dedit, quid negare 
poterit? Quid ultra potuit facere? Quidquid potuit, 

pro nobis fecit, donavit omnia quae habuit, dedit suum 
regnum, dedit seipsum. Unde et in hac coena dicebat: 
Haec quotiescunque feceritis, in raei memoriam facietis, 
id est, in memoriam eorum, quae adhuc carnem morta- 
lem gerens pro vobis feci ; pro vobis enim sum illusus, 
inhonoratus et crucifixus. Circa quam commemoratio- 
nem dicit B. Hieronymus : Hanc ultimam memoriam 
nobis reliquit, quemadmodum si quis peregre profici- 
scens aliquod pignus ei quem diligit relinquat, ut quo- 
tiescunque viderit, possit ejus beneficia et amicitias 
commemorare; quem si ille perfecte dilexit, sine in- 
genti desiderio vel fletu illud videre non potest; ideo- 
que salvator hoc tradidit sacramentum, ut semper com- 
memoremur, quia pro nobis mortuus est. Hoc igitur 
cum accipimus a sacerdotibus, commemoremur, quia cor- 
pus et sanguis Christi est, ut non simus ingrati tantis 
beneficiis. Hoc sacramentum, super omnia sacramenta 
excellentissimum, aegris est medicina, peregrinantibus 
dieta, debiles confortat, valentes delectat, languores 
sanat, sanitatem servat: fit homo mansuetior ad corre- 
ptionem, patientior ad laborem, ardentior ad amorem, 
sagacior ad cautelam, ad obediendum promptior, ad 
gratiarum actionem devotior. Hoc ditiam supercoeleste 
sacramentum munit sensum et in gravioribus peccatis 
reprimit penitus consensum. Si igitur post hujus tanti 
sacramenti sumptionem non ita crebro feralibus motibus 
iracundiae, invidiae, luxuriae et aliorum vitiorum te 
senseris agitari, age gratias corpori et sanguini domini, 
quia virtus sacramenti operatur in -te, et gaude, quia 
pessimum vulnus appropinquat sanitati. 

Adverte tamen, quod effectus sacramentorum solet 
esse secundum recipientium dispositionem et praepara- 
tionem. Judas enim, quamvis dominicum corpus per- 
ceperit, non tamen praedicta munera participavit. Ideo 
ante sumptionem hujus tam reverendi sacramenti magno- 
pere praeparationi debitae studendum est, ut tantum 
sacramentum digne valeas sumere; qui enim corpus et 
sanguinem Domini recipit indigne, judicium sibi man- 
ducat et bibit. Tria autem sunt, quae ad dignam receptio- 
nem hujus sacramenti requiruntur, scilicet: 

Munditia corporalis , 

Puritas spiritualis , 

Devotio actualis . 

Munditia corporalis interdum est de congruo, inter- 
dum est necessario requisita. Puritas conscientiae sive 
spiritualis praesertim a mortalibus criminibus est neces- 
saria, et ideo attende, ut ante hujusmodi sacramenti 
receptionem habeas contritionem et, si fieri potest, ante 
conspectum Domini lacrimas fundas, quibus te abluas 
a commissis sceleribus corde, ore, opere, et insuper 
doleas de bonis, quae facere omisisti. Unde dicit 
B. Gregorius : Operae pretium est, cum divina ista myste- 
ria agimus, ante Deum in contritione cordis nosmet- 
ipsos mactemus, hoc est, quod peccatum, non corpus 
mactes; qui enim mysteria dominicae passionis celebra- 
mus, debemus imitari, quod agimus. Post haec con- 
fitere omnia peccata tua, quorum conscientia te accusat, 
et praesertim notabilia, quae omnia sunt confitenda, et 
de ignoratis te coram sacerdote fatere culpabilem. 
His autem duobus, scilicet contritione et confessione, 

abluis conscientiae impuritatem. Tertium, quod est 
actualis devotio , in te gignunt timor et amor: timor 
inducit reverentiam, amor ^ vero' accendit desiderium vel 
affectum. Accede igitur cum timore et reverentia. 
Attende, quam terribilis est mensa ista, unde cum debita 
diligentia et diligenti vigilantia ad eam est necessario 
accedendum ; nam revera in hac sacerdotali mensa prae- 
sens est Christus, et idem ille, qui ultimam coenam 
cum apostolis celebravit, istam consecrat; non enim 
est purus homo, qui panem et vinum in corpus et san- 
guinem Christi convertit, sed ipsemet Christus, qui pro 
nobis crucifixus est; verba ab ore sacerdotis proferun- 
tur, sed divina gratia et virtute materiae consecrantur. 
Quo igitur ausu ad illam mensam, ubi praesens est 
Christus, tam intrepidus accedis et audes filium Dei 
tangere, quem Joannes Baptista veretur contingere, 
quem Petrus, apostolorum princeps, prae formidine a se 
expulit dicens: Exi a me Domine , quia homo pecca- 
tor sum . Quem adorant dominationes, tremunt potestates. 

Deinde considera, quod iste, quem sumis, tuus futu- 
rus est judex. Time igitur accedere; si enim indigne 
et irreverenter ipsum receperis, post tuam mortem ira- 
tum senties, cum tribunali ejus judicandus astabis. 
Adverte quoque, quod quamvis per millia millium anno- 
rum te praeparaveris crebrissimis orationibus et assi- 
duis meditationibus , nihil esset ad condignam hujus 
sacramenti sumptionem , etiam si omnium meritis san- 
ctorum gauderes, quanto magis, quod tu indevotus, tepi- 
dus et impraeparatus accedis. 

Considera praeterea eo modo, quo dictum est, tuam 

vilitatem, et te indignum reputabis, et sic congruam 
reverentiam adipisceris. Hoc autem potissime ad con- 
dignam hujus tremendi sacramenti susceptionem valet, 
si in oculis tuis tibi ipsi vilis appareas. Rursum debes 
habere desiderium accedendi ad hoc pretiosum sacra- 
mentum * sicut enim dicit Augustinus, panis iste requi- 
rit esuriem hominis interioris. Affectum autem, quo 
ad hoc suavissimum sacramentum accedendum est, diversi 
diversimode formant. Quidam enim trahuntur ex desi- 
derio unionis cum Christo, ut eum, quem eorum diligit 
anima, intra semetipsos amplexibus stringant. Quidam 
alii trahuntur ex desiderio consequendi sanitatem a 
suis passionibus et vitiis, ut scilicet tanquam medicum 
trahant Christum ad seipsos, per quem ab omni lan- 
guore animae curari queant. Alios quosdam trahit de- 
lictorum conscientia, quoniam hoc ineffabile sacramen- 
tum in remissionem peccatorum est institutum. Trahit 
vero nonnullos amor et compassio proximorum, ut per 
hoc tam acceptabile sacrificiuiir subveniant vivis et 
defunctis. 

Et ut tuum desiderium ardentius inflammetur et 
excitetur, poteris diligenter vitam Christi revolvere. 

Considera igitur, quomodo universos dolores omnium 
ad se accedentium tulit et omnes languores nostros 
ipse portavit, siquidem mulier immunda ad eum retro 
accedens sanata est, peccatrix ejus pedes deosculans 
est mundata, Cananaea, dum importune eum sequitur, 
exaudita est. Leprosi accedentes curati sunt: daemo- 
niaci, paralytici, et cuncta naturae monstra, dum acce- 
dunt et credunt, salutem consequuntur; nam virtus de 

illo exibat et sanabat omnes. Publicani et peccatores 
accedentes veniam promerentur, neque eorum convi- 
vium despexit. Cum igitur feceris, quod in te est, 
accede cum fide et fiducia, sperans de infinita bonitate 
Dei et pietate. Debes adhuc ante hujus dulcissimi 
sacramenti communionem, passionem Domini devotis- 
sime ruminari, quippe specialiter in memoriam domini- 
cae passionis legitur institutum. 

Et si quaeris, in quo te potius affectu debeas exer- 
cere, an scilicet timoris et reverentiae, vel amoris et 
desiderii, hoc est, an debeas, secundum quod multi 
faciunt, anhelo et ardenti desiderio ad illud tam dulce 
sacramentum accedere , vel secundum alios stimulo con- 
scientiae et prae timore, attendendo hujus sacramenti 
excellentiam et propriam infirmitatem, ab ejus frequenti 
receptione abstinere. Ad hoc respondent sancti, utrum- 
que affectum commendantes, quod relinquendum est 
cujusque conscientiae, quod sibi potius faciendum videtur. 
Zachaeus namque festinavit gaudens in domo sua Domi- 
num recipere; Centurio vero, suam contemplans vili- 
tatem, hoc recusavit, dicens: Domine , non sum dignus , 
ut intres sub tectum meum ; et uterque fuit Domino 
acceptus. 

Unum tamen omnibus securum esse videtur, ut sci- 
licet nec ex reverentia timentes desiderium et spem 
excludamus, neque rursum ex spe et desiderio reve- 
rentiam et timorem relinquamus; sed inter utrumque 
affectum, ex una parte confidentes et ex altera metuen- 
tes, inducamur illud recipere; ait enim B. Gregorius, 
nihil esse nobis securius quam sub spe semper timere. 

Tamen si absolute loquamur, indubitanter affectus amo- 
ris potior est quam timoris, sed quod absolute melius 
est, in casu fit et est multis periculosius et deterius. 

CAPUT LV. 

Quomodo vir devotus et contemplativus propter aliquos scru- 
pulos eum molestantes non debet ab hujus tam saluber- 
rimi sacramenti perceptione abstinere. 

Contingit interdum, ut volentibus ad hoc tam in- 
effabile mysterium accedere adveniant ipso tempore 
aliquae cogitationes de sua indignitate, et praecipue 
videtur eis, sua peccata minus bene fuisse confessos. 
Hoc secundum Gersonem potest provenire ex daemonis 
suggestione, ut impediantur a tanti boni participatione. 
Unde isti debent considerare, quia nunquam viribus 
propriis ad hoc poterunt dignificari, quamvis ad hoc 
per spatium centum annorum insudarent, nisi eis ex 
speciali Dei munere concederetur, quod tamen donum 
aeque potest largiri Deus nunc, sicut post memoratum 
annorum spatium. 

Debet ulterius considerare, quod in hac vita nemo 
potest scire infallibili et absoluta certitudine , se esse 
in gratia vel non, nisi hoc ei singulariter revelaretur. 
Et revera, qui absque hujusmodi certitudine nollet Eucha- 
ristiam sumere, seipsum deciperet et videretur habere 
quandam superbiae speciem. 

Est alia humana seu moralis certitudo, quae in 
nostro proposito requiritur et sufficit, scilicet cum quis 
in sui recollectione et propriae conscientiae discussione 

fecit, quod tunc sua discretio et sanum seu providum 
aliorum consilium judicat faciendum, et hoc per tempus 
ad hoc sufficiens et communiter reservari solitum, et 
si tunc non se noverit esse in mortali, secure et absque 
periculo incurrendi novum peccatum mortale poterit 
ad sacram accedere communionem, etiam si, ut saepe 
contingit, superveniant aliqua dubia levia, et debet talia 
contemnendo vincere et contrarium eis agere et seipsum 
ad hoc agendum cogere. Leve dubium appello, cum 
alicui videtur, quod aliquid sit bonum et justum potius 
quam malum et peccatum, licet habeat aliqups leves 
rationes et cogitationes contrarias, ei inducentes aliquid 
ambiguitatis, non tamen tantae, quin primum judicium, 
scilicet quod sit bonum et justum, sit longe certius: 
ita quod, si illud ad alium pertineret, nullatenus vacil- 
laret neque dubitaret. Verumtamen si majorem certi- 
tudinem non habet unius quam alterius partis, debet 
abstinere, quousque aliorum vel suo consilio vel divina 
inspiratione per humilem orationem obtenta ad alteram 
illarum partium magis declinet. Et si hoc modo quis 
non accipit securitatem, semper se judicabit male con- 
fessum, et nunquam habebit requiem, neque ad pacem 
conscientiae poterit pervenire, quod nullo modo potest 
dici bonum. 

Omnia haec sunt accepta a praefato Doctore in tra- 
ctatu de diversis tentationibus diaboli. 

CAPUT LYI. 

Quomodo dominica passio continet in se omnem perfectio- 
nem in hac vita homini possibilem. 

Sciendum est, quod omnia perfectionis opera, quae 
redemptor noster docuit in evangelio, ipse in semetipso 
in sua passione perfectissime complevit; itaque in 
cruce Domini est finis legis et totius sacrae scripturae, 
et in ejus passione est summa totius perfectionis, et in 
ejus morte est omnis verbi consummatio. Et ideo apo- 
stolus Paulus dicebat : Non judicavi me aliud scire , nisi 
Christum Jesum, et hunc crucifixum . Nam revera, 
frater, hoc scire est omnia scire, quae saluti expediunt. 
Si enim de voluntaria paupertate loquamur : quis unquam 
pauperior Christo, qui nudus pependit in cruce, i.n qua 
non habuit, ubi reclinaret caput suum? Si de obedien- 
tia et humilitate: quis aliquando humilior et abjectior 
filio Dei, qui factus est obediens usque ad mortem, 
mortem autem crucis? Si de virginali castitate: quis 
castior eo, cujus mater virgo est, et cujus pater femi- 
nam nescivit? Si de charitate loquamur: quis unquam 
majorem vel tantam charitatem habuit ut Christus, 
qui animam suam posuit pro amicis suis? Rursum si 
de patientia: omnis ejus passio excellentissime hanc 
demonstrat. Si vero de contemptu mundi et a rebus 
mundanis elongatione: quis ita alienus a terrenis sicut 
Christus in cruce super omnia terrena exaltatus? Si 
de abstinentia et jejunio et victus inopia: Christus non 
gustavit in passione sua nisi fel et acetum. Si de cor- 

poris castigatione: cujus unquam corpus extitit castiga- 
tius corpore Christi in cruce pendentis? Si de effica- 
cia orationis: quis unquam Christo efficacius oravit, qui 
prae attentionis vehementia guttas sanguineas sudavit? 
Si de largitione eleemosynarum et de aliis misericor- 
diae operibus : quis unquam largiorem impendit eleemo- 
synam, quam idem Dominus, qui corpus suum in cibum, 
et sanguinem suum in potum nobis pauperibus in per- 
petuam eleemosynam dedit? Visitavit rursum infirmos, 
quando infirma discipulorum corda roboravit, et com- 
plures infirmos curavit et captivos Limbi redemit. 
Mortuos a monumentis resuscitavit. Sed et si de dile- 
ctione inimicorum loquimur: in cruce pendens pro suis 
crucifixoribus oravit. Si de injuriarum remissione : 
quis libentius aliquando dimisit debita suis debitoribus, 
qui latroni non solum peccata dimisit, sed etiam para- 
disum promisit? 

Et similiter de aliis operibus similibus discurrendo 
per singula opera supererogationis, quae omnia in pas- 
sione Christi, si diligenter attendimus, inveniemus super- 
eroganter impleta : quae etiam nos , si cupimus Chri- 
stum perfecte imitari, debemus adimplere vel opere 
vel saltem desiderio, et illa inspicere et ad exemplum 
eorum operari, ut fiat illud, quod in exodo dominus 
dicit : Inspice , et fac secandum exemplar , quod tibi in 
monte monstratum est. Et cum redemptor noster in 
multis sacrae scripturae locis mons propter altitudinem 
suae excellentissimae perfectionis dicatur : praecipue 
tamen dicitur mons in cruce exaltatus propter eminen- 
tiam merendi suae sacratissimae passionis. In hoc igitur 

monte, id est Christo, exemplum nobis monstratum est, 
ut diligenter et attente illud inspiciamus et efficaciter 
imitemur. Intuere ergo per visceralem compassionem 
exemplar dominicae passionis, in te eam incorporando 
et efficacius imitando. Unde sciendum est, quod si 
omnia, quae Christus in hoc mundo pro nobis passus 
est, vellemus referre, essent innumerabilia, neque totus 
mundus posset capere, qui de eis scribendi essent libri, 
ut dicit B. Joannes in fine sui evangelii. Quia igitur 
omnia Salvatoris nostri scribendi gesta minime valemus, 
ejus saltem gloriosissimam passionem morose et devote 
contemplare assidue conemur. 

CAPUT LVII. 

Quod passio Domini sex modis est meditanda. 

Circa passionem Domini hoc modo se habere potest 
vir devotus et contemplativus. Primo contemplando 
eam: ad imitandum. Secundo: ad compatiendum. 

Tertio: ad admirandum. Quarto: ad exultandum. 

Quinto: ad resolvendum. Sexto: ad quiescendum. 

Primo dico, quod debemus passionem Domini con- 
templari ad imitandum, eo quod ipsa est altissima et 
perfectissima Christiana imitatio, et altissima et per- 
fectissima vita est, Christum imitari, summa et per- 
fecta religio, et religiosa perfectio, regula et exemplar 
omnis perfectionis vitae et virtutis, scilicet imitari Chri- 
stum in sua morte et passione. Sit igitur nostra vivendi 
regula, Christi passio, et tanto consolemur, quanto Chri- 
sto magis conformamur, et tanto contristemur, quanto 


Digitized by Google 



176 


EXERCITATORIUM SPIRITUALE 


longius ab hoc exemplari et regula elongamur. Sem- 
per quantum in nobis est, quaeramus ab omnibus con- 
culcari, persecutionem pati, vilipendi, illudi, affligi, 
flagellari et in divinis officiis ab omnibus despici. Simus 

nudi cum nudo, nihil omnino habere cupiamus, imo 
% 

habere aliquid sit nobis gravissima poena et dolor im- 
mensus: et in nulla re laetitiam capiamus: abhorrea- 
mus gustare dulcia et delectabilia, cupientes potius 
vilibus et amaris refici: et appetamus, ut omnes cibi 
potius nobis inferant felleum quam saporem melleum; 
Christus enim felle et aceto potatus fuit, et ut brevi- 
ter dicam: consideremus omnia, quae pro nobis susti- 
nuit, et quomodo se habuit in passionibus, et in quan- 
tum possumus ei conformemur. 

Secundo debemus contemplari Christi passionem ad 
compatiendum et condolendum Christo: considera ejus 
verba et dolores, afflictionem cordis, nostram ingrati- 
tudinem maternos dolores. Debemus considerare ejus 
verbera, illusiones et opprobria, et in corde nostro ver- 
sare et ruminare, quantum in hoc fuit ejus opprobrium 
et contemptus, quantus dolor, quanta in corde afflictio et in 
corpore, tam ratione passionis, quam ratione compassionis 
nostrorum peccatorum. Consideremus igitur, quanta ama- 
ritudine fuerit plenus Dominus et dulcedo Angelorum. 0 
quantum ipsum torquebat non solum poena illata, sed etiam 
ingratitudo nostra et afflictio matris astantis, quam tam 
vehementer diligebat et prae dolore et compassione 
poenae deficere cernebat. Illic filius crucifigebatur cum 
matre propter mutuam dilectionem, et propter compas- 
sionem eorum mutuam erat utriusque maxima afflictio 

et praesertim, quia uterque sciebat, alterum pro se pati; 
sciebat enim mater, filium pati pro se sicut pro aliis, 
quos erat redempturus: sciebat certissime filius, quod 
gladius ejus per compassionem maternam animam trans- 
figebat. Revolve, quaeso, ista in animo tuo replendo 
eum illis injuriis et poenis, videns dominum et spon- 
sum animae tuae talia pro te perpeti. Nam si ei vere 
per amorem fueris unitus , tunc ei compatieris ; si autem 
non sentis dolorem Christi , qui est caput tuum : quo- 
modo es unum cum illo? Et sicut magis compatien- 
dum est capiti quam caeteris membris : ita incompara- 
biliter magis compatiendum est Christo, quam alicui 
amico quantumcunque dilecto et etiam plusquam tibi- 
ipsi, si omnia, quae praedicta sunt, sufferres. 

Igitur, dilectissime frater, myrrha et aceto, quibus 
ipse potatus est, inebriemur, et solum ejus vulnera 
sentiamus, et transfigant viscera nostra ejus opprobria, 
vulnera et flagella, et nihil in nobis sit, quod compas- 
sionis dolore non repleatur et largiter non affligatur. 

Tertio contemplari debemus dominicam passionem 
ad admirandum. Nam si consideremus: quis, quae, pro 
quibus, et a quibus passus fuit, vehementer stupere 
debemus. 

Quis ? scilicet Filius Dei verus , summe potens, 
sapiens et bonus, et simpliciter, quidquid nobilitatis ei 
attribueris , nihil est ad illum. Omnia quae sunt, 
quantumcunque sint bona et magna, ad tuum dilectum 
sunt quasi quaedam scintillula. 

Quae passus est? Peregrinationem, exilium, famem, 
sitim, calorem, frigora, tentationes, terrores, persecutiones, 
Garciae Meditationes. 12 

insidias, sputa, opprobria, vincula, verbera, illusiones, 
dolores, vulnera. Gloria conspuitur, justitia condemna- 
tur, judex judicatur, qui nunquam offendit culpatur, 
innocens diffamatur, Deus blasphematur, Christus con- 
culcatur, Vita moritur, Sol obscuratur, Luna denigratur, 
Stellae sparguntur. Et haec omnia sustinet patienter 
quasi agnus, cum omnem creaturam posset solo nutu 
mittere in abyssum gehennae. 

Pro quibus passus est? Pro nequissimis servis, 
pro sceleratissimis inimicis, et adhuc pro diabolicis 
viris, pro filiis daemonum imitatoribus, pro divinae 
Majestatis contemptoribus et divinae Bonitati ingratis. 
Attende, quod talis et tantus, talia et tanta pro tam 
vilissimis passus est. 

A quibus passus est? A specialiter dilectis et 
praeelectis, quibus omnem ostendit benignitatem, Altis- 
simus a vilissimis, a stultis Sapientissimus, ab impiis 
Pientissimus , a teterrimis et foetidissimis Divinus 
Splendor. In omnibus igitur his sublevemur in stupo- 
rem divinae bonitatis et largitatis. 

Quarto debemus contemplari Passionem Domini ad 
exultandum. Debemus quippe in ea laetari 

1 Redemptionem humanam , 
Restaurationem angelicam , 

Divinam clementiam . 

De Redemptione humana patrata per dominicam 
passionem sine dubio multum debemus gaudere. Quis 
non gaudebit et exultabit, videns, se liberatum per 
hanc benedictam passionem a damnatione aeterna, a cul- 
pae ignominia et a potestate diabolica? Sed et quis 

non in immensum exultabit, videns se tantum a Deo amari, 
ut tantae seipsum propter eum subderet vilitati et poe- 
nalitati? Non dico, quod gaudeat de ejus vilificatione 
vel passione, sed de ejus fructu et de divini amoris 
manifestatione. 

Quis Princeps in regno vel imperio alicujus Impe- 
ratoris vel Regis, videns se tantum a Rege vel Impe- 
ratore amari, ut esset pro eo mori paratus, non gaude- 
ret et exultaret? Quanto magis nos vilissimi homines, 
nefandissimi peccatores et servi inutiles, debemus gau- 
dere et exultare , cum videamus Regem Regum et Do- 
minum Dominantium et Creatorem nostrum ita nos in- 
cessanter amare, ut seipsum nobis per turpissimam et 
ignominiosissimam mortem Deo Patri in sacrificium 
obtulerit? Debemus etiam immensa laetitia exultare, 
eo quod plus nos diligit quam nosipsi. 

Rursum gaudendum et exultandum nobis est, quia 
per Domini passionem videmus reparatam Angelorum 
ruinam. Vehemens nobis debet esse laetitia, cum vide- 
mus, per Christi mortem de nobis tam nobile collegium 
reparari, et quod fiat unum ovife et unus pastor, et 
simus simul 'unum. 

In hoc etiam debet gaudere coelestis Curia et mili- 
tans Ecclesia. 0 vere amabilis et reverendissima pas- 
sio Salvatoris: quae distantia ita conjungis, separata 
ita fortissime unis et vinculo consummati amoris et 
felicis gaudii in aeternum amplecteris ! 

Potissime autem debemus gaudere et exultare, cer- 
nentes in omnibus supradictis altissimam Domini et 
Salvatoris nostri clementiam. Hoc aestimo esse altissi- 

mam gloriam Justorum, tam hominum quam Angelorum, 
scilicet, quanto intimius et profundius Dei clementiam 
et benevolentiam et immensitatem bonitatis ejus con- 
templantur. Et baec debet esse intima laetitia cujus- 
libet contemplationis. Et ubi lucidius apparet diffusio 
divinae bonitatis et benignissimae clementiae dulcissimi 
et amantissimi Patris et Domini nostri Jesu Christi, 
quam in ejus passione, in qua tanta et talia, tam tur- 
pia et gravia voluit sustinere, ut liberaret et glorifica- 
ret inimicum suum, immo quandam vanitatem dignam 
morte aeterna? In boc gaudium ingrediatur homo et 
reficiatur magnificentia divinae benignitatis. Accedat 
homo ad cor altum et in corde suo exaltet excellentis- 
simam et ineffabilem clementiam Jesu Christi Redem- 
ptoris nostri crucifixi. 

Quinto dominica passio est consideranda ad resol- 
vendum corda nostra et ad perfecte in eum transfor- 
mandum, quod fit, cum homo non solum imitatur, com- 
patitur, admiratur et exultat, sed etiam totus in Jesum 
Christum Redemptorem nostrum convertitur, ita ut jam 
semper et ubique appareat ei crucifixus. Et adhuc 
homo tunc in ipsum resolvitur vel liquefit, cum factus 
extra se et super omnia positus et etiam supra se, 
segregatus ab omnibus, totus convertitur in Dominum 
suum crucifixum, in tantum, quod nihil videt vel sentit 
intra seipsum, nisi Christum crucifixum, illusum, in- 
honoratum et pro nobis passum. 

Sexto debemus contemplari passionem Christi ad 
quietem et internam dulcedinem, quod fit, cum horna 
resolutus et liquefactus, prout diximus, sitiens non cessat 

in corde versare ipsam Domini passionem et ingressus 
prout valet in ejus thesaurum, humiliter et devote 
liquefit devoto amore, et ferventi devotione deficit a seipso 
et quiescit in Christo crucifixo, et quanto ei plus ad- 
haeret, tanto magis devotissimo amore in seipso deficit 
et resolvitur, et quanto a seipso deficit amore et de- 
votione, tanto fortius adhaeret dilecto suo pro se mor- 
tuo, et magis quiescit in eo. Itaque se mutuo augent 
adhaesio amoris et devotio, donec sponsa tota absorbea- 
tur ab illo camino igneo amoris passionis sui dilecti et 
sic in amplexibus sponsi dormiens quiescit; quae clamat 
dicens: Adjuro vos , filiae Hierusalem , ne suscitetis 
neque evigilare faciatis dilectam , quoadusque ipsa 
velit, etc. Ruminabis igitur Domini passionem ad col- 
ligendum ex ea hos affectus: 1) Imitationem ad 'pur- 
gandum et inflammandam mentem. 2) Compassionem 
ad unionem et amorem. 3) Admirationem ad mentis 
elevatiopem. 4) Gaudium et exultationem ad cordis 
dilatationem. 5) Resolutionem ad perfectam confirma- 
tionem. 6) Quietem ad devotionis conservationem. 
Sed ut facilius possis ipsam passionem contemplari, 
dividentes eam in aliquot breves partes, eam hic pone- 
mus, prout colligitur ex sacro Evangelio. 

CAPUT Lvm. 

De Domini passione in sex partes divisa, et primo de quo- 
dam brevi modo ad facilius eam meditandum. 

Sciendum, quod in contemplando Christi passionem, 
ut hoc facilius peragere queas et utilius, debes in ea 

tria considerare, scilicet: Factum , Modum , Causam . 
Et ad haec tria est semper respiciendum in passionis 
contemplatione. 

Factum dicimus : ut cum fuit captus, ligatus, colaphf- 
zatus, alapis caesus, flagellatus etc., quae debes devote 
contemplari. 

Modus est gestus et humilitas, quam ostendebat; 
praesertim, cum coram judicibus praesentabatur, hoc 
est: inclinato capite et oculis in terram defixis. Quo- 
modo proferebat illa verba tam humiliter, quam man- 
suete et quam suaviter propter vocis suavitatem : et si 
hominum quempiam ita dulciter audires loquentem, 
ingenti afficereris voluptate; nam ejus vox non erat 
minus dulcis, quam facies decora. 

Contemplari etiam debes modum, quem interius ha- 
buit ; manifestum est enim, quod interius gerebat maxi- 
mam humilitatem, non invidens neque irascens aliqua- 
tenus contra Pilatum, neque contra Judaeos, sed vi- 
scerose eis compatiens. 

Circa tertium debes considerare, quod tu fuisti causa 
suae passionis; nam passus est propter 
Redemptionem , 

Illuminationem , 

Justificationem, 

Glorificationem. 

Et considera hoc beneficium, ac si pro te solo pas- 
sus fuisset Christus. Et similiter in his, quae legeris 
et cogitaveris, cogita, ac si tibi diceret Christus: Hoc 
feci pro te, ut tu sequaris vestigia mea et fias humilis 
et patiens et accipiens crucem tuam me sequaris. 

Igitur in opere debes meditari Domini patien- 
tiam, in modo ejus humilitatem, in causa ejus arden- 
tissimam charitatem. Et non solum debes contemplari 
in Christo praedictas virtutes, sed imitari eas operando, 
hoc enim est, quod maxime tuus dilectus desiderat. 

Et nota, quod in contemplando passionem hoc modo 
semper debes Christum considerare non solum homi- 
nem neque Deum solum, sed unam personam, quae est 
Deus et homo verus. 

Prima pars Dominicae passionis. 

Igitur celebrata illa solemni et regali coena Chri- 
stus Deus et homo surrexit et coepit ire cum discipu- 
lis suis ad mortem. 

Cogita nunc, quam dulcibus verbis loquitur eis de 
sua passione, docens eos et praeveniens dicendo: Per- 
cusso pastore dispergentur oves gregis. Rursum Petro : 
Antequam gallus cantet , ter me negabis. 

Ista trahens ad sensum literalem, ante omnia reve- 
renter et pia dulcedine contemplare, ut praediximus, 
personam Christi Deum esse simul et hominem, et ea 
quae facit et loquitur diligenter et reverenter, cum 
quodam stupore et pietate audi et intuere. Denique 
ad utilitatem et profectum tuum et morum tuorum in- 
formationem diligenter considera, quam dulciter illa 
verba protulit et quam benigne se habuit et quam 
benigno colloquio eos admonuit. Quantum praeterea 
interius fuit plenus moestitia et contristatus de morte 
sua tam vicina. 

Ulterius, tertio cogita, quomodo ob tuam redem- 

ptionem incipit ad passionem ire, et pro te immolari, 
compungendo te ad lacrimas et devotionem. 

Et ista et similia in corde tuo versabis respiciendo 
ad illa tria, quae praememoravimus, scilicet Factum , 
Modum et Causam; neque enim in qualibet passionis 
particula memoranda sunt. 

Consequenter relictis aliis discipulis assumpsit secum 
solos tres praecipuos, quibus, alloquens, dixit : Tristis 
est anima mea usque ad mortem . Et dimittens eos 
subiit solus montem orare, ubi post trinam orationem 
tanto fuit eminentis passionis timore affectus, ut prae 
ejus magnitudine sudor ejus factus fuerit sicut guttae 
sanguinis decurrentis in terram, quod de alio nemine 
quantumcunque afflicto legitur. Considera, quomodo 
tunc apparuit ei Angelus confortans eum. Et confestim 
surgens ab oratione , licet vehementer adhuc poenam 
formidaret, exiit obviam inimicis suis, qui uno solo 
verbo audito ab eo mox ceciderunt in terram quasi 
mortui. Quomodo ei Judas osculum dedit, et ipse 
patientissime tulit. Attende, quam crudeliter Judaei 
eum apprehenderunt, ligaverunt et traxerunt, et omnes 
ejus discipuli eum deserentes fugerunt. Intuere, quo- 
modo eum primo deduxerunt in domum Annae, ubi 
graviter a quodam servo nequissimo in sua speciosis- 
sima facie percussus fuit. Debes nunc contemplari, ut 
jam praemissum est, quis est hic, qui tam opprobriose 
et irreverenter tractatur: et te ei subjiciens per ratio- 
nis consensum crede et cogita, eum vere esse filium 
Dei, principium omnium, Salvatorem hominum et retri- 
butorem omnium. Et haec quoad primam partem. 

Secunda pars Dominicae passionis . 

Quantum ad secundam partem, considera, quomodo 
Domiuus trahitur ita crudeliter et inhumane de domo 
Annae ad domum Caiphae, ubi eum Scribae, Sacer- 
dotes et Pharisaei invidia pleni praestolabantur. Et 
quomodo per Caipham adjuratus, veritatem dicens, fuit 
multipliciter percussus, tanquam falso nomen sibi attri- 
buens divinum. Quomodo velantes faciem ejus per- 
cusserunt, conspuerunt et illuserunt eum, quaerentes 
contra eum falsos testes, quia veri inveniri nequibant. 
Quomodo negatur a Petro, qui se caeteris credebat for- 
tiorem, quem cum respexississet Dominus, memor sui 
delicti flevit amare. Cogita, quomodo statim summo 
mane trahitur per plateas ad judicem, ut eum ad mor- 
tem condemnaret. Videns autem Judas, quod ad mor- 
tem peteretur, tantum in se doluit, quod tam dulcem 
magistrum suum tradidisset, ut seipsum prae amari- 
tudine et dolore laqueo suspenderet; et retulit triginta 
argenteos, quibus emptus est ager juxta Hieremiae 
vaticinium. Quomodo deinde multis clamoribus, falsis 
accusationibus, concurrente tota populi multitudine est 
coram populo accusatus. Missus et ductus per plateas 
ad Herodem, ab eo ut stultus irridetur. Hic diligen- 
tissime considera, qualis est, qui patitur, et ei configu- 
rare, ut compatiaris 

Innocentis simo. 

Mitissimo , 

Nobilissimo , 

Amantis simo. 

Tertia pars Dominicae passionis . 

Quantum ad tertiam partem, attende, quomodo stante 
Jesu humillime coram Pilato praeside magnus tumultus 
et clamor validus invaluit clamantibus Judaeis : Cruci- 
fige, crucifige: nos legem habemus , et secundum legem 
nostram debet mori . Tunc Pilatus Christum fecit per 
totum corpus durissime flagellari; et in figura regis, 
tanquam se illicite regem nominasset, multipliciter illu- 
ditur, ac chlamyde induitur, caput spinis coronatur, 
arundine graviter verberatur, ut rex genibus flexis irri- 
sori e adoratur. 

Hic, Frater, diligenter attende modum, quo Christus 
se habuit. Quomodo Pilatus sedens pro tribunali, tan- 
quam Dominus foret Christi Domini et judex ejus, nescis , 
inquit, quia potestatem habeo dimittere te, et potestatem 
habeo crucifigere te? Attende modum, quo Judaei se 
habuerunt, considera causam, cur haec omnia Christus 
sustinuit, non nisi propter te redimendum. 

Iterant et multiplicant clamores Judaei: Si hunc 
dimittis, non es amicus Caesaris: Crucifige , cruci- 
fige etc. Tunc Pilatus, timpre Caesaris victus, tradi- 
dit eis Christum crucifigendum. Exiens autem , ut 
crucifigatur, ipse suum portat patibulum, latronibus 
associatus. Sequentibus autem se mulieribus cum in- 
genti dolore ait : Nolite flere super me, etc. Considera 
autem, quantus* et quam gloriosus Rex coeli et terrae, 
et Dominus Sabaoth sit iste, qui sic irridetur, qui sic 
illuditur in figura regis, et egredere obviam ei, intuens 
eum cum ingenti admiratione, et attende, quomodo est 

Immensns 


Potestate , 
Speciositate , 
Felicitate , 
Aeternitate . 


Admirare igitur: 


Majestatem annihilari , 
Speciositatem decolotari , 
Felicitatem tormentari 9 
Aeternitatem mori . 


Quarta pars Dominicae passionis . 

In hac quarta parte contemplare, quomodo, ducto 
Domino in montem Calvariae, incipiunt se lictores dispo- 
nere ad crucifigendum exuendo Christum vestibus, et 
sic de singulis. Cogita tu diligentissime modum cruci- 
fixionis: primo crucem erexerunt, et manus et pedes 
ejus cruci affigentes juncturas membrorum crudelissime 
divaricaverunt. Adverte quoque ejus indicibilem patien- 
tiam et modum, quo se habuit. 

Rursum poteris et alio modo hanc crucifixionem 
meditari, scilicet quod crucem in terra ponentes, ipso 
Domino libenter manus et pedes expandente, primo 
eum cruci affixerunt, et. deinde erexerunt. 

Respice deinde eum in cruce lacrimantem et pro 
suis crucifixoribus orantem, quomodo blasphematur a 
praetereuntibus Pharisaeis et ab iniquo latrone. Et 
quomodo in vertice crucis verissimus titulus scribitur: 
Jesus Nazarenus Rex Judaeorum. Conspice Virgi- 
nem benedictam, matrem ejus gloriosam, sub cruce 

stantem doloribus plenam, quae utique tanto ampliorem 
habuit dolorem, quanto ferventiorem habuit amorem. 

Attende, quomodo matrem suam Joanni commisit: 
et factae sunt deinde tenebrae per totum mundum. 
Et quomodo Dominus voce magna clamavit et dixit: 
Hely hely lamazabathani , hoc est: Deus , Deus meus, 
ut quid me dereliquisti? In quibus verbis ostendit, 
quanta sua foret poena, et quod humanitas a divinitate 
quodammodo fuit deserta. Et hoc propterea, quod nulla 
fuit redundantia virium superiorum, quibus fruebatur, 
ad vires inferiores, quibus patiebatur. Adhuc intuere 
attente, quomodo ei sitienti dederunt bibere acetum 
felle mixtum. Et quoniam impletis omnibus clamans 
voce magna emisit spiritum, ostendens per hoc, quod 
qnamdiu voluit vires sibi retinuit, et quod nullus ani- 
mam a se tolleret, nisi eam ipse poneret. Unde prae- 
cipue Centurio ex hac voce motus dicebat : Vere Filius 
Dei erat iste. 

Et hic considera modum, quo passus est. 

Passus est enim sicut verus agnus ; 

Liberalissime respectu proximi; 

Severissime respectu sui; 

Obedientissime respectu Patris; 

Prudentissime respectu adversarii. 

Stude igitur ad habendum habitum secundum effi- 
giem imitationis Christi , ita quod ex consuetudine 
patiendi pro eo habitus virtutum obtineas, scilicet beni- 
gnitatis, severitatis, humilitatis et patientiae, et caete- 
rarum virtutum. Et haec quoad quartam partem 
sufficiant. 

Quinta pars Dominicae passionis . 

Contemplare in hac quinta parte, quomodo mortuo 
Christo in cruce venit Longinus cum aliis militibus, 
et confringunt crura latronum: et cum venissent ad 
Christum et invenissent jam mortuum, non fregerunt 
ejus crura, ut prophetia impleretur, quae ait: Os non 
minuetis ex eo. Sed praedictus Longinus lancea latus 
ejus aperuit, unde sanguis et aqua exivit, et sic Ec- 
clesiae Sacramenta consecravit. Velum templi tunc 
scinditur in duas partes a summo usque deorsum, Sol 
obscuravit et tenebrae factae sunt in universam terram, 
terra tremuit, petrae scissae sunt, monumenta aperta 
sunt, ut in die Resurrectionis cum Domino resurgerent 
corpora Sanctorum ibi quiescentia. Attende bene hic, 
quanta pro te Dominus passus est, et ex desiderio 
passionis crucem amplectere: ita quod, sicut Dominus 
passus est injurias, opprobria, irrisiones et supplicia, 
ita tu passionem Domini imitando amplexeris pro eo 
omnem passionem, injurias, probra, illusiones et cruciatus. 
Et haec quantum ad quintam partem sufficere credo. 

Sexta pars Dominicae passionis. 

Notandum, quod Christi passio non solum reformat 
memoriam per devotam meditationem, neque solum in- 
flammat affectum per devotionem, sed magnopere illu- 
minat intellectum ad veritatis cognitionem. In univer- 
sitatis enim cognitione septem erant clausa ante Christi 
passionem, quae in ea sunt aperta, de quibus potest 
intelligi illud Apocalyps. : Aperta sunt septem sigilla, 

I Deus mirabilia , 

Spiritus intelligibilis , 

Mundus sensibilis. 

Paradisus delectabilis , 

Infernus horribilis , 

Virtus laudabilis, 

Culpa vituperabilis. 

Primum sigillum , quod est Deus mirabilis, in pas- 
sione Christi fuit apertum, quia in passione ostendit, 
se esse summam sapientiam, in eo, quod tam sapienter 
fefellit diabolum , nolens eum sua infinita potentia 
opprimere. Rursum ostendit, se esse summam justi- 
tiam, in quantum quaesivit pretium nostrae Redemptionis. 
Summam praeterea misericordiam, in eo, quod pro nobis 
proprium tradidit Filium. 

Secundum sigillum fuit spiritus intelligibilis; et hoc 
etiam fuit apertum per Christi passionem, in quantum 
per eam apparuit, quantae benignitatis sunt Angeli, 
qui Christum Deum suum crucifigi permiserunt, quantae- 
que dignitatis sint homines, qui Christum eorum amore 
pati coegerunt, atque quantae crudelitatis daemones, 
qui Deum suum tali morte mori fecerunt. 

Inertium sigillum , quod est mundus sensibilis, fuit 
reseratum per Christi passionem, in quantum probatur 
esse locus tenebrarum, in quo regnat coecitas; non 
enim veram lucem cognovit. Regnat etiam in eo ste- 
rilitas, eo quod Christum infructuosum putavit. Simi- 
liter regnat impietas, quia innocentem damnavit. 

Quartum sigillum est paradisus, qui per crucem 

ostenditur esse locus plenus gloriae, laetitiae et abun- 
dantiae, cum Christus propter ejus restitutionem factus 
est vilis pauper et miserabilis. 

Quintum sigillum, scilicet infernus terribilis, per 
Christi mortem ostensus est esse locus omnis egestatis, 
vilitatis et paupertatis. Si enim Christus praedicta 
tria sustulit, ut destrueret peccatum, inulto magis de- 
bent ea pati damnati in justam retributionem suorum 
scelerum. 

Sextum sigillum est virtus laudabilis, quae per crucem 
Christi manifestatur esse pretiosa, speciosa et fructuosa. 
Pretiosa , quia Christus maluit vita privari, quam vir- 
tuti adversari. Speciosa , quia fulget in ejus opprobriis. 
Fructuosa , quia solum unus perfectus actus virtutis 
expoliavit infernum, aperuit coelum, restauravit perditum. 

Septimum quoque sigillum fuit apertum, in quan- 
tum apparuit peccatum, quam sit detestabile et culpa- 
bile, ad cujus remissionem fuit opus tanto pretio, tam 
ingenti remedio et tam difficili medicamento. Et haec 
quoad sextam partem dicta sufficiant. 

CAPUT LIX. 

Quomodo contemplativus in contemplando debet seinper 
memor esse passionis Dominicae, ne devotionis fervor 
extinguatur. 

Quoniam fervor devotionis creatur et conservatur in 
nobis per jugem Dominicae passionis memoriam, ut ait 
Seraphicus Doctor S. Bonaventura in tractatu de per- 
fectione vitae , debet semper studere contemplativus, ut 
habeat assidue ante oculos cordis sui Christum in cruce 

morientem, ut in se conservet devotionem et non extin- 
guatur. Et idcirco dicit Dominus in Exodo: Ignis in 
altari meo nunquam deficiet, quem nutriet Sacerdos 
subjiciens ligna per singulos dies. Altare Dei est cor 
tuum, in quo semper debet ardere ignis ferventis devo- 
tionis; ad ejus conservationem et augmentum apponen- 
dum est lignum crucis et jugis Dominicae passionis 
memoria habenda. Et hoc est, quod propheta Isaias 
ait: Haurietis aquas in gaudio de fontibus Salvatoris , 
id est, quicunque desiderat aquas gratiarum, aquas de- 
votionis et aquas lacrimarum, hauriat de fontibus Sal- 
vatoris, hoc est, de Christi vulneribus. Accede igitur 
affectionum pedibus ad Jesum vulneratum, ad Jesum 
spinis coronatum, ad Jesum ligno crucis confixum, et 
cum Apostolo Thoma non modo mitte manum tuam in 
latus ejus, sed totus per illud ingredere usque ad cor 
ejus, et illic per ardentissimum amorem dilecti tui 
crucifixi totus in ipsum transformatus, divini amoris 
clavis confixus, praecordialis dilectionis lancea trans- 
fixus et intima compassione vulneratus, nihil aliud quae- 
ras, nihil aliud desideres, in nulla alia re consolari 
appetas, nisi ut Christo valeas, in cruce commori, ut 
cum B. Apostolo Paulo possis exclamare : Christo con- 
fixus sum cruci . Vivo ego jam non ego , vivit vero in 
me Christus. Hoc igitur modo debes habere passionem 
Christi in memoria et contemplari, quod passio ejus 
Ignominiosissima , 

Acerbissima , 

Generalissima , % 

Diuturnissima. 

Primo considera, quam fuerit ignominiosissima pas- 
sio Christi, sponsi animae tuae, quia fuit crucifixus, 
quasi fuisset latro vel praedo; nulli enim criminosi 
in lege tali mortis genere mulctabantur, nisi pessimi 

et sceleratissimi, ut latrones et praedones. Considera 
et alteram ignominiam Christi majorem : fuit enim cru- 
cifixus in loco turpissimo et foetidissimo, scilicet in 
monte Calvariae, ubi erant multa criminosorum cadavera 
et ossa foetida, quia ille locus erat talibus criminosis 
occidendis deputatus; nam ibi decollabantur et suspen- 
debantur in patibulis homines nequam et sceleratissimi. 
Sed et considera aliud non minus dedecus, quia inter 
latrones tanquam latro, quinimo in medio eorum tan- 
quam princeps latronum crucifigitur. Unde dicit Esaias: 
Cum sceleratis reputatus est. Contemplare ulterius, 
quomodo ad augmentum dedecoris in aere ponitur et 
inter coelum et terram suspenditur, quasi indignus vivere 
vel mori in terra. 

0 indigna indignatio et injuria, ut mundi Dominum 
universus negaverit mundus : nihil a mundo mundi Do- 
mino vilius reputatum est. 

Mors igitur, filii Dei, fuit ignominiosissima: ex mortis 
qualitate, quia crucifixus: ex commonentium societate, 
quia cum iniquis deputatus: ex loci foeditate, quia in 
foetido Calvariae monte positus. 

0 bone Jesu, o benignissime Salvator, qui non 
semel tantum, sed saepissime confunderis; quanto autem 
quis in pluribus locis confunditur, tanto mundo con- 
temptibilior reputatur. O Domine, in horto apprehen- 
deris et vinciris. In domo Annae colaphizaris. In 

Garctae Meditationes. ^3 

aede Caiphae conspueris. In aula Herodis illuderis. 
Crucem sacris tibi humeris bajulans in Calvariae monte 
crucifigeris. Proh dolor, libertas captivorum, gloria ange- 
lorum, vita hominum occiditur! 0 infelicissimi Judaei, 
quam bene complestis, quod quondam spopondistis dicen- 
tes: Morte turpissima condemnemus eum . Et Bernar- 
dus dicit: Exinanivit semetipsum, formam servi acci- 
piens, ut subesset; filius erat, et servus efficitur. 
Non solummodo formam servi accepit, ut subesset, sed 
et mali servi, ut vapularet et poenam solveret, c um 
reus non esset. Et non modo servus servorum Dei, 
sed fit quoque servus servorum diaboli. Neque hoc ei 
suffecit; sed et elegit mortem omni morte ignomi- 
niosiorem. Humiliavit enim seipsum, factus obediens 
usque ad mortem omni plenam dedecore. 

Debes secundo devote attendere passionem Domini, 
quam fuerit acerba; non enim permisit Dominus, ut 
sua membra in cruce aliquid solatii reciperent eorum, 
quae anxiis cordibus doloris levamen esse solet. Neque 
illud tam reverendum tanquam divinum caput habuit, 
ubi se reclinaret, cum in cruce spiravit. 

Contemplare ulterius, quam acerba fuerit Christi 
passio ; quanto enim quis est delicatior, tanto in patiendo 
ejus dolor est acerbior. Et quia nunquam fuit tam 
delicatum corpus, sicut corpus Christi: nam ejus caro 
fuit tota virginea, id est, de Spiritu sancto concepta, 
et de Virgine nata: ideo ejus passio fuit caeterorum 
omnium passionibus acerbior. Si enim Christus in sola 
mortis memoria in anima sua prae carnis teneritudine 
adeo fuit afflictus, ut sudor sui sacratissimi corporis 


Digitized by Google 



SECUNDUM VIAM CONTEMPLATIVAM. 


195 


esset sanguineus in terram decurrens : quanto vehe- 
mentius affligeret eum poena in gustu amarissimae 
mortis et passionis? Super quo dicit B. Bernardus : 
Angustias tui corporis Domine Jesu certissime indicabat 
sudor ille sanguineus, qui orationis tempore de tua 
sanctissima carne decurrebat in terram. Quid fecisti, 
dulcissime puer, ut ita tractareris? Quid commisisti, 
o amantissime juvenis, ut ita judicareris? Ecce ego 
sum causa tui doloris, ego plaga tui occisionis. 

Adhuc vide, Frater, diligentius, quam amara mors 
Christi fuerit. Quanto quis innocentior, tanto poena 
ad tolerandum gravior; si enim Christus propter pec- 
cata sua poenam sustinuisset, aliquantulum ei tolera- 
bilior fuisset; sed ipse peccatum non fecit, neque in- 
ventus est dolus in ore ejus. Et hoc ipsum testatur 
Pilatus dicens : Ego nullam causam mortis invenio in eo. 
Ipse enim est candor lucis aeternae , et speculum sine 
macula , et imago divinae majestatis et bonitatis , sicut 
scribitur in libro Sapientiae. Considera adhuc plenius, 
quam fuerit poenalis mors sponsi tui Jesu Christi: 
quanto generalior, tanto poena acerbior; Christus autem 
sponsus tuus passus est in omni parte corporis sui, 
sic quod nullum ita parvum membrum in eo esset, 
quin poenam haberet, nullus ita modicus locus, quin 
repletus esset amaritudine: A planta pedis usque ad 
verticem non fuit in eo sanitas. Unde prae doloris 
vehementia clamavit dicens : O vos omnes qui transitis 
per viam , attendite et videte dolorem meum. Revera, 
Domine Jesu Christe, nunquam fuit dolor similis dolori 
tuo : tanta enim fuit doloris tui effusio, ut totum corpus 

tuum sanguine aspergeretur. 0 bone Jesu, o dul- 
cissime Domine, non gutta, sed unda sanguinis ita 
largiter per quinque partes corporis tui emanavit, de 
manibus tuis in crucifixione, de capite in coronatione, 
de toto corpore in flagellatione, de ipso corde in lateris 
penetratione. Neque mirum, si nec gutta sanguinis in 
te remanserit. Dic mihi, quaeso, mi dilectissime Do- 
mine, cum una sanguinis tui gutta ad totius mundi 
redemptionem sufficere potuisset, cur tantum sangui- 
nem de corpore tuo elfundi permisisti? Scio, Domine, 
et vere scio,’ quod non propter aliud fecisti, nisi ut 
ostenderes, quanto affectu me diligeres. Quid igitur 
retribuam , Domine , pro omnibus, quae retribuisti mihi ? 
Certe, Domine, quamdiu vixero, memor ero laborum 
tuorum, quos sustinuisti in praedicando, fatigationum 
in discurrendo, vigiliarum in orando, lacrimarum in 
compatiendo, dolorum, conviciorum, sputorum, colapho- 
rum , subsannationum , clavorum , vulnerum ; alioquin 
requiretur a me sanguis, qui effusus est super terram. 
Quis igitur dabit capiti meo aquam , et oculis meis fon- 
tem lacrimarum , ut possim flere die ac nocte mortem 
Domini mei Jesu Christi, quam non pro suis, sed pro 
meis peccatis sustinuit? Vulneratus enim est propter 
iniquitates nostras ; attritus est propter scelera nostra , 
sicut dicit Isaias Propheta. 

Continuatio praedictae materiae . 

Ulterius considera diligenter et attende, quia mors 
et passio Christi fuit diuturna: a prima enim die nati- 
vitatis suae usque ad ultimum diem mortis suae semper 

fuit in passionibus et doloribus, sicut ipse testatur 
per Prophetam, dicens: Pauper sum ego , et in labori- 
bus a juventute mea . Et alibi dicit: Fui flagellatus 
tota die , id est, toto tempore vitae meae. Adhuc aliter 
considera, quam morosa fuerit passio Christi, ut poena ejus 
diutius duraret, ut dolor non cito finiretur, ut mors protra- 
heretur et sic morosius cruciaretur et durius vexaretur. 

Ex his omnibus, quae dicta sunt, colligere poteris, 
quam probrosa, quam dolorosa, quam vilis, quam morosa 
fuit mors et passio dilecti tui Jesu. Et haec omnia 
sustinuit, ut ad amorem suum te accenderet, ut pro 
omnihus his toto corde, tota anima, tota mente ipsum 
diligeres. Quid enim benevolentius, quam quod Domi- 
nus propter servi salutem accipiat servi formam ? Quid 
potius informat hominem in salutem, quam exemplum tole- 
randi mortem propter justitiam et obedientiam divinam ? 
Quid vero hominem magis incitat ad diligendum Deum, 
quam tanta benignitas, quod pro nobis filius Dei altis- 
simus absque meritis, immo cum multis nostris deme- 
ritis posuerit animam suam? Hoc tantae benignitatis 
est, ut nihil clementius, nihil benignius, nihil amicabi- 
lius cogitari possit. Haec benignitas tanto ostenditur 
major, quanto pro nobis graviora et abjectiora dignatus 
est sustinere. Deus enim, qui proprio filio non peper- 
cit, sed pro nobis omnibus tradidit illum : quomodo non 
cum illo omnia nobis donavit? Ex quo invitamur ad 
ipsum amandum et amatum imitandum. Vae igitur 
illis, qui tantae benignitatis beneficiis sunt ingrati, in 
quorum animabus nullum mors Christi habet effectum. 
Unde inquit B. Bernardus: Vide caput Christi incli- 


Digitized by Google 



198 


EXERCITATORIUM SPIRITUALE 


natum ad te osculandum, manus perfossas ad largiendum, 
latus apertum ad diligendum, totius corporis extensio- 
nem ad se totum impendendum. 

Vae iterum illis, qui suis peccatis rursum Christum 
in semetipsis crucifigentes super dolorem vulnerum ejus 
dolorem adjiciunt. Sed vae tertio illis, quorum corda 
ad planctum emolliri nequeunt, neque ad benevolen- 
tiam provocari, et ad boni operis virtutem inflammare 
non valet tanti sanguinis aspersio, tanti pretii effusio, 
tantae dignationis magnitudo. Certe isti tales inimici 
crucis Christi plus Dei filium hodie ad dexteram Dei 
Patris in coelis sedentem crucifigunt, quam olim fece- 
runt, qui in crucis patibulo eum suspenderunt. Ad 
tales et de talibus Dominus conquerendo per B. Ber- 
nardum loquitur, dicens : 0 homo, vide, quid patior pro 
te, si est dolor sicut quo crucior, ad te clamo, qui pro 
te morior, vide poenas, quibus afficior, vide clavos, 
quibus confodior, et cum sit tantus dolor interior et 
exterior, planctus est gravior, cum te sic ingratum ex- 
perior. Cave tibi, cave, ne tanto ingratus existas bene- 
ficio, ne tanto pro te dato indevotus sis pretio, sed 
pone Christum crucifixum ut signaculum super cor 
tuum ; ut, sicut sigillum in cera molli imprimit figuram 
seu imaginem suam, sic imprimas tu eum cordi tuo, 
et dicas cum Propheta : Factum est cor meum tanquam 
cera liquescens . Pone eum etiam ut signaculum super 
brachium tuum , ut videlicet nunquam desinas operari, 
nunquam desinas laborare pro nomine Jesu, sed cum 
operatus omnia fueris, tunc incipe, quasi nihil feceris. 
Si autem aliquando aliquid triste, aliquid grave, aliquid 

taedii, aliquid amaritudinis acciderit, vel certe si ali- 
quid bonum desipuerit, statim recurras ad crucifixum 
Jesum pendentem in cruce: ibi intuere coronam spi- 
neam, clavos ferreos, lanceam lateris. Ibi contemplare 
vulnera Christi, vulnera pedum et vulnera manuum, 
vulnera capitis, vulnus lateris, vulnera totius corporis, 
recolens, qui sic pro te passus est, qui pro te tanta 
sustinuit, quantum te amaverit. Unde dicit S. et Sera- 
phicus Doctor Bonaventura, scribens forori suae: Crede 
mihi, quia statim tali intuitu omne triste laetum, omne 
grave leve, omne taediosum amabile, omne asperum 
dulce et suave reperies, ita ut et tu incipias exclamare 
cum B. Job et dicere: Quae prius nolebat tangere anima 
mea, nunc propter angustias passionis Christi cibi mei 
sunt et perquam dulcia et delectabilia facta sunt mihi. 
Unde legitur, quod cum quidam religionem fuisset in- 
gressus, in tantum impatiens factus est propter asperi- 
tatem ciborum et caeterarum disciplinarum religionis, 
ut religionis pondus vix portare posset; et cum ex nimia 
impatientia sic angustiatus fuisset, procidit ante imagi- 
nem crucifixi, et ibi replicare coepit multis lacrimis 
intolerabiles angustias , labores ordinis , insipiditatem 
ciborum, panis et potus, et statim ex latere imaginis 
coepit sanguis emanare; et cum ille fortiter flens suas 
angustias replicaret, respondens imago crucifixi dixit: 
Quandocunque senseris aliquam asperitatem in cibo vel 
in potu, intinge in salsamento sanguinis lateris mei. 
Et de caetero patienter toleravit asperitates religionis 
et ingenti devotione afficiebatur ad passionem Christi, 
unde et in sanctitate dies suos finivit. 

CAPUT LX. 

De resurrectione et gloriosa Domini ascensione et Spiritus 
sancti missione. 

Quoniam jam de Vita et Passione Domini locuti 
sumus, nunc breviter tractabimus de ejus Resurrectione 
et Ascensione et Spiritus sancti missione. 

Cogita igitur primitus, quomodo, Domino de cruce 
deposito et tumulato, anima ejus beatissima ad infer- 
num descendit, scilicet ad locum, ubi sancti Patres 
commorabantur, qui dicitur Limbus sanctorum Patrum. 

Considera igitur, quid ibi egit, et de gaudio sancto- 
rum Patrum, videntium, se esse in tanta gloria propter 
praesentiam Domini sui, et de tristitia daemonum, quam 
habuerunt videntes, sic se vinci et expoliari, et illas 
Sanctas animas de eorum potestate liberari. Attende, 
quomodo tertia die resurrexit Triumphator mortis, per 
hoc ostendens, nos quoque in carne esse resuscitandos. 
Si igitur Christo passo fuisti compassus, nunc congaude 
resurgenti. Considera, quomodo resurgente Domino 
custodes in terram prae timore cadentes facti sunt velut 
mortui. Intuere praeterea Angelos super sepulchrum 
sedentes, et credibile est, quod multitudo Angelorum 
erat circa sepulchrum. Et cogita visitationem mulie- 
runj, Mariae scilicet Magdalenae et aliarum duarum, 
et quomodo non invenientes Dominum in sepulchro 
prae amoris vehementia cogebantur, ad illud frequenter 
recurrere. 

Meditare diversas Christi apparitiones : Primo appa- 
ruit suae dulcissimae Matri, deinde Mariae Magdalenae, 
aliis duabus Mariis et discipulis; et quantum gavisae 
fuerunt in ejus visione et in dulcibus cum eo colloquiis. 
Pensa rursum, quare Christus voluit apparere in Gali- 
laea revera non nisi, ut tu transmigrares de vitiis ad 
virtutes, Galilaea namque interpretatur transmigratio. 
Itaque transmigrantibus nobis a vitiis ad virtutes, ani- 
mae simul cum corporibus transmigrabunt ad regna 
coelestia , ubi videbimus Christum post generalem 
resurrectionem. 

Contemplare adhuc, quomodo post quadraginta die- 
rum decursum, egressis Domina nostra et discipulis a 
Bethania in monte Olivarum, apparuit illis Dominus 
SS. Patrum et Angelorum innumerabili multitudine 
associatus, et confortans Dominam et caeteros, coepit 
sursum ferri propria virtute paulatim ascendens illarum 
sanctarum animarum copiosissimo coetu et Angelorum 
agminibus stipatus. Ruminare illam tantam tamque 
mirabilem processionem, in qua Angelis praecedentibus 
SS. Patres Dominum circumsepiebant, et omnes simul 
cum ineffabilibus triumpho canticis et tripudio ingressi 
sunt illam coelestem Hierusalem, et fuit tunc celebra- 
tum tam solemne festum, quantum usque ad mundi 
consummationem non celebrabitur. Cogita de tristitia 
Apostolorum et de descensu Angelorum eos consolantium. 
Disce et tu ascendere cum Christo per vias et exer- 
citia praemissa, ante omnia te vitiis exuens, quia cum 
Christo nullum vitium ascendit, ut dicit B. Augustinus. 

Ulterius considera, quomodo post Domini ascensionem 

moratur Domina cum discipulis in coenaculo, hoc est, 
in monte Sion, ubi cum discipulis Dominus coenavit, 
vacantes jejuniis et orationibus aliisque spiritualibus 
exercitiis, expectantes adventum Spiritus sancti, ut eis 
Dominus ante promiserat. Itaque decem post Domini- 
cam ascensionem peractis diebus, orantibus, simul ut 
dictum est Domina nostra cum Apostolis, dominica die, 
hora tertia, canentibus illum Prophetae versiculum: 
Emitte Spiritum tuum et creabuntur , et renovabis faciem 
terrae , descendit super eos repente Spiritus sanctus, 
per quem continuo fuerunt illuminati, confortati et in 
perfecta charitate fundati. Contemplare nunc, quomodo 
in linguis igneis cum vehementi sonitu cecidit super eos. 
Considera dona et effectus Spiritus sancti; cum enim 
fores domus, ubi erant congregati, clausae essent pro- 
pter metum Judaeorum, domum egressi omni spreto 
timore, coeperunt praedicare multitudini gentium copio- 
sae, qui propter vehementiam sonitus illuc concurrerant, 
et quomodo B. Petrus ex eis tria fere millia ad fidem 
convertit. 

Haec et alia poteris circa istud ingens mysterium 
contemplari, quae ob vitandam prolixitatem omittenda 
censuimus. Quantum ad materiam igitur contempla- 
tionis, haec cum his, quae de vita et passione Domini 
superius diximus, sufficere credimus. 

CAPUT LXL 

Quod ad arcem contemplationis pertingere cupientibus summe 
necessaria est fortis perseverantia. 

Qui absque forti perseverantia ad culmen contem- 
plationis se posse pervenire existimat vel ad perfectum 
ardorem divini amoris , similis est montem altum ascen- 
denti et propter aliquam difficultatem vel impedimen- 
tum ei occurrens mox descendenti. Comparatur rursum 
in lignis viridibus et putridis accendere conanti, qui, 
cum mox non accenditur, et non videt nisi fumum, vel 
adeo modicam flammam, quod facile extingui potest, 
ira commotus destruit, quod construxerat, et hinc inde 
dispergit. 

Comparatur etiam tritici, quod seminavit, maturita- 
tem expectare patienter non valenti, neque arborem, 
in quam plantavit, ut mittat radices in terram, propter 
moram, periculum et difficultatem, quae videt. 

Similis est quoque simiae viridem nucem comedere 
cupienti, quae, mox ut corticis sentit amaritudinem, non 
perseverat in comedendo, sed projicit ; et ideo ad nuclei 
dulcedinem non pertingit. 

Assimilatur ulterius iste militi pigro, qui, antequam 
civitas obsessa plene debelletur, taedio victus et labore, 
discedit. 

Vides ergo, Frater, quomodo sic faciens arcem non 
attingit contemplationis: sicut enim non perseverans 
neque ignem, neque triticum, 'neque arborem, neque 

nuclei gustum poterit obtinere, neque plene civitatem 
poterit debellare, referendo ista ad praemissa , ita nemo 
ad contemplationis perfectionem absque forti perseve- 
rantia poterit ascendere. 

CAPUT LXII. 

De multis, quae impediunt, ne contemplativus ad culmen 
ascendat contemplationis. 

Stemus adhuc modicum in uno praedictorum exem- 
plorum, et attendamus illum, qui ad verticem alicujus 
montis cupit ascendere. Iste enim talis saepe ascendit 
sine reditu ad montis ima, et si pausare contigerit, non 
redit ad pedem montis, sed a loco, ubi pausavit, coe- 
ptum prosequitur ascensum. 

Pariformiter, qui contemplationis perfectionem adipi- 
sci desiderat, non debet retrocedere, si contigerit pau- 
sare, immo neque debet pausare, quia non progredi 
retrogredi est. Hujus ergo defectu perseverantiae tam 
rari inveniuntur, qui perfectionem obtineant contempla- 
tionis. Cum enim quidam modicum ascenderint, si quid 
poenae vel laboris sentiunt, statim pausant et retrocedunt. 

Sunt et alii, qui in ascendendo neque ordinem habent 
neque modum : mox enim unico saltu volunt ad montis 
summitatem pervenire, non inchoantes ab infimis, ut 
transeant per medium. Infima autem montis sunt con- 
sideratio propriorum peccatorum et defectuum. 

Sunt adhuc alii, qui, gravia in humeris suis onera 
habentes, credunt, se sic onustos ascendere posse: ista 
onera sunt occupationes circa mundana, et fortis circa 

ea cogitatio, quae animam plurimum aggravat, eam ad 
terrena redire semper compellens. Et si quando se 
levari contigerit, statim compellitur descendere. 

Rursum sunt quidam alii, qui propter quasdam ante 
eos volantes muscas, inchoatum ascensum deserentes 
discedunt, et progredi renuunt. Muscae circum volan- 
tes sunt vanae cogitationes, ob quas anima coeptum 
Iter nullatenus debet deserere, sed eas manu cujusdam 
sanctae indignationis procul abigere. 

Adhuc sunt, qui praedictas muscas conantur inse- 
qui instar puerorum papiliones insequentium. 

Ulterius sunt, qui ad latratum canum infernalium 
mox terrentur, id est, statim ut aliquam turpem tenta- 
tionem sentiunt, quod coeperant prorsus territi iter 
dimittunt, vel cum ea certamen assumunt, conantes eam 
a se propellere, quod tamen fieri non potest, sed citius 
vincitur, si de ea non curatur, inchoatum iter conti- 
nuando instar peregrini, qui ad quemlibet latratum 
canum non sistit pedem, sed concito gressu tanquam 
non curando iter continuat, et sic silent; quanto enim 
plus persisteret ad se defendendum, vel ad eos compe- 
scendum , tanto amplius latrarent , et sic iter suum 
impediret. 

Praeterea sunt alii, qui non extendunt manum dex- 
teram ad eum, qui in altum eos potest sublevare, imo 
potius retrahunt appodiantes et confidentes in multi- 
tudine divitiarum et virium suarum, et ideo non est 
mirum, si hi cito labuntur ad ima. Unde debet con- 
templativus semper extendere manum suam ad auxilium 
divinae gratiae, in propriis viribus omnino non confidens, 

neque illuc, quo tendit, per seipsum praesumens posse 
pervenire. 

Sunt et alii, qui stativn putant, se esse in summo, 
cum tamen vere sint ad pedem montis, et ideo ascen- 
dere renuunt, propter quod semper retrocedunt. 

Alii quoque sunt, qui usque ad summitatem ascen- 
dunt, qui tamen continuo efficiuntur inanis gloriae capidi : 
videntur enim sibi iter suum bene peregisse, et suam 
dietam viriliter consummasse, et non curant diligentiam 
adhibere, qualiter ibi perdurent, unde et statim rela- 
buntur ad ima et non ascendunt ita velociter sicut 
vellent. Et forte eis Deus nunquam auxilium praesta- 
bit, ut illuc, unde ceciderunt, reascendant, hoc exigente 
eorum superbia, ingratitudine et abusu cognitionis habi- 
tae, quod est horribile, et causa nunquam praesumendi, 
imo se tenendi in profunda humilitate, cum scilicet 
videt homo, quod ille, qui Deo fuerat tam proximus 
atque familiaris in collocutione sua, et sicut avicula, 
quae construxerat sibi nidum intra coelum, postea deji- 
ceretur usque ad infernum sine revocatione. 

Deinceps sunt alii, qui, cum se in monte isto modi- 
cum aliis altius viderint, caeteros aspernantur, et de- 
rident infra illos existentes, qui, ut labantur, juste dese- 
runtur a Deo, quatenus cadentes, quam modicum a semet- 
ipsis valeant, agnoscant. 

Sunt qui istum montem non nisi curiositate con- 
scendere volunt, et ut dicere valeant, etiam fuimus 
ibidem, aut revera, ut aliqua secreta inquirant, aut 
propter solam suam recreationem et delectationem, aut 
propter loci eminentis amoenitatem: non autem, ut 

melius Deo placeant, proximiusque ei serviant, hone- 
stius, amplius et magis meritorie: et isti cito amittunt 
Dei auxilium atque ejus gratiam, aut certe nimis dure, 
turpiter atque miserabiliter reperiunt se deceptos ; putant 
enim, se esse in monte Dei, cum sint in monte diaboli. 

Postremo est aliquos invenire, plusquam dictat ratio, 
festinantes, et suum nitentes praeire ductorem aut velo- 
cius, quam vult ille, properantes, quod magna est fatui- 
tas : ductor iste , sicut dictum est, gratia Dei est. Qui 
ergo non potest aut non dignatur exspectare spatium 
temporis secundum motus istius gratiae, jure eam per- 
dit, et alia vice pro libito suo eam tam cito non reperiet. 

Sunt e regione quidam, qui ad hanc recipiendam gra- 
tiam non sunt parati, cum ab ea vocantur et moventur, 
imo potius refutant, aut aliis negotiis se tradunt, vel 
certe verbo vel facto dicunt gratiae, ut adhuc modicum 
eos expectet, et sic ipsa depulsa mox recedit. Oportet 
ergo nos vigilare semper super custodia cordis nostri 
ad recipiendum visitationem divinae gratiae, et moveri 
secundum ipsius instinctum, neque velocius neque tar- 
dius, omni tempore cum profunda humilitate indignos 
nos judicando, etiam ad montis hujus latus jacere, quanto 
magis ad ejus apicem ascendere: quanto enim profun- 
dius in corde suo se quis humiliaverit, tanto trahetur 
altius. Quemadmodum rex praepotens, volens honorare 
militem suum, tanto eum collocat superius, scilicet ut 
sedeat cum principibus, quanto eum ad hoc plus cernit 
renitentem et contradicentem; et quanto ipse se pro- 
fundius humiliat et indignum reputat, tanto rex instan- 
tius trahit et ascendere compellit. Super omnia enim, 

displicet Deo praesumptio, neque placet ei modus volen- 
tium ad eum effrenate et sine timore, quasi ad suum 
socium et sibi similem, accedere, sed semper debet 
custodiri sancta et laudabilis verecundia, tremor, pavor 
et timor cum confidentia suae benignitatis; sine con- 
fidentia enim talis timor nimis esset culpabilis et im- 
pedimentum ascendendi ad montem contemplationis; 
esset enim talis timor immoderatus. 

CAPUT LXIII. 

De quibusdam aliis impedimentis contemplationis. 

Dicamus adhuc de quibusdam aliis obstaculis et 
impedimentis contemplationis. Sunt igitur quidam, 
qui asinum suum, hoc est corpus proprium, nimis vexant, 
ita quod anima eo uti non potest. 

Alii autem nimis sunt repleti atque onusti, infirmi 
et dormientes, sive pigri: nimis enim demorati sunt in 
infirmaria carnalitatis per excessivam commestionem et 
potationem aut vaniloquium. Tales autem sunt quasi 
contracti, resoluti, paralytici et dormitantes, ideoque 
oportet ipsos curari, scilicet ab infimis incipiendo per 
humilem poenitentiam. 

Sed et quidam sunt, qui ascendendo vehementem 
patiuntur famem aliquando spiritualem verbi divini, et 
cupiunt post hoc illud audire vel legere. Unde fit, ut 
in lectione nimis se detineant, recipientes ibi amplio- 
rem, quam recta ratio dictat, refectionem : unde et velo- 
citatis sui ascensus, a qua inceperunt, obliti, non ascen- 
dunt secundum quod coeperant. Verum est tamen, 

talem refectionem interdum esse proficuam et necessa- 
riam, et praesertim in principio, quando sobrie sumitur. 
Semper igitur debet homo considerare suum ascensum 
in legendo, ut plus quaerat devotionem quam in- 
structionem. 

Rursum reperiuntur alii recalcitrantes atque saltan- 
tes contra stimulum ipsos perurgentem ad ascendendum, 
hoc est, qui nimium fugiunt tribulationes. 

Praeterea sunt alii, qui non adhuc sufficienter in- 
structi de itinere quaerendo seu interrogando a scien- 
tibus, vel de habendo desuper consilium non curant; 
sed abundantes in sensu proprio confidunt in seipsis, 
seipsos docere volentes, et ideo saepe aberrant et 
deficiunt. 

Ulterius sunt alii diligenter per studium fervens 
viam quaerentes, ut de hac sciant loqui et alios docere, 
licet ibi ipsi non fuerint, loquuntur autem, quia sic 
audierunt ab aliis, nec nituntur, aliquando per viam 
quam docent ascendere, et ideo nimirum, si tales in imis 
maneant semper, non enim itur per eam per sola verba, 
sed oportet pedes ad opus mittere. Et isti assimilan- 
tur illis, qui in praeliis exhortantur et instruunt alios 
fortiter certare , sed ipsi neque arma tangere volunt : 
vel sicut illi, qui aliis demonstrant vias, per quas ipsi 
ob suam imbecillitatem vel pusillanimitatem non pos- 
sunt ambulare. 

Sunt adhuc alii, qui, postquam unam viam arripue- 
runt, continuo declinant ad aliam, et hoc propter eorum 
inconstantiam, aut quia putant leviorem aut delectabi- 
liorem se inventuros, unde parum vel nihil proficiunt, 

sicut canes cervos insequentes nullum venantur, si modo 
post unum, modo post alium currant, sed oportet, ut 
vestigia primi insequantur, et circa aliquem alium non 
occupentur, ut canes in arte venandi bene instructi 
agere consueverunt. 

Alii vero, seipsos et hujus viae pericula non atten- 
dentes, imprudenter et incaute pedes ponunt, et ideo 
a summis ad ima ruinas patiuntur. 

Alii autem, cum ascendunt, retro aspiciunt vel in- 
ferius, et cum aliquis eos ad descendendum invitat, 
mox totum derelinquunt; qui t$nto efficiuntur inhabiles, 
quanto diutius inferius detinentur, et inde difficilius et 
gravius reascendunt , quia mundana conversatio in 
loquendo, vel aliquid aliud mundanum exercendo, non 
modicum impedit vel retardat, et in talibus cor suum 
figens, et non velociter resiliens, et citius discedens, 
ut contineret ascensum suum, magnum sibi parat impedi- 
mentum, ideoque non oportet in istis metam facere, 
nisi quantum necessitas deposcit, et cum corpus fuerit 
inferius, saltem corda sint sursum, quod tamen his, 
qui non sunt experti, difficile est, quia neque anchoram 
cordis fixam habent in monte, eo quod desunt eis chor- 
dae bonae consuetudinis, quibus alligari habet cor. 

Sunt praeterea, qui cum ascenderint, nunquam putant 
se inde recessuros, sed illic persistere tanquam jure 
haereditario; sed in suo casu deorsum fragilitatem pro- 
priam cognoscunt, et tribulantur atque discunt, quod 
divina gratia illic eos collocavit et tenuit, quamdin 
sibi placuit, et si in alto eos contigerit esse, per humi- 
litatem semper timent se casuros, cum autem se in- 

ferius esse vident, hoc aequo animo portantes sperent, 
se per divinam misericordiam iterum ascensuros; opor- 
tet enim, ut homo non solum immobiliter et constanter 
se habeat in adversitate corporali, sed etiam in spiri- 
tuali, et multo amplius, scilicet in tentationibus duris- 
que mentis afflictionibus, qui sunt absque consolatione 
aliqua earum, quas habere consueverat vel desiderat 

Postremo sunt aliqui, qui ascendendo nimias et 
excessivas faciunt expensas, puta per lacrimas et cor- 
poris assiduas afflictiones, ita ut ea, ad quae tenentur, 
nequeant explere: et ideo misericors Dominus miseri- 
corditer se frabet cum istis, interdum permittens eos 
decidere et labi inferius, ut ea, quae sunt necessaria, 
peragere non valeant. 

Ista sunt, quae impediunt ascensum ad montem con- 
templationis. Alia sunt innumerabilia impedimenta, sed 
tamen ad praedicta reduci possunt, ad quae superanda 
et vitanda necessaria est fortis perseverantia cum gra- 
dibus supradictis, scilicet humili patientia locoque secreto 
et silentio. 


CAPUT LXIY. 

Quomodo quidam deficiunt in forti perseverantia et ideo 
modicum in contemplatione proficiunt. 

Plures sunt non bene cauti circa perseverantiae for- 
titudinem et circa contemplationis fructum, et ideo ad 
ejus perfectionem non possunt pertingere: non enim 
curant orationi vacare vel meditationi, nisi se ad ista 
persenserint devotione affectos et in eis gustaverint 

14 * 

Digitized by Google 



212 


EXERCITATORIUM SPIRITUALE 


aliquam spiritualem dulcedinem; videtur enim oratio 
vel meditatio eis nihil prodesse, si devotionis affectum 
non senserint. Sed isti similes sunt illi, qui nimio fri- 
gore cruciatur, et non vult ad ignem accedere, nisi 
prius calescat; aut illi, qui fame vexatur, et renuit 
cibum quaerere, nisi prius fuerit saturatus. Cur enim 
quis se tradit orationi seu meditationi, nisi ut igne divini 
amoris calefiat, vel ut donis seu Dei gratia saturetur? 
Errant autem vel deficiunt isti in hoc, quia se putant 
tempus perdere, si orantes vel meditantes mox devotio- 
nis imbre non irrigantur. Ad quod dicit Gerson, quod, 
si ipsi nituntur et laborant, quantum in se est, habere 
devotionem, et assidue contra suas cogitationes certamen 
gerunt, quia eis multum displicent, eo quod habere eos 
pacem non permittunt, hi saepe majus reportant meri- 
tum, quam si eis statim sine tali conflictu devotio ad- 
veniret. Ratio est, quia militant et serviunt Deo pro- 
priis sumptibus et cum majori poena atque labore. 
Verum est tamen, quod volens seipsum exercere opor- 
tet, ut habeat ad hoc magnum temporis spatium, rejecto 
a se omni onere occupationum tam ad se quam ad alios 
pertinentium, seque ad permanendum per duas vel tres 
horas in uno loco fixum cogat, sive consolatio sequatur 
sive non, ad quam tamen habendam assidue laborare 
debet, cumque se nimio taedio affectum senserit; sibiipsi 
dicat, quod adhuc expectet per mediam horam vel in- 
tegram faciendo poenitentiam suam, expectans divinae 
gratiae largitatem, post horam vero elapsam adhuc se 
commoneat ad persistendum alia hora. Et saepe in 
dimidiae horae parte extrema talis in sua contemplatione 

amplias proficiet, quam alius decem diebus aut certe 
in uno mense. Et si a casu in suo regressu reperit 
se quasi refutatum, sic scilicet, quod eleemosyna ei 
denegetur, puta quod non consequatur gratiam devo- 
tionis: oportet, ut humiliter se convertat ad Dominum 
confitendo se indignum tanta gratia et quod potius mere- 
tur flagellari et affligi, quam hujusmodi consolationibus 
perfrui, et dicat: 

0 Domine, Deus totius consolationis, laus et gloria 
tibi sint semper, mihi autem, ut dignum est et justum, 
confusio, nisi oppositum mihi proveniat de tua mi- 
sericordia. 

Per talem modum vincet Deum, faciens ei sacri- 
ficium de cordis sui duritia. Et certe Deus non obli- 
viscetur misereri ejus, suam ei conferens misericordiam, 
cum cognoverit horam secundum suum beneplacitum 
opportunam. Neque debet quis in lacrimis et devo- 
tione ad suam consolationem hujusmodi consolationes 
vehementer affectare; sed ut per eas ardentiori amore 
Deo adhaereat. Si igitur magis placet ei, quod pro 
tunc ei famulemur sine hujusmodi consolationibus, illud 
idem debet nobis placere et debemus dicere: 

0 Domine, Deus meus omnipotens, optime per te 
mecum agitur; si praemium meum a te reservetur mihi 
in alia vita, hoc unum suppliciter oro, ut mihi ita non 
irascaris, quod tuam amittam gratiam, de caetero fiat 
voluntas tua. 

Si vero quisquam nostrum optatam devotionem fue- 
rit assecutus, solicitus sit, ut omnipotenti Deo gratias 
referat, orans instantius, ut opus plantationis suae in 

eo coeptum augmentet et confirmet, ita quod tale quid 
hic non conferat ei ut praemium, sed in futurum reser- 
vet ei praebendam integram. 

CAPUT LXV. 

Qualis sit cognitio, quam contemplativus hic habet de Deo. 

Sufficere debet viro contemplativo, quod clare se 
sperat videre Deum in patria; in praesenti autem exi- 
lio sufficiat ei credere, eum esse suum Creatorem, Re- 
demptorem, Gubernatorem et Remuneratorem, et sic 
de aliis dignitatibus, de quibus per fidem certi sumus, 
nec appetat hic videre clare divinam naturam. 

Quocirca advertere debet contemplativus, quod secun- 
dum divinum Dionysium, quantumcunque contempletur 
alte Deum, et videatur sibi aliqua nova intueri, si tale 
quid quod cernit, quomodocumque videtur esse simile 
alicui rei hujus mundi, procul dubio credat, se non 
clara visione videre Deum; et idem judicium est de 
angelis. Deus namque non est mole magnus, nec ali- 
quo colore affectus, puta albo, nigro, rufo, flavo, aut 
caeruleo, neque angelus. Verum est tamen, quod bene 
Cognoscitur Deus hic per alium modum verbis vel scri- 
ptis inexplicabilem : nisi quod illi Deum sic cognoscen- 
tes sciunt quod vident: sentientes in anima sua quasi 
quendam dulcorem , repletionem , saporem , seu roelo- 
diam , quae sentimenta nullatenus explicare valent. 
Quippe quemadmodum intra nos aliquando sentimus 
bene ipsum amorem vel gaudium quo afficimur, tamen 
non possumus dicere, quod sint rotunda aut quadrata 

seu alba vel nigra vel alicujus alterius coloris, eo quod 
non sunt corporea: ita nemo posset hujusmodi spiri- 
tualia sentimenta alteri exponere, si ea ipse non prae- 
gustasset. 

Non tamen dico, quod non posset de Deo etiam hic 
concipi, quid sit quantum ad assumptam humanitatem, 
quia bene possumus imaginari, quare nostram assumpse- 
rit naturam. Et sic, quod de Deo praediximus, intel- 
ligendum est quantum ad divinam naturam. 

Et si anima esset multum assuefacta in assidua 
contemplatione per fortem et jugem meditationem, facile 
elevaretur supra se et inveniret ibi pulchras contem- 
plationes sine numero, et esset ei quasi quidam portus 
et refugium contra universas tribulationes et fluctua- 
tiones et amaritudines hujus maris tam spatiosi, id est, 
hujus mundi. 


CAPUT LXVI. 

Quomodo tribus modis Deus per gratiam habitat in anima. 

In superioribus simpliciter locuti sumus de mate- 
riis contemplationis, alios subtiliores contemplandi modos 
peritioribus et magis eruditis relinquentes, et ideo de 
hoc nos expedientes: nunc postremo exponemus, quo- 
modo trifariam habitat Deus in anima per gratiam. 

Primo: per justificationem, absque hoc quod ipsa 
anima habeat de hoc aliquod sentimentum. Et quamvis 
non habeat sentimentum de hoc, est tamen Deo accepta. 

Secundo: per aliquam spiritualem consolationem seu 
sentimentum, sicut hi, qui in sua contemplatione reci- 

piunt aut sentiunt varios spiritualium gaudiorum seu 
consolationum modos. Nam interdum videtur sibi, quod 
resolvuntur in quandam spiritualem dulcedinem , ita 
quod omnia, quae vident et cogitant, judicant esse plena 
ineffabili dulcedine. Nonnunquam habent quandam 
securitatem humilitate plenam, qua mediante ipsi sibi- 
ipsis vilescunt, recipientes duntaxat consolationem in 
his, quae sunt secundum Deum et placent Deo. Nam 
quotiescunque quis placet sibiipsi et de seipso gaudet, 
vere sciat, se vere humilitatis esse expertem, et consola- 
tiones, quae exinde oriuntur, non esse a Deo. Vera 
humilitas semper conjungitur consolationibus bonis et 
divinis, et facit, ut homo cognoscat suam vilitatem et 
suos defectus, et ideo ipse sibi vilescit, et in oculis 
cordis sui abominabilis videtur, in seipso plus compre- 
hendens quam totus mundus, et censet, Deum tantae 
esse excellentiae, tantaeque majestatis, ut totum snum 
residuum videatur ei quasi nihil esse omnino, nisi in- 
quantum in talibus rebus Deum speculamur. Aliquando 
anima sentit intra seipsain quandam spiritualem ebrie- 
tatem, eam in divinas laudes et ad sancta devota suspi- 
ria commoventem, ita ut interius non se valeat continere, 
quin exterius per aliqua signa pandat. Nonnunquam 
videtur ei, quod omnia sunt plena claritate divina, et 
quod universa glorificant Deum. 

Tertio habitat Deus in anima per quandam unionem, 
sicut in beatissimo Apostolo Paulo et in aliis excellen- 
tissimis contemplativis, de quo loqui me indignum reputo, 
illud magnis Doctoribus relinquens : nostrae ruditati suf- 
ficiant, quae dicta sunt. 

CAPUT LXVH. 

Quod omnes tenentur se extendere ad perfectionem sub poena 
damni praesentis et futuri, et praecipue Religiosi. 

Vox multorum est: sufficit mihi vita communis; si 
cum infimis salvari potero, satis est; nolo merita Apo- 
stolorum; nolo per summa volare; contentus sum, in- 
cedere per planiora. Sed viderint hi, quod jam imper- 
fectio est, nolle esse perfectum, ut dicit Gerson in sua 
mystica theologia : in via enim Dei non progredi retro - 
gredi est . Damnatur insuper servus piger, qui talen- 
tum servare contentus illud in fenus non tradidit. 
Faciamus hoc perspicuum in exemplo familiari. Habet 
aliquis praepotens et nobilis paterfamilias plures filios, 
quemlibet aptissimum ad ampliandum rem familiarem 
industria sua; unus illorum aliis laborantibus sedet in 
domo piger et iners, nihil curans, dum modo nihil sor- 
dide vivat; nihil altum, nihil praeclarum vel dignum 
ingenio suo aut paterna nobilitate recogitet; dicit, suf- 
ficere sibi bona jam habita et qualicunque vita uti: 
evocat autem pater eum ad actus sublimiores et arduos, 
monet, stimulat: si hic filius non obaudit, neque ob- 
edit : liquet, quia odiosus erit patri. Sic similiter poni- 
tur apud patrem coelestem his, quos trahit ad charis- 
mata meliora et ad actus diviniores, dum torpescunt 
haerentes infimis, neque ad perfectionem semetipsos 
extendentes. Quod tamen intelligendum est de illis, 
qui nullo statu vel officio humiliori sic alligati tenen- 
tur, quod absque praecepti transgressione nequeant ad 

altiora conscendere. Et his sufficit ; altissimum reputari 
debet in eis, quod propter divinae jussionis obedien- 
tiam in illo statu tenentur astricti, quamvis ad perfectio- 
nem non se extendant contemplationis. 

Animadvertendum denique est, quod, et si Maria 
honorabiliter cum Martha poterat hospiti Christo mini- 
strare, collaudavit eam nihilominus Christus, quod uni 
intenta optimam partem elegerit. Itaque maledictus, 
qui partem suam, si aliter liceret facere, facit de- 
teriorem. 

Ex praemissis liquido apparet, quod, cum vita con- 
templativa, sicut ostendunt Theologi, sit perfectior quam 
activa, quilibet ad contemplationem idoneus, non prae- 
alligatus actioni obedientiae necessitate, potest ad illam | 
libenter se tradere, dimissis operibus vitae activae. 
Unde dicit Augustinus: Otium sanctum quaerit chari- 
tas, negotium solicitudinis suscipit necessitas charita- 
tis, quam sarcinam si nullus imponit, contemplationi 
vacandum est, quasi dicat: quod si negotium, id est, 
actionem charitatis, nemo imponit, scilicet Superioris 
jussione vel evidenti necessitate, debemus contempla- 
tioni vacare. Neque opponat quis facultatem, quam 
haberet in vita activa proficiendi, et condemnationem 
suam, si talentum abscinderit, in quo posset negotiari 
praedicando, vel pauperibus ministrando, quoniam abunde 
proficit ecclesiae contemplativus, obsequens Deo corde 
vel intellectu, ubi alii de manibus, ore vel pedibus 
subserviunt. Qua de re multi sunt, apud quos dam- 
nabilis judicanda est omissio contemplationis inquiren- 
dae , quemadmodum hi , qui sunt positi in schola reli- 

gionis, quae est schola devotionis, orationis et fletuum. 
Quales insuper convenit esse Ecclesiasticos, qui labores 
populorum in otio possident, ut custodiant justificatio- 
nes Domini, et legem ejus exquirant: quales demum 
plures inveniuntur tam viri quam feminae de saeculo, qui- 
bus sufficiens otium, instructio et ingenium suppetunt, 
ut se totos in Deum convertant et rapiant. Saltem 
habeant fidem, spem et charitatem; non enim requiri- 
tur major instructio ad hoc, ut secundum totum suum 
affectum valeant in Deum ferri, 

CAPUT Lxvm. 

Quomodo in certis casibus debet vir contemplativus de alto 
contemplationis descendere, et ad tempus sua spiritua- 
lia exercitia interrumpere. 

Duobus modis debet contemplativus sua praeter- 
mittere contemplandi exercitia, et descendere de monte 
contemplationis, scilicet ad seipsum et ad proximum. 
Ad seipsum debet tripliciter descendere contemplator. 

Primo , cum quis in altiori gradu constitutus des- 
cendit interdum, ut se perfectius in inferiori gradu 
exerceat, ne semper supra ascendens negligens amittat, 
quod inferius jam acquisierat. Neque enim quis in 
supradictis exercitiis ad anteriora sic se debet exten- 
dere, ut non sit ei opus penitus ad posteriora respicere: 
sed ita debet in anteriora tendere, et de virtute in 
virtutem procedere, ut nequaquam ncgligat gradus, ad 
quos devenit, vel per quem ascendit, sed summopere 
studeat eos custodire: v. g. Per timorem primo fuisti 

compunctus de peccatis, per timorem et meditationem 
mortis et judicii et poenarum infernalium, et alia multa 
bona egisti in via purgativa. Deinde venisti ad spem 
per considerationem divinorum beneficiorum in via illu- 
minativa. Demum ad unionem cum Deo per seraphi- 
cum et ardentem amorem in via unitiva. Nunquid 
frater, quia ascendisti ad talem unionem, debes timo- 
rem et meditationes mortis et judicii prorsus deserere? 
Absit. Immo interdum debes descendere ad attente con- 
siderandum mundi hujus vanitatem, vitae tuae brevi- 
tatem, infernalium poenarum acerbitatem, ut timeas 
deorsum descendere, et tali timore allidaris ad coele- 
stia, et quasi quodam stimulo compellaris ascendere; 
et sic semper in tuis exercitiis per spem et charitatem 
ascendas, ut ad timorem descendas, donec in te chari- 
tas perficiatur, qua foras timor mittatur: et ne forte 
decidas in praesumptionem et securitatem, et torpescas. 
Et per hunc modum viri sancti ascendunt usque ad 
coelos, scilicet per spei et charitatis affectum et desi- 
derium, et descendunt usque ad abyssos per poenarum 
inferni diligentem considerationem. 

Secundo modo debes ad teipsum descendere, scili- 
cet ad exterioris hominis in moribus et gestibus debi- 
tam compositionem et ordinationem, ut interior devotio 
et sanctitas tua in exterioribus elucescat; sic enim 
mores exteriores regere et nosmetipsos circumspicere 
debemus, quatenus cunctis imitabiles et amabiles nos- 
ipsos exhibeamus. Hoc autem optime explebimus, si 
tria in exterioribus moribus observare studuerimus. 
Primo , ut mores nostri sint maturi. Secundo , ut sint 

humiles. Tertio , ut sint benigni. Maturitas namque 
nos aliis exemplares reddit: humilitas nos custodit: 
benignitas universis amabiles facit. 

Tertio modo debemus descendere ad nosipsos, scili- 
cet ad faciendum aliquod corporale seu manuale opus. 
Ita enim debemus spiritualia exercitia ordinare, ut quo- 
tidie in opere manuum suis et certis temporibus nos- 
ipsos exerceamus, et suis rursum temporibus in spiri- 
tualibus exercitiis proficiamus: quamvis manibus ope- 
rantes illis vacare possimus orando, meditando, et ad 
timorem et alias spirituales et virtuosas affectiones nos- 
metipsos excitando. Hoc sancti Patres nostri pro regula 
habuerunt : ut quanto fidelius ad opus manuum se con- 
ferrent, tanto ad altiorem puritatis et. charitatis gradum 
sperarent se perventuros. Itaque homines fragiles cum 
simus, non putemus nos esse Angelos, qui semper utun- 
tur cibo spirituali, quem nos ignoramus, et velimus 
semper spiritualibus vacare exercitiis, sed certis tem- 
poribus nosipsos operi manuum aptemus multiplici 
ratione. 

Prima est, ne taedio victi, omnino spiritualia exer- 
citia relinquamus. Neque reputemus nos sanctiores et 
spiritualiores, quam fuit ille magnus Antonius, qui, 
xiisi talem exercitii spiritualis et operis manualis vicis- 
situdinem ab Angelo didicisset, taedio victus, ad sae- 
culum rediisset. Ideo vult Cassianus, quod, qui non 
est contentus, quotidie aliquid manibus operari, non 
potest in cella finaliter perseverare. 

Secunda est: quamvis enim ad modicum illa manua- 
lia opera a contemplatione nos retrahant, postea tamen 

valentiores et ardentiores ad eam nos reddunt ; non enim 
possumus cum concupiscentiis ascendere, immo illae ascen- 
sum impediunt, et ideo has concupiscentias oportet nos 
vincere, et praecipue opere manuali; in desiderio est 
enim omnis otiosus. Sic ergo saepe opus manuum de- 
servit spiritualibus exercitiis, in quantum impedimenta 
removet ascendendi per contemplationem. 

Tertia ratio est: cor enim nostram est valde in- 
stabile, et hinc inde velut navicula in fluctibus maris 
fluctuans quatitur variis meditationibus et affectionibus. 
Igitur, ut dicit Cassianus, cor tuum velut quadam an- 
cora te decet figere pondere, scilicet et occupatione 
alicujus operis manualis. 

Quarta est, quoniam plures aditus tentandi inimi- 
cus in nobis reperit otiosis quam occupatis; siquidem 
occupatus uno daemone tentatur, otiosus vero innume- 
ris daemonibus devastatur. Propter has rationes et 
plures alias, quas ob vitandam prolixitatem omittere 
volui, sancti Patres, et praecipue in Aegypto, tam fide- 
liter manibus laboraverunt; et ideo tam sublimiter a 
Sanctis extolluntur. Ne autem a spiritualibus exerci- 
tiis longe discedamus, ea debemus magis opera corpo- 
ralia, quantum in nobis est; eligere, quae cum spiritua- 
libus videntur majorem convenientiam habere, sicut 
sanctos libros scribere, quod minus a spiritualibus im- 
pedit, et est spiritualiter magis fructuosum. 

Debemus igitur fideliter manibus operari non sicut 
saeculares, qui recipiunt solum mercedem transeuntem : 
nos autem non solum temporalem mercedem, sed im- 
marcessibilem recipiemus coronam in coelis. 

Attende, quod Sancti angeli laborantibus pastoribus 
Christum natum annunciaverunt specialiter. Non tamen 
simus in laboribus nimii, sive importuni: sed moderati 
et discreti, silentium praecipue cum laboramus custo- 
dientes, silentium enim, in quo juxta Prophetam est 
fortitudo nostra: et si ubique et semper est observan- 
dum, nisi necessitas vel utilitas cogat vel suadeat, 
maxime tamen in opere manuali, juxta illud Apostoli: 
Obsecramus vos in Domino Jesu , ut cum silentio panem 
vestrum manducetis . 

Similiter necesse est saepius < propter proximum 
nostram interrumpere contemplationem ad tempus, et 
hoc tripliciter , scilicet propter superiorem , propter aequa- 
lem, et propter inferiorem . Propter superiorem quidem : 
quia quamvis, quantum in nobis est, semper appetamus 
vacare spiritualibus exercitiis, scilicet vel cum Lazaro 
peccata nostra deflere et compunctionem ex memoria 
peccatorum vel extremi judicii in nobis excitare, vel 
cum Maria ad pedes dominicos sedere, id est, in vita 
et passione Christi mentaliter nos exercitare, vel quo- 
vis magno alio exercitio spirituali : si tamen venit Supe- 
rior et vocat nos, jubet deserere contemplationem, sta- 
tim dimissis omnibus est obediendum, et debemus nos*» 
ipsos ponere ad pedes Vicarii Domini, id est, Superio- 
ris, dicentes: Paratum cor meum Deus , paratum cor 
meum . Paratum : ut ad tuum imperium contemplationi 
vacem. Paratum: cum jubes, ut exterioribus ministrem. 
Hoc non solum ad jussionem Superioris facere obliga- 
mur, sed etiam nonnunquam ad exhortationem fratris 
ex charitate: omnia enim exercitia sua sancti Patres 

libentius postposuerunt, ut obedientiam inviolabiliter 
servare possent, atque hoc super omnia reputabant, si 
non suam sed alterius implerent voluntatem. Et quan- 
quam obedientia praecepti vel necessitatis est magis 
necessaria: noli tamen discutere, si teneris vel non, 
quia saepe obedientia charitatis est magis meritoria et 
charitatem auget devote impleta. 

Secundo propter aequalem licet interdum spiritualia 
exercitia dimittere , scilicet ut ei subveniamus , moti 
compassione, pietate, auxilio et consilio, scilicet corpo- 
raliter afflictos juvando et eis succurrendo, et multo 
magis, si viderimus aliquos spiritualiter afflictos ; debe- 
mus enim eis auxiliari quantum possumus admonendo, 
corripiendo et attrahendo, in tribulationibus et tentatio- 
nibus consulendo et confortando. Nisi enim Paulus de 
tertio coelo descendisset et de alto statu mentis suae 
infirmioribus se inclinasset, neminem attraxisset; sed 
descendit, factus omnia omnibus. Et carnalibus prae- 
dicabat quidem Jesum et hunc crucifixum, spiritualibus 
autem spiritualia comparabat. Similiter et nos debemus 
esse omnibus omnia, singulis succurrentes, prout neces- 
sitas exigit, maxime, si viderimus aliquos a Christi 
jugo suberrare per aliquod mortale peccatum, attrahendo, 
admonendo et corripiendo. Neque dicas in corde tuo: 
sufficit mihi salvatio mea: pro me volo esse solicitus, 
non pro alio. Neque dicas: Nunquid ego superior ejus 
sum , aut ejus custos constitutus ? Ecce talem cogita- 
tionem non gignit zelus Dei. Debes igitur proximo 
succurrere : si corporaliter eget, ei opem ferendo corpo- 
ralibus eleemosynis; si autem spiritualiter, satage pro 

viribus ei spirituale auxilium ferre, fundendo preces 
pro eo, consulendo, instruendo et dirigendo maxime 
in tentationibus et spiritualibus exercitiis. Sed vide, 
ne alios doceas, quod ipse nescias: melius est enim 
humiliter confiteri ignorantiam tuam, quam praesum- 
ptuose velle docere. Sit tamen consilium tuum divinae 
Scripturae consentaneum semper. Ea autem, quae in 
consilio recipis, vel de quibus cum aliis consulendo 
percipis, si secreta fuerint, cave ne publices, maxime 
de tentationibus aliorum: inde enim saepe pericula 
veniunt. In consiliis etiam dandis cave ne propriam 
sequaris passionem et inclinationem, nam illa pervertit 
judicium, et zelus sapere nescit. Rursum, antequam 
consilium impendas, maxime in rebus arduis, diu' de- 
liberato, et non quod prius occurrerit edicito, sed tracta 
apud te, submisso consilio tuo semper sentire aliorum, 
ne pertinax inveniaris, et velis tu magis consentire 
humilibus, quam tibi consentiri, unde tu nullius con- 
silium debes vilipendere ; Deus enim saepe revelat par- 
vulis, quod abscondit a sapientibus: omnium consilia 
attendas: non tamen suscipias secundum illud Apostoli: 
Omnia probate , quod bonum est , tenete . 

Tertio debemus ab alto contemplationis ad proxi- 
mum inferiorem descendere, ut scilicet, cum quis habet 
curam alios regendi, quales sunt Praelati, qui saepe 
a contemplatione necesse habent cessare, ut subdito- 
rum custodiae et disciplinae intendant. Custodiae qui- 
dem, ut conserventur stantes, qui jam digne conversan- 
tur: disciplinae, ut corrigantur errantes et minus ordi- 
nate conversantes : alias certe Deus sanguinem animarum 
Garciae Meditationes. 15 

subditarum de manibus Praelatorum requiret, et nisi 
frater minimus, quantum in ipsis est, per eos adductus 
fuerit, faeiem Joseph, hoc est, Christi veri Salvatoris, 
non videbunt. Vide hic, quam periculosus est status 
superior, quo necesse est, ut homo seipsum deserat; 
nam saepe, dum negligit, perdit: nam dum homo mul- 
tum foris occupatur et interius otiatur, nonnunquam 
exercitia interiora negligit, et ad cor durum descendit, 
et insensibilis fit, solum exteriora sentiens et spiritua- 
lia non degustans, sicut bene ostendit B. Bernardus 
in libro de consideratione . Igitur consilio Sanctorum, 
quantum in te est, semper locum superiorem et nimiam 
occupationem exteriorem devita: salva semper humili 
et ffrompta obedientia. Cum vero quis cogitur occupa- 
tionibus exterioribus deservire, debet valde solicite, 
quandocunque potest vel tempus habuerit, ad intima 
recurrere, et spiritualibus exercitiis vacare, ne, ut dictum 
est, insensibilis efficiatur. Unde B. Gregorius : Sancti, 
inquit, viri, qui exterioribus ministeriis officii necessi- 
tate deservire coguntur, studiose semper ad cordis 
secreta refugiunt, ibique cogitationis intimae cacumen 
ascendunt et legem Domini quasi in monte recipiunt, 
dum postpositis tumultibus actionum suarum tempora- 
lium, in contemplationis vertice supernae voluntatis 
sententiam perscrutantur; ut enim in exterioribus offi- 
ciis inoffense deserviant, ad cordis secreta incessabili- 
ter recurrere curant. 

CAPUT LXIX. 

De aliquibus doctrinis, quas vir devotus observare debet 
circa ea, quae dicta sunt ; et ponitur etiam hujus operis 
conclusio. 

Ubi auxiliante Deo tractavimus, qualiter devotus 
vir per exercitium orationis, meditationis et contem- 
plationis debeat animam suam Deo unire secundum 
tres vias, scilicet purgativam , illuminativam et unitivam , 
ad conclusionem hujus operis, quanquam superius ali- 
quid saltem ex parte dictum sit, decrevimus ponere 
aliqua documenta observanda circa supradicta. Quae 
ut facilius corde retineri possint, disponemus ea secun- 
dum ordinem alphabeti, divisa per paragraphos, et cui- 
libet paragrapho praeponenda est haec praepositio: De 

Abdicatione sive abscissione . Qui assidue cupit 
meditationi vacare, abdicare a se debet omnem con- 
cupiscentiam sive appetitum honoris, divitiarum, deli- 
ciarum et occupationum circa exteriora; harum enim 
rerum phantasmata multum mentem distrahunt. 

Bona vita. Debet virtuose vivere, quia in male- 
volam animam non introibit sapientiae spiritus, neque 
spiritus meditationis. 

Constante fiducia ad amatum. Quod non facile 
discedat ab amore dilecti propter supervenientes tenta- 
tiones. Conatur enim diabolus variis tentationibus virum 
devotum terrere, et ab exercitio meditationis impedire. 
Idcirco dicere debes : Ego confido in eo, qui dixit : Fili 

mi, da mihi cor tuum, qui non mortem, sed salvationem 
cupit peccatorum : nihil durum aut turbulentum de tuo 
cogites amato, sed potius dic illud Job : Et si me occi- 
derit , in ipso sperabo . 

Dispositione corporali . Cum fueris solus, poteris 
uti diversis caerimoniis in dispositione membrorum: 
nunc elevans manus sicut Aaron: nunc flectens genua 
sicut Salomon, nonnunquam in faciem tuam cadens, et 
mox sine mora surgens manendo flexis genibus, sicut 
Christus in monte olivarum: sedens quoque sicut Maria 
ad pedes Domini: extendens rursus manus ad modum 
crucis, sicut Christus Dominus in cruce: interdum 
defigens oculos in terra sicut Publicanus, aliquando 
elevans in coelum sicut Apostoli in ascensione Domini. 
Itaque per hanc exteriorem varietatem caerimoniarum 
diversi in animo generantur affectus. Incipientes siqui- 
dem debent flexis genibus orare et oculis in terram 
defixis, vel expansis brachiis in effigiem crucis, vel 
faciendo plures prostrationes. Proficientes debent orare 
genuflexi, manus et oculos sursum extollentes. Per- 
fecti stantes erecti supra pedes, oculis in coelum ele- 
vatis cum desideriis et suspiriis intimis. Contemplativi 
jam super se levati sedentes ad pedes Domini. Verum- 
tamen in Conventu ne sis singularis, sed cum se in- 
clinantibus te inclina, exhibens Domino filialem reve- 
rentiam, sicut Patri benignissimo ; cum genua flecten- 
tibus genua flecte; impendens Deo reverentiam, sicut 
servus Domino; cum cadentibus in terram super facies 
suas cade, recognoscens Deum ut Judicem, et teipsum 
ut reum, et quod in pulverem redigendus es. 

Exercitiis diversis. Debes tuas actiones diversi- 
ficare secundum illud: Modo lege, modo ora, modo 
ferventer labora, et sic erit hora brevis, laborque fiet 
levis. Si velles semper idem agere, minus proficeres, 
teque devastares. 

Fine meditationis . Finis meditationis, orationis et 
contemplationis tuae non sit proprium commodum, non 
evasio poenarum, non aliquod lucrum vel coeleste prae- 
mium vel aliqua spiritualis dulcedo: talis enim amor 
esset mercenarius; sed pares in corde tuo habitaculum 
Deo, et des locum gratiae, et ut facias voluntatem ejus, 
cujus deliciae sunt, esse cum filiis hominum, qui* mul- 
tum delectatur de nostra salute. Ad hunc enim finem 
anima humana est creata, scilicet ut cordialiter et amo- 
rose uniatur suo dulcissimo Creatori in hac vita per 
orationem, meditationem et contemplationem, et in alia 
per perpetuam fruitionem. Et ut breviter dicam : debes 
in omnibus tuis spiritualibus exercitiis quaerere gloriam 
Dei, honorem Sanctorum, utilitatem Ecclesiae, salutem 
tuam, omnia referendo in Dei gloriam, secundum illud 
Apostoli : Sive comedatis, sive bibatis, vel aliquid aliud 
faciatis, omnia in gloriam Dei facite. 

Gralitudine gratiae . Si aliquod bonum in te reco- 
gnoscis, da gloriam Deo, et gratias ei impende, et noli 
superbire; non enim est volentis neque currentis, sed 
Dei miserentis : noli inflari, quia gratia meditationis non 
solum bonis, sed etiam malis aliquando conceditur. 

Abundantia punctorum. Debes secundum Gersonem 
abundantiam punctorum habere, quibus, ; cum incipis, 

possis amorose inflammari, de quibus jam supra tra- 
ctavimus . 

lntimitate. Debes semper, quocunque pergis, dile- 
ctum tuum sic cogitare, ac si ante oculos haberes : modo 
in praesepioj modo in Aegypto, nunc crucifixum, etc. 
in corde tuo intimis jubilationibus eum laudando, dul- 
citer et affabiliter ei alloquendo, necessitates tuas ei 
proponendo, et auxilium postulando. 

Charitate. Qualem vis se tibi exhibeat Deus, sci- 
licet benignum et misericordem, etc. talem tu te ex- 
hibeas proximo, neminem spernas: et sic eris amicus 
Dei, qui nullum abhorruit, neminem despexit. Amico- 
rum autem idem est velle et nolle. Vel aliter: Quia 
facile frigescimus, ideo oportet, ut ignem quaeramus 
charitatis per gemitum orationis, per meditationem 
dominicae passionis, per dolorem compassionis, per de- 
siderium cum eo unionis, secundum quod supra dixi- 
mus in via unitiva : 0 Domine, quando te diligam, etc. 

Labore. Oportet te laborare; et non immerito: 
quia in omnibus officiis graviora sunt initia, postea 
tamen consuetudine alleviatur onus. Ecce quantos 
agricolae perferunt labores, ut fructus terrae percipiant, 
mercatores mare transmeant, multis se periculis ex- 
ponentes milites in bello vulnera recipiunt. Et haec 
omnia sustinent propter res transitorias: multo igitur 
magis debes tu propter bona aeterna laborare. 

Moderamine , scilicet actionum per discretionem . 
Debes in : ojnnibus tenere medium : non sis nimis fer- 

vens, neque tepidus, non nimium remissus, nec rursum 
nimium inquietus secundum illud: Omnibus modum 

adde: qui est pulchra virtus valde. 

Naturali complexione . Attende diligenter, quid est 
quod tuae naturali inclinationi est conformius; quibus- 
dam enim multum prodest esse diutius in oratione, 
quibusdam in meditatione, quidam facilius ad eam tra- 
m huntur ex judicio rationis, quidam ex consideratione 
divinorum beneficiorum, quidam sunt aptiores ad vitam 
activam, quidam ad contemplativam. Rursum circa 
sumptionem cibi et potus debes advertere naturam tuae 
complexionis et de utroque moderate sumere; nam uni 
est nimium, quod alteri parum: idcirco vide, ne cor 
tuum gravetur crapula et ebrietate. 

Ordine . Ut scilicet incipias a via purgativa , ut 
primo laveris et munderis, deinde per illuminativam 
illustreris, antequam per unitivam dilecto uniaris; non 
enim decet lutosum et sordidum, priusquam lavetur, 
ad osculum regis accedere; ne incedas super tectum, 
antequam super terram discas incedere. 

Promptitudine. Ut in victu sic te habeas et in 
somno, quod semper sis promptus cor sursum levare, 
ut in te verificetur illud: Sursum corda . Habemus 
ad Dominum , et dicere valeas: Deus , Deus meus , ad 
te de luce vigilo. Esto igitur ad vigilandum paratus 
et voluntarius atque discretus. 

Quiete. Ut fugias omnia, quae mentem distrahunt, 
quiescens in pace Domini, nisi officio vel obedientia 

seu obligatione circa aliquam exteriorem occupationem 
sis astrictus; fuge tamen judicia et suspiciones, quia 
valde cor inquietum reddunt. Si autem in te insur- 
gunt cogitationes suspicandi, projice eas a te nihil de- 
terminare judicans, sed dic : Qui judicat nos, Dominus est. 
In meliorem partem interpretare, quae ambigua sunt. 
Si quis autem ceciderit, comparere ei dicens: Si illa 
tentatio in me venisset, profundius forsan cecidissem. 

Recollectione. Saepe te recolligere satage ab in- 
fimis ad superna, a temporalibus ad aeterna, ab exterio- 
ribus ad interna, a vanis ad sempiterna. Ne cupias 
vanitates aut fabulas audire, sed dic: Vidi cuncta , quae 
erant sub sole , et ecce omnia vanitas , et solus dilectus 
meus bonus, solus amabilis, speciosus et mibi suffi- 
cientissimus. 

Servitio Sanctorum. Debes habere devotionem ad 
aliquos Sanctos, quibus quotidie aliqua impendas ser- 
vitia, ut ante conspectum Dei semper pro te intercedere 
dignentur: praesertim ad Dominam nostram, ad Ange- 
lum custodem, ad aliquem Apostolorum, Martyrum, 
Virginum, seu Confessorum, vel ad plures, ut pro 
te orent. 

Totali subjectione . Ut te totum subjicias divinae 
voluntati, dicens Domino: Piissime Domine mi Jesu 
Christe, sicut tu scis et vis, ita fac mecum. Et si 
tibi gratiam orandi vel meditandi seu contemplandi 
contulerit, cum timore recipe: si autem non praestite- 
rit, patienter sustine; sis contentus omnibus sine mur- 

muratione, quae erga te ipse fecerit, et ita sis unus 
cum eo Spiritus, ut nihil nisi Christum crucifixum cogites. 

Ulteriori tendentia per quietem contemplationis. Si es 
religiosus, ut dicit Gerson, intendere obligaris ad ob- 
tinendam quietem contemplationis, quamvis vix in fine 
vitae tuae valeas eam comprehendere; hoc siquidem 
requirit religionis status; ad milites pertinet miserabi- 
les personas defendere; agricolae est terram excolere, 
religiosi vero contemplationi insistere. Et ut dicit 
Bonaventura, ubi desinis una, inde alia die inchoandum 
est, ut facias sicut qui vult aliquem montem altum 
ascendere, qui cum vult pausare, non redit retro ad 
primum locum unde coeperat, sed in loco, in quo se 
invenerit, requiescit, et resumptis viribus illinc coe- 
ptum prosequitur ascensum. Et ideo parum vel nihil 
in contemplatione proficimus, quia quod hodie difficul- 
ter gratia Dei adjuti adepti sumus, cras intendendo 
levitati et fabulis vel ludis amittimus. Unde relicto 
montis ascensu, descendimus ad vallem non frequen- 
tantes contemplationem. 

Christo. Nihil Christo praeponas, deprecans eum, 
ut dignetur esse adjutor, protector et ductor tuus et 
finis tui itineris. 

Finitur praesens tractatus, qui dicitur Exercitato - 
rium vitae spiritualis . In quo si quis legendo, medi- 
tando, orando, seu contemplando accurate se exercita- 
verit, facile et in brevi, ope divinae gratiae subvectus, 
quodam seraphico amore adhaerebit Domino, et tandem 

poterit securus, ut sui laboris donativum, vitam aeter- 
nam, sperare. 

Compilatus fuit Tractatus iste in Monasterio B. Ma- 
riae de Monte Serrato . Anno Domini MD. Idibus 
Novembris . 

CAPUT I. 

Quod religiosus magnopere debet esse solicitus circa divi- 
num officium. 

In secundo libro Paralipomenon c. 29 scribitur: 
Filii mei nolite negligere , vos elegit Dominus , ut stetis 
coram eo, et ministretis illi, colatisque eum . Quia igi- 
tur Deus elegit religiosum in suum ministrum, ut colat 
et serviat ei, oportet ut sciat, qualiter ei serviendum 
est. Nam [ut ait Gerson] nihil ita primo et praeci- 
pue convenit Religioso, sicut digne et studiose cultum 
explere divinum, id est, horas canonicas, quas Pater et 
Dux noster Benedictus in regula opus Dei nuncupat; 
maxime cum praecipuum Religiosi officium [prout dicit 
B. Hieronymus] sit divinis laudibus vacare, offerendo 
ei Hymnos, Psalmos, Orationes et Sacrificia, et per 
haec populum Deo reconciliare, sua et proximorum de- 
flendo peccata. Unde oportet Monachum vigilanter et 
diligenter studere, ut servitutis suae pensum digne valeat 
exsolvere , ne illa eum Hieremiae Prophetae formidanda 
comprehendat maledictio: Maledictus homo, qui opus 
Dei facit negligenter. Hierem. 48. 

CAPUT n. 

Quam necessarium sit Religioso se ante vigilias praepara- 
tum reddere ad divinum officium persolvendum. 

Legitur in Ecclesiastico 18.: Ante orationem prae- 
para animam tuam , et noli esse quasi homo , qui tentat 
Deum. Legitur praeterea in collatione Abbatis Isaac, 
quod quales cupimus in oratione inveniri, tales ante 
eam oportet nos praeparari. Scribitur quoque in libro, 
qui dicitur Speculum Monachorum : Stude excitare cor 
tuum, aliqua devotione praeveniens horam Canonicam, 
quam dicturus es. Sume tibi exemplum a paupere, 
qui cum vult eleemosynam ab aliquo divite exposcere, 
studet eum praevenire, cogitans, quibus verbis ad im- 
pendendam optatam eleemosynam valeat eum flectere. 
Inspice quoque aliquem mortis reum, antequam contra 
eum feratur sententia; quam studiose nititur cogitare, 
antequam sistatur judicis tribunalibus, quid poterit per- 
orare, cum ei astiterit, quod eum valeat ad misericor- 
diam inclinare. Similiter servus Dei, antequam appa- 
reat in conspectu divinae majestatis, solicite considerare 
habet, quomodo et quibus verbis ejus misericordiam 
possit flectere. 

Grandis igitur, fratres, et temeraria audacia est, 
absque ulla praeparatione ad tantam accedere majestatem. 
Omnis quippe tam diurni quam nocturni divini officii 
fructus consistit in praevia praeparatione, secundum 
quod dicit Propheta: Praeparationem cordis mei audi- 
vit auris tua . Et nulla potest esse perfecta oratio, 

quam meditatio non praevenerit, ut ait Hugo in tra- 
ctatu de oratione . Et Gerson in tractatu de mystica 
Theologia admonet, ut religiosus, praetermissis caeteris, 
ad canonicas horas dicendas se disponat. 

Itaque, dilectissimi fratres, non sit nobis molestum, 
uno horae puncto ante vigilias a lectulis surgere, cum 
omne earum meritum consistat in praeparatione. Et 
venundemus Deo illam temporis morulam, et experie- 
mur, quam abundanter retribuet nobis. Et ut in hac 
praeparatione aliquem teneamus modum, et non sit 
nobis vanum, surgere ante lucem, tangemus hic brevi- 
ter tres praeparationis modos. 

CAPUT m. 

De tribus praeparationum modis ad divinum officium per- 
agendum, et specialiter, quomodo se Religiosus ad vigi- 
lias debeat praeparare. 

Dilectissimi Fratres, describunt Sancti tres praepa- 
rationis modos: scilicet praeparationem 
Remotam , \ / sancte vivendo, 

Propinquam , j quae consistit in ) profunde considerando , 
Proximam , ) [ferventer orando . 

Prima est generalis: et hanc explemus bene et 
sancte vivendo, scilicet ut nobis semper caveamus ab 
omni vanitate tam in cogitationibus, quam in verbis, 
quam in actibus, et studeamus assidue, ut cor nostrum 
diligeftter custodiatur, et tempus utiliter expendatur, 
et operum intentio finaliter in Deum dirigatur, ne cor 
nostrum tempore orationis vanis phantasmatibus im- 

pediatur. Et si quando se vanis cogitationibus sense- 
rit infestari, debet aliquantum legere ante orationem, 
et conetur ad ea, quae legit, applicare mentem suam, 
et materia lectionis debet esse talis, ut ferat opem ad 
pure orandum. 

Secunda praeparatio dicitur propinqua et specialis, 
quae fienda est in illo quadrante ante inchoationem 
vigiliarum hoc modo: Postquam igitur exurgentes de 
cubilibus fuerimus induti, manebimus in cellis; et stan- 
tes erecti supra pedes in loco, ubi quisque orare con- 
suevit, debemus nos pro viribus intra nosmetipsos recol- 
ligere, et sic recollecti debemus mox considerare, quid 
est, quod sumus acturi, et propter quid surreximus a 
lectis: qui enim non considerat, quid acturus est, in- 
cautus incedit in operibus suis. Quid enim, Fratres, 
acturi sumus tempore divini officii, nisi apparere in 
conspectu Dei et sanctorum Angelorum, in concilio 
Justorum, et Sanctorum fratrum ; unde tria nos oportet 
diligenter considerare, scilicet, quod tendimus 
/ Deum adorandum , 
ad | Deo gratias agendum , 

( Deum orandum . 

Primo tendimus ad Deum adorandum trinum in 
personis et unum in essentia adoratione latriae super 
judicia justificationis suae. Judicia autem justificatio- 
nis ejus, fratres, intelligere debemus incarnationem filii 
sui unigeniti redemptoris nostri, nativitatem, circum- 
cisionem, regibus manifestationem, in templo praesen- 
tationem et denique suam sanctissimam passionem, resur- 
rectionem et caetera alia, quae gloriosus Dominus propter 

nostram redemptionem snper terram operari digna- 
tus est. Et dicuntur judicia divinae justificationis, 
quia per ea redempti sumus et justificati. Hoc est igi- 
tur primum, quod, postquam a lectulis consurrexerimus 
[ut dictum est], cum summa diligentia et devotione 
debemus considerare. Et in his judiciis exhortantur 
nos Sancti, debere adorare, benedicere, laudare et magni- 
ficare Dominum, accipiendo ea sicut objecta in vigiliis, 
sicut infra dicitur in officio vigiliarum. 

Secundum, quod considerandum est, cum ad officium 
divinum concurrimus, est, quod tendimus ad impenden- 
dum gratias Deo et eum laudandum pro receptis bene- 
ficiis: eaque tanquam objecta in diurnis horis intueri, 
ut exponetur in prima et tertia . 

Tertium , quod a nobis est advertendum, est, quod 
tendimus orare immensam Dei clementiam, pro nobis 
ipsis et pro universis Ecclesiae statibus, accipiendo 
personam singulorum, ut explicabitur in sexta et mna . 

Invitat autem nos ad praedicta, si attendimus, quod 
nihil Deo est 

Adorari dignius , 

Laudari rationabilius, 

9 i 

Magis necessarium et utilius. 

His cum ingenti devotione mente pertractatis, opor- 
tet ut mox nosmetipsos circumspiciam us, an, ut decet, 
simus dispositi apparere in Dei praesentia, ad quem 
habere sermonem tendimus \ in Psalmis enim alternatim 
nobis loquitur Deus, nosque loquimur ei. 

Ad hanc autem dispositionem requiruntur tria y 
scilicet 

Garclae Meditationes. 1 6 

I Purificatio, 

Recolleclio , 

Affectatio . 

Debemus primo habere mentem purificatam ab omni 
mortali peccato, ut ante divinam praesentiam digne 
apparere valeamus. Secundo: mentem recollectam ab 
omni distractione, ut divinum officium attente dicere 
queamus. Tertio , mentem affectatam aliquo devotionis 
affectu, ut excusso torpore reverenter canere possimus, 
ut in sequenti praeparatione apparebit clarius. 

Tertia praeparatio, quae dicitur proxima, consistit 
in orationis frequentia; nihil enim prodest humana in- 
dustria, nisi adsit divina gratia. Post praedictorum 
igitur considerationem flexis genibus suppliciter ex- 
oremus Dominum, ut concedat nobis, quatenus super 
judicia justificationis ejus ipsum digne queamus adorare, 
et pensum servitutis nostrae devote valeamus exolvere. 
Cumque auribus nostris campana seu cymbalum majus 
insonare coeperit, surgemus ab oratione, dioentes haec 
verba: Hoc signum magni Regis est ; eamus et inqui- 
ramus eum , et offeramus ei aurum , thus et myrrham: 
Aurum devotionis , 

Thus devotae attentionis , 

Myrrham fortis et reverentis stationis . 

Et sic pergemus ad Oratorium, cantantes in cordibus 
nostris cum ingenti laetitia cantica jubilationis, dicen- 
tes iterum : Ecce venit ad templum sanctum suum 
Dominator Dominus , gaude et laetare Sion, occurrens 
Deo tuo. Ecce , o anima mea, Deus universae terrae : 
et ideo in conspectu suae immensae majestatis psalle 

sapienter. His igitur et aliis similibus verbis seraphi- 
cis oportet monachum mentem excitare et se totum in 
Deum levare. 

Ingredientes autem chorum, aspergentes nos ipsos 
aqua benedicta, dicemus: Asperge* me Domine etc. 
concipientes generalem de culpis levibus contritionem. 
Et in ipso ingressu dicemus quoque : Introibo in domum 
tuam . Nosque dura ista dicimus, profunde inclinantes, 
mentis oculos in Eucharistiae sacramentum figentes atque 
dominum Deum nostrum cum summa reverentia adoran- 
tes, adjungemus: Adoramus te Christe et benedicimus 
tibi , etc. Et sequatur continuo: Deus meus es tu et 
confitebor tibi , Deus meus es tu et exaltabo te, tibi 
laus, tibi gloria , tibi gratiarum actio , te jure lau- 
dant, te adorant , te glorificant omnes creaturae tuae . 
Et haec adoratio dicitur latriae , quae est quaedam 
species honoris, quae soli Deo debetur. Et sic 
unusquisque nostrum in loco suo stans, clausis ocu- 
lis et attracto spiritu formabit intentionem, in corde 
suo dicens: In conspectu Angelorum psallam tibi ad 
laudem et gloriam et gratiarum actionem summae et 
individuae Trinitatis, et humanitatis Jesu Christi, et in 
unione omnium superferventissimarum affectionum et 
orationum Domini mei Jesu Christi olim in terris et 
nunc in dextera Dei Patris pro nobis interpellantis, et 
in intellectu quem intendit Spiritus sanctus, et in venera- 
tione beatissimae virginis Mariae, et istius sancti, cujus 
hodie memoriam celebramus, et omnium Sanctorum, 
pro salute quoque universalis Ecclesiae desidero has 
exsolvere laudes, utinam possem dignas. 

16 * 

Et scitote fratres, quod haec intentionis formatio 
post praedictorum solicitam considerationem est magnae 
virtutis; illa enim exhibet universo vigiliarum officio 
vim merendi, ut B. Ambrosius et alii Sancti testantur. 
Et adhuc, si ex infirmitate in vigiliarum processu mens 
inadvertenter ad alia distrahitur, excusat nos a reatu 
distractionis, quia totum refertur ad primam intentio- 
nem, sicut praemissum est, formatam, et ideo oratio 
semper est meritoria, nisi advertenter distrahatur et 
non curet, quantum in se est, mentem distractam 
revocare. 

Et haec sint quoad praeparationem, quam monachus 
debet facere ante vigilias in praememorato horae pun- 
cto, si cupit spiritualiter proficere, et ejus obsequium 
acceptum esse Deo; et tota die erit devotus, et jucun- 
dus, et ad divinum officium promptus. 

Per horas diurnas breviter postquam in praedictis 
fuerit assuefactus, poterit considerare, quod tendit appa- 
rere coram Domino, ut adoret eum eique gratias agat, 
atque deprecetur eum, ut supra diximus. Et quoties 
ingressus fueris Oratorium, toties aqua benedicta asper- 
gatur, dicens ut supra: Adoramus te Christe , etc. ad- 
jiciens: Deus meus es tu , etc. Et stans in loco suo 
in illa morula, qua genuflectitur , formet intentionem, 
et attracto et recollecto spiritu tractet mentaliter prae- 
missa, scilicet: In conspectu Angelorum, etc. 

C A P U T IV. 

Quomodo poterit devotus Religiosus in Psalmodia esse atten- 
tus et mente in Deum elevari. 

Dilectissimi Fratres, Sancti in Psalmodia varios de- 
scribunt attentionis modos. Sed quia hac nostra aetate 
homines sunt rudis intellectus et in divinis rebus parum 
eruditi, rari possunt ad sensus spirituales, quos Sancti 
describunt, pertingere. Et ideo ex omnibus modis, 
quos sancti Doctores ponunt, unum decrevi mediocrem 
eligere, et secundum hunc totum divinum officium quoad 
nostram Psalmodiam disponere : ut quicunque quantum- 
cunque rudis ipsum valeat capere, et in ipso exerceri. 

Trina Oratio . 

Primo igitur, praemissa trina oratione, vel mentali 
praeparatione, firmiter debemus credere, nos esse in 
praesentia Dei, et conari, ut simus ibi reverenter, .attente 
et devote, et ac si essemus Angeli Dei in coelo ante 
thronum divinae Majestatis, in medio illorum nosmet- 
ipsos praesentare. Cum autem, qui praesidet, facit 
signum, cogitare debemus, nos a Deo vocari, ut ad 
habendum colloquia cum eo praeparemur. Et quia in- 
digni sumus, ipsum supplicamus, ut nos reddat dignos, 
dicentes in exordio vigiliarum: 

Deus in adjutorium meum intende! adjicientes: 
Domine labia mea aperies: Et os meum annuntiabit 
laudem tuam . Et: Domine , quid multiplicati sunt , qui 
tribulant me. In quibus suppliciter petimus, longe a 

nobis fieri universa hostium impedimenta, quatenus digni 
et reverenter Dominum super judicia justificationis ejus 
adorare, laudare et magnificare possimus, ut in superiori- 
bus dictum est. Sequitur deinceps 

Invitatorium . 

In quo cogitandi sunt Angeli adesse, et nobis allo- 
qui invitando nos, ut una cum eis Dominum adoremus 
et laudemus. Et sunt devote ruminandi omnes versus 
hujus Psalmi: Venite exultemus Domino etc. Statim 
subditur 

Hymnus . 

Qui est quidam modus laudis, quam Deo offerimus, 
collaudantes divinam praesentiam, eique congratulantes. 

Subsequuntur Psalmi primi nocturni, in quibus opor- 
tet Monachum mentem stabilire in aliquo certo loco, et 
certas disponere stationes, ne huc et illuc vagus dis- 
currat. Et in quantum poterit, applicet sensum Psalmi 
his, quae in illo assignato loco fiunt, et sic prosequatur 
totum vigiliarum officium, collocando omnes earundem 
Psalmos in juncturis quatuor digitorum laevae interiori- 
bus et exterioribus hoc modo: Ponat unguem pollicis 
in prima junctura indicis, et in ea collocet 

I. Annunciatio , 

primum Psalmum, quem dicens meditare debet adven- 
tum Angeli Nazareth, ac si cerneret venientem Ange- 
lum ad domunculam Dominae nostrae, et dicentem: 
Ave gratia , etc. Et cum Angelo multitudinem Ange- 
lorum psallentium: cum quibus et ipse cantet primum 

Psalmum, applicans pro posse eum his, quae ibi gerun- 
tur, scilicet mysterio Incarnationis Filii Dei. 

II. Nativitas . 

Primo finito Psalmo ponat unguem pollicis in secunda 
junctura indicis, aptans mentem suam civitati Bethleem, 
et intueatur natum infantem positum in praesepio, et 
Angelos et Pastores canentes, et cum eis cantet ipse 
secundum Psalmum adaptans, ut dictum est, sensum 
ejus ad ea, quae illic aguntur, et sic procedat per 
omnes laevae juncturas, ut, si mens vagare coeperit, 
ungue tangens juncturam revocet eam ad debitam 
meditationem. 


III. Circumcisio . 

Tertius Psalmus cantandus est Circumcisioni Domini, 
applicando cuncta praemissa cum mysteriis ibi gestis: 

- scilicet materiali Circumcisioni, per quam nostra spiri- 
tualis significatur; et impositioni nominis Jesu, quod 
interpretatur Salvator; et effusioni sui pretiosi sangui- 
nis; et doloribus et lacrimis etc. 

IV. Adoratio Regum. 

Quartum Psalmum canta cum Regibus, qui venerunt 
adorandum Regem Regum, adaptans eum etc. 

V. Praesentatio . 

Quintum concine Psalmum cum Simeone et Anna 
in praesentatione pueri Jesu in templo. 

VI. Fuga Domini. 

Sextum cum Domina nostra et Joseph in Aegypto, 
in amissione Domini in templo, in baptismo, deserto et 
transfiguratione. Et sic finitur primus nocturnus. 

Sedens autem in subsellio, attende ad sensum lectio- 
num et responsoriorum, cum dicuntur, et transfigurare 
cum Domino in monte. 

Sequitur secundus nocturnus, in quo debemus facere 
alias sex stationes. Primam ad ingressum Domini in 
die Palmarum. 

VI 1. Ingressio in Hierusalem. 

Ingressus Domini in civitate Hierusalem; et consi- 
dera diligenter, quae ibi aguntur: quomodo Dominus 
flet sedens super asinam. Et ibi una cum universis 
illis turbis concine primum Psalmum secundi nocturni, 
qui in ordine psalmodiae septimus est, aptando illum 
ad propositum, ut diximus. 

VIII. Coena Domini. 

Secundus psalmus concinendus est cum apostolis 
in coena. Et attende diligenter, quae ibi aguntur. 

IX. Oratio Domini. 

Tdrtius psalmus cantandus est orante Domino in 
horto Michaele archangelo et aliis angelis astantibus. 

X. A captione usque ad domum Annae. 

Quartum psalmum concine ab horto usque ad domum 
Annae cum beato Joanne, cernens eum captum et vinctum. 


Digitized by Google 



CANONICARUM. 


249 


XI. In domo Annae. 

Quintum psalmum in domo Annae, ubi fuit colaphis 
et alapis caesus. 

XII. In domo Caiphae. 

Sextum psalmum in domo Caiphae, ubi fuit vultu 
velatus et sputis linitus. Et sic est finis secundi nocturni. 

Cum dicuntur lectiones, visita Dominum in carcere, 
habendo tamen attentionem ad lectiones et responsoria. 

Sequitur tertius nocturnus, qui continet tria cantica, 
quorum 

Primum concines, cum Dominus deducitur a domo 
Caiphae in domum Pilati. 

Secundum, cum de domo Pilati ad Herodem. 

Tertium vero, cum reducitur ab Herode ad Pilatum. 

Et deinde dicitur Homilia; intuere Dominum flagel- 
lari et spinis coronari. Et post duodecimum respon- 
sorium contemplare, quomodo educunt Dominum foras 
flagellatum et spinis coronatum, et ostendunt eum 
populo dicentes: Ecce homo , et pro eorum blasphemiis 
concinetur 

Te Deum laudamus. 

Post haec aspice, quomodo sistitur Dominus Pilato, 
ut audiat sententiam, quae per Evangelium significatur, 
quod attente debes audire. Si autem fuerit dies feria- 
lis, stationes, quae fiunt in canticis, et Te Deum lau- 
damus , sunt faciendae in Pater noster et Ave Maria , 
quae dicuntur in principio Laudum et in Psalmis: 
Deus misereatur nostri et: Miserere mei Deus: ita ut 

Psalmus * Miserere mei finiatur extra civitatem, ubi Do- 
minus crucem deposuit. Et in Psalmis sequentibus 
facies * stationes secundum quod dicetur in Laudibus 
Festorum. 

Psalmi Laudum sunt canendi cum stationibus, quae 
sequuntur. 

Deus misereatur , cum post latam sententiam jussus 
est reverti ad locum, ubi fuit flagellatus, ut se 
propriis indueret vestimentis. 

Dominus regnavit , cum educitur de domo Pilati baju- 
lans sibi crucem usque ad portam civitatis. 
Jubilate , a porta civitatis usque ad montem Calvariae. 
Deus Deus meus ! cum exuitur tunica et cruci in 
terra positae supinus affigitur. 

Benedicite , cura sublevatur de terra pendens in Cruce. 
Laudate , cum de cruce deponitur in matris gremio et 
in sepulchro. 

Cap. et Resp . , cum descendit ad Limbum sanctorum 
Patrum. 

Hymnus , ad gaudium, quo gavisi sunt sancti Patres 
in ejus visione. 

Benedictus , cum sanctis Patribus de sua liberatione 
ei gratias agentibus. 

Pater noster et oratio , significat reunionem animae et 
corporis Domini in sepulchro. 

Ave stella , significat primam apparitionem Domini, 
factam matri suae et Dominae nostrae. 

Et hic finiuntur laudes. Et hoc modo mens nostra 
inveniet se circa Deum semper occupatam fuisse, eum 
adorasse, benedixisse, laudasse et glorificasse et pro 

nostris necessitatibus orasse. Haec enim tria in singu- 
lis canonicis horis explemus, Deum super judicia justi- 
ficationis ejus adorantes et de suis beneficiis ei gratias 
agentes et pro nobisipsis et pro universo populo Dei 
exorantes: quamvis specialiter in nocturno officio judi- 
cia divinae justificationis assumimus tamquam objecta, 
in diurno vero status Ecclesiae et beneficia a Deo 
recepta. Oportet igitur nos in omni opere Dei et cun- 
ctis horis canonicis esse attentos, ut, cum sensus psalmi 
vel versuum ejus ad adorandum aut gratias agendum, 
vel exorandum nos invitat, adoremus, gratias agamus 
et exoremus. Et quia nonnulli formam adorandi, gra- 
tias agendi et orandi in psalmis ignorant, ideo hic est 
subscribenda. 

Forma adorandi. 

Adoratio his verbis non tam vocaliter, quam menta- 
liter est facienda. 

0 supersumme Domine, anima mea te adorat super 
judicia justificationis tuae in tuo dilectissimo filio expleta. 

Istis igitur vel similibus verbis in psalmis dominus 
est a nobis adorandus. 

Forma actionis gratiarum. 

Gratiae hoc modo agendae sunt: 0 supersumme 
Domine, anima mea tibi offert gratias et laudes de 
ardentissimo amore tuo, quo me ante mundi constitu- 
tionem amasti, praedestinasti, creasti, redemisti, Chri- 
stianum fecisti, convertisti, de saeculo eduxisti. 

Et per hunc modum praemissa verba ad agendas 
gratias pro quocunque beneficio poterunt* aptari. 

Forma orandi inter Psalmos . 

Orationem inter psalmodiam per hnnc modum for- 
mare poterimus: pro nobis ipsis, aut pro sancta Eccle- 
sia, vel pro peccatoribus, seu pro parentibus, aut pro 
benefactoribus vivis et defunctis* vel quovis alio statu. 
Primo igitur in primo vigiliarum psalmo quasi in fine 
ejus sic poterimus orare, dicentes mentaliter et raptim. 

0 Domine, per tuam sanctam incarnationem pro- 
pitius esto mihi peccatori, vel libera me de tali tenta- 
tione, vel fac me humilem aut castum seu patientem, 
vel concede mihi tuam gratiam vel gloriam, vel dicendo: 
O Domine, propitius esto Ecclesiae tuae vel peccatori- 
bus aut animabus defunctorum , etc. In secundo psalmo 
sic est orandum: 

O Domine, per sanctam nativitatem tuam propitius 
esto mihi peccatori, ut supra, vel per tuam sanctam 
circumcisionem aut regibus manifestationem, aut in 
templo praesentationem, vel per fugam in Aegyptum, 
vel per tuas sanctas lacrimas, quibus civitatem ingre- 
diens Hierusalem lacrimatus es: largire mihi contritionem 
et lacrimarum compunctionem; vel per tuam sanctam 
caenam. 

Et sic poterit monachus per totam psalmodiam orare, 
tam pro se quam pro universis 'Ecclesiae statibus, 
formans diversos affectus secundum diversitatem causa- 
rum vel necessitatum. 

CAPUT V. 

Quem modum debet habere monachus in prima et tertia per 
totam hebdomadam , assumendo tanquam objecta bene- 
ficia divina secundum ferias. 


Feria 2. 

\ f Creationis , 

Feria 3. 

I l Gratificationis , 

Feria 4. 

[ 1 Vocationis, 

Feria 5 . 

\ Beneficium < Justificationis , 

Feria 6. 

I J Dotationis, 

Sabbato 

\ I Gubernationis , 

Dominica 

/ \ Glorificationis. 


Quodlibet istorum beneficiorum distinguitur in sex 
articulos, quorum tres aptantur ad primam, et tres ad 
tertiam, secundum senarium numerum psalmorum, qui 
ad praedictas horas dicuntur. Unde singuli Psalmi sex 
canendi sunt ad singulos articulos, referendo Domino 
gratias hoc modo: 


Oratio . 

Gratias tibi ago, supersumme Domine Deus meus, 
de tali beneficio. 

Hymnos ad primam, tertiam et sextam per totam 
hebdomadam concine congratulans divinae praesentiae. 

Feria secunda. 

Feria secanda considera beneficium creationis: 

Praedestinavit, 

Creavit, 

Corpus donavit, 

Animam contulit, 

Custodem Angelum retribuit, 

Parentes Christianos dedit . 

Feria secunda ad primam . 

Ab aeterno te praedestinavit, et perpetua charitate 
dilexit, et semper circa te solicitus fuit. 

Creavit te tempore, quo ei placuit, et te inter suas 
nobilissimas creaturas, scilicet homines, constituit, et 
noluit te condere lapidem aut tale aliquid. 

Impendit tibi corpus cum membrorum integritate, 
complexionis bonitate et sexus nobilitate, a multis te 
miseriis eruens et ad ei serviendum te aptum faciens. 

Feria secunda ad tertiam . 

Tribuit tibi animam, creans eam ad imaginem ei 
similitudinem suam, condendo eam sui capacem et im- 
mortalem, et adornando multis viribus et potentiis. 

Dedit tibi angelum custodem a tuae conceptionis 
hora in utero matris tuae, qui te custodiret et multis 
beneficiis donaret. 

Largitus est parentes Christianos, ex quibus nasce- 
reris Christianus, non Agarenus aut Judaeus, vel in- 
fidelis, et in tempore fidei Christianae. 


ad 1. 
ad 3 . 


Gratias 
agens Do- 
mino, qui te 

Feria tertia . 

Feria tertia ad primam et tertiam considerare debes 
beneficium gratificationis eodem ordine , quem feria 
secunda disposuimus: 


Gratias 
agens Do- 
mino, qui te 


Gratificavit, 

Spiritum sanctum dedit, 
Sacramenta impendit. 
Baptismo abluit , 
Confirmatione roboravit , 
Christianum fecit . 


ad 1. 


ad 3 . 


Feria tertia ad primam. 

Gratificavit te in suo dilectissimo filio, non pareens 
ei, sed eum tibi largiens in pretium, exemplum et socium. 

Dedit tibi Spiritum Sanctum in signum adoptionis 
et in privilegium dilectionis et in annulum desponsa- 
tionis, sua tibi communicans dona, fructus et sanctas 
inspirationes. 

Impendit tibi sacramenta et primo sanctam Eccle- 
siam in refugium , ubi a diluvio peccatorum sicut Noe 
in arca a diluvio aquarum posses salvus fieri. 


Feria tertia ad tertiam. 

Abluit te baptismate, in quo tibi indulsit originalem 
culpam, restituit innocentiam, vestivit suam justitiam. 

Roboravit te sacramento confirmationis, quo multi 
caruere, quo te multis donavit muneribus, et eruit a 
malis pluribus. 

Fecit te Christianum, vocans te suo nomine ad 
ostendendum te gratificatum et in sua gratia acceptum, 
et hoc tibi nomen imposuit in sui memqriam, consti- 
tuens te filium Dei et haeredem regni coelorum. 


Feria quafta. 

Feria quarta debes ad primam et tertiam conside- 
rare Beneficium Vocationis eodem ordine, quem in 
feria secunda assignavimus : 


Gratias 
agens Do- 
mino , qui te 


Sustulit, 

Revocavit , 

Bona voluntate donavit , 
Recepit, 

De saeculo eduxit, 

In loco reformato constituit . 


ad /. 


ad 3. 


Feria quarta ad primam . 

Patienter te sustulit, licet post tanta recepta bene- 
ficia a Deo aversum et per diversa scelera ad creatu- 
ras conversum, et diutius expectavit, et te damnare 
noluit, neque in tali statu mori permisit. 

Te multifariis modis oberrantem tam saepe revoca- 
vit : modo per internas inspirationes , aliquando per 
aliorum admonitiones, quandoque per S. Scripturae ex- 
hortationes, nonnunquam per suorum beneficiorum lar- 
gitiones, interdum per suppliciorum et aeternorum gau- 
diorum ostentiones, et per alios modos plures. 

Te bona voluntate [quae suorum munerum est prae- 
cipuum] donavit, mentis tuae surditatem dignanter 

confringendo, vocem virtutis voci suae impendendo, 
conversionis tuae obstacula longe repellendo. 

Fer ia quarta ad tertiam. 

Quoties ad eum converti voluisti, paternaliter in- 
star illius filii prodigi evangelici cum gaudio te rece- 
pit, amplexando et deosculando et primam stolam et 
annulum tibi restituendo. 

Praeter hoc, quod te poenitentem recepit, de sae- 
culo te eduxit, sicut Loth de Sodomis et Abraham de 
Chaldaeis et Noe de diluvio. 

In loco reformato te posuit, conjungens te convefi- 
tui sancte et regulariter degentium et custodiens a con- 
ventu malignantium: donavit quoque tibi tempus poe- 
nitendi, quod est valde pretiosum, et gratiam merendi, 
et per professionem, quasi per alterum baptisma, remis- 
sionem omnium praeteritorum peccaminum concessit. 


Feria quinta. 

Feria quinta debes considerare Beneficium Justi- 
ficationis ordine, quo supra: 


Gratias 
agens Do- 
mino, qui tibi 


Voluntatem mutavit , 
Perseverantiam dedit , 

Spem contulit , 

Eucharistiam tribuit , 
Scripturas exhibuit , 
Ornamenta virtutum tradidit . 


ad 1 • 


ad 3. 


Gareiae Meditationes. 


17 

Feria quinta ad primam . 

Mutavit tuam voluntatem, ut opera poenitentiae, 
quae tibi prius erant amara, fierent dulcia, et quae 
prius erant dulcia, efficerentur amara, dando tibi pec- 
candi continentiam, quod est insigne donum. 

Dedit tibi perseverantiam et constantiam, sine qua 
nemo potest salvus fieri, cum multi, qui inceperunt, 
non perseveraverint. 

Contulit spem et gratiam, ne in coeptis deficeres, 
sed sperares, veniam, gratiam et gloriam te ab eo con- 
secuturum, de hoc te certum faciens diversis modis 
internarum consolationum, et conferens gratiam ad pro- 
ficiendum per odium praeteritorum malorum et desi- 
derium futurorum bonorum. 

Feria quinta ad tertiam . 

Tribuit tibi sacramentum Altaris, parando in con- 
spectu tuo mensam, ubi refectionem sumeres et susten- 
tari posses, ne deficeres in profectu ; donavit tibi sacra- 
mentum sui pretiosi Corporis et Sanguinis in viaticum 
hujus peregrinationis et in sacramentum communionis 
et in sacrificium redemptionis. 

Exhibuit tibi sacras scripturas tanquam speculum, 
ubi tuos defectus valeas contemplari, affectus valeant 
inflammari, ac magis et magis possis purgari et justificari. 

Tradidit ornamenta et exercitia virtutum, quibus 
foeditatem tuorum peccaminum operires. 

Et ne in justificatione deficeres et tepesceres, San- 

ctos tibi in exempla contulit, quibus et instruaris et 
accendaris. 


Feria sexta. 


Feria sexta in prima et tertia considerare debes 
Beneficium Dotationis ordine, quo supra, feria secunda: 
Gratias agens Domino, qui 


I Insignia dona praebuit , 

Alia pluta bona adhibuit, 
Gratiam meditandi exhibuit , 

I Inflammavit, 

A peccato custodivit , 
Jacentem erexit . 


ad 1. 


ad 3. 


Feria sexta ad primam . 

Praebuit tibi insignia dona : Naturae, praebens tibi 
sensum ad capiendum et memoriam ad retinendum: 
Fortunae, scilicet fortitudinem et pulchritudinem: Gra- 
tiae, pure credere et ardenter imitari. 

Alia multa bona adhibuit, te reducens aberrantem, 
te instruens ignorantem, te erigens jacentem. 

Gratiam meditandi et in interioribus te exercendi ex- 
hibuit intellectum erudiendo, aifectum accendendo, effe- 
ctum coagendo. 


Feria sexta ad tertiam. 

Inflammavit tuum affectum; nam non modo intelle- 
ctum illustravit meditatione, sed, quod plus est, affe- 
ctum affecit gustu et devotione, et inflammavit interna 
consolatione, dando tibi arrham vitae aeternae. 

17 * 

A peccato te custodivit, propulsans causas ad de- 
linquendum, praestans virtutem ad resistendum, sanans 
affectiones ad permanendum. 

Te jacentem erexit. Et si aliquando te tentatione 
superari permisit, te fortiorem surgere fecit vires ad 
fortius resistendum impendendo , et ne frangereris , 
manum suam super te imponendo. 

Sabbato. 

Sabbato ad primam et ad tertiam debes considerare, 
Beneficium Gubernationis ordine, quo supra: Gratias 
agens Domino, qui 

I ln esse conservavit , \ 

A multis malis praeservavit , ( ad 1 . 

Necessariis sustentavit , ) 

I Alia administravit , \ 

lnesse alias creaturas servpvit, > ad 3. 
Regendo et gubernando intendit. ) 

Sabbato ad primam. 

Conservavit te in esse, dans tibi augmentum quo- 
tidianum, et esse jucundum et sanum, cum ex te sis 
nihilum- 

Te a cunabulis usque ad praesentem diem praeser- 
vavit a tantis periculis, languoribus, hostibus et aliis 
malis pluribus. 

Necessariis te sustentavit, praestans tibi sufficienter 
victum et vestitum quotidianum. 

Sabbato ad tertiam . 

Subministravit tibi omnia alia necessaria, impendens 
domum ad manendum et lectum ad quiescendum, etc. 
et non modo largitus est necessaria, sed et multa alia 
utilia et jucunda. 

Conservavit in esse propter te caeteras creaturas, 
ministrans successionem temporum et producens diver- 
sitatem fructuum ad tollendum fastidium. 

Te rexit et gubernavit, deducens te non solum per 
prospera, sed etiam per adversa, in quibus complura 
tibi contulit bona purgando delicta et augendo merita. 
Et quod potius est, quod semper circa te ita est soli- 
cite intendens, et intente solicitus, ac si aliorum non 
esset ei cura. Et semper est tibi praesens, omnia 
opera tua prospiciens. 

Dominica die. 

Die Dominica ad primam et tertiam debes con- 
siderare Beneficium Glorificationis ordine, quo supra,. 
Feria secunda: agens gratias Domino de beneficiis 
Glorificationis, 

Supra te, 

Juxta te, 

Intra te, 

Extra te, 

Subtus te, \ ad tertiam . 

Circum te. J ' 


ad primam . 


quae sunt 

Die Dominica ad primam . 

Gaudia Paradisi tibi promisit: supra te Divinitatis 
fruitionem, Redemptoris nostri et ejus gloriosae Matris 
visionem. Considera igitur, quam grande erit gaudium, 
videre Regem coelorum in decore suo et Dominam 
nostram Virginem Mariam totam deificatam et glorificatam. 

Juxta te fruiturus es Sanctorum societate, jucundis- 
sima propter eorum qualitatem ; sunt enim speciosissimi, 
nobilissimi, charitate plenissimi et in numero plurimi. 

Intra te: propter glorificationem animae et corporis 
ratione quadruplicis dotis, qua adornabitur et vestietur 
immortalitate et prae sole fulgebit. 

Die Dominica ad tertiam . 

Extra te praebiturus est tibi locum amoenissimum, 
deliciosissimum, omni quod delectare potest refertissi- 
mum, scilicet odoribus, suavitatibus, canoribus, melo- 
diis et diversis harmoniis altissimum, latissimum, luci- 
dissimum. 

Subtus te alia plura gaudia tibi largiturus est. 
Non enim solum his, quae supra te sunt, fruiturus 
es, sed etiam quae subtus te sunt, cum perspexeris, 
te tam saevos et terribiles divina virtute hostes devicisse, 
et commissos reatus Dei clementia deflevisse, et tam 
dolorosos cruciatus Dei misericordia evasisse. 

Circa te alia multa bona est tibi exhibiturus, quae 
sunt tam multa, ut nequeant numerari: tam magna, 
ut nequeant mensurari : tam pretiosa, ut nequeant aesti- 
mari: itaque fruiturus es amotione omnium malorum 

et impletione omnium desideriorum, omne habens, quod 
cupias et nihil habens, quod odias. 

Utilitas gratiarum actionis pro beneficiis. 

Hactenus, dilectissimi* Fratres, per totius hebdomadae 
ferias in prima et tertia Dei beneficia retulimus, ne quis 
valeat se excusare, dicens, se ignorare pro acceptis 
beneficiis gratias agere, cum inter cuncta Religiosi exer- 
citia hoc sit praecipuum, ut gratias agens de receptis 
fiat dignus recipiendis. Quia enim sumus ingrati, ideo 
tantam virtutum et divinorum donorum, et praecipue 
divini amoris patimur inopiam. Nullatenus quippe per- 
fecto amore Deo valemus aptari, nisi per assiduam suo- 
rum beneficiorum considerationem; nam isti sunt funi- 
culi, quibus trahimur, aptamur et adhaeremus Deo secun- 
dum quod ipse per Prophetam Osee testatur, dicens: 
Traham eos in funiculis Adam. Et qui sunt, Fratres, 
funiculi Adam, nisi divinorum munerum jugis rumina- 
tio, ut Liconiensis et Bonaventura dicunt? Ingenter 
igitur nobis insudandum est, ut in praemissis exercitiis 
assidue nosipsos exercendi peritiam habeamus, et pro- 
cul dubio experiemur, animas nostras divinitus illumi- 
nari et inflammari, quia, ut B. Augustinus dicit, nihil 
nos ita ad Dei inflammat amorem, sicut crebra divino- 
rum beneficiorum recordatio. 

CAPUT VL 

Quem modum tenere debet Religiosus in sexta et nona. 

Quemadmodum supra diximus, non solum pro nobis- 
ipsis, sed pro toto mundo orare et totis pietatis vjsce- 
ribus supplicare debemus Dominum, quatenus suam 
dignetur inclinare misericordiam ad omnes creaturas, 
pro quibus Princeps gloriae Christus Redemptor noster 
pati dignatus est, ut scilicet ad agnitionem veritatis 
suae Catholicae fidei trahantur, sive Christiani, sive 
Judaei, sive alii infideles, et non priventur illo beato- 
rum consortio 'felicissimo et careant illa beatifica Divi- 
nitatis visione, ad cujus contemplationem et fruitionem 
rationales creaturae fuerunt conditae, pro quibus quo- 
que et sanguinis Christi pretiosus thesaurus fuit effu- 
sus in cruce. Praecipue tamen divinam arctamur pro 
populo Christiano supplicare Majestatem, sicut nos docet 
Hieremias Propheta, cum, videns populum suum per 
iniquum regem Nabuchodonosor male tractari et capti- 
vum in Babylonum trahi, dolens ajebat: Quis dabit 
capiti meo aquam , et oculis meis fontem lacrimarum: 
et plorabo die ac nocte interfectos populi mei? Quis 
est Nabuchodonosor iniquus rex [fratres] nisi diabolus, 
qui trahit captivas animas populi Christiani in Baby- 
lonem, hoc est, in infernum? Et quis est Hieremias, 
nisi anima devoti Religiosi Deo per amorem conglu- 
tinata, quae ante Deum astans spiritu pietatis delibuta 
ex intimis compassionis visceribus die ac nocte plangere 
et preces fundere non desistit pro interfectis populi 

sui? Debemus igitur, fratres, in sexta et nona affe- 
ctuose cujuslibet status Ecclesiae personam sumere, 
orantes, ut ad memoriam revocemus illa septem verba, 
quae Redemptor noster anxietate plenus in cruce pro- 
tulit, poscentes pro reverentia cujusque illorum verbo- 
ruip a divina Majestate illud, quod cuilibet septem 
statuum personarum est necessarium. 


Septem Verba. 

Pater dimitte illis , 
Primum \ non enim sciunt , 
quid faciunt . 

Mulier , ecce filius ( 
Secundum ^ tuus, et Discipulo : 
Ecce Mater tua . 


Tertium 

Quartum 

Quintum 

Sextum 


i Hodie * mecum eris 
f in Paradiso . 

Deus meus , Deus 
meus , ut quid de- 
reliquisti me? 

Sitio. 

Consummatum est. 


Septem Status. 
Inimicis Christia- 
nis , Saracenis , Ju- 
daeis et aliis In- 
fidelibus. 

Parentibus . 


Benefactoribus. 

T en tatis, Afflictis , 
Captivis. 

Existentibus in 
peccato mortali. 

Justis. 


Septimum 


Pater , in manus ) Infirmis et in mor- 
tuas commendo spi- > tis agonia labor an- 
ritum meum. \ tibus. 


Digitized by Google 



266 


DIRECTORIUM HORARUM 


Ad sextam per totam hebdomadam . 

Concine primam Psalmum repraesentando primum 
verbum, scilicet: Pater dimitte illis , non enim sciunt , 
quid faciunt. Ora pro Christianis inimicis, Agarenis, 
Judaeis et aliis Infidelibus, concipiens in corde tuo, ut 
ad cognitionem veritatis perveniant, ne illa aeterna 
beatitudine priventur. Et affectu pietatis forma oratio- 
nem, dicens: 0 piissime Domine, per istud primum 
verbum, quod in cruce pendens protulisti, miserere 
omnium istarum animarum. 

Concine secundum Psalmum in persona omnium 
consanguineorum, repraesentans secundum verbum, quod 
in cruce Dominus protulit, scilicet: Mulier: Ecce filius 
tuus , et discipulo: Ecce mater tua. Et formato sic 
orationem: 0 Domine, per istud verbum propitius esto 
nostris consanguineis. 

Tertium cane Psalmum in persona benefactorum, 
repraesentans tertium verbum, quod Dominus dixit ad 
latronem, scilicet: Hodie mecum eris in Paradiso • 
Orationem autem sic formabis : 0 Domine, per virtutem 
istius sacri verbi tantae misericordiae miserere bene- 
factorum nostrorum. 

Ad nonam per totam hebdomadam. 

Hymnus est concinendus in persona omnium tenta- 
torum, afflictorum et captivorum ad repraesentandum 
quartum verbum, scilicet: Detis meus , Deus meus , 
ut quid dereliquisti me? Oratio autem sic est for- 

manda : 0 Domine, per virtutem hujus verbi subvenire 
dignare afflictis omnibus et tentatis atque captivis. 

Concine primum Psalmum in persona omnium in 
mortali peccato persistentium, repraesentans quintum 
Christi verbum in cruce pendentis, scilicet : Sitio, salu- 
tem videlicet animarum. Et formetur per hunc modum 
oratio : 0 Domine, per virtutem hujus sacrosancti verbi 
miserere cunctorum in mortali consistentium crimine, 
et trahe eos ad veram poenitentiam. 

Secundus Psalmus in persona universorum justorum 
est cantandus ad insinuandum sextum verbum Christi, 
scilicet: Consummatum est , videlicet omne quod pro- 
phetarum fuerat super judicia justificationis Patris mei. 
Orationem vero forma hoc modo: 0 Domine, per hoc 
sacrosanctum verbum conserva universos justos in acti- 
bus verae justitiae. 

Psalmus tertius canendus est in persona aegrotan- 
tium et in agone mortis laborantium : et per eum reprae- 
sentatur septimum Christi verbum, quod in cruce pro- 
tulit, scilicet: Pater , in manus tuas commendo spiri- 
tum meum . Et est hoc modo formanda oratio: 0 Do- 
mine, per hoc sacrum verbum miserere omnium in- 
firmantium et recipe animas eorum, qui in mortis labo- 
rant agonia. 


CAPUT VII. 

De vesperis. 

Ad vesperarum officium solicitius debet se Religio- 
sus praeparare, ut offerat Domino sacrificium vesper- 

tinum : et matutinorum et vigiliarum repetita praepara- 
tione, cum fuerit in oratorio in loco suo attracto spiritu, 
ascendat mente coelum; praesentans se ante thronum 
divinae Majestatis et multitudinis Angelorum et omnium 
Sanctorum in circuitu throni psallentium et quasi inter 
eos cum summa reverentia laudans Deum, 


Concinat 

Psalmum 

Cantet 


Primum 

Secundum 

Tertium 

Quartum 

Cap . et R. 

Hymnum 


cum 


Angelis , 
Patriarchis , 
Prophetis , 
Apostolis , 
Martyribus , 
Confessoribus . 


Concinat 


Magnificat. I Ver . quinque < 


Primos cum 
Domina nostra: 
secundos cum 
Virginibus . 


Concinat 


1 . Pater noster , CW- 

lectam. 


In persona Ec- 
clesiae militan- 
tis . 


CAPUT VIII. 

De completorio. 

Inter horas Canonicas diurnas ultima est Comple- 
torium , et quemadmodum hic est terminus diei et ope- 
rum vitae activae: ita devotus Religiosus illis expletis 
transire dehet ad contemplationem , et ah exterioribus 
ad interiora. Et ideo in principio Completorii prae- 

mittimus: Converte nos Deus , etc. rogantes Dominum, 
ut convertat nos ab actione ad contemplationem. 

Psalle primum Psalmum cum [ Psalm . 1.] universis 
sanctis Patribus in persona animarum in purgatorio 
luentium, repraesentans Dominum ad limbum descen- 
dentem. Est autem sic orandum : 0 Domine, per tuum 
sacrosanctum descensum ad limbum miserere omnium 
animarum in purgatorio commanentium. 

Psalmus secundus [Psalm. 2.] est psallendus in per- 
sona sanctae Ecclesiae, repraesentans Redemptorem 
nostrum in monte Olivarum in die Ascensionis cum 
Domina nostra et toto illo sacro Collegio ejusdem Ec- 
clesiae typum gerente. Et orabis sic: 0 Domine, per 
tuam sanctam Ascensionem miserere Ecclesiae tuae, 
Ordinum et Graduum ejus. 

Tertium concine Psalmum [Psalm. 3.] in persona 
totius nostrae congregationis cum Domina nostra et 
cum Apostolis et sanctis mulieribus in coenaculo ad 
insinuandum adventum Spiritus sancti. Ora vero boc 
modo: 0 Domine, per adventum Spiritus sancti mise- 
rere hujus nostrae congregationis, et dignare in nobis 
ejusdem sancti Spiritus gratiam et dona diffundere, 
ut ipse nos semper gubernet et regat. 

Conclusio hujus Operis. 

Diximus hactenus de repraesentationibus devotis et 
objectis, ad quae in singulis Psalmis divini officii debet 
Religiosus respicere. Nam sicut praemissum est, mul- 
tum confert, ut attenti simus et devoti, mentem in ali- 
quo certo loco stabilire. His objectis usi sunt Sancti 

in Psalmodia diversimode. Nam quidam habuerunt respe- 
ctum ad horas Dominicae Passionis. Alii ad vitam 
Redemptoris nostri per totam hebdomadam, ut ostendit 
Bona ventura in suo libro de Contemplatione vitae Christi. 
Nonnulli ad Evangelium literaliter, ut scribit Ger- 
son in suo Monetesseron. Quidam alii ad divina beneficia. 
Et quia non omnia conveniunt omnibus, secundum capa- 
citatem nostri temporis ex omnibus praemissis excer- 
psimus illa, quae melius et minori fastidio valent exer- 
citari. Unde qui dignus citharista cupit esse Domini, 
modum supra positum observet diligenter. Quod si 
egerit, secura conscientia poterit apparere super distra- 
ctionibus in officio divino habitis ante divinam Clemen- 
tiam, faeiens quod in se est; nam absque mentis distra- 
ctione Deo cantare Angelicum est, non humanum officium. 
Et ut parum eruditi intelligant, quid nomine Objecti 
significatur, dicimus, quod in praesenti Objectum dici- 
tur quaecunque materia devota, quae praesentatur in- 
tellectui, ut vita Domini, Dei beneficia, status diversi 
personarum, ut supra patuit. 

CAPUT IX. 

Quomodo sunt horae canonicae terminandae, et quid medi- 
tari debet bonus Monachus in fila morula, in qua post 
singulas horas Canonicas in Oratorio flectit genua. 

Diximus ecce de horis Canonicis quantum ad in- 
gressum et quantum ad progressum: videndum est 
modo de eisdem quantum ad egressum. Legitur quippe 
in Ecclesiaste: Melior est finis orationis quam prm- 

cipium . Hoc dicit, quia omnis laus in fine canitur. 
Nam opus, cujus finis bonus est, ipsum quoque bonum est. 
Non igitur, Fratres, decet, ut finita hora Canonica de 
Oratorio mox egredi festinemus. Valde enim hoc Sancti 
reprehendunt, quinimo expleto penso servitutis nostrae 
debito mens nostra solicita sit, ex intimis praecordiis 
Dominum exorare, quatenus servitium nostrum gratum 
habere dignetur, et humili corde 
neniam petere , 
gratias agere , 

Sacrificium offerre . 

Primo consideret, si habuerit attentionem, devotio- 
nem et reverentiam, et de eo, in quo se cognoverit de- 
fecisse, exposcat sibi a Domino indulgentiam, ut nostra 
humilitas orationis suppleat imperfectionem devotionis, 
et dicat corde contrito illa Publicani quinque verba: 
Deus propitius esto mihi peccatori ; sunt enim ingentis 
virtutis et admirandae devotionis. Si autem tantam 
efficaciam habuerunt, ut Publicanum Deo reconciliarent : 
debemus fiduciam habere, quod pro negligentiis , quas 
in divino officio inviti committimus, valebunt satisfacere. 
Et ea dicentes pectora tundere, instar illius Publicani, 
non negligamus. 

Secundo curet gratias Domino agere, qui dignatus 
est nos ad suas laudes admittere, et in nobis suam gra- 
tiam et consolationem diffundere, et praestare fiduciam 
exauditionis. 

Tertio studeat offerre sacrificium vigiliarum et matu- 
tinorum et caeterarum horarum canonicarum, quod 
summe necessarium est, ne aves coeli, scilicet dae- 

mones et vanae cogitationes venientes rapiant semen di- 
vini verbi in agro cordis nostri tempore Psalmodiae semi- 
natum, quod scilicet divinum semen confestim oratione 
est abscondendum. Unde scitote, Fratres, quodlibet 
bonum opus esse per orationem seroper Deo offerendum, 
ut semen deificum semper maneat in corde et spiritua- 
lis fructus crescat in actionem, ut sit Deo grata, et 
nobis et toti Ecclesiae proficua. Et haec oblatio post 
consummationem divini operis nequaquam est praeter- 
mittenda, ut dignetur in nobis Dominus conservare, 
quod nobis bonum dignatus est praestare. Et fienda 
est per manus Sanctorum, quorum agimus festa, et 
praecipue Dominae nostrae, et dicatur sic : 

Suscipe, Domine Deus meus, precibus et meritis 
Gloriosissimae Virginis Mariae et omnium Sanctorum 
tuorum, singulariter Angelorum vel Apostolorum, vel 
talis Sancti, cujus hodie memoriam^ agimus, obsequium 
servitutis meae. Et si quid his laudibus dignum egi, 
clemens respice, et quod negligentius actum est, pro- 
pitius ignosce. Per Christum Dominum nostrum. 
Vel sic: 

Consummatum est Sacrificium matutinum vel vesper- 
tinum: suscipe illud, Domine, per intercessionem Bea- 
tissimae Virginis Mariae et istius Sancti, cujus hodie 
memoriam celebramus, et omnium Sanctorum tuorum 
ad laudem et gloriam nominis tui, et salutem animarum 
nostrarum et omnium Christianorum, et requiem de- 
functorum. Per Christum Dominum nostrum. 

Post horas autem reliquas sic est oblatio facienda: 
Consummatum est Sacrificium laudis: suscipe illud etc. 


Digitized by Google 



CANONICARUM. 


273 


Et ita nosipsos in eadem semper conservare devotione 
et morum gravitate post orationem debemus, ac si tunc 
ab oratione discederemus , aptantes mentem ad solita 
exercitia, vel ad ea, quae in superioribus tractavimus, 
morosius ea ruminando. 


CAPUT X. 

Quid contemplandum est, cum in tine Psalmorum canitur 
Gloria Patri. 

Universa Dei beneficia secundum Bonaventuram sunt 

1 Naturae, 

Gratiae , , 

Supereminentiae . 

I Naturae, \ ( Creationis , 

Gratiae , I sunt dona \ Justificationis, 

Supereminentiae ' ' Redemptionis . 

Ista autem tria munera pretiosa attribuuntur tribus 
divinis Personis. 

Patri \ ( Creatio, 

Filio / attribuitur \ Redemptio, 

Spiritui sancto ' ' Justificatio . 

Quoties ergo psallimus Gloria Patri, toties memores 
simus horum trium munerum, sic dicentes: 

Patri, qui, cum non essem, me creavit , 

Filio, qui, cum perditus essem, me redemit , 
Spiritui sancto, qui, cum essem filius irae, 
me justificavit . 

Vel generaliter loquendo : 

Garclae Meditatione*. 18 


Gloria 

I Patri, qui omnia creavit , 

Filio , qui totum mundum redemit , 

Spiritui sancto , qu» omnes Sanctos 
justificavit. 

Tanta et talis gloria propter haec omnia et eorum 
quodque, sit ei pariter, quanta erat in principio, cum 
eum laudarent astra matutina, et quanta est nunc et 
semper, et per discursum praesentis vitae ei dabitur 
ab universali Ecclesia, et quanta in saecula saeculorum 
ei erit ab universis coeli concivibus in patria, qui tanta 
mihi largitus est bona. Arnen. 

Explicitum est Directorium horarum canonicarumad 
honorem et gloriam Dei et supergloriosae Genitricis ejus 
et Dominae nostrae Virginis Mariae. Deo gratias. Amen. 


Tractatus iste in summa continet quatuor Partes 
principales. 

Praeparationes ante Divinum Officium. 
Adorationes ad Vigilias, Matutinas et Vesperas. 
Gratiarum actiones ad Primam et Tertiam. 
Orationes ad Sextam, Nonam et Completorium. 

Praeparationes sunt tres: 

Remota , ] . / sancte vivendo , 

Propinqua , j ] profunde considerando , 

Proxima , j ( ferventer orando. 

Sancta vita consistit: 

Cordis nostri pervigili observatione , 
Temporis fructuosa expensione , 
Nostrorum operum recta intentione. 

Debemus autem profunde considerare, quod tendimus 

i Deum adorandum , 

Deo gratias agendum , 

Deum orandum . 

Quia nihil est 

! Adorari dignius , 

Laudari rationabilius , 

Magis necessarium et utilius. 

Ad ferventer orandum oportet habere 

I Puram, 

Recollectam , 

Affectam , t/£ m lerlta praeparatione 
continetur . 

Adorationes hoc modo fiunt: 


In Vigiliis 


Adoranda 

est 


Conversatio , 
Passio , 
Glorificatio 


Christi. 


Adorandum 

est 


In Vesperis 

Cum Domina nostra , 

Cum triumphante Ecclesia , 
CVm militanti Ecclesia. 


In Psalmodia primae et tertiae agimus gratias pro 


beneficiis a Domino receptis, ea ad memoriam revocan- 
tes hoc ordine : 


Feria 2. 
Feria 3. 
Feria 4. 
Feria 5. 
Feria 6. 
Sabbato 
Dominica 


[ Creationis , 
Gratificationis , 
Vocationis, 
Justificationis , 
Dotationis , 
Gubernationis , 
Glorificationis. 

18 * 

Unumquodque praememoratorum beneficiorum distin- 
guitur in sex articulos: ut singulis sex Psalmis, qui 
per totam hebdomadam in prima et tertia psalluntur, 
correspondeant singuli sex articuli cuj usque jpraenomi- 
natorum beneficiorum, ut latius in singulis feriis supe- 
rius dictum est. 

Orationes .in sexta et nona dicuntur pro septem 
Statibus in reverentiam septem illorum sacrorum ver- 
borum a Christo in cruce prolatorum. 

In tribus Psalmis, qui ad Sextam psalluntur, oramus 

1 Inimicis, Christianis , Saracenis , 

Judaeis et aliis infidelibus , 

Consanguineis , liene factoribus. 

In hymno et tribus Psalmis, qui ad Nonam canun- 
tur, oramus 

/ Afflictis , tentatis et captivis , 

\ ln mortali peccato persistentibus , 
pro l Justis , 

j Infirmantibus et in mortis agonia 
\ laborantibus. 

In Completorio 
oramus 

I Animabus in Purgatorio luentibus , 

Statu universalis Ecclesiae , 

Nostra congregatione. 

EPISTOLA SEU TRACTATUS 

MISSUS FRATRIBUS CONGREGATIONIS SEU UNITATIS 
DE OBSERVANTIA SANCTAE JUSTINAE PADUANAE, 

de triplici gradu orandi. 


Omnibus Fratribus Domino fideliter servientibus 
in Congregatione de observantia sanctae Justinae Or- 
dinis sancti Benedicti Ludovicus , servus vester pro 
Domino Jesu et minister omnium ejusdem in Travisio r 
salutem et pacem in Domino sempiternam . 

\ 

EXORDIUM. 

Ab initio, et quando contigit me esse apud chari- 
tates vestras, persuasi vobis semper mentalis orationiB 
exercitium, utpote sine quo difficillimum ac pene im- 
possibile est, fragilitatem conditionis humanae dura 
religionis tolerare certamina, et siccitatem cordis in- 
ebriari dulcedine, quae trahitur de fontibus Salva- 
toris: nara sicut arbor, succi favore subtracto, pressa 
siccitate, fructus et folia rejicit immatura; sic anima 

sine orationis fervore in omnibus suis operibus ste- 
rilis est et imperfecta. Quamobrem de saluberrima 
ordinatione in vestro generali Capitulo edita [ut scili- 
cet Fratres certa hora in Ecclesia simul orationi vacent] 
gaudium non mediocre percipiens, cogitavi, non doctis 
quidem aut exercitatis, sed inexpertis et parvulis in 
Domino facilem atque suavem quasi lac parare doctri- 
nam, per quam mentes eorum tenere enutritae paula- 
tim crescentes unumquemque eorum evadere faciant 
in virum perfectum. Confido autem fore, ut hac facili- 
tate doctrinae etiam hi ipsi, quibus ab initio forte videri 
possit, istud meditandi exercitium, quia minus usitatum, 
fastidium potius quam spirituale solatium esse allatu- 
rum, postea judicent, nihil posse excogitari hoc orandi 
modo salubrius, quo et peccata et eorum poenae prae- 
via sacramentali confessione remittuntur. 

NARRATIO. 

Primum itaque animadvertendum existimo traditio- 
nem omnium Sanctorum, qui de oratione scripserunt, 
tres esse orandi gradus: Primus quidem voce, scilicet 
dicendo vocales orationes, ut puta Dominicam seu aliam 
quamvis, aut Psalmos, seu etiam sacram et sanctorum 
Patrum scripturam cum devotione legendo, aut in- 
vocando aliquos devotos Sanctos, qui nobis affectatas 
gratias impetrent; quod quomodo fieri expediat, diffu- 
sius infra patebit. Est autem hic communis orandi 
modus, qui cum facile apprehendi possit, incipientibus 
potissimum convenit. Attendite itaque, obsecro, dili- 
genter ad eum, quoniam in facilitate sua utilis fiet vobis 

ac delectabilis super mei et favum, et ex eo illustra- 
tiones et gratias percipietis. Est enim quasi basis et 
fundamentum graduum reliquorum, a quo etiam magni 
contemplativi incipere solent, ut ab eo ascendant ad 
caeteros. Huic ergo viriliter vos exhibete, ut cum 
lacrimarum compunctione et suavibus suspiriis eundem 
perficiatis. Animadvertite autem super omnia, dilectis- 
simi Fratres, qui vultis fructus desiderabiles ex oratione 
suscipere : oportet vos charitatem complecti, pacem cum 
omnibus habere, offendentibus ignoscere, virtuosos sin- 
gulariter diligere, humiliter omnibus servire, prioribus 
in omnibus alacriter obedire, ut per bonorum operum 
exercitia mentes vestrae in pace fundatae mereantur 
Dei habitacula fieri, cujus locus in pace factus est, et 
per continuum hujusmodi exercitium possint ascendere 
de virtute in virtutem, usque ad clarius contemplandam 
celsitudinem Dei Deorum, qui habitat in Sion. 

NARRATIO PROCESSUS. 

PRIMO DE ORATIONE VOCALI. 

Convenientibus ergo vobis in unum orandi gratia, 
curate, ut quamvis oretur in eadem Ecclesia, tamen 
per parva locorum intervalla separati sitis, ne alter 
alterius naturali indigentia spuendi, seu tussiendi, vel 
hujusmodi inquietari valeat. Tunc vobis, quantum 
possibile fuerit, erunt exteriores corporis sensus reclu- 
dendi et cordis januae reserandae Deo, ut veniens ipse 
ea possideat et occupet. Quoniam vero per gestus cor- 
poris elevari reperiuntur devotiones mentis, levandae 

erunt vobis primum manus ad sidera, tensis in coelum 
oculis, ut imaginetis coelum apertum aspicere et 
D. Jesum intueri cum Angelorum multitudine ad oratio- 
nes vestras audiendas praeparatum; cumque bene fixe- 
ritis imaginationes visionis hujus in mente vestra, caput 
ad terram declinantes cum Abraham, Moyse et Publi- 
cano, qui omnes per verba humilia Deo grati fuerunt, 
vocalem orationem his aut hujusmodi humilibus verbis 
inchoare poteritis: 

Domine Deus omnipotens, quis sum ego? Cinis et 
vermis, plenus peccatis et omni miseria, ut praesumam 
tuo sanctissimo astare conspectui et loqui coram te, 
qui es immensus et incomprehensibilis Deus coeli et 
terrae ! 

Scio, sacratissime Deus, quia non sum dignus levare 
ad te oculos meos, quibus Majestatem tuam offendi 
aspiciendo carnalia et vana hujus saeculi; tamen im- 
mensae miseratibnes, quas a saeculo operatus es, faciunt 
mihi fiduciam de te. Obsecro itaque supplex et accli- 
nis, propitius esto mihi misero peccatori, et beatissi- 
mam Matrem tuam Virginem Mariam cum Sanctis, quos 
invoco ad intercedendum pro me, exaudire dignare pro- 
pter merita, quibus gloriantur apud te. 

Post cujus orationis formulam introducenda erit 
imaginatio, quasi videatur coram Domino Jesu Beata 
Virgo omni corusca splendore, sua immensa benignitate 
te aspiciens, ad cujus pedes procumbens plorando dic 
voce submissa: 0 serenissima Regina coeli, benignis- 
sima Matrona generis humani, refugium omnium pecca- 
torum, qui ad Filium tuum confugiunt corde contrito 

intercede ad eum pro me, ut ejus favore ac gratia 
merear accipere donum, illi fideliter inserviendi, quo- 
niam tanto Domino, qui servo non indiget, sed quo 
servus indiget, famulari et servire regnare est, atque 
etiam, ut reliqua charismatum dona, quae tua sancta 
intercessione et concivium tuorum, quos invocare propo- 
sui, expecto, mihi misericorditer concedantur. Esto 
autem tu matutina Stella, cunctis splendidior astris, 
iis Patronis meis praevia, ut te fautrice mereantur 
celerius exaudiri. 

His vero succedat imaginatio eandem beatissimam 
Dominam intuendi in te benigne aspiciendo perseveran- 
tem, tuamque deprecationem suscipientem, atque pie 
suo sacratissimo Filio Jesu Christo te commendantem. 

Qua imaginatione completa, eligendi erunt 12 Sancti, 
qui tibi devotiores existant, quos utile erit imaginari 
astantes Domino Jesu cum ejus Angelis intueri, quo- 
rum unumquemque ad tuum praesidium et ad impe- 
tranda pro te et omni populo Dei sacra charismata 
gratiarum humiliter et devote verbis mitibus et placa- 
bilibus poteris invocare, utpote dicendo: Dulcissime 
et sacratissime [nomen illius exprimendo], per ardorem 
charitatis in Deum, quo in hoc saeculo nequam vehe- 
menter arsisti, ita ut pro eo verba contumeliosa, ver- 
bera, carceres et denique mortem subire non recusa- 
veris. Scilicet si fuerit, qui talia, passus sit pro Do- 
mino ; si autem fuerit Confessor aut Virgo , mutatis 
verbis ita dici aut similiter poterit: Per sinceritatem 
dilectionis, qua pro Domino tot labores, aerumnas, 
vigilias et jejunia hilariter sustinuisti, dignare Domintim 

meum pro me misero peccatore interpellare, ut mihi 
sit propitius ; et a primo quidem poteris petere, addens : 
et precibus ac meritis suae sacratissimae Matris lar- 
giatur mihi suae gratiae vigorem, quo fiam sibi servus 
fidelis et perseverem in beneplacitis et laudibus ejus 
usque in aeternum, habitans in atriis suis et in domo 
sancta ejus, non declinans a semitis suis sanctis ad 
dexteram vel ad sinistram, et nunquam deinceps sal- 
tem mortaliter peccem in majestate nominis sancti 
ejus, satisfaciens illi per singulos dies de innumeris 
delictis ac peccatis meis praeteritis per veram contri- 
tionem ac satisfactionem, quae potest osse grata in 
oculis ejus. 

A 2 . pro fidelibus et tota Ecclesia Dei . 

A Secundo pete singulariter intercessionem pro 
omni Ecclesia sancta Dei, ut Deus et Dominus noster 
Jesus Christus faciat eam repleri abundantia pacis et 
omni decore, sicut decet speciosam et immaculatam 
sponsam ejus, et tueatur eam ab omni impetu hostili- 
tatis, augeat et multiplicet prolem ejus omni tempore, 
praecipue vero in diebus nostris, et benedicat omnibus 
Pastoribus, quos praefecit et elegit in ea, ut verbo et 
exemplo suis ovibus proficientes ad aeterna mereantur 
gaudia pervenire cum omni populo electo. 

A 3. Pro Congregatione et Fratribus ejusdem . 

A Tertio singulariter pete, ut dignetur esse conti- 
nuus Intercessor Congregationis nostrae, ut Fratres et 
Patres, qui sunt in ea, mereantur accipere donum Deo 

serviendi fideliter ac sincere, ut nobis invicem alterna- 
tim impendentibus observantiam et universa charitatis 
officia laudetur Deus in servis suis, et cantemus hila- 
res in atriis Domini, quoniam magna est gloria Domini ; 
et qui praesunt, habeant divini operis praesidium, ut 
spirituales et temporales curas cum charitate et hilari- 
tate afflati sancto Spiritu exhibeant, neque elati pro- 
speris, neque fracti unquam adversorum impetu. Qui 
autem subsunt, in omni modestia et mansuetudine 
dignum Deo exhibeant famulatum. 

A 4. Obedientiam. 

A Quarto pete singulariter, ut impetret tibi gratiam 
obediendi non tantum Patribus, sed etiam omnibus 
Fratribus et minoribus, junioribus sive inferioribus. 

A 5. Humilitatem et mansuetudinem . 

A Quinto pete, ut singulariter oret pro te, ut fias 
humilis, pius, pacificus, et omnibus benignus. 

A 6 . Liberationem a morte subitanea et inteU 
lectum sanum . 

A Sexto pete , ut sua singulari oratione custodiat 
te a morte improvisa et subitanea, et impetret tibi, 
concedi intellectum sanum cum recognitione divino- 
rum beneficiorum usque ad mortem. 

A 7 . Charitatem. 

A Septimo pete, ut singulariter impetret tibi gra- 
tiam diligendi charitate perfecta proximos, etiam dum 

te offenderint, praecipue pauperes, peregrinos et dome- 
sticos fidei, ut eisdem in omni hilaritate semper ser- 
vire appetas. 

Ab 8. Pro commendatis orationibus servorum Dei . 

Ab octavo pete, ut dignetur orare pro omnibus, qui 
se committunt orationibus servorum Dei, maxime pro 
eis, pro quibus indicuntur orationes a Patribus per 
totam Congregationem. 

A 9. Pro Benefactoribus et Propinquis . 

A Nono pete, ut singulariter dignetur sua oratione 
impetrare retributionem, bonam gratiam et uberrimam 
benedictionem omnibus benefactoribus nostris, parenti- 
bus, propinquis, benevolis et amicis, ut de omnibus 
peccatis suis vere compuncti ad Dominum in toto corde 
converti mereantur, et pro admissis veniam, et pro 
benefactis optimam gratiam in oculis divinae Majesta- 
tis invenire. 


A 10. Pro Defunctis. 

A Decimo pete, ut dignetur fieri pius advocatus 
omnibus fidelibus defunctis, maxime Patribus et Fratri- 
bus Congregationis nostrae, parentibus, benevolis, bene- 
factoribus nostris et illis omnibus, qui carent suffragiis 
specialibus, ut Deus et Dominus noster Jesus Christus 
det eis pacem et gloriam sempiternam. 

Ab 11. Pro moerentibus et angustiatis • 

Ab undecimo pete, ut dignetur fieri pius consolator 
omnibus moerentibus, tentatis, desolatis, angustiatis et 

dormientibus in stercore peccatorum suorum, qui in 
terra seu in mari sunt, ut sua pia intercessione merean- 
tur a Domino consolari, adjuvari, erigi et firmari. 

A 12 . Exauditionem pro praedictis . 

A duodecimo pete, ut vultu sereno in omni laeti- 
tia et jubilo sanctitatis suae dignetur applaudere sere- 
nissimae Reginae Angelorum Virgini Mariae et Sanctis, 
quos singulatim invocaveris, et ut velit omnem sancto- 
rum Spirituum plenitudinem invitare, ut cum petitio- 
nes praefatae aperientur in conspectu Dei, dignentur 
inenarrabilibus tripudiis plaudere, in conspectu ejus 
clamantes universi : Sanctus, Sanctus, Sanctus Dominus . 

Postea cum maxima reverentia cogita videre eos 
Sanctos cum B. Virgine se praesentare ante lucidissi- 
mum tribunal Christi et flexis genibus eum deprecari, 
ut exaudiantur preces tuae. 

Hunc orandi modum tenuit virgo et Martyr gloriosa 
Caecilia; in legenda enim sua legitur sic: Invitabat 
Angelos precibus, lacrimis interpellabat Apostolos, et 
sancta agmina omnia Christo famulantia exorabat, ut 
suis eam deprecationibus adjuvarent, suamque Domino 
pudicitiam commendarent. 

De fructu et utilitate vocalis orationis . 

Ex praedicto modo vocaliter orandi, dilectissimi 
Fratres, in brevi tempore infallibiliter sentietis mira- 
bilem diminutionem illecebrarum carnis, augmentum 
divinae gratiae ad custodiendum cor vestrum et men- 
tem a peccatis et malis cogitationibus; et sentietis, in 

yos paulatim venire ex divino dono praedictas gratias 
per vos petitas, et non eritis sine dono lacrimarum, 
et mirabiles dulcissimasque sentietis consolationes, et 
efficiemini digna receptacula Dei et Spiritus sancti. 

Haec sufficiant pro primo exercitio in primo gradu 
verbalis orationis, f>ost quae ascendes ad secundum 
gradum orationis, scilicet Meditationis. 


DE SECUNDO GRADU SEU MODO ORANDI, 
videlicet 

MEDITANDI. 

Posito, quomodo vocaliter orare conveniat de mensa 
Domini, de loco Pascuae ejus, de gradu videlicet Me- 
ditationis tractandum est. 

Meditatione autem non verbis, sed intellectu et 
affectu oratur ; cum oculis mentis nostrae miramur boni- 
tatem, sapientiam et pulchritudinem Majestatis Dei, 
aut opera ejus, sive ordinem creaturarum, et in his 
percunctamur, ita ut rapiamur in amorem ejus, et affe- 
ctus animae totus dulcoretur dilectionis suavitate, quae 
efficiat nobis gratum pensum servitutis nostrae circa 
ipsum Dominum et proximum; ut autem sine difficul- 
tate habere possitis materiam meditandi et sine fasti- 
dio hujusmodi exercitio occupari, subjiciam, quid qua- 
que die per hebdomadae circulum possitis meditari. 

DE MEDITATIONE 
• Dominicae diei . 

Primum Dominica die meditari poteritis immensam 
Dei charitatem, quia, cum ab -aeterno esset summum 
bonum, totius felicitatis capax, nullo extrinseco indi- 
gens, in se continens omnia priusquam crearentur [quo- 
niam secundum beatissimum Evangelistam Joannem 
quod factum est in ipso vita erat, id est, ita vigebat 
in sui aeternitate consilii, priusquam fieret, sicuti pdst- 
quam factum est], volens suae potentiae immensitatem, 
sapientiae profundum, pulchritudinis nitorem, gaudio- 
rum incomprehensibilem cumulum communicare, duas 
istorum capaces creaturas in esse produxit, Angelos 
scilicet et homines. Ad quorum felicitatem et illustra- 
tionem coelum ornavit sole, luna et stellis : terram de- 
coravit herbis, floribus, arboribus et fructibus eorum, 
atque innumeras bestiarum species produxit, mare, flu- 
mina, fontes, cum omnibus animantibus, quae moventur 
in eis, quae ad solatium hominis voluit accommodari; 
praeterea humanum ita erexit ingenium, ut cursus side- 
rum, solis, lunaeque scrutetur, virtutes lignorum her- 
barumque cognoscat, quae beneficia oportet nos, Fratres 
charissimi, suavi meditatione saepius ruminare, memo- 
res, quia cum ea ipsa, quae superius numerabam, de- 
derit Deus, et in ipsis abscondita sit multa sapientia 
ejus et bonitas, eo memorando inebriatur anima dulce- 
dine amoris ipsius/ cui si semper gratias agamus pro 
eo solo, quod nos condidit, nihil tamen dignum adhuc 

retribuimus ei. Quis sufficiat cogitare* quantum illud 
unum sit, quod nos ex nihilo deduxit in esse, non 
quidem insensibile, ut producti sunt lapides, aut vege- 
tabile solum, ut pares essemus arboribus et plantis, 
aut vegetabile et sensibile, ut esset nobis esse com- 
mune cum bestiis, sed existentiam nostram munivit 
ratione et multiplicibus gratiis, ut supra id, quod homi- 
nes' sumus, gratis dederit nobis esse Christicolas , non 
paganos, Catholicos, non haereticos. Super quae omnia 
nobis servis suis dedit majoris felicitatis summam , ut 
eligeret nos ad habitandum in domo sua et aggregavit 
in numero filiorum, ut serviamus ei ppr donum bonae 
voluntatis in ordinibus Sanctorum. Quod quantum sit, 
si digne pensare velitis, non est dubium, quin saepe 
prae gaudio lacrimas dulces effundentes trahamini in 
fervorem tantae ejus dilectionis, ut illum summopere 
diligentes mandata, quae data sunt vobis, in omni puri- 
tate cordis curetis implere. 

QUID SIT MEDITANDUM 
die Lunae . 

Die Lunae imaginandus erit lapsus Adae, primi 
parentis omnium, miserrimus, ex quo tam nobile, tam- I 
que lucidum Dei habitaculum a suae dignitatis culmine 
longe decidens, anima scilicet nostra, adhuc deducta 
sit, ut prematur ignorantia, indigentia et vitio. Etiam 
hic jmaginari conveniet multiplices mundi miserias, 
hominum foedissima scelera atque flagitia, et quomodo 
ipse Deus optimus ab hominibus ignoretur et despi- 4f 

ciatur, ubi etiam singuli poteritis reminisci, quanta in 
saeculo perpetrastis scelera, et quod tanta fragilitate 
circumdati estis, ut, nisi incomprehensibilis Dei bonitas 
sua simplici misericordia nonnullis vestris meritis in- 
tellectum vestrum erigeret ad bona, adhuc sceleratis- 
sima et infinita flagitia committeretis; pro quo munere 
vos convenit Deo immensas per singulos dies gratias 
agere, recognoscentes gratiam vocationis vestrae una 
cum beatissimo Francisco, qui dum meditaretur munus 
vocationis suae, cum lacrimis dicebat: 0 Domine, 
Deus meus, o bone Jesu, et quare mihi tantam gra- 
tiam contulisti, qui te semper offendi? 

Poteritis etiam addere meditationibus vestris, quot 
erant vobis noti in saeculo, qui melius et cum minori 
Dei offensa in religione vixissent quam vos, quibus 
tamen non donavit Deus gratiam serviendi sibi in atriis 
suis, sicuti donatum est vobis, ut, postquam modicum 
laboraveritis in praesenti, recipiatis coronam immarces- 
sibilem, et in aeternum gaudeatis et exultetis cum An- 
gelis Dei. 


DE MEDITATIONE 
die Martis. 

Die Martis exercitium meditationis vestrae, dilectis- 
simi, erit imaginari, quanta fuerit charitas Dei post 
lapsum primi parentis, dum dignatus est mittere uni- 
cufii Filium suum, Dominum nostrum Jesum Christum, 
ut lapsum hominem repararet, qui veniens ita humi- 
liari voluit, ut etiam nasci elegerit in praesepio. Cujus 

nativitatem dum recolitis, imaginamini, vos illi astare 
praesepio beato et videre B. Virginem considerantem 
puerum Jesum cum stupore et admiratione nimia, et 
pari modo Joseph; et vos singuli imaginamini esse in 
angulo illius domunculae, considerantes in excessu men- 
tis amplitudinem divinae charitatis, quae ut ferret ini- 
quitates nostras, languoresque portaret, dignata est, in- 
volvi substantia carnis nostrae; et ille, quem coeli, 
pontus, terra et aer, omniaque in eis consistentia colunt 
et adorant, eum tamen continere aut capere non valentia, 
summo amoris fervore , quo genus dilexit humanum , 
in vili praesepio jacet, in Virginis gremio requiescit, 
et Joseph curae committitur: ille, qui est lumen in- 
circumscriptum et inaccessibile, mortali carne circum- 
datus deprehenditur in forma servi, et in habitu in- 
venitur ut homo. Quae devota anima, quae mens fide- 
lis et grata poterit sine lacrimis, sine singultu et cla- 
more recordari, Deum coeli et terrae, Angelorum Re- 
gem ac Dominum pro redemptione ac salute humana 
in vili tugurio brutorum animalium super modicum 
foenum accubare ? Pro tali re tantoque munere con- 
venit laetari cum Angelis, stupere cum Pastoribus, lau- 
dare ex toto corde cum omnibus Sanctis humilitatem 
Domini Dei nostri dulcissimi pueri Jesu, qui cum sit 
splendor paternae gloriae, ex supereminentissimo throno 
Trinitatis ad reparationem generis humani delapsus 
inter duo bruta animalia voluit collocari, et qui in- 
comprehensibili gaudio in suae Deitatis Majestate sem- 
per fruitur, pro nobis elegit, teneris membris indutus 
et vilibus pannis involutus, vagire atque plorare; qui 

est verbum et sapientia Patris, venit infantulorum 
gesta suscipere; qui coelis, terrae et mari et omnibus, 
quae in eis sunt, dominatur et imperat, venit homini- 
bus subjici et obedire. 

Pro quibus omnibus poteritis imaginari, vos esse 
coram hoc divino infantulo et ei cum lacrimis gratias 
reddere pro tantis muneribus infinitas. 

DE- MEDITATIONE 
die Mercurii . 

Die Mercurii adducite ante oculos labores et solici- 
tudinem dulcissimi Jesu, dum huc atque illuc inces- 
santer discurreret, illustrando animas in suavitate suae 
doctrinae et operibus miraculorum; et hic imaginamini 
singuli, quod sitis cum illo, et vos frequenter admoneat 
dulciter et proprio nomine vos vocando dicat [singulis 
videlicet N.] : Vide, quoniam incessanter laboro pro te, 
tu igitur pro me quare cessas servire fratribus tuis? 
Vide fili, relinque teipsum et veni post me ; tunc enim 
te libenter recipiam et frequenter consolabor, cum totum 
teipsum reliqueris, non innitendo nimis tuo sensui aut 
quae senseris defendendo per carnalem prudentiam, non 
discutiendo praecepta majorum, non judicando defectum 
aequalium, cum in omnibus mihi detuleris, ostendens 
te scire, quoniam non solum a me sunt bona, sed et 
quae videntur mala ex permissione mea sunt; nam et 
in eis plerumque est fructus aliquis animabus, utpote 
quia alii humiliantur, alii exercentur, uti patres, alii 
docent patientiam, uti proficientes. Si ita feceris, 

toturoque te mihi dederis, meipsum totum tibi dabo, 
et dum taliter exerceberis, acquires omnium bene- 
volentiam, habebis pacem in corde tuo, et frueris in- 
enarrabili dulcedine propter crebras visitationes meas. 

Hic erit consideranda fames atque egestas dulcissimi 
Jesu et Discipulorum ejus, qui, ut satisfacerent fami, 
spicas de campis evellebant, inter quos imaginamini 
singuli vos ipsos astare, aristas evellere et Domino 
Jesu offerre humiliter et devote. Vide eum insuper 
miracula facientem, mortuos videlicet suscitantem, lepro- 
sos, paraliticos et daemoniacos liberantem. In omnibus 
autem iis imaginamini, vos ipsi Domino Jesu astare, 
eique obsequium aliquod suppliciter praestare, admirari, 
consolarique in omnibus prodigiis et miraculosis operi- 
bus Domini Dei nostri, ut eum discatis amare, timere 
et revereri. 


DE MEDITATIONE 
die Jovis. 

Die Jovis exercitium vestrae meditationis erit, remi- 
nisci, quantas persecutiones Dominus Jesus post tanta 
pericula et labores sustinuerit, quantaque fuit ingrati- 
tudo hominum, ad quantamque caecitatem et duritiam 
declinaverit reprobum genus humanum, ut nec veritate 
doctrinae, nec stupore miraculorum a suis perversitas 
tibus discesserit. Singulariter autem poterit revocari 
in memoriam, quam dolosa fuerit machinatio Judaeorum, 
cum duxerunt eum in supercilium montis, volentes 
praecipitare illum; et in hac memoria erit exercitium 

devotionis, imaginari, cum illo pergere plorando et 
stupendo, quomodo mirabiliter transierit per medium 
perfidorum, non territus aut ullatenus laesus ab eis. 
Poterit etiam in meditationem adduci, quomodo prae- 
fati Judaei illum non verebantur dicere potatorem vini, 
eique exprobrare, quod Daemonium haberet; in quorum 
memoria mens erit firmanda, ut cum tranquillitate pos- 
sitis deinceps opprobria sustinere, si inferantur, ut sitis 
in aliquo similes nostro dulcissimo Jesu. 

Demum autem vertite cogitatum ad duas coenas, 
quarum alteram habuerit in domo Simonis. In hac 
primum intuenda erit Maria Magdalena, currens devo- 
tione sincera et fervore mirabili ad pedes Domini Jesu 
et inter epulas plorans, mugiens et suspirans pro venia, 
cujus lugubres clamores, si imaginabimini audire, pro- 
vocari facile vos sentietis ad lacrimas. Quod dum sen- 
seritis, in ipso meditationis studio accurrite, et ex alio 
latere cum devoto fervore et tremore vosmetipsos pro- 
jicite ad pedes Domini Jesu , plorantes et supplicibus 
votis veniam de vestris criminibus postulantes : si enim 
ita egeritis, in hujusmodi meditatione invenietis donum 
dulcium lacrimarum. 

Convertimini postmodum ad meditandum de secunda 
coena, quam Dominus Jesus habuit cum Discipulis 
suis, et audite suavissimum sermonem ejus mirabili 
quadam charitate refertum in saluberrima institutione 
Sacramenti Corporis et Sanguinis sui, et humillime 
flexis genibus meditamini, vos sumere cum Apostolis 
de manibus vestris Sacratissimi Jesu suum pretiosis- 
simum Corpus et Sanguinem : tunc subsistite aliquan- 

talum in dulcedine, quam sentietis pro tam praeclara 
spirituali communione. 

Demum imaginari libeat, quam profunda fuerit ejus 
humilitas, quando surgens a coena ipse Rex aeternae 
gloriae, Angelorum Dominus, Deitatis pulchritudo, coe- 
lorum Creator et mundi, tam cordialiter, tam henigne 
amplecti dignatus est ita vilem tam abjectum actum 
lotionis pedum discipulorum suorum. Et ex hoc discite 
non verecundari, proximis vestris obsequia quantum- 
cunque vilia praestare. In actus vero lotionis praefatae 
excitabitur vestra devotio, si fueritis meditati, quod 
Domino Jesu serviatis, u|pote linteamina porrigendo 
ad discipulorum pedes tergendos, aliaque obsequia prae- 
stando cum sanctis illis mulieribus, quae sibi frequen- 
ter astabant: in ipsa namque obsequiorum exhibitione 
mentes vestrae inebriabuntur consolatione spirituali, 
et inardescent prae amore praeclarissimi Domini nostri 
Jesu Christi. 

DE MEDITATIONE 
die Veneris. 

Die Veneris cogitate, vos videre Judam, plenum 
diabolo, surgentem de mensa ire ad tractandam prodi- 
tionem vestri dulcissimi Jesu; de hinc vertite mentem 
ad Dominum vestrum Jesum et sequimini eum cum 
Apostolis, euntem ad montem Oliveti, ut oraret; imagi- 
naminique singuli, quod vocans vos propriis nominibus 
dicat singulis: Fili mi, anima mea tristis est usque ad 
mortem; sed confortare, fili; etsi enim caro infirma est, 

spiritus tamen est promptus, ut nihil formidet mori 
pro te et omni humano genere. Tunc autem prosterne 
te ad vestigia illius et dicito: 0 misericordissime Do- 
mine, tu agnus immaculatus non peccasti, cur igitur 
eligis mori? Ego sum, qui peccavi, possenme mori 
pro te? Et si tu mori elegisti, concede saltem, ut 
moriar tecum. Post haec audi eum dicentem tibi: 
Fili mi, nondum venit hora tua; mihi autem datum 
est a Patre meo, ut nunc patiar et ad redemptionem 
totius humani generis moriar. Sed expecta hic parum- 
per, quoniam tempus est orandi. 

Cerne postmodum Dominum tuum a te separatum 
orantem et factum in agonia sanguineas guttas emitten- 
tem; tumque zelo compassionis accensus, imaginare, 
ad faciem illius tergendam te currere prae nimio ejus 
amore; poneque, quod ille plenus lacrimis dicat tibi: 
Recede fili, hoc enim non est tuum ministerium, sed 
Angelorum, qui mihi assistunt: vade potius orare, ne 
intres in tentationem in mea proxima passione. Quo 
audito plorans et ingemiscens revertere et ora. 

Deinde elevare paululum et respice Judam et Judaeos 
astantes cum fustibus et laternis, comprehendentes Do- 
minum tuum Jesum vinctum, et cum diversis con- 
viciis et opprobriis ad domum Annae et Caiphae illum 
non tam ducentes, quam severissime trudentes. Intuere 
etiam discipulos fugientes, tu tamen cum Petro et 
Joanne remane et meditare sputa et alapas et flagella, 
quae agnus ille mitissimus suffert ab impiis, et ingemisce, 
plora atque suspira, mente pertractans angustias tui 
dulcissimi Domini ab omnibus derelicti , atque prae 

nimia cordis angustia ab imo pectore trahens suspiria, 
dicito: 0 immaculate agne, o Rex aeterne, qui omnia 
condidisti , qui coelum , terram et maria pugillo conti- 
nes, qui respicis terram et facis eam tremere, tangis 
montes et fumigant, cujus imperio omnia obsequuntur 
cum tremore, quare permittis, te tam atrociter affligi? 
O summa charitas, non te capio ; absorbeor enim quasi 
in abysso in amplitudine tui amoris, quando considero, 
quod me vilem et abjectum peccatorem tantum diligere 
dignatus sis, ut, ne peream, ista patiaris: si tantum 
erat tuae majestatis placitum, ut patereris, cur elegisti 
tam ignominiose pati? tam dure affligi? tam atrociter 
laniari? Moriatur anima mea tecum, ne mortuo Do- 
mino meo inveniar amplius super terram. Deducant 
oculi mei lacrimas per diem et noctem, quia in tanta 
afflictione posito Domino meo jam nihil est, quod libeat, 
nisi flere et miseram flendo disrumpere vitam. 

Tunc autem imaginare, quod ipse dulcissimus Jesus 
suppressa voce prae angustia suae afflictionis proprio 
iterum nomine te vocando tibi dicat: Fili mi N. noli 
flere ; tuae enim ac Matris meae et Discipulorum lacri- 
mae, suspiria et gemitus me magis transfigunt, quam 
flagella Judaeorum; et si videar in carne ita ex flagel- 
lis despectus, scias fili, quod intro magis sum refrige- 
ratus propter tuam et humani generis salutem, quam 
credere posses. Nec enim tu, nec aliqua alia creatura* 
immo nec Angeli, si assumpta carne paterentur mor- 
tem, et omnes homines simul cum eis satisfacerent 
offenso Patri meo, afficerenturque , ut homo posset frui 
coelesti Paradiso. Ideo patienter tu fili et cum gra- 

tiarum actione sustine meam passionem, et gratias 
refer Patri meo de tanto beneficio. Vide et ora, ut 
in monte Oliveti tibi dixi, ut et tu, quando es offensus, 
aut quando pateris, aut quando per obedientiam labo- 
res sustines, sicut me sustinere vides, non commovea- 
ris ad impatientiam, sed ut gratiam habeas, omnia ala- 
criter sustineto; et sic mecum, ut petis, vere dolores 
et crucem portabis, et mecum morieris. Tunc cum 
lacrimis recede. 

Postea meditare, mane facto videre duci Dominum 
tuum Jesum coram Pilato, iterumque ibi objurgari, in- 
juriis et diversis flagellis affligi, illudi ab Herode et 
aliis principibus, judicari ad mortem, et exire cum spi- 
nea corona et sanguine per ejus sanctissimum vultum 
decurrente super vestes. Associa te illi cum sanctis 
mulieribus ad Calvarium montem : finge audire illarum 
sanctarum mulierum clamores, et te cum illis finge 
plorare, quia vere credo, quod hic in veritate plorabis. 
Vide tuum dulcissimum Jesum ante te crucem feren- 
tem et in via debilitatum a duris flagellationibus in 
terra cadentem, crucem deponentem; et tunc te ibi 
currere et cum fletu clamare: 0 mi Domine Jesu, ut 
dixi tibi et dico, cur non parcis tibi? Cur tam in- 
credibilia et incogitata sustines tormenta? Et tunc 
finge, te audire- illa pavenda verba: Fili, noli flere 
super me, sed super te et homines mundi: quoniam 
si Dei justitia ita saevit in me, qui sum lignum viride 
sine macula, in vos aridos et siccos, qui peccatis pleni 
estis, quid fiet? Et tunc commenda te, ut tibi det 
gratiam illi satisfaciendi pro peccatis tuis. 

Postea associans eum ad montem Calvarium con- 
templa audire sonitum malleorum configentium Domi- 
num tuum, et vide eum se totum torquentem, et com- 
patiaris: vide postea eum elevatum in cruce, et quod 
te aspiciat, et tunc in mente tua clama : 0 mi Domine 
Jesu, cur tantam crudelitatem pateris? et ipse tibi 
dicat oppressa voce: Fili N. libenter haec patior pro 
te et humano genere. Et tunc te projicias ad terram 
gratias ei referendo et ei compatiendo. 

Postea audi verbum primum a se prolatum in cruce : 
Pater ignosce eis, quia nesciunt quod faciunt; et tu 
meditare, quantum debeas parcere et rogare pro tuis 
offensoribus, qui es cinis et pulvis et offensor Dei, 
quando ipse immaculatus Deus tuus pro suis cruci- 
fixoribus tam dulciter orat. 

Postea audi secundum verbum ad matrem, et cogita, 
te videre beatam Virginem plorantem et dolore trans- 
fixam, Christum vero cum lacrimis et prae dolore cum 
singultibus dicentem: Mulier, ecce filius tuus, et ad 
S. Joannem plorantem: Ecce Mater tua. 

Audi postea tertium verbum, plenum gratia et in- 
finita charitate ad latronem: Hodie mecum eris in Pa- 
radiso. Et hic lauda tuum dulcissimum Jesum de 
tanta misericordia, quam tribuit quantumcunque magno 
peccatori, quoties ad ipsum Dominum Jesum per cor- 
dis compunctionem et oris confessionem se converterit 
Postea audi quartum verbum: Heloii, heloii Lama- 
sabacthani, hoc est : Deus meus, Deus meus, cur dereli- 
quisti me ? et hic flens compatiaris humanitati tui dile- 
ctissimi Christi Jesu, qui ab omnibus derelictus vide- 

batur, etiam a Patre, nullum ostendens signum Di- 
vinitatis. 

Postea audi quintum verbum: Sitio, et illos crude- 
les offerentes sibi acetum cum myrrha et felle mixtum ; 
et contemplare, te videre eum renuentem, et tu pie 
curre ad crucem et dic: 0 Domine mi, vado quaerere 
potum tibi? et ipse dicet tibi: Non fili, non quaero 
potum vini aut aquae, sed salutem tuam et humani 
generis sitio, et in hac praestolor me inebriari: et tunc 
projice te ad terram et contemplare dulcedinem in- 
finitam tui dulcissimi Jesu. 

Postea audi sextum verbum consolativum : Con- 
summatum est: id est, quidquid scriptum est in Lege 
et Psalmis de eo, Filio Dei, impletum est. Hic refer 
in consolatione gratias Deo tuo. 

Postea finge, te videre ejus caput aliquantulum prae 
nimiis doloribus inclinari, corpus totum torqueri et 
irrigari. Et audi septimum et ultimum verbum: Pater 
in manus tuas commendo spiritum meum, et vide eum 
inclinato capite emittere spiritum: et tunc contemplare 
dolorem B. M. V. Audi etiam voces illarum sancta- 
rum mulierum, magnis ululatibus flentes, sanctum Joan- 
nem plorantem, terraemotum magnum petras scinden- 
tem, solem obscuratum, centurionem cum suis receden- 
tem et confitentem Deitatem tui jam mortui Jesu. 

Postea cum Magdalena curre ad pedem crucis, et 
flens super tuum dulcissimum Jesum defunctum pro 
tua et humana salute tam lacrimabiliter in cruce pen- 
dentem suspira, quasi in extrema anxietate positus, et 
clama in tumultu cordis , quia et sine voce ipsius cordis 

tumultus apud Dominum est vis magni clamoris, et 
dicito: Heu me miserum, ut quid mihi amplius vivere 
defuncto meo dulcissimo Jesu? Quis mihi dare potuis- 
set, ut mortuus fuissem pro eo? Ubi est decor illius 
serenissimae frontis, ubi decens venustas illius specio- 
sissimi vultus? ubi splendor omnium lineamentorum 
corporis mei clementissimi Regis Jesu, quem videntes 
poterant diligere et formidare ? Ecce intueor , et non 
est ei decor, considero, et non video nisi pallorem 
mortis in eo. Vere languores nostros ipse tulit et 
dolores nostros ipse portavit: propter scelera nostra cruci- 
fixus est, et propter multitudinem iniquitatum nostra- 
rum mortuus ligno nunc pendet ab alto; sed tu Deus, 
Pater omnipotens, suscita Filium tuum, ut Prophetae tui 
fideles inveniantur, et ne derelinquas nos orphanos, sed 
benedictionem Aaron da populo tuo et dirige nos in viam 
justitiae. 

DE MEDITATIONE 
die Sabbati . 

Die Sabbati autem meditare, te cum tuo gloriosis- 
simo Jesu descendere ad infernum, et cogita, te videre 
magnum splendorem procedentem ex serenitate glorio- 
sae faciei Domini Jesu, et vide Adam, Evam, Abraham, 
Isaac, Jacob, Moysem, David et omnes pueros occisos 
in nativitate Domini et ipsum Joannem Baptistam, 
omnes cum exultatione flectere se coram illa gloriosa 
anima Jesu et in ipso splendore etiam et ipsi splen- 
didi exire de baratro et venire cum eo ad Paradisum 
terrestre; et cogita, cum quantis gaudiis illa beata 

quodammodum innumerabilis multitudo justorum refere- 
bat gratias tuo Jesu dulcissimo pro tanto munere suae 
Passionis, qua et ipsi liberati fuerunt. 

Cogita postea ejus reditum ad corpus et resurre- 
ctionem : quomodo apparuit Mariae eunti ad sepulchrum, 
ut ungeret corpus ejus; quomodo et deinde multoties 
apparuit discipulis suis ; quomodo in sui postremo eulo- 
gio testamenti pacem suam dedit eis et pacem reliquit, 
ut per eam fierent sancta tabernacula, in quibus habi- 
tare dignaretur. 

Ultimo ascende cum discipulis suis ad montem Oli- 
veti, ubi Dominus ascendit, et finge, te videre tuum 
Jesum totum splendentem, Angelos laetantes, discipulos 
stupentes, tandem Jesum omnes benedicentes ascen- 
dentem in coelum, et tunc tu devote clama post eum, 
petens, ut memor sit tui, dum venerit in regnum suum, 
et concedat tibi gratiam perseverandi usque in finem 
cum vera poenitentia. Et sic sit finis de meditationi- 
bus pro diei Sabbati, et haec sufficiant pro secundo 
gradu orandi scilicet meditando. 


DE TERTIO GRADU 
scilicet 

DE CONTEMPLATIONE, 

ET FINIS EPISTOLAE. 

De Tertio Gradu Contemplationis non est doctrina 
humana, quoniam nec oculus vidit, nec auris audivit, 

nec in cor hominis ascendit lftmen, quod parat Deos 
animae, quae digna effecta est sua contemplatione: sed 
veritatem dico vobis, dilectissimi Fratres, quod si prae- 
dictas meditationes in cordis puritate et humilitate ser- 
vabitis, teste illo devotissimo meditatore vitae Domini 
Jesu, Ubertino de Casali, qui punctualiter per similem 
meditandi modum, ut ipse testatur in proemio sui libri 
de vita Jesu Christi, pervenit, et vos pervenietis tan- 
dem ad tantam dulcedinem, ad tantum amorem in Do- 
minum Jesum, quod anima vestra tota liquefacta sen- 
tiet divinas et supertranscendentes dulcedines ac illu- 
strationes, quibus intellectus succumbens dormiet prae 
stupore, cum vires suae non erunt potentes indagare 
abyssum tam indicibilis illustrationis; sed affectus totus 
ascendet ad cor altum, et Dei pulchritudinem degustando, 
non cum intellectu masticando, fruetur cum tanto stu- 
pore et dulcedine, quod sensus omnes apparebunt ab- 
sorpti et corpus totum propter mentis excessum appa- 
rebit rigidum, et talis anima tunc fruetur Hlis beatis 
illustrationibus, sive in corpore, sive extra corpus, 
nescio, Deus scit. 

Et hic est tertius status orationis, immo fructus alio- 
rum duorum statuum, quibus pervenitur ad beatum 
contemplationis statum, ad quem ipse pius Deus vos 
et me pervenire faciat, qui est benedictus cum Patre 
et Spiritu sancto in saecula saeculorum. Amen. 


W.v 1 ? 192* 


Digitized by Google 


0 



Digitized by Googl 



Digitized by Google 



Digitized by Google 








